

**Иванка Атанасова**

РЕЧНИК НА ГОВОРА

В СЕЛО МАНОЯ, ОБЩИНА ДРЯНОВО

Изследване на проф. д-р Иванка Янакиева Атанасова

(Великотърновски университет “Св. Св. Кирил и Методий”)

Уеб сайт: <http://ruskiezik.blogspot.com>

**Велико Търново**

**2019**

*Посвещавам на моята майка* ***Недка Иванова Иванова,*** *моята баба* ***Слава Митева Пишманова*** *и моята прабаба* ***Йона Пенчева Пишманова***

# ПРЕДГОВОР

Колко много непознати думи, свързани с бита и културата, откриват днешните деца в народните приказки. Когато бях дете, не беше така, а и моите деца срещаха по-малко непознати думи в любимите приказки. На внуците се налага да обяснявам много повече, да им показвам картинки, снимки. Това е неизбежно, защото езикът непрекъснато се развива, лексиката се променя. И този неоспорим факт ме накара да се замисля и да преоткрия смисъла на отдавна забравени, излезли от активна употреба диалектни и остарели думи.

Така се зароди идеята да напиша настоящия „Речник на говора в с. Маноя, община Дряново”, който включва диалектна и остаряла лексика, която рядко се използва в наши дни.

Диалектните и остарели думи са представени така, както ги помня от своето детство, което премина в с. Маноя, макар че съм родена в гр. Дряново. Това е родното място на моята майка и моите баба и дядо, на моя род по майчина линия, чийто основател е прапрадядо ми Георги Петров Пишманов, който през втората половина на 19 век бил кмет и свещеник на селото. Думите в речника са представени така, както са ги употребявали най-възрастните жители на с. Маноя през 60-те и 70-те години на ХХ в. В състава на Речника са включени и топонимични названия, тъй като в различните региони на страната те имат различни значения, а значителна част от тях са непонятни за населението.

Събирането на диалектните думи и изясняването на техните значения беше извършено с помощта на много информатори, които отдавна не са между живите. Тази лексика са използвали моите предци – прабаби и прадядовци, баби и дядовци, роднини и съседи. Голяма помощ ми оказа моята майка, която ми помогна в събирането и уточняването на значенията на думите, които вече бях забравила.

Събрах материалите, за да оставя спомен за езика на миналите поколения и да съхраня за бъдещите това ценно богатство. Понякога е трудно да бъде разграничена остарялата от диалектната лексика, а за съвременните младежи и двете са еднакво непонятни. По тази причина в настоящия речник са включени не само диалектни, но и остарели думи, които, по мои наблюдения, са се отличавали с по-голяма честотност. Някои от тях са известни на днешните млади хора, тъй като понякога попадат в медиите с определена стилистична цел. Вероятно, в недалечното бъдеще много от тях ще изчезнат, но такива са езиковите закони. Езикът не е закостеняла, а непрекъснато развиваща се, обновяваща се система.

Лексикалните единици в речника, включващи думи, а в редки случаи и словосъчетания, са подредени по азбучен ред с ударения и транскрипции, а за растенията и животните по възможност са приведени и латинските им названия. В речника са включени и топоними ‘названия на географски обекти’, които се използват самостоятелно или в състава на словосъчетания като названия на местности, тъй като в различните региона на страната имат различно значение.

Речниковите статии включват тълкувания само на онези значения на думите и словосъчетанията, които се използват в говора, а не изобщо в езика, а също така и сведения за техния произход, ако той е известен. За изясняване на произхода и значенията на лексикалните единици са използвани различни тълковни речници, справочници и речници на чуждите думи в книжен или електронен вариант. В отделни случаи са приведени илюстративни примери, включително и фразеологизми.

Речникът е полезен за всички, които се интересуват от лексикалното богатство на родния край, от бита и културата, от обичаите и духовния свят на нашите предци.

От авторката

# А

**абичка** *ъбичкъ* (тур. aba от ар.) Връхна дреха от док *‘груб памучен плат’*, която обикновено се носи през лятото за защита от дъжд. *\*Зимно време с торбичка, лятно време с абичка.* Когато тръгнем на път, през зимата трябва да си носим храна, а през лятото топли дрехи, защото времето може да се застуди неочаквано.

**абда̀л** *ъбда̀л* (тур. aptal от ар.) Глупак, луд човек.

**ава̀нта** *ъва̀нтъ* (ит. avanta) Нещо, което се придобива без труд и без заслуга; облага, изгода, келепир.

**ава̀нтаджийка** *ъва̀нтъжийкъ* (ит. avanta и тур. ci) Жена, която гледа да се възползва от някого или от някаква ситуация, за да получи изгода; келепирджийка.

**ава̀нтаджия** *ъва̀нтъжийъ* (ит. avanta и тур. ci) Човек, който гледа да се възползва от някого или от някаква ситуация, за да получи изгода; келепирджия.

**авджилък** *ъвжилък*(тур. avcilik) Лов.

**авджѝя** *ъвжѝйъ* (тур. avci) Ловец.

**авѐр** *ъвѐр* (тур. havari от ар.) Другар, приятел.

**ага̀** *ъга̀* (тур. ağa *‘по-голям брат’, ‘господин’*) Турчин.

**ага̀ля-ага̀ля** *ъга̀л’ъ-ъга̀л’ъ* (грц. agа̀lia) Бавно, полека, кротко, едва-едва.

**ада̀ш** *ъда̀ш* (тур. adaş от тур. ad *‘име’* и перс. daş *‘другар’*) Съименник.

**ада̀шка** *ъда̀шкъ* (тур. adaş от тур. ad *‘име’* и перс. daş *‘другар’*) Съименница.

**адѐт** *ъдѐт* (тур. adet от ар.) Навик, обичай, нрав, характер.

**аджамѝйство** *ъжъмѝйству*(тур. acemi от ар.) Неопитност, необузданост.

**аджамѝя** *ъжъмѝйъ* (тур. ace­mi от ар.) 1. Младо, буйно, необяздено животно (кон, магаре). 2. Неопитен човек.

**а̀джеба** *а̀жибъ*(тур. acaba от перс.) Дали, наистина, чудно.

**ажу̀р1** *ъжу̀р* (фр. а̀ jour *‘на ден’*) Добре и навреме свършена работа.

**ажу̀р2** *ъжу̀р* (фр. а̀ jour *‘на дупчици’*) Вид дантела или плетка на дупки.

**азър** *ъзър* Сега.

**айде** *айди* Хайде.

**а̀йля** *а̀йл’ъ*Много, в голямо количество. *Дяд Петър айля кладеше огньовете.*

**айля̀к** *ъйл’а̀к* (тур. aylak) Безработен, свободен; безделник, мързеливец.

**а̀йол** *а̀йул* (тур. ayol *‘ей ти’*, *‘слушай’*) Синко, драги мой, драга моя.

**акъллѝя** *ъкъллѝйъ* (тур. aki­lli от ар.) Умен, разсъдлив.

**алашѝк** *ълъшѝк* (тур. alişik) Привикнал, свикнал.

**алащѝсвам, да алащѝсам** *ълъштѝсвъм, дъ ълъштѝсъм* (тур. alişmak) Привиквам, свиквам.

**а̀лест** *а̀л’ъс*(тур. al) Червеникав, предимно за кон.

**алѝя** *ълѝйъ* В топонимията: ниско място.

**алтав** *алтъф* Халтав – който не е стегнат, не е прилепнал добре; отпуснат, хлабав. 2. Недисциплиниран, разпуснат. *Алтава работа.*

**алтън** *ълтън* (тур. altin)Злато, жълтица.

**алъш-верѝш** *ълъш-вирѝш* (тур. alişveriş) Вземане-даване, ку­пуване-продава­не, търговия.

**ама̀н** *ъма̀н* (тур. aman от ар.) Омръзна ми, дотегна ми; пази боже.

**амба̀р** *ъмба̀р* (тур. ambar от ар.) Хамбар 1. Помещение за зърнени хра­ни, склад. 2. Голяма ракла за съхранение на зърнени храни. 3. Голямо, студено, неприветливо помещение.

**амболя̀свам, да амболя̀сам** *ъмбул’а̀свъм, дъ ъмбул’а̀съм* (грц. (a)mpoliа̀dro *‘инжектирам’*) Ваксинирам.

**амболя̀ска** *ъмбул’а̀скъ*(грц. (a)mpoliа̀d­ro *‘инжектирам’*) Ваксина.

**амѐн** *ъмѐн* (тур. hemen от перс.) Почти. *Гозбата амен готова.*

**америка̀н** *ъмирика̀н* (от соб. Amerika) Фабрично платно от американски памук.

**ангьозест** *ънг’оз’ъс* (тур. yan- gőz от yan *‘страна’* и gőz *‘око’*) Кривоглед.

**а̀нджак** *а̀нжък* (тур. ancak) Именно, точно, тъкмо.

**антерѝя** *ънтирѝйъ* (тур. enta­ri) Топла горна дреха, подплатена с дебел слой памук; памуклийка, ватенка.

**апа̀ш** *ъпа̀ш* (фр. apache) Ули­­чен крадец, джебчия.

**апашлък** *ъпъшлък*(фр. apache) Кражба, джебчийство.

**а̀пачик** *а̀пъчик* (тур. apaçik) Широко отворен, до краен предел. *Вратата апачик отворена.*

**арабаджѝйка** *ъръбъжийкъ*(тур. araba­ci) Съпруга на арабаджия *‘колар’.*

**арабаджѝя** *ъръбъжийъ*(тур. arabaci) Лице, което прекарва стоки с кола с животинска тяга; колар.

**арабѝйка** *ъръбѝйкъ*(тур. ha­rabe *‘разрушен’, ‘разтурен’,* hara­ba­ti *‘гуляйджия’, ‘разпуснат’* от ар.) Добрячка, щедра жена.

**арабѝя** *ъръбѝйъ*(тур. harabe *‘разрушен’, ‘разтурен’,* harabati *‘гуляйджия’, ‘разпуснат’* от ар.) Добряк, щедър човек.

**арадѝсва, да арадѝса** *ъръдѝсвъ, дъ ъръдѝсъ* Допада ми, харесва ми. *Предложението май не ти арадисва.*

**аралък** *ърълък*(тур. aralik) Цепнатина, пукнатина, промеждутък.

**аранѝя** *ърънѝйъ*(тюрк.) Голям меден котел, отвън черен, опушен от огъня, с обем около 20-30 литра.

**ара̀п** *ъра̀п*(ар. arap) Арабин, арапин.

**ара̀пин** *ърапин*(ар. arap) Арабин, арап.

**арга̀свам, да арга̀сам** *ърга̀свъм, дъ ърга̀съм*(нгр. ergа̀zo) 1. Щавя – обработвам кожи с варна вода. 2. Зацапвам, захабявам. 3. Удрям, бия. *Млъквай, че да не те аргасам.*

**арга̀тин** *ърга̀тин* (грц. ergа̀­tes от тур.) Наемен земеделски работник, ратай.

**арга̀тка** *ърга̀ткъ* (грц. ergа̀­tes от тур.) Наемна земеделска работничка, ратайкиня.

**аркада̀ш** *ъркъда̀ш*(тур. ar­ka­daş) Приятел, другар.

**армага̀** *ърмъгъ* Дълбок глинен съд с дълга дръжка за пренасяне на храна; котелка.

**армага̀н** *ърмъга̀н* (тур. ar­ma­ğan) Подарък, донесен отдалеч от екскурзия, почивка, гостуване и др.

**армѐя** *ъръмѐйъ*(нгр. armi *‘саламура’*) Сок от кисело зеле, зелева чорба.

**арнау̀т** *ърнъу̀т* (тур. arnavut от грц.) Упорит, инат, лют човек, арнаутин.

**арнау̀тин** *ърнъу̀­тин* (тур. arnavut от грц.) Упорит, инат, лют човек, арнаут.

**арнау̀тка** *ърнъу̀ткъ* (тур. arnavut от грц.) Упорита жена, люта жена.

**арпаджѝк** *ърпъжѝк* (тур. ar­pa­çik so­ğa­ni) Дребен кромид лук за засяване, произведен от семе.

**артѝсвам, да артѝсам** *ъртѝсвъм, дъ ъртѝсъм* (тур. artmak) 1. Оставам в повече, в излишък. 2. Изпускам транспортно средство. *Една паница чорба артиса.* *Бързай, че да не артисаш на влака.*

**аршѝн** *ършѝн* (тур. arşin от перс. arš *‘лакът’*) Турска мярка за дължина, равна на 68,58 см. \**Аршин дълъг, два широк.* Пълен, дебел човек.

**аслъ** *ъслъ* (тур. asli *‘същност, основание’* от ар.) Наистина, действително; асъл.

**асма̀** *ъсмъ* (тур. asma) Лоза, която расте нависоко върху подпори.

**асмалък** *ъсмълък* (тур. asma) Чардак – високо скеле, по което се разклонява лоза в двор или градина.

**астарджѝя** *ъстържѝйъ*(тур. astarci) Тъкач на тънки платове.

**астрага̀н** *ъстръга̀н* (тур. astragan по соб. Астрахан, град в Южна Русия) Вид скъпа обработена агнешка кожа с къдрав черен или сив косъм.

**а̀съл** *а̀съл* (тур. asli *‘същност’, ‘основание’* от ар.) 1. Същински, истински. 2. Наистина, дей­ствително, точно; аслъ.

**ат** *ат*(тур. at) Охранен и як кон; жребец.

**а̀ферим** *а̀ф’ърим* (тур. afe­rim) Межд. за похвала. Браво! Отлично!

**афѝф** *ъфѝф* (тур. hafif от ар.) Несигурен, несериозен, лекомислен. *Хич не му вярвай, това е афиф работа.*

**афу̀з** *ъфу̀с* (от афузали по тур. соб­. име Hafiz Ali) Сорт едро бяло десертно грозде; болгар.

**ахма̀к** *ъхма̀к* (тур. ahmak от ар.) Глупав, недодялан човек; дръвник. *Ахмак лозе копае, юнак вино пие.*

**ачигьо̀з** *ъчиг’о̀с*(тур. açik­gőz *‘с отворени очи’*) Оправен, отракан, отворен, окумуш човек.

**ачѝк** *ъчѝк* (тур. açik) Открит, явен; открито, явно.

**ашѝк** *ъшѝк* (тур. aşik) Кокалче за игра от заден агнешки крак.

**а̀школсун** *а̀шкулсун*(тур. aşcolsun) Межд. за похвала. Браво! Отлично! Прекрасно!

**ашладѝсвам, да ашладѝсам** *ъшлъдѝсвъм, дъ ъшлъдѝсъм* (тур. aşlamak) Прикрепвам клонче върху друго дърво, за да продължи да расте там; облагородявам, присаждам. *Ашладисах дивата круша.*

**ашлама̀** *ъшлъмъ* (тур. aşi­la­mak) 1. Клонче за присаждане. 2. Присадено, облагородено дърво или плод от него. *Сливата е ашлама.*

**ащѝсвам, да ащѝсам** *ъштѝсвъм, дъ ъштѝсъм* Откършвам, откъсвам листа от лозата, за да огрява слънцето чепките грозде; просветлявам.

# Б

**ба** *ба* Съкратена форма от *баба.* Частица за изразяване на по-голяма интимност при обръщение към възрастно лице от женски пол или на баба към внуче, а също на дете към възрастна жена. *Кажи, ба, огладня ли? Прочети ми приказка, ба.*

**ба̀аха̀** *ба̀ъха̀* Межд. за спиране на вол, крава и др. животни. Стой!

**бабаѝт** *бъбъѝт* (тур. ba­bayiğit) Едър, силен, здрав човек; юначага, бабаитин.

**бабаѝтин** *бъбъѝтин* (тур. ba­bayiğit) Едър, силен, здрав човек; юначага, бабаит.

**бабаитлък** *бъбъитлък* (тур. babayiğit­lik) Сила, дързост, юначество.

**бабалък** *бъбълък* (тур. baba­lik) Тъст – баща на съпругата.

**баба̀нка** *бъба̀нкъ* (тур. baba­can) Юначага, мъжага, юнак, хра­брец.

**бабе** *баби* Стомах на прасе, пълнен с кълцано месо с подправки.

**ба̀берка** *ба̀б’ъркъ* Последни­те дребни чепки грозде, кочани царевица и др., останали незабелязани при брането или оставени нарочно, за да узреят.

**бабишкер** *бъбишкер* Пренебрежително обръщение към баба, стара жена.

**бабувам** *бъбувъм* Помагам при раждане, акуширам.

**бабуване** *бъбувъни* Оказване на помощ при раждане от възрастни жени на село, когато не е имало акушерки.

**багабо̀нтин** от *бъгъбо̀нтин* (ит. vagabon­do от лат.) Вагабонтин – безделник, скитник, нехранимайко.

**ба̀гна се, да се оба̀гна** *ба̀гнъ съ, дъ съ уба̀гнъ* За овца: агня се, раждам агне.

**бадакам, да избадакам** *бъдакъм, дъ избъдакъм* Работя бавно, пипкаво, неспорно. *Цял ден бадакам вълната, много трудно се чепка.*

**бадана̀** *бъдънъ* (тур. badana) Варов разтвор за измазване на стена.

**бадана̀рка** *бъдъна̀ркъ* (тур. badana) Четка, с която стените се баданосват *‘измазват с варов разтвор’.*

**бадано̀свам, да бадано̀сам** *бъдъно̀свъм, дъ бъдъно̀съм* (тур. badana) Измазвам стена с бадана *‘варов разтвор’*.

**баджа̀** *бъжъ* (тур. baca) Домашно огнище на пода в кухнята с комин за готвене.

**баджа̀к** *бъжа̀к* (тур. bacak) Бедро.

**баджана̀к** *бъжъна̀к* (тур. ba­canak) Съпруг на балдъзата *‘сестрата на съпругата’*.

**бадява̀** *бъд’ъва̀* (тур. badâva от перс. bâd *‘време’* и ар. hava *‘време’*) Напразно, безполезно, на­пусто, на вятъра.

**баѝр** *бъѝр* (тур. bayir) В топо­нимията: хълм, възвишение, ви­со­чина, стръмнина, склон. *Кольов баир.*

**байгън** *бъйгън* (тур. baygin) Прилошаване, припадък. *Байгън ми стана от теб.*

**байря̀к** *бъйр’а̀к* (тур. bay­rak) Знаме.

**байрякта̀р** *бъйр’ъкта̀р* (тур. bayraktar от перс.) Знаменосец.

**бака̀лин** *бъка̀лин* (тур. bak­kal от ар.) Продавач в бакалия *‘магазин за хранителни стоки’*.

**бакалѝя** *бъкълѝйъ* (тур. bak­kal от ар.) Магазин за дребни стоки, предимно хранителни продукти; бакалница.

**бака̀лница** *бъка̀лницъ*(тур. bakkalye от ар.) Бакалия – магазин за дребни стоки, предимно хранителни продукти.

**бакѝя** *бъкѝйъ* (тур. bakiye) Неуредена сметка, дълг; бъркотия.

**бакла̀** *бъклъ*(тур. bakla от ар.) (Vicia faba)Вид бобово растение.

**бакра̀че** *бъкра̀чи* (тур. bak­raç) Медно котле.

**бактѝсвам, да бактѝсам** *бъктѝсвъм, дъ бъктѝсъм* (тур. bik­mak) Дотяга ми, омръзва ми. *Бактиса ми от кокошките, все вардят на портичката да влязат в градината.*

**бактън** *бъктън* (тур. bik­mak) Омръзва ми, досажда ми. *Бактън от теб, иди да си играеш.*

**бакълчец** *бъкълчец* (Scilla bifolia)Синчец, син бабин бакълчец.

**бакълъм** *бъкълъм*(тур. ba­ka­­lim) Да видим, хайде сега. *Хайде бакълъм да окосите ливадата.*

**бакър** *бъкър* (тур. bakir) Ме­ден котел.

**бакърджѝйство** *бъкържѝй­ству*(тур. bakir-ci) Занятие на бакърджия *‘медникар’* – производство на медни съдове; медникарство.

**бакърджѝя** *бъкържѝйъ* (тур. bakirci) Лице, което произвежда или търгува с медни изделия; мед­никар.

**ба̀ла** *ба̀лъ* (ит. balla) Голям вързоп, денк. *Донеси една бала слама.*

**балакам, да избалакам** *бълакъм, дъ избълакъм* Плакна, изплаквам.

**ба̀лама** *ба̀лъмъ* (циг. balamo *‘грък, наивен човек’*) Глупак, будала, наивен човек.

**баламурник** *бълъмурник* Будала, глупак.

**бала̀стра** *бъла̀стръ*(ит. ba­laustra) Дреб­ни речни камъни с раз­лична големина, примесени с пя­сък, които се употребяват в строителството при отливане на бетон.

**балдъза** *бълдъзъ* (тур. bal­diz) Сестра на съпругата.

**ба̀лка** *ба̀лкъ* (тур. bal ka­baği) Едра сладка бяла тиква.

**ба̀лта** *ба̀лтъ* (рум. baltă)В топонимията: блато, блатисто мяс­то.

**балтѝйка** *бълтѝйкъ* (тур. balta) Малка балтия *‘брадвичка’, ‘секира’.*

**балтѝя** *бълтѝйъ* (тур. balta) Малка брадва, секира.

**балто̀н** *бълто̀н* (фр. paletot) Горна дълга зимна дреха, предимно мъжка, ушита от дебел плат.

**балур** *бълур* (Sorghum halepense) Многогодишно плевелно растение.

**балу̀чка** *бълу̀чкъ* 1. Скилидка чесън. 2. Едри глави арпаджик *‘дребен кромид лук за засяване, произведен от семе’.*

**балък** *бълък* 1. Риба. 2. Глупав, наивен човек.

**ба̀мбадева̀** *ба̀мбъд’ъва̀* (тур. badâva) Напразно, съвсем безполезно, напусто.

**ба̀мбашка** *ба̀мбъшкъ*(тур. bam­başka) Своенравен, особен, не­обикновен, различен. *Чичо ти е бамбашка човек.*

**ба̀мбашката** *ба̀мбъшкътъ*(тур. bambaşka) Как да е, през куп за грош.

**банза̀рам** *бънза̀ръм* Уважавам, признавам, ценя, слушам. *Хич не те банзарам, правя каквото си ща.*

**бара** *баръ* (тур. bara) Локва.

**бара̀ба** *бъра̀бъ*(ит. baraba) Трошач на камъни за настилка на шосета.

**бараба̀р** *бъръба̀р*(тур. bera­ber) Заедно, наравно. \**Барабар Петко с мъжете.* Някой се опитва да извърши нещо заедно с другите, но това не е по силите му.

**бара̀ка** *бъра̀къ* (ит. barraca) Лека дъсчена постройка. *Прибери дървата в бараката.*

**баращѝсвам се, да се баращѝсам** *бъръштѝсвъм съ, дъ съ бъръштѝсъм*(тур. barişmak *‘помирявам’*) Помирявам се, сдобрявам се. *Баращисваме се с комшийката.*

**барболѐскам, да набарболѐскам** *бърбулѐскъм, дъ нъбърбулѐскъм* Слагам, пълня, наливам голямо количество. *Набарболесках тенджерата с бобена чорба.*

**барбуквам, да барбукна** *бърбуквъм, дъ бърбукнъ* Падам във вода с плясък. *Гледай да не барбукнеш в гьола.*

**барда̀к** *бърда̀к* (рус.) Публичен дом.

**барда̀чка** *бърда̀чкъ* Сорт ед­ри сини сливи с леко горчив вкус, които рано зреят и костилките им трудно се отделят; гърлестица.

**барду̀к** *бърду̀к* (тур. bar­dak) Глинен съд за вода с издута форма, тясно гърло и допълнително чучурче към гьрлото, с дупка на извитата дръжка за пиене на вода.

**барду̀че** *бърду̀чи* (тур. bar­dak) Малък бардук *‘глинен съд за вода с издута форма, тясно гърло и допълнително чучурче към гьрлото, с дупка на извитата дръжка за пиене на вода’.*

**барѐта** *бърѐтъ*(фр. barette от ит. baretta) Кръгла мека шапка без периферия, с широко, плитко дъно, която беше задължителен елемент от ученическата униформа за момичета. *Ученическа барета.*

**барим** *бърим* (тур. bari) По­не, най-малко, колкото да. *Барим да беше казал къде отива.*

**ба̀рхет** *ба̀рхит* Вид памучен плат с мъхеста повърхност.

**басма̀** *бъсмъ*(тур. basma *‘на­тискане, отпечатване’*) Тънък па­­мучен плат с отпечатани шарки. \**Не цепя басма никому.* Не се съобразявам с чуждото мнение. (Басмата не се режеше с ножица, а се цепеше).

**бастѝсвам, да бастѝсам** *бъстѝсвъм, дъ бъстѝсъм* (тур. bas­­mak) Ограбвам, разрушавам, съсипвам.

**бастѝсване** *бъстѝсвъни* (тур. basmak) Ограбване, разграбване, разрушаване, съсипване.

**бат** *бат* По-възрастен мъж; бате, батко.

**бата̀к** *бъта̀к* (тур. batak) 1. Хаос, бъркотия. 2. Занемарена работа. 3. В топонимията: блатисто място, мочурливо място.

**ба̀те** *ба̀ти* Обръщение към по-голям брат или към по-въз­ра­стен мъж; батко.

**ба̀тко** *ба̀тку* 1. По-голям брат. 2. Обръщение към по-голям брат; бате.

**бауча** *бъу̀чъ* 1. За куче: ским­тя, лая, вия. 2. Издавам звуци, подобни на кучешки. 3. Скитам бездомен. *Слушай родителите си, че да не баучиш по пътищата.*

**бахур** *бахур* (тур. bağir) Нарязани свински вътрешности с подправки, натъпкани в дебелите свински черва.

**бахча̀** *бъшчъ*(тур. bahçe от перс.) Зеленчукова градина.

**бахчова̀нин** *бъшчува̀нин* (тур. bahçivan) Градинар, производител на зеленчуци.

**бахчова̀нка** *бъшчува̀нкъ* (тур. bahçivan) Градинарка, производителка на зеленчуци.

**бахчованлък** *бъшчувънлък* (тур. bahçivan­lik) Градинарство, зеленчукопроизводство.

**баш** *баш* (тур. baš *‘глава’*) 1. Пръв, главен. 2. Тъкмо, точно.

**башка̀** *бъшкъ* (тур. başka *‘друг’, ‘различен’*) Отделно, настрана, сам за себе си. \**Всеки си е башка луд.* Всеки е различен, своенравен, особняк. \**Ще му сипя башка.* Ще му дам да разбере, ще го науча аз.

**бащиния** *бъштинийъ* Наследствен имот от баща.

**бая̀** *бъйа̀* (тур. bayaği *‘доста’*) Много, доста, твърде. *Тревата бая израснала, трябва да се окоси.*

**баялдѝсвам, да баялдѝсам** *бъйълдѝсвъм, дъ бъйълдѝсъм* (тур. bayilmak) Изнемогвам, прималявам, припадам от жега, от рев.

**бая̀т** *бъйа̀т* (тур. bayat) Отдавнашен, остарял, непресен.

**бебешор** *бибишор* Бебе.

**беджермѐт** *бижърмѐт* (тур. becermek) Късмет, съдба.

**бѐзбели** *бѐзб’ъли* (тур. bes­be­lli) Навярно, може би, види се.

**бейка** *бейкъ* В детската реч: овца.

**бек** *бек* Нима, наистина ли, възможно ли е. *Бек тъй?* Така ли? Наистина ли?

**бекя̀р** *бик’а̀р* (тур. bekâr) Човек, който живее без семейство; ерген, бекярин.

**бекя̀рин** *би­к’а̀рин* (тур. bekâr) Човек, който живее без семейство; ерген, бекяр.

**бекярлък** *бик’ърлък* (тур. be­­­kârlik *‘ергенуване’*) Ергенски живот, ергенлък.

**белалѝя** *б’ълълѝйъ* (тур. be­lâli) Който прави бели, пакости.

**бѐленица** *бѐл’ънцъ* Обелени листа от царевични кочани, които се използват за плетене на рогозки и кошници.

**бѐленка** *бѐл’ънкъ* Седянка за белене на царевица. *Довечера каня на беленка.*

**бѐлким** *бѐл­ким* (тур. belki) Може би, възможно е, дано.

**белопръстница** *б’ълупръсни­цъ* Поч­ва, примесена с бяла глина.

**бера** *беръ* (рум. bere) Бира.

**берба̀т** *бирба̀т* (тур. berbat от перс.) Мръсно, нечисто.

**бербѐрин** *бирбѐрин* (тур. berber от ит. barbiere от barba *‘брада’*) Бръснар.

**берекѐт** *бирикѐт* (тур. bere­ket от ар. baraha, barahat *‘благословия на бога’*) Реколта, плодородие, изобилие.

**берекѐт версѝн** *бирикѐт в’ъ­рсѝн* Благодаря; сполай ти!

**берекетлѝя** *бирикитлѝйъ* (тур. bereketli) Плодороден.

**бетѐр** *б’ътѐр*(тур. beter от перс.) По-лошо, по-зле.

**бѝбер** *бѝб’ър*(нем. Biber)Мек плат, подобен на кадифе.

**бѝволско око̀** *бѝвулску уко̀* (Vicia faba) Зимзелен – вечнозелено многогодишно тревисто растение с разклонени стелещи се стъбла и големи сини цветове.

**бизѐл** *бизѐл* (ит. pissello от лат. pisum *‘грах’*) Вид грах, който се яде със зелените шушулки.

**билнѝк** *билнѝк*(тур. binlik) Стъклен съд за вода, вино, ракия и други течности, обикновено с плетена обвивка от повет и с дръжка; дамаджана.

**билю̀к** *бил’ук* (тур. lőlűk) Стадо животни.

**билю̀р** *бил’ур*(тур. bilűr) Стъклено топче за игра.

**биля̀** *бил’а̀* (тур. bile от перс.) Даже, дори.

**бимбѐян** *бимбѐйън* (тур. pem­­be) Пембен, яркорозов. *Бимбеяна прежда.*

**бѝтник** *бѝтник*(фр. beatnik от анг. beat *‘безделник', ‘пропаднал’*)Безделник, скитник.

**бѝтпаза̀р** *бѝтпъза̀р* (тур. but­pazari) 1. Пазар за стари вещи. 2 Безредие, безпорядък.

**бѝча, да набѝча** *бѝчъ, дъ нъбѝчъ*(тур. biç­mek)Режа дървени трупи на дъски, греди и др.

**бичкам, да разбичкам** *бичкъм, дъ ръзбичкъм* Бутам, събарям, разхвърлям. *Пак си разбичкала одаята* ‘дрешник’.

**бичкѝя** *бичкѝйъ* (тур. biçki) Ръчен трион за рязане на дърва, дъски и др., опънат на рамка с осукана връв.

**бичмѐ** *бичмѐ*(тур. biç­me) Дълга и тънка дървена греда, която се употребява при строежи.

**Благовещенѐ** *Блъгувиштинѐ*Религиозен празник Благовещение, който се отбелязва на 25 март.

**бла̀жен** *бла̀жън* Мазен, тлъст. *Блажна чорба.*

**блатски** *блацки* Блатен. *Свиня блатска.*

**блѐщя се, да се облѐщя** *блѐшт’ъ съ, дъ съ ублешт’ъ* Разтварям широко очи, като правя гримаса на учуден, гневен, сърдит.

**блудкав** *блуткъф* Безвкусен. *Блудкава вода.*

**блъф** *блъф* (анг. bluff) Лъж­лив слух, фалшива новина.

**блювам, да наблювам** *бл’увъм, дъ нъбл’увъм* Слагам, пълня, наливам голямо количество. *Наблювах чувена* ‘тенджера’ *с боб.*

**блях** *бл’ах* (нем. Blech) Ламарина. \**За какъв блях ми е?* За какво ми е? Изобщо не ми е нужен, за нищо не става.

**боа̀з** *буа̀с* (тур. boğaz) Планински проход, дефиле, пролом.

**бо̀бина** *бо̀бинъ* Дървен кол, който се забива до стъблото на боба, за да се увие растението около него; вършина.

**божек** *божък* Просяк.

**бо̀зав** *бо̀зъф* (тур. boz *‘сив’*) Светлокафяв с пепеляв оттенък.

**бозалък** *бузълък* (тур. buza­lik *‘необработена земя’*) Садина – многогодишно тревисто пасищно растение с остри листа и класове като метличина.

**боздѝсвам, да боздѝсам** *буздѝсвъм, дъ буздѝсъм* (тур. boz­mak) Повреждам, съсипвам, раз­валям, похабявам.

**бой** *бой* (тур. boy) Ръст, височина, големина.

**бойлѝя** *буйлѝйъ* (тур. boy) Дълъг, висок.

**бол** *бол* (тур. bol) Много, в голямо количество. *Вода бол.*

**боладѝсвам, да боладѝсам** *булъдѝсвъм, дъ булъдѝсъм* (тур. bollanmak) Ражда се много, в голямо количество. *Дините боладисаха.*

**болашик** *булъшик* Смесени, разбъркани остатъци от храна, ядене, които дават на прасето.

**болеро** *бул’ъро* (фр. bolеro от исп. bolero)Женско елече. *Рокля с болеро.*

**бо̀лест** *бо̀л’ъс* Болка. *Голяма болест ме боли ръката. \*Болест да те изяде!* Проклятие.

**борсу̀к** *бурсу̀к* (тур. porsuk) 1. Язовец. 2. Намръщен, начумерен, сърдит човек.

**борсу̀ча се, да се наборсу̀ча** *бурсу̀чъ съ, дъ съ нъбурсу̀чъ*(тур. porsuk) Мръщя се, чумеря се, сърдя се.

**борч** *борч* (тур. borç) Паричен заем, дълг.

**борчлѝйка** *бурчлѝйкъ* (тур. borçlu) Жена, която има паричен дълг, заем; длъжница.

**борчлѝя** *бурчлѝйъ* (тур. bor­çlu) Човек, който има паричен дълг, заем; длъжник. *Борчлия съм ти.*

**боста̀н** *буста̀н* (тур. bostan) Градина или нива, засята с дини и пъпеши.

**босян** *бос’ън* С телесен цвят. *Мари Недо, ти си с босяни чорапи.*

**боту̀шче** *буту̀шчи* (рум. bo­tuş от фр. botte) Див гладиол, който се среща в ливадите и нивите.

**бохча̀** *бушчъ* (тур. bohça) 1. Правоъгълно или квадратно парче плат за носене на различни вещи. 2. Покривка за маса.

**бохчалък** *бушчълък* (тур. boh­­ça) Комплект сватбени дарове за едно лице, които се завързват в бохча.

**бо̀шлаф** *бо̀шлаф* (тур. boş lâf от перс.) Празни приказки, празна работа, глупости, измислици; тинтири-минтири.

**боща̀** *бушта̀* 1. Свободно, без опаковка. 2. Свободно, без пастир. *Пуснах ножицата в карзината* ‘чанта, изплетена от обелки от царевични кочани’ *боща. Магарето пасе на поляната боща.*

**боялѝя** *буйлѝйъ* (тур. boyali *‘оцветен’*) Материя, която пуска боя и оцветява водата при пране.

**бракма̀** *бръкмъ* (тур. birak­ma) Нещо износено, остаряло, негодно за употреба, обикновено техника.

**бран** *бран* Битка, война, бой.

**брана** *бранъ* Земеделско сечиво за разбиване на буците пръст в изорана земя.

**бра̀нище** *бра̀ништи* Гора, за­бра­нена за сечене.

**брантия** *брънтийъ* Стара и грозна жена.

**бранувам** *брънувъм* Разбивам буците пръст с брана *‘земеделско сечиво’*.

**браня** *бран’ъ* Пазя, предпазвам, защитавам.

**братявам, да братя** *брът’авъм, дъ брът’ъ* За растение: разклонявам от едно семе или от един корен няколко стъбла. *Житото братило.*

**бребѐнки** *брибѐнки* Изпражнения от овце.

**брезна̀** *бр‘ъзнъ* Бразда, синор.

**брезня̀, да набрезня̀** *бр’ъз­н’ъ, дъ нъбр’ъзн’ъ* Правя бразди с рало, мотика, чапа; браздя.

**брей** *брей* (Dioscorea communis) Тревисто многогодишно растение с месесто грудесто коренище.

**бресто̀вка** *бр’ъсто̀фкъ* Ядлива гъба, която расте върху загниващи брястове.

**бримча, да набримча** *бримчъ, дъ нъбримчъ* Правя бримка като я нанизвам на игла за плетене.

**бробо̀нка** *брубо̀нкъ* 1. Плод от черница; бобонка. 2. Черничево дърво.

**брод** *брот* В топонимията: плитко място в река или дере за преминаване пеш.

**бродя̀га** *бруд’а̀гъ* (рус. бродяга) Скитник, бездомник.

**бру̀ка** *бру̀къ* Малка подутина, цицина.

**бруля, да обруля** *брул’ъ, дъ убрул’ъ* 1. Удрям с прът, за да сваля плодове от дърво. 2. За вятър: духам силно.

**бру̀мбал** *бру̀мбъл* Възел. *Плетка на брумбали.*

**брус** *брус* Специален камък за точене на ножове, коси и други инструменти и земеделски сечива.

**бруся да обруся** *брус’ъ, дъ убрус’ъ* Бруля – удрям с прът, за да сваля плодове от дърво.

**бръмбазък** *бръмбъзък* Дребосък, малко дете.

**бръска̀лка** *бръска̀лкъ* Метла от драка *‘вид храст’* или от градинска метла *‘вид кохия’* за почистване на двора или помещенията за животни.

**бръскам** *бръскъм* 1. Мета с бръскалка *‘метла от драка или кохия’.* 2. Мета небрежно.

**бу** *бу* Съкратена форма от буля *‘по-възрастна омъжена жена’.* Частица за изразяване на по-голяма интимност при обръщение към по-възрастна омъжена жена. *Кажи, бу, къде си одила?*

**будала̀** *будълъ* (тур. budala от ар.) Глупак, глупачка.

**буда̀лкам, да избудалкам** *буда̀лкъм,дъ избудалкъм* (тур. bu­dala от ар.) Залъгвам, подигравам.

**будало̀свам се** *будъло̀свъм съ* (тур. budala от ар.) Правя се, преструвам се на будала.

**буздра** *буздръ* Жилесто свинско месо, разположено непосредствено под слоя сланина.

**буйки** *буйки* Обувки за малки деца.

**букаѝ** *букъѝ*(тур. bucaği) Стоманена верига за спъване на кон.

**бу̀кла** *бу̀клъ* (фр. boucle) Къдрица, кичур коса.

**булама̀ч** *булъма̀ч* (тур. bula­maç) Безвкусно ястие.

**булгу̀р** *булгу̀р* (тур. bulgur) Счукано или натрошено на едро жито, т.е. прибито.

**бу̀ля** *бу̀л’ъ* 1. Чичова жена, стринка. 2. По-възрастна омъжена жена.

**буляк** *бул’ък* Младоженец. *Булка и буляк.*

**бумбай** *бумбай* Комбайн. *Бумбай жъне и вършее, трупа слама на купи.*

**буна̀к** *буна̀к* (тур. bunak) Ог­лупял човек, глупак.

**бура** *буръ* (рум. bură от ит. bora) Силен вятър, буря.

**бура̀н** *бура̀н* Буря, ураган.

**бургѝя** *бургийъ*(тур. bugu) Свредел.

**бурѝя** *бурѝйъ* (тур. boru) Дървена бъчва за вино, ракия. \**Дядо Боже мести буриите от зимната маза в лятната.* Лятна буря с гръмотевици и светкавици.

**бурма̀** *бурмъ* (тур. burma) Винт.

**бу̀тел** *бу̀т’ъл* Развален, изгнил плод или зеленчук. *Бутело грозде.*

**бутурясвам, да бутурясам** *бутур’асвъм, дъ бутур’асъм* Бутам, блъскам, удрям, събарям. *Отмести се да не те бутурясам.*

**буфа̀н** *буфа̀н* (фр. bouffant) Много набрани и бухнали женски ръкави.

**бу̀фет** *буфѐт*(фр. buffet) 1. Шкаф за съдове и прибори за хранене; бюфет. 2. Място в учреждение, обикновено на гара, където се продават напитки и закуски; бюфет.

**буча, да набуча** *бучъ, дъ нъбучъ* Зсаждам като слагам в пробити в почвата дупки и заривам с пръст.

**бъза̀к** *бъза̀к* (Sambucus ebu­lus) Едногодишно тре­висто растение с перести листа и черни зърнести плодове, които се употребяват в народната медицина; тревист бъз, бъзе.

**бъзе** *бъзи* (Sambucus ebu­lus) Едногодишно тре­висто растение с перести листа и черни зърнести плодове, които се употребяват в народната медицина; бъзак, тревист бъз.

**бъзла** *бъзлъ* Страхливка.

**бъзльо** *бъзл’у* Страхливец.

**бъкам, да възбъкна** *бъкъм, дъ възбъкнъ* Вря, завирм.

**бъкел** *бък’ъл* (ит. boccale *‘бур­кан, стъкленица’*) Голям дървен съд за разнасяне на вода с две дупки. *Докараха бъкел с вода на нивата. \*Бъкел не знае.* Нищо не знае.

**бъклица** *бъклицъ* (ит. boc­cale *’буркан, стъкленица’*) Малък плосък дървен съд с кръгла форма за вино, ракия. \**Калесвам с бъклица.* Каня официално. (Младоженците канели на сватба кумовете с бъклица, пълна с вино или ракия).

**бълвам**, **да избълвам** *бъл­въм, дъ избълвъм* 1. Повръщам. 2. Изхвърлям голямо количество навън, изригвам. 3. Изричам грубости, обиди, лъжи. *Коминът бълва черен дим. Пена \*бълва змии и гущери.* Изрича с омраза грубости, обиди, лъжи.

**бълникам** *бълникъм* Клатя съд с течност.

**бърже** *бържи* Бързо.

**бърканина** *бъркънинъ* 1. Храна за прасета, приготвена чрез разбъркване на смляна зърнена храна с гореща вода. 2. Храна за домашни птици, приготвена чрез разбъркване на смляна зърнена храна и накълцана коприва, репей или друга трева с гореща вода.

**бърна** *бърнъ* Устна.

**бърникам** *бърникъм* 1. Бъркам в нещо, ровя, тършувам. 2. Човъркам, опитвам се да ремонтирам апарат, машина.

**бъхтя, да набъхтя** *бъхт’ъ, дъ нъбъхт’ъ*Бия, удрям. *Да слушаш майка си, че ще те набъхтя.*

**бъхтя се** *бъхт’ъ съ* Работя усилено, трепя се. *По цял ден се бъхтя на нивата.*

**бъчкам** *бъчкъм* 1. Тикам, събирам с вила сено, слама. 2. Разбърквам, тикам с вилица. *Не бъчкай салатата, а яж.*

**бял мъж** *б’ал мъш* Ястие от прясно сирене, пържено със захар.

# В

**ва̀аха̀** *ва̀ъха̀*Межд. за спиране на вол, крава и др. животни. Стой!

**ва̀да** *ва̀дъ* Изкуствено прокопан тесен и плитък канал, по който се пуска вода за поливане на зеленчукови градини, ниви, овощни градини и др.

**ваджѝшки** *въжѝшки* Пуст, проклет, лош. *Ваджишки огън, не гори, а пуши.*

**ва̀дичка** *ва̀дичкъ* Малка вада *‘изкуствено прокопан тесен и плитък канал’* между редовете, засадени със зеленчуци, по която се пуска вода за поливане, обикновено от маркуч.

**важа** *важъ* Имам значение, важен съм за някого. *Важа пред баща ти.*

**ва̀йкам се, да се ова̀йкам** *ва̀йкъм съ, дъ съ ува̀йкъм* Оплаквам се, окайвам се, тюхкам се.

**вакса** *ваксъ* (рус. вакса от нем. Wachs *‘восък’*)Боя за обувки.

**ваксаджия** *ваксъжийъ* (рус. вакса от нем. Wachs *‘восък’*) Лице, което почиства и боядисва с вакса обувките.

**ваксам** *ваксъм* (рус. вакса от нем. Wachs *‘восък’*) Почиствам и боядисвам с вакса *‘боя’* обувките.

**ва̀къл** *ва̀къл*Животно с черно около очите. *Вакло агънце.*

**ва̀ло** *ва̀лу*(нгр. vа̀lo) Воал, було.

**валчест** *валчъс* Объл, кръгъл, кълбовиден. *Валчест камък.*

**валя̀нка** *въл’а̀нкъ* Караница, разправия, гюрултия. *Снощи у ком­шиите се вдигна голяма валянка.*

**вандак** *въндак* Кичур вълна, фъндък. *По пътеката са минали овце и са оставили вандаци вълна по трънките.*

**ва̀пцам, да ова̀пцам** *ва̀п­цъм, дъ ува̀пцъм*(грц. bа̀pto) Боядисвам. \**Вапсахме я.* Объркахме работата, оплескахме я.

**ва̀рда** (тур. varda от ит. guardare) Межд. за предупреждение. Пази се! Дай път! Настрана!

**ва̀рдя, да извардя** *ва̀рд’ъ, дъ изва̀рд’ъ* 1. Пазя, охранявам. 2. Дебна, причаквам, следя. *Вардя сляпото куче.*

**вари кой** *вари кой* Някой, неизвестно кой, който и да е.

**вашадѝсвам, да вашадѝ­сам** *въшъдѝсвъм, дъ въшъдѝсъм* Намалявам огъня, пламъка в пещ, печка, огнище. *Вашадисай огъня в пещта, че да слагаме хляба да се пече.*

**вдетеня̀вам се, да се вдетеня̀** *вдитин’а̀въм съ, дъ съ вдитин’ъ* Правя се на дете, държа се като дете.

**вейка** *вейкъ* Тънко клонче с листата.

**веки** *веки* Вече.

**венец** *в’ънец* За лук и чесън: плитка, изплетена от лук и чесън със стъблата, която се окачва да виси на дървен прът за по-добро съхранение. *Изплетох пет венеца лук и два венеца чесън.*

**верѐв** *в’ърѐф* (тур. verve) Наклонен, по диагонал. *Пола на верев.*

**вересѝя** *вирсѝйъ* (тур. vere­siye *‘купуване на кредит’*) Купуване и продаване на изплащане.

**видело** *вид’ълу* Светлина, светло, разсъмване; съмнало. *Станах по видело.*

**виненка** *вин’ънкъ* (*Drosophila melanogaster*) Дрозофила – плодова мушица при ферментация.

**винтя̀га** *винт’а̀гъ* (нем. Wi­d­jacke) Къса горна туристическа дреха, обикновено от непромокаем плат; яке.

**вир** *вир* В топонимията: яма, изпълнена с вода, най-често в речно корито или дере. *Станчов вир.*

**вира̀н** *вира̀н* (тур. viran от перс.) Болен, болнав.

**вироглав** *вируглаф* Непокорен, непослушен, твърдоглав, необуздан, дързък, своенравен.

**виря, да навиря** *вир’ъ, дъ нъвир’ъ* Издигам, изправям, държа в изправено положение. \**Виря глава. \*Виря нос.* Правя се на важен, надувам се.

**вишна̀п** *вишна̀п*(тур. viş­nap от vişnе *‘вишна’* + ab *‘сок’, ‘вода’* от перс.) Сорт сочна сладка вишна.

**влача, да извлача** *влачъ, дъ извлачъ* За вълна: Разчепквам, разнищвам, правя пухкава на специален уред – дарак.

**влачене** *влачъни* За вълна: разчепкване, разнищване на специален уред – дарак.

**воденѝца** *удѐнцъ* Водна мел­­ница.

**воденѝчка** *уд’ънѝчкъ* Мелничка, стомах на птица.

**волова̀р** *улува̀р* Човек, който пасе волове, крави.

**волова̀рка** *улува̀ркъ* Жена, коя­то пасе волове, крави.

**во̀лски езѝк** *во̀лски йъзѝк* (Epiphyllum) Епифилум – саксийно цвете, вид кактус без бодли, чиито дълги листа приличат по форма на език, но краищата им са назъбени като дъбовите листа; лимба, дъбови листа, свекървин език.

**воня** *ун’ъ* Неприятна миризма, смрад.

**воня, да развоня** *ун’ъ, дъ съ ръзвун’ъ* Издавам воня *‘неприятна миризма’.*

**вощеница** *вушт’ъницъ* Восъчна свещ.

**вощѝна** *уштѝнъ* Пчелен восък. *Мед с вощината.*

**вра̀тник** *вра̀тник* Голяма дворна порта, плетена от пръти, през която може да се влиза с каруца.

**вред** *врет* Навред, навсякъде.

**вреждам се, да се вредя** *вреждъм съ, дъ съ вр’ъд’ъ* Получавам това, което искам; постигам целта си по един или друг начин; устройвам се, оправям се.

**вреска̀ло** *вр’ъска̀лу* Дете, кое­то много вика, пищи, крещи; кресльо.

**врещя** *вр’ъшт’ъ* За коза, козле: реве на висок тон.

**вря̀кам, да вря̀кна** *вр’а̀­­към, дъ вр’а̀кнъ*Пищя, крещя, рева. *Бебето вряка.*

**врънкам** *врънкъм* Досаждам на някого, постоянно и настоятелно искам нещо от него.

**врънка̀ло** *врънка̀лу* Досаден човек, който постоянно иска нещо, настоява за нещо.

**връцкам се, да се връцна** *връцкъм съ, дъ съ връцнъ* Ходя насам-натам, въртя се предизвикателно.

**вряскам, да врясна** *вр’а­с­към, дъ вр’аснъ*1. За коза: издавам специфичен вик. 2. Пищя, крещя, рева.

**врясък** *вр’асък* Писък, крясък.

**всинца** *синцъ* Всички.

**всякой, всякоя, всякое** *с’акуй, с’акуйа, с’акуйе* Всеки, всяка, всяко.

**втасвам, да втасам** *фтасвъм, дъ фтасъм* 1. За тесто: бухва. 2. За плодове и зеленчуци: ферментират. *\*Втасахме я!* Попаднахме в неприятно положение.

**втелявам се** *фтил’а̀въм съ* Упорствам, пра­вя се, че не разбирам.

**втекя̀свам, да втекя̀сам** *фтик’а̀свъм, дъ фтик’а̀съм* Омръзва ми, писва ми да чакам. *Втекясах да те чакам в кръчмата.*

**вторачвам се, да се вторача** *фтурачвъм съ, дъ съ фтурачъ* Вглеждам се напрегнато, взирам се.

**втрапен** *фтръпен* В топонимията: вдлъбната земна форма, наподобяваща трап.

**втренчвам се, да се втренча** *фтренчвъм съ, дъ съ фтренчъ* Напрягам поглед, взирам се.

**втрещявам се, да се втрещя** *фтр’ъшт’авъм съ, дъ съ фтр’ъшт’ъ* Вцепенявам се от изненада, слисвам се.

**вула̀ж** *вула̀ш*(фр. voilage) Воалаж – тънка прозрачна мрежеста материя за дамски чорапи. *Вулажени чорапи.*

**вчетворявам се, да се вчетворя** *фчитвур’авъм съ, дъ съ фчитвур’ъ* За очи: премрежват се от напрежение. *Вчетвориха ми се очите да се взирам в дребната панама на покривката.*

**въгарец** *въгърец* (Hypoderma bovis) Подкожна щръклица – вид конска муха, червейче, което се развива под кожата на добитъка и причинява сърбеж.

**въз** *въс* Предлог при. *Отивам въз кака Пена.*

**възгланца** *възгланцъ* Възглавница.

**възнак** *възнък* По гръб. *Лежа възнак.*

**Възнесенѐ** *Възнисинѐ* Религиозен празник Възнесение Господне.

**възкѝсел** *въскѝс’ъл* Леко накиселяващ, киселичък.

**вълнясвам, да вълнясам** *вълн’асвъм* Покривам се, обраствам с косми. *Вратът ти е вълнясал, трябва да се подстрижеш.*

**върбо̀вка** *върбо̀фкъ* Ядлива гъба, която през пролетта се появява на стари загниващи върби, от която се приготвя салата след сваряване.

**вървище** *вървишти* В топонимията: място, където преминава, върви добитък. *Вървището.* *Дълбокото вървище.*

**въргалям, да овъргалям** *въргал’ъм, дъ увъргал’ъм* 1. Търкалям, преобръщам. 2. Валям в брашно, захар и др.

**върдалям се, да се овърдалям** *върдал’ъм съ, дъ съ увърдал’ъм* Търкалям се, преобръщам се.

**върза̀нка** *върза̀нкъ* 1. Връзка на обувка. 2. Усукана връзка от плат.

**въркузу̀н** *въркузу̀н* (грц. brakozо̀na от brа̀ka *‘гащи’* и zо̀ne *‘пояс’*) Връв, върва, с която се връзват потури около кръста.

**върлѝна** *върлѝнъ* Дървен прът, окачен хоризонтално на високо място за окачване на лук, чесън, дрехи и др.

**въртел** *върт’ъл* Пречка, спънка в работата.

**върто̀глав** *върто̀глъф* Своенравен, налудничав, инат, опак. *Въртоглава овца.*

**въртокъщница** *въртукъшницъ* Добра домакиня.

**върто̀п** *върто̀п* В топони­мията: повърхностна вдлъбнатина, трап с кръгла или елипсовидна форма, обрасъл с гора. *Въртопа.*

**върхом** *върхом* Догоре, препълнено. *Напълних кофата със сливи върхом.*

**върша̀чка** *върша̀чкъ* Машина за вършеене *‘отделяне на зърната от класовете на житни растения’*.

**вършѐя, да овършѐя** *вър­шѐйъ, дъ увършѐйъ* Отделям с вър­шачка зърното от класовете на житни растения.

**вършина** *вършинъ* 1. Тънък отсечен и не­окастрен клон. 2. Бо̀бина – дървен кол, който се забива до стъблото на боба, за да се увие растението около него. *Боб на вършина.*

**вътък** *вътък* Нишките, които се кръстосват с основата на тъканта, втъкават се в нея.

**въх** *въх* Межд. за съжаление.

**вясвам се, да се вясна** *в’асвъм съ, дъ съ в’аснъ* Появявам се, наминавам за кратко. *Денчо се вясна в кръчмата и изчезна.*

# Г

**га** *га* Кога.

**гава̀зин** *гъва̀зин* (тур. havaz от ар.) 1. Телохранител. 2. Пазач на сграда.

**гава̀на** *гъва̀нъ*(нгр. gavа̀na *‘кух’*) Корито – елипсовиден съд без дръжки, издълбан от цяло парче дърво, който служи за омесване на тесто, за ръчно пране и др.

**гава̀нка** *гъва̀нкъ* (нгр. ga­vа̀na *‘кух’*) Малка гавана – малко дървено корито за омесване на тесто.

**гаврътвам, да гаврътна** *гъврътвъм, дъ гъврътнъ* Глътвам, изпивам на един път.

**га** *га* Кога.

**га̀га** *га̀гъ*(тур. gaga) 1. Човка, клюн. 2. Извит край на кука или игла за плетене. 3. Приспособление за затваряне на врата, направено от тел с извит край. \**Не си пъхай гагата, където не ти е работа.* Не се бъркай в чуждите работи.

**гад** *гат*1. Птица, животно. 2. Паразити, насекоми. 3. Отвратителен, противен човек.

**га̀джул** *га̀жул* (циг. гаджо *‘чужденец’, ‘нециганин’*) Трудолюбив земеделец. *Дядо Тотьо Гаджула.*

**гайлѐ** *гъйлѐ* (тур. gaile *‘грижа’* от ар.) Грижа, тегло, мъка, мъ­чение.

**гайретя̀, да изгайретя̀** *гъй­р’ът’ъ, дъ изгъйр’ът’ъ*(тур. gay­ret etmek) Грижа се, оцелявам, изкарвам. *Изгайретихме зимата.*

**гайта̀н** *гъйта̀н*(тур. gaytan от соб. гр. Гаета в Италия) Плетен шнур от вълна, коприна или памук, който се пришива за украса на народно облекло.

**гайтанджѝйка** *гъйтънжѝй­къ*(тур. gaytan­ci) Производителка на гайтани.

**гайтанджѝя** *гъйтънжѝйъ*(тур. gaytanci) Производител на гайтани.

**га̀либа** *га̀либъ* (тур. galiba) Вероятно, по всяка вероятност, изглежда.

**гало̀ши** *гъло̀ши* (фр. galoche от грц. kalópous *‘калъп за обувки’*) Гумени половинки обувки за предпазване от кал, вода и сняг.

**галу̀н** *гълу̀н*(фр. galon) Лъскав ши­рит за украса на облекло.

**га̀мен** *га̀м’ън*(фр. gamin *‘момче’*) Невъзпитан, безсрамен, уличен хлапак; хулиган.

**гано̀свам, да гано̀сам** *гъно̀свъм, дъ гъно̀съм* Покривам медни съдове с калай; калайдисвам.

**ганосчѝя** *гънусчѝйъ* Специалист по калайдисване.

**гардѝран** *гърдѝрън*(фр. cardѐ) Мъхест плат, с космици, получени от развлачване на карда *‘гребен на дарак’, ‘чесало’*.

**гаро̀вка** *гъро̀фкъ* (Dianthum lumaris) Перест карамфил **–** вид нисък разклонен карамфил с бели или розови цветове.

**га̀тер** *га̀т’ър*(нем. Gatter) 1. Машина, обикновено с няколко триона, за бичене на трупи и рязане на дъски и греди от дървени трупи. 2. Дъскорезница, която работи с гатер.

**гаче** *гачи* Сякаш, като че ли.

**гаща̀т** *гъшта̀т* За петел или кокошка с пера по краката, които приличат на гащи. *Гащат петел.*

**га̀щи** *га̀шти* 1. Бельо с крачоли. 2. Панталони.

**гвоздей** *гозд’ъй* Пирон. *\*Сека гвоздеи.* Треперя от студ. Зъбите ми тракат от студ.

**гво̀здейка***го̀зд’ъйкъ*(Maras­mius Oreades)Бледожълтаядлива гьба, която по форма прилича на гвоздей, пирон, подходяща за супа; обикновена че­­ля­динка, джунджулка, кокошинка. *Супа от гвоздейки.*

**геберя̀свам, да геберя̀сам** *гибир’а̀свъм, дъ гибир’а̀съм*(тур. gebermek) Умирам, пуквам.

**гевгир** *гивгир* (тур. kevgir *‘голяма цедка’*) Кевгир – метален или пластмасов домакински съд с дупки за отцеждане.

**гевезѐ** *гивизѐ* (тур. geveze *‘бъбрица’, ‘дърдорко’*) Глезльо, мър­­морко.

**гевезелък** *гивизилък* (тур. gevezelik) Глезене, лигавене.

**гевезя̀ се, да се разгевезя̀** *гивиз’ъ съ, дъ съ ръзгивиз’ъ*(тур. gevezelik etmek) Глезя се, лигавя се.

**гезмѐ** *г’ъзмѐ*(тур. gezme) Движение – вечерна разходка в центъра на града в определени часове, когато се спира движението на транспортните средства.

**гем** *гем* (тур. gem) Юзда – желязо, което се поставя в устата на коня или магарето, за да се управлява чрез поводите.

**гемѝя** *гимѝйъ* (тур. gemi) Неголям кораб с платна. *Какво си оклюмал, \*да не са ти потънали гемиите.* Какво си се замислил, отчаял, няма сериозна причина за това.

**гера̀н** *гира̀н* (нгр. geran) В топонимията: изкопан и иззидан с камъни кладенец с изворна вода, която се вади с кофа, закачена на въже или синджир. *Геньовия геран. Поповия геран.*

**геранѝло** *гирънѝлу* (нгр. geran) Кобилица на геран, на която е закачено въже или синджир с кофа за вадене на вода.

**гергѐф** *гиргѐф* (тур. gergef от ар.) Дървен обръч за изпъване на плата при ръчно бродиране. *Шия на гергеф.*

**гергьо̀вско кокѝче** *ги­р­г‘о̀ф­ску кукѝчи* (Leucojum aestivum) Градинско цвете – вид блатно кокиче с много цветове на една дълга дръжка, което цъфти по Гергьовден.

**герда̀н** *гирда̀н* (тур. gerdan *‘шия’* от перс.) Огърлица, наниз.

**гѐрест** *гѐр’ъс* (тур. gerez *‘ху­­бав, напет’*) За петел: породист, едър и пернат, с жълта или червена перушина. *Петльо герест, златоперест.*

**герѝз** *гирѝс* (тур. geriz от перс.) Отвор в каменна стена или ограда за изтичане на дъждовна или отпадъчни води.

**герме** *г’ърме* Прът, който се слага напреко на вратата на кошарата, кокошарника, градинската портичка, когато те се затварят.

**гивендия** *гивиндийъ*(тур. gűvende от иран. guy-endi *‘разказвач’, ‘певец’*) Лека жена, развратница.

**гивеч** *гивеч* 1. Правоъгълна емайлирана или глинена тава за печене на ястия във фурна. 2. Гювеч – ястие от картофи и зеленчуци с месо или без месо, което се пече в такъв съд.

**гѝди** *гѝди* (тур. gidi *‘хитрец’* от перс.) Ах ти, немирнико!

**гидѝя** *гидѝйъ* (тур. gidi *‘хитрец’* от перс.) Смел, решителен и своеволен млад човек.

**гѝздав** *гѝздъф* Хубав, хубаво облечен.

**гѝздя се** *гѝзд’ъ съ* Обличам се красиво, пременявам се.

**главина** *глъвинъ* Лоза, отделно лозово растение. *Лозето в двора има 200 главини.*

**гладѐж** *глъдѐш* Точило, шми­ргел за заглаждане, заточване на инструменти.

**гла̀дя, да загла̀дя** *гла̀д’ъ, дъ зъгла̀д’ъ* Точа, остря инструмент. *Загладих мотиката и отивам на лозето. \*Заглаждам косъма.* Напълнявам, обикновено след като съм отслабнал по време на боледуване, и изглеждам добре физически.

**гла̀мав** *гла̀мъф* Наивен, глу­пав, малоумен.

**гледец** *гл’ъдец* Зеница.

**глезундря се** *гл’ъзундр’ъ съ* Глезя се, превземам се.

**глеч** *глеч* Глазура за керамични изделия.

**глечо̀свам, да глечо̀сам** *гл’ъчо̀свъм, дъ гл’ъчо̀съм* Гледжосвам – покривам с глазура керамични изделия.

**глечо̀сан** *гл’ъчо̀сън* Гледжосан – керамичен съд, покрит с глазура. *Глечосано гърне.*

**глистей** *глист’ъй* (Lumbricus terrestris) Земен червей, дъждовен червей.

**гнес** *гнес*Днес.

**говея** *гувейъ* Постя.

**годиня̀свам, да годинясам** *гудин’а̀свъм, дъ гудин’а̀съм* Забавям се, оставам някъде дълго време. *Няма да годинясваш на нивата.*

**гола̀к** *гула̀к* Вид елече от естествена овча или козя кожа с козината отвътре. *Облечи си голака да не настинеш.*

**големея се** *гул’ъмейъ съ* Възгордявам се, надувам се.

**големец** *гул’ъмец* Човек с високо обществено или служебно положение.

**голога̀н** *гулуга̀н* (рум. golo­gan) Медна монета от 10 стотинки, емисия 1881; пара̀. \**Чер гологан не се губи.* Не се притеснявай, ще се върна.

**гологлав** *гулоглъф* С непокрита глава, без кърпа, без шапка.

**гологъзя се** *гулугъз’ъ съ* Стоя полугол, необлечен.

**голта̀к** *гулта̀к* Много беден човек; бедняк, сиромах.

**голта̀чка** *гулта̀чкъ* Много бедна жена; беднячка.

**горнѐнка** *гурнѐнкъ*Жена, коя­­­то живее в горната махала на селото.

**горница** *горницъ* Горният етаж на селска къща.

**го̀рчец** *го̀рчиц* (Humulus lupulus) Див хмел.

**гостѝлница** *густѝлницъ* Ре­с­торант, заведение за хранене.

**градѐж** *гръдѐш* В топонимията: полски имот (нива, лозе, овощна градина), заграден с каменна ограда. *Цанков градеж.*

**гра̀дел** *гра̀д’ъл*(нем. Gradel) Вид бя­ло плътно памучно платно с четворна тъкан.

**граквам, да гракна** *граквъм, дъ гракнъ* Викам, крещя, карам се, ругая.

**гранѝца** *грънѝцъ* (Quercus robur)Бял дъб, летен дъб, меше.

**гранче** *гранчи* Чиле, връзка прежда.

**гранясвам, да гранясам** *грън’асвъм, дъ грън’асъм* За мазнина и сланина: остарява, разваля се, получава неприятен вкус и миризма.

**грапа** *грапъ* Земеделско сечиво за раздробяване на буци пръст, за подравняване на почвата.

**грапя, да ограпя** *грап’ъ, дъ уграп’ъ*Подравняване на почвата с грапа *‘земеделско сечиво за раздробяване на буците пръст’*.

**греда̀** *гр’ъдъ*В топонимията: тясна дълга изпъкнала земна форма, напомняща греда. *През гредата*.

**грѐздей** *грѐзд’ъй* 1. Дървена запушалка на каца, бъчва; канелка, щурак. 2. Мъжки полов член. *Стоян е \*на каца грездей.* Човек с авторитет, важен, уважаван, влиятелен.

**гро̀зен** *гро̀з’ън* Лош, досаден, нахален. *Грозни кокошки, откога чакат на портичката да ги нахраня.*

**гроздак** *груздак* Голям, едър грозд.

**гру̀хам** *гру̀ъм*1. Чукам пше­ница, докато паднат люспите. 2. Работя тежък физически труд. \**Грухам на нивата като глух петел.* Работя тежък физически труд без да възразявам.

**гръсти** *гръсти* Коноп.

**гръцмул** *гръцмул* Гръклян, шия, врат на кокошка.

**гу̀бен** *гу̀б’ън* Война, която погубва живота на много хора. \**Подир сушата иде кишата, подир кишата иде губенът.*

**гу̀бер** *гу̀б’ър* Ръчно изработена дебела вълнена покривка за легло или за пода с рядка тъкан и дълги влакна.

**губѐрка** *губѐркъ* Голяма дебела игла да шиене на по-груби тъкани.

**гу̀гла** *гу̀глъ* (лат. cucullus *‘качулка’*) Островърха качулка на връхна дреха.

**гуля̀й** *гул’а̀й*Шумна веселба с обилно ядене и пиене.

**гуляйджѝйка** *гул’ъйжийкъ*Же­на, която обича да гуляе.

**гуляйджѝя** *гул’ъйжѝйъ*Мъж, който оби­ча да гуляе.

**гуля̀я** *гул’а̀йъ*Участвам в гуляй *‘шумна веселба с обилно ядене и пиене’*.

**гурбѐт** *гурбѐт* (тур. gurbet) Емигриране в чужбина на работа с цел печалба.

**гурбетчѝйка** *гурб’ътчѝйкъ* (тур. gurbetçi) Жена, която ходи на гурбет.

**гурбетчѝя** *гурб’ътчѝйъ* (тур. gurbetçi) Чо­­­­­век, който ходи на гурбет.

**гурел** *гур’ъл* Засъхнал по клепките слизест секрет от очите.

**гуцам се** *гуцъм съ* Клатя се, люлея се, друсам се.

**гъбѐнище** *гъбѐништи* Постоянно място, където растат определен вид гъби.

**гъжова** *гъжувъ* Връзка от усукано пар­че плат.

**гъзурча се, да се нагъзурча** *гъзурчъ съ, дъ съ нъгъзурчъ* Навеждам се ниско, гъзуря се, надупвам се.

**гъзу̀ря се, да се нагъзу̀ря** *гъзу̀р’ъ съ, дъ съ нъгъзу̀р’ъ* Навеждам се ниско, гъзурча се, надупвам се.

**гълча, да сгълча** гълчъ*, дъ згълчъ* Викам, карам се, мъмря. \**Къща, в която жена не гълчи и мъж не мълчи, огън да я гори.* В семейството трябва да има разбирателство, не може без компромиси.

**гъргърица** *гъргърицъ* (Sitophilus granarius)Житна гъгрица – насекомо, вредител по пшеницата, съхранявана в хамбари и складове. *В хамбара има гъргърица.*

**гърлестѝца** *гърл’ъстѝцъ* Вид едри сини сливи с леко горчив вкус, които рано зреят и костилките им трудно се отделят; *бърдачка*.

**гърмел** *гърм’ъл* Гръм, гръмотевица.

**гъста̀к** *гъста̀к* В топонимията: гъста ниска гора; гъсталак, храсталак. *Вълчов гъстак. Сивчов гъстак.*

**гъстаче** *гъстачи* В топонимията: малък гъстак – гъста ниска гора; гъсталак, храсталак. *Червеното гъстаче.*

**гътвам, да гътна** *гътвъм, дъ гътнъ* 1. Преобръщам. 2. Свалям, съ­барям. *Конят се подплаши и гътна каруцата. Гътнахме стария плевник.*

**гътвам се, да се гътна** *гътвъм съ, дъ съ гътнъ* Разболявам се на легло.

**гъци** *гъци* Межд. за викане на прасе, свиня.

**гъчкам, да нагъчкам** *гъчкъм, дъ нъгъчкъм* Вкарвам, натъпквам, натиквам, наблъсквам.

**гъчканица** *гъчкъницъ* Навалица.

**гьобѐк** *г’убѐк* (тур. gőbek) Движение с леко изхвърляне на корема напред при ориенталски танц.

**гьол** *г’ол* (тур. gőbek) Яма със застояла вода; локва, мал­ко блато. *\*Всяка жаба да си знае гьола.* Всеки човек да си знае мястото и да не се бърка в чуждите работи.

**гьон** *г’он* (тур. gőn *‘щавена кожа’*) 1. Дебела обработена кожа за подметки на обувки, за ремъци и др.2. Дебелоок човек, непукист.

**гьонсурат** *г’онсурат* Нахален, дебелоок, дебелокож човек.

**гьостерица** *г’ост’ърицъ* Тояга, сопа.

**гьо̀тере** *г’о̀т’ъри* (тур. gőtű­rű *‘всички заедно’*) На око, приблизително. *Не спазвам рецептата, правя туршията \*едно към гьотере.* Приблизително, без точни изчисления.

**гюдерѝя** *г’уд’ърийъ* (тур. gűderi) Кожа за чистене на прозорци и др. стъкла.

**гюзѐл** *г’узѐл* (тур. gűzel) Хубав, красив, прекрасен.

**гю̀зум** *г’у̀зум* (нгр.) (Mentha spicata) Джоджен – градинско растение, което се използва като подправка.

**гюл** *г’ул* (тур. gűl от перс.) Трендафил, роза.

**гюм** *г’ум* (тур. gűğűm) Дълбок метален съд с тясно гърло за течности.

**гюмѐ** *г’умѐ* (тур. gűme) Уловка, примамка, капан.

**гюр** *г’ур* (тур. geri *‘назад’*) Межд. за прогонване на гъски.

**гюрлю̀к** *г’урл’у̀к* Тревясало, буренясало дворно място.

**гюру̀к** *г’уру̀к* (тур. kőrűk) Сгъваем покрив на превозно средство или на детска количка.

**гюрултаджийка** *г’урултъ­жий­къ*(тур. gűrűl­tűcű) Жена, която вдига шум, врява, участва в скандал; скандалджийка.

**гюрултаджия** *г’урултъ­жийъ*(тур. gűrűl­tűcű) Мъж, който вдига шум, врява, участва в скандал; скандалджия.

**гюрултѝя** *г’урултѝйъ* (тур. gűrűl­tű) Скан­дал, караница, голям шум.

**гяу̀р** *г’ъу̀р* (тур. gâvur от перс.) Лице от друга вяра у мюсюлманите; неверник, гяурин.

**гяу̀рин** *г’ъу̀рин* (тур. gâvur от перс.) Лице от друга вяра у мюсюлманите; неверник, гяур.

# Д

**даврандѝсвам се, да се даврандѝсам** *дъвръндѝсвъм съ, дъ съ дъвръндѝсъм* (тур. davrandi) Оздравявам, оправям се, съвземам се след боледуване.

**далавѐра** *дълъвѐръ*(тур. dalavere) Нечестна, непочтена сделка; измама, мошеничество.

**дам** *дам*(тур. dam) Обор – сграда, помещение за отглеждане на едър добитък.

**дамаджа̀на** *дъмъжа̀нъ* (фр. dame-jeanne през тур.) Голям стъклен съд за вода, вино, ракия и други течности, обикновено с плетена обвивка от повет и с дръжка; билник.

**дамар** *дъмар* (тур. damar) 1. Жила в скала, по която тя най-лесно се цепи и обработва. 2. Слабо място на човек. \**Намирам му дамара.* Намирам най-лесния начин да получа облаги от нещо или от някого.

**дама̀ска** *дъма̀скъ* (соб. гр. Дамаск) Модел за шарки на тъкани килими, покривки.

**дамга̀** *дъмгъ*(тур. damga) 1. Петно, следа. 2. Печат.

**дамго̀свам, да дамго̀сам** *дъмго̀свъм, дъ дъмго̀съм* 1. Правя петно на дреха или текстилно изделие. 2. Правя нарочно петно с боя върху гърба на овца, за да я разпознавам в стадото. 3. Поставям печат. 4. Нарочвам, набеждавам някого.

**дамят** *дъм’ат* (гр. thymiatоs *‘тамян’*) Димят – винен сорт грозде с жълто-зелени зърна и лек аромат на тамян.

**дана̀к** *дъна̀к* (тур. dana *‘теле’*) 1. Отбито от бозаене теле, юница. 2. Глупак.

**дангала̀к** *дънгъла̀к* (тур. dangalak) Ви­сок и слаб човек.

**данданѝя** *дъндънѝйъ* (тур. dandan) Шумно веселие, врява, крясъци.

**дара̀к** *дъра̀к* (тур. tarak) Уред с валяци за влачене, разбиване на различни влакна – памук, вълна, коноп и др.

**даракчѝйница** *дъръкчѝйни­цъ*(тур. tarak) Занаятчийска работилница с дарак *‘уред за влачене, разбиване на вълна’.*

**даракчѝя** *дъръкчѝйъ*(тур. tarakci) Лице, което влачи, разбива вълна, памук и др. на дарак; дръндар, дръндарин.

**дармада̀н** *дърмъда̀н* (тур. dar­mağan) Разхвърляно, разнебитено, съсипано.

**дармо̀н** *дърмо̀н* (нгр.) Бой, побой. *\*Дармон, дармон, крастав кон.* Ще ядеш бой.

**дармо̀ня** *дърмо̀н’ъ* (нгр.) Бия, удрям, тупам.

**да̀скал** *да̀скъл* (грц. dа̀ska­los) 1. Учи­тел. 2. Ученик.

**даскалѝца** *дъскълѝцъ* (грц. dа̀skalos) 1. Учителка. 2. Ученичка.

**даскалу̀вам** *дъскълу̀въм* (грц. dа̀skalos) Учителствам.

**дасканлък** *дъскънлък*(грц. dа̀skalos) Про­фесия на даскал.

**дау̀л** *дъу̀л*(тур. davul) Тъпан, барабан.

**дая̀ня, да издая̀ня** *дъйа̀н’ъ, дъ издъйа̀н’ъ* (тур. dayanmak) Тър­пя, изтрайвам, издържам на нещо неприятно.

**де** *де* Къде.

**дебелнея, да надебелнея** *дибилнейъ, дъ нъдибилнейъ* Дебелея, напълнявам.

**девер** *дев’ър* Брат на съпругата.

**деверувам** *д’ъв’ърувъм* Шетам, грижа се.

**дѐлва** *дѐлвъ* Голям глинен съд с две дръжки с обем 5-6 литра. \**Правя делвите.* Стоя с ръце на хълбоците.

**делѝя** *д’ълѝйъ*(тур. deli) Луд, буен, немирен човек.

**демѐк** *д’ъмѐк* (тур. demek) Тоест, значи.

**денк** *денк*(тур. denk от перс.) Голям вързоп стока или покъщнина; бала.

**деня̀** *дин’ъ* Денем, през деня.

**дера̀, да одера̀** *диръ, дъ уд­иръ* 1. Смъквам кожата на животно. 2. Бия, удрям някого.

**дервѝш** *д’ървѝш* (тур. derviş от перс.) Мохамедански монах.

**дерѐ** *д’ърѐ* (тур. dere от перс.) В топонимията: рекичка, поточе, дол, долчина; речно корито. *Овесяното дере. Стражерско дере.* *Отивам \*на Маймун дере.* Неизвестно къде, кой знае къде.

**деребѐй** *дирибѐй* (тур. dere­bey) 1. Своеволен турски феодален управител. 2. Тиранин, самовластник.

**деребѐйствам** *дирибѐйст­въм* (тур. derebey) Своеволнича, вилнея.

**деребѐйство** *дирибѐйству* (тур. derebey) Своеволие.

**дереджѐ** *дирижѐ* (тур. dere­ce *‘степен’* от ар.) Положение, състояние, обикновено лошо, теж­ко. *Виж ме на какво дередже съм.*

**дѐрвам, да дѐрна** *дѐрвъм, дъ дѐрнъ* Ударям, бия някого. *Като те дерна веднъж.*

**дерт** *дерт* (тур. dert от перс.) Грижа, мъка, страдание.

**дертлѝя** *д’ъртлѝйъ* (тур. dert от перс.) Загрижен, притеснен.

**деру̀га** *диру̀гъ* Дълга следа от одраскано, одрано място.

**деча** *дича* Деца. *Имам пет деча.*

**джа̀гара** *жа̀гъръ* Дървен уред – вид мотовилка за намотаване на прежда, която се върти в кръг; въртележка.

**джам** *жам* (тур. cam от перс.) 1. Прозоречно стъкло. 2. Стъкло.

**джама̀л** *жъма̀л* (тур. camal) Вид зидана печка, която едновременно отоплява две стаи.

**джамба̀з** *жъмба̀с* (тур. cambaz от перс.) Търговец на добитък, джамбазин.

**джамба̀зин** *жъмба̀зин* (тур. cambaz от перс.) Търговец на добитък, джамбаз.

**джамбазлък** *жъмбъзлък* (тур. cambaz от перс.) Търговия с добитък.

**джамжѝя** *жъмжѝйъ*(тур. camci) Май­­стор-стъклар.

**джамлѝя** *жъмлѝйъ* (тур. camci) Остъклен шкаф или бюфет.

**джамлък** *жъмлък* (тур. cam­lik от перс.) Остъклена площ, веранда, витрина.

**джанабѐт** *жънъбѐт* (тур. ce­nabet от ар.) Про­клет човек, лош човек, джанабетин.

**джанабѐтин** *жънъбѐтин* (тур. cenabet от ар.) Про­клет човек, лош човек, джанабет.

**джангаза̀** *жънгъзъ* (тур. can­gaza, çangaza) Свадлив, заядлив, неразран човек.

**джангър** *жънгър* (тур. cin­gar) Шум, врява, гюрюлтия, кавга.

**джанда̀р** *жънда̀р* (тур. candar от перс.) Полицай, стражар, джандарин.

**джанда̀рин** *жънда̀рин* (тур. candar от перс.) Полицай, стражар, джандар.

**джан-джун** *жан-жун* (тур. cancan от can *‘душа’* и ар. cin *‘дух’*) *Няма джанджун.* Няма никой, няма жива душа.

**джа̀нкам се, да се сжанкам** *жа̀нкъм съ, дъ съ жжа̀нкъм* Разправям се, карам се, заяждам се.

**джасвам, да джасна** *жасвъм, дъ жаснъ* Бутам, блъскам, събарям.

**джа̀нъм** *жа̀нъм* (тур. canim) Частица за подкана или изразяване на недоволство, свойско обръщение към близък човек. Моля ти се.

**джезвѐ** *жъзвѐ* (тур. cezve) Съд за варене на кафе без капак, обикновено меден; кафениче.

**джела̀т** *жъла̀т* (тур. cel­lât от ар.) 1. Изпълнител на смъртни присъди, палач, джелатин. 2. Жесток човек, главорез, кръвопиец, джелатин.

д**жела̀тин** *жъла̀­тин* (тур. cel­lât от ар.) 1. Изпълнител на смъртни присъди, палач, джелат. 2. Жесток човек, главорез, кръвопиец, джелат.

**джелѐп** *жълѐ­п* (тур. celep от ар.) Тър­говец на едър и дребен добитък, джелепин.

**джелѐпин** *жълѐ­пин* (тур. celep от ар.) Тър­говец на едър и дребен добитък, джелеп.

**джемпър** *жемпър* (анг. jum-per *‘вид женски вълнен или копринен костюм’*)Дамски костюм, обикновено без подплата.

**джендѐм** *жъндѐм* (тур. cen­dem от грц.) Затънтено място, непроходима гора.

**джепанѐ** *жъпънѐ* (тур. cepa­ne от ар.) Боеприпаси, муниции, патрони.

**джѝбри** *жѝбри* (тур. cibre) Пращини, остатъци от изстискано грозде, от които се прави ракия.

**джѝбровица** *жѝбруйцъ* (тур. cibro) Ракия от джибри; гроздова ракия.

**джигѐр** *жигѐр* (тур. ciğer от перс.) Душа. *\*Изскочи ми джигера.* Много се изморих, притесних се.

**джигѝт** *жигѝт* (рус. от тюрк.) Изкусен ездач.

**джинс** *жинс* (тур. cins от ар.) Род, потекло, произход; порода.

**джоб-парасъ** *жоп-пъръсъ* (тур. cep parasi) Малка сума пари за дребни разходи.

**джола̀н** *жула̀н* (тур. colan) Долната част на говежди крак, от която се приготвят супи и други ястия.

**джу̀ка** *жу̀къ* Устна.

**джумбѝш** *жумбѝш* (тур. cűmbűş от ар.) Шега, веселба, забава.

**джумбишлѝйка** *жумбишлѝйкъ*(тур. cűm­bűş­­lű от ар.) Жена, която създава весело настроение; веселячка, шегаджийка.

**джумбишлѝя** *жумбишлѝйъ*(тур. cűmbűşlű от ар.) Човек, който създава весело настроение; веселяк, шегаджия.

**джунжурѝя** *жунжурѝйъ* (вер. от тур. cur­cuna *‘глъчка’*) Дреболия, дрънкулка.

**джу̀ркам, да заджу̀ркам** *жу̀р­към, дъ зъжу̀ркъм* Разбивам варена коприва, боб и др. на каша с джуруляк *‘дървена пръчка с кръстосани перки’.*

**джуру̀ляк** *журу̀л’ък* Дървена пръчка с кръстосани перки в единия край, която се използва за разбиване.

**джу̀фка** *жу̀фкъ* (ит. ciuffo *‘кичур’ ‘кичур’, ‘перчем’*) Панделка с прегънати краища, вързани на средата; кордела.

**дибидю̀с** *дибид’у̀с*(тур. dibi­dűz) Съвсем, напълно. *Дибидюс гол.*

**диван-чапраз** *диван-чъпрас* (тур. divan + çapraz от перс.) \**Стоя диван-чапраз.* Стоя прав, за да изразя почит, уважение към някого.

**диване** *дивъне* Буйно и невъздържано дете.

**дѝгам, да издѝгам** *дѝгъм, дъ издѝгъм* Копая, преобръщам земята с лизгар *‘права лопата’*; риголвам.

**диганѝна** *дигънѝнъ* Земя, пре­копана, преобърната с лизгар *‘права лопата’.*

**дика̀ня** *дика̀н’ъ* (тур. diken) Земеделско съоръжение за вършитба с животинска тяга, направено от де­бела дъска, на която са набити остри кремъчни камъни, които изчукват зърната и надробяват сламата.

**дикѝсвам, да дикѝсам** *дикѝсвъм, дъ дикѝсъм* (нгр.) Подарявам.

**дикѝш** *дикѝш* (тур. dikiş *‘шев’*) *Не хвана дикиш*. Не излезе сполучливо.

**дила̀в** *дила̀ф* (нгр. dilа̀vѐ) Щипци за разпалване на огън; ма­ша за печка. *Донеси ми дилава.*

**дилянка** *дил’анкъ* (Valeriana officinalis) Валериана.

**димѝтровче** *димѝтруфчи* (Aster amellus) Многогодишни дре­б­ни есенни хризантеми, различно обагрени, които цъфтят около Димитровден.

**дип** *дип* (тур. dip *‘дъно, основа’*) 1. Твърде много, в голяма степен. 2. Напълно, съвсем.

**дѝпла** *дѝплъ* (грц. diplо̀os *‘двоен’*) Гънка на дреха.

**дирѐк** *дирѐк*(тур. direk) Дървен стълб.

**дирен** *дир’ън* Който може да бъде отложен за по-късно, маловажен, незначителен. *Дирня работа.*

**дѝрник** *дѝрник* Дупе, задник.

**диса̀ги** *диса̀ги* (грц. disa­c­cos) Две торби, съединени в горния си край за носене през рамо или през седло.

**дискос** *дискус* (гр. diskos)Метално блюдо за нафора.

**дифтѝн** *дифтѝн* (фр. duve­ti­ne от duvet *‘пух’* чрез срб. дифтин или рум. deftinä) Мъхест плътен памучен плат.

**доба** *добъ* Време, късно време. *Идваш си по тъмна доба.*

**добѝтък** *дубѝтък* Домашни животни, които се използват за работа, за храна, за добиване на различни продукти.

**добѝче** *дубѝчи* Едно едро домашно животно, добитък.

**довтасвам, да довтасам** *дуфтасвъм, дъ дуфтасъм* Появявам се внезапно, неочаквано.

**договѐждам се, да се договѐдя***дугувѐждъм съ, дъ съ дугувѐд’ъ*Досещам се, съобразявам, разбирам.

**додя̀вам, да додѐя** *ду­д’а̀­въм, дъ дудѐйъ* Преча, досаждам, омръзвам, дотягам.

**докачам, да докача** *дукачъм, дъ дукъчъ* 1. Вземам, придобивам, докопвам. Засягам, обиждам, оскърбявам.

**докачам се, да се докача** *дукачъм съ, дъ съ дукъчъ* Зсягам се, обиждам се, огорчавам се.

**докачлив** *дукъчлиф* Човек, който лесно се докача *‘обижда’, ‘обижда’;* обидчив.

**докундѝсвам, да докундѝсам** *дукундѝсвъм, дъ дукундѝсъм* Обиждам, засягам някого.

**дол** *дол* В топонимията: Малка рекичка, речно корито, дере. *Овесян дол. Попов дол.*

**дола̀п** *дула̀п* (тур. dolap от перс.) Вграден в стената шкаф за дрехи, съдове и др.

**долма̀** *дулмъ* (тур. *‘пълнене’*) Широки и месести чушки за пълнене.

**долнѐнка** *дулнѐнкъ* Жена, която живее в долната махала.

**долница** *долницъ* Долният, приземният етаж на селска къща.

**долчѝна** *дулчѝнъ* В топонимията: ниско, вдлъбнато място, об­градено с височини, където тече дере; дол. *Бабекова долчина. Паиската долчина.*

**домати** *думати* Домат – растение и плод.

**досущ** *дусуш* Напълно, изцяло, докрай.

**дофтор** *дофтур* Доктор, лекар.

**дофторица** *дуфтурицъ* Докторка, лекарка.

**дояжда (ми) се, да (ми) се дояде** *дуйаждъ (ми) съ, дъ (ми) съ дуйъде* Изпитвам силно желание да хапна нещо. *Дояде ми се баница.*

**драгоценен** *дръгуцен’ън* Скъп, скъпоценен.

**дра̀ка** *дра̀къ* (Paliurus spina-christi) 1. Храст с дребни листа и шипове, от чиито клони се правят метли за почистване на помещенията за животни и дворовете. 2. Човек, който обича да дразни другите, да се заяжда с тях. *Голяма си драка.*

**драм** *драм* (грц. от ар.) Минимално количество. (Драм е стара мяр­ка за тежина, равна на една четиристотна част от оката, т. е. 3,2 грама). *Драм захар няма у дома.*

**дранго̀лник** *дрънго̀лник* Зат­вор.

**драпам** *драпъм* Катеря се, изкачвам се с много усилия. *Драпам нагоре по баира.*

**драсвам, да драсна** *драсвъм, дъ драснъ* Побягвам, хуквам. *Сърничката се уплаши и драсна към гората. Събери сухите листа на куп и им \*драсни кибритката.* Запали ги.

**дреб** *дреп* Дребни остатъци след развлачване, разбиване на вълна; вълната, която пада под дарака *‘уред за разбиване’.*

**дрезгав** *дрезгъф* За глас: хриплив, неясен, дразнещ.

**дрезгавина** *др’ъзгъвинъ* Разсъмване, полумрак.

**дремѝзгам** *дримѝзгъм* Мръз­­на, зъзна, треперя от студ.

**дрѐшка** *дрѐшкъ* 1. Женска риза с копчета и ръкави 7/8. 2. Умалително от дреха.

**дробине** *друбине* Накълцани вътрешности за готвене на животно или птица.

**друм** *друм* (грц. drо̀mos) Коларски път; шосе.

**дру̀сам1, да одру̀сам** *дру̀съм, дъ удру̀съм* Тръскам, клатя силно. *Одрусах сливата за ракия.*

**дру̀сам2, да подрусам** *дру̀съм, дъ пудрусъм* 1. Люлея, леко подхвърлям. 2. Потропвам, играя. *Друсам хорото.*

**дръвнѝк** *дръвнѝк*1. Куп под­редени стволове на дървета за­едно с клоните. 2. Недодялан чо­век, грубиян.

**дръглѝв** *дръглѝф* за добитък, животно: слаб, изтощен, мър­шав. *Дръглив кон.*

**дръгна се** *дръгнъ съ* Чеша се. *Какво се дръгнеш?*

**дрънда̀р** *дрънда̀р* Занаятчия, който разбива, влачи вълна със специален уред; даракчия, дръндарин.

**дрънда̀рин** *дрънда̀ри* Занаятчия, който разбива, влачи вълна със специален уред; даракчия, дръндар.

**дрънда̀рка** *дрънда̀ркъ* Съпруга на дръндарин *‘занаятчия, който разбива, влачи вълна със специален уред’.*

**дръстя, да одръстя** *дръс­т’ъ, дъ удръст’ъ* 1. Изпирам с бухалка нещо едро (черга, одеяло). 2. Изпирам набързо, как да е. 3. Бия, тупам, пердаша някого. *Одръстих чергите на реката. Ей сега ще те одръстя.*

**дуван** *дуван* (тур. doğan *‘сокол’*) Граблива птица от рода на соколите, която напада домашни птици (кокошки, пуйки). *Пуйката щъка* ‘издава тревожен звук’, *видяла е дуван.*

**дува̀р** *дува̀р* (тур. duvar от перс.) Каменна ограда, зид от камъни.

**дуду̀к** *дуду̀к* (тур. dűdűk) Дървена свирка.

**дуля** *д’ул’ъ* Дюля.

**ду̀мам, да проду̀мам** *ду̀мъм, дъ пруду̀мъм* Казвам, говоря, приказвам. \**Думам ти, дъще, сещай се, снахо.* Намек, отправен като забележка към по-близък човек, който в действителност е насочен към по-далечен човек.

**думба̀з** *думба̀с*(тур. tum­badiz *‘къс и дебел човек’*) Надут, омразен богаташ; чорбаджия, думбазин.

**думба̀зин** *думба̀зин*(тур. tum­badiz *‘къс и дебел човек’*) Надут, омразен богаташ; чорбаджия, думбаз.

**дунда** *дундъ* Дебела жена, дебелана.

**дундьо** *дунд’у* Дебел човек, дебелак.

**ду̀пек** *ду̀п’ък* (Tagetes) Вид тагетес – жълто или оранжево градинско цвете, подобно на камшица, но с по-едри цветове.

**дур** *дур* (тур. durmak) Межд. Стой! Спри! Почакай!

**ду̀хтям, да духтя** *ду̀хт’ъм, дъ духт’ъ* Бягам, тичам, хуквам. *Детето духти към селото.*

**душма̀н** *душма̀н*(тур. duşman от перс.) Лош, жесток човек; враг, неприятел, душманин.

**душма̀нин** *душма̀нин*(тур. duşman от перс.) Лош, жесток човек; враг, неприятел, душман.

**душма̀нка** *душма̀нкъ*(тур. duşman от перс.) Лоша, жестока жена.

**душманлък** *душмънлък* (тур. duşmanlik) Вражда, омраза, жестокост.

**дъбови листа̀** *дъбуви листа̀* (Epiphyllum) Епифилум – саксийно цве­­те, вид кактус без бодли, чиито дълги листа приличат по форма на език, но краищата им са назъбени като дъбовите листа; лимба, волски език, свекървин език.

**дълга го̀зба** *дългъ го̀збъ* Сок от кисело зеле, в който е добавен нарязан праз лук, червен пипер и люта чушка.

**дъня** *дън’ъ* Удрям, бия. *Отпред върви тъпанарът* ‘барабанист’ *и дъни тъпана* ‘барабан’.

**дърг** *дърг* Дебело стъбло на селскостопанско растение. *Папурени* ‘царевични’ *дъргове.*

**дърля се** *дърл’ъ съ* Карам се, заяждам се, дразня се, закачам се.

**дърми** *дърми* Стари дрехи, дрипи. \**Налягай си дърмите.* Кротувай, не се намесвай в чуждите работи.

**дърполя̀, да издърполя̀***дър­­пул’ъ, дъ издърпул’ъ*Дърпам, досаждам. *Спри да ме дърполиш, тръгваме.*

**дърт** *дърт* Стар, възрастен.

**дърта̀к** *дърта̀к* Стар, възрастен мъж.

**дърта̀чка** *дърта̀чкъ*Стара, възрастна жена.

**дъртофѐлник** *дъртуфѐлник*Стар, възрастен мъж; дъртак.

**дъртофѐлница** *дъртуфѐл­ни­цъ* Стара, възрастна жена; дъртачка.

**дюгѐн** *д’угѐн* (тур. dűkkân от ар.) Дюкян, магазин.

**дюгенджѝйка** *д’уг’ънжѝйкъ*(тур. dűkkân от ар.) 1. Магазинерка. 2. Съпруга на дюкянджия *‘магазинер’.*

**дюгенджѝя** *д’уг’ънжѝйъ* (тур. dűkkân от ар.) дюкянджия *‘магазинер’*.

**дюлгѐр** *д’улгѐр* (тур. dűl­ger от пер.) Зидар, строител, дюлгерин.

**дюлгѐрин** *д’улгѐ­рин* (тур. dűl­ger от пер.) Зидар, строител, дюлгер.

**дюлгѐрство** *д’улгѐрству* (тур. dűlger от пер.) Занятие на дюлгер *‘строител’;* строителство.

**дю̀зен** *д’у̀з’ън* (тур. dűz) Eд­но­­цветна материя без фигурални изображения. *Дюзена рокля.*

**дюс** *д’ус* (тур. dűz) Eд­но­­цветна материя без фигурални изображения.

**дю̀стаба̀н** *д’у̀стъба̀н*(тур. dűstaban) Плоскопие.

**дю̀стабанлийка** *д’у̀стъбънлийкъ*(тур. dűsta­ban) Жена, която има плоскостъпие.

**дю̀стабанлия** *д’у̀стъбън­лийъ*(тур. dűstaban) Мъж, който има плоскостъпие.

**дюшедисвам, да дюшедисам** *д’ушъдисвъм, дъ д’ушъдисъм* (тур. dőşedi от dőşemek *‘постилам’, ‘правя настилка’*) Правя дюшеме *‘дъсчен под’.*

**дюшѐк** *д’ушѐк* (тур. dőşek) Дебела постеля, напълнена с вълна, памук, дреб, слама и др.

**дюшеклък** *д’ушъклък*(тур. dőşek) Вид грубо платно за дюшек.

**дюшемѐ** *д’ушъмѐ* (тур. dőşe­me от перс.) Дъсчен под в жилище.

**дю̀шеш** *д’у̀шъш* (тур. duşes от перс.) Голяма печалба, голям късмет.

**дя** *д’а* Съкратена форма от *дядо.* Частица за изразяване на по-голяма интимност при обръщение към възрастно лице от мъжки пол или на дядо към внуче, а също на дете към възрастен мъж. *Кажи, дя, изпитваха ли те днес на училище? Кога ще ходим за гъби, дя?*

**дявам, да дяна** *д’авъм, дъ д’анъ* Слагам, турям, скривам, прахосвам.

**дя̀вол** *д’а̀вул*(грц. diа̀bolos *‘клеветник’*) Хитър, лукав човек.

**дяволѝт** *д’ъвулѝт*(грц. diа̀­bo­los *‘клеветник’*) Хитър, лукав човек.

**дя̀волица** *д’а̀вулцъ*(грц. diа̀bolos *‘кле­­ветник’*) Хитра, лукава, дяволита жена.

**дяволѝя** *д’ъвулѝйъ*(грц. diа̀­bolos *‘клеветник’*) Хитрост, измама.

**дяволу̀вам** *д’ъвулу̀въм*(грц. diа̀bolos *‘кле­­ветник’*) Хитрувам, клинча.

**дя̀волщина** *д’а̀вулштинъ*(грц. diа̀bolos *‘кле­­ветник’*) Нещо объркано, неясно.

**дяд** *д’а̀т* Дядо. *Лозето е на дяд Петър.*

# Е

**ѐвала** *ѐвълъ* (тур. eyvallah от ар.) Межд. за изразяване на възхищение, уважение, признание, благодарност. Поклон, хвала, браво.

**едец** *ѐдиц* (тур. yâdes от перс.) 1. Разклонена кост от гърдите на кокошка или петел, която се чупи при обзалагане. 2. Дума, която се произнася при печелене на облога. 3. Загуба, несполука.

**ѐдича се** *ѐдичъ съ*(тур. yâdes от перс.) Обзалагам се, хващам са на бас, при което разчупвам едеца *‘разклонена кост от гърдите на кокошка или петел’.* *Хайде да се едичим.*

**ѐжа се, да се наѐжа** *ѐжъ съ, дъ съ нъѐжъ* Настръхвам, избухвам, перя се.

**еле** *ел’ъ*Хеле, най-после, след това.

**елей** (гр. еlaion)*йълей* Маслиново масло, зехтин.

**електрика** *иликтрикъ* Електричество, електрическо осветление.

**елпезѐ** *йълп’ъзѐ*(тур. yelpla­ze)**̀** Връзка подредени като ветрило листа от тютюн.

**елпезѝрам** *йълп’ъзѝръм* (тур. yelplaze) При­готвям елпезета *‘връзки с тютюн’.*

**емвам, да емна** *емвъм, дъ емнъ* 1. Тръгвам бързо, хуквам. 2. Започвам, захващам. *Овчарят емна пътищата след стадото. Емвам лозето и до вечерта ще го прекопая.*

**емля̀к** *йъмл’а̀к*(тур. emlâk) Недвижим имот, данък върху недвижим имот.

**емля̀чен** *йъмл’а̀чън* (тур. emlâk) Който се отнася до недвижим имот и данъка върху него. *Емлячен регистър.*

**емфиѐ** *йъмфиѐ* (тур. enfiye от ар.) Тю­тюнев прах за смъркане.

**еничар** *йъничър* (тур. yeniçeri)Потурчен християнин, войник от турската пехота, еничарин.

**еничарин** *йъничърин* (тур. yeniçeri)Потурчен християнин, войник от турската пехота, еничар.

**енория** *йънория* (нгр. enoria)Областта, която се обслужва от един свещеник.

**енориаш** *йънуриаш* (нгр. enoria) Християнин от една енория *‘област, обслужвана от един свещеник’.*

**ѐня** *йѐн’ъ* (грц. ѐnnoia) Грижа. *Хич не го е еня.*

**ептен** *йепт’ън* (тур. hepten) Хептен, напълно, съвсем.

**ерба̀п** *йърба̀п* (тур. erbap от ар.) Самоуверен, смел, напорист, целеустремен. *Много си ербап.*

**ергѐн** *иргѐн*(тур. ergen) Неоженен мъж.

**ергенлък** *ирг’ънлък* (тур. er­gen) Поведение на неженен мъж.

**ергену̀вам, ергеня̀ се** *ирг’ъ­ну̀въм* (тур. ergen) Дружа с девойки, правя се на ерген, не се женя.

**ере** *йери* Козле, яре.

**еребица** *йер’ъбицъ* Яребица.

**ѐрина** *йѐринъ* Вълната от остригване на агнета или от корема на овца, която е по-къса. *\*Дрън-дрън ерина, бабината ти Керина.* Гледай си работата, не говори глупости.

**еря се, да се оеря** *ѐр’ъ съ, дъ съ уѐр’ъ*За коза: яря се, раждам яре *‘козле’.*

**есенѐс** *исинѐс* Миналата есен, през есента.

**есян** *ис’ан* Есенен. *Есяно цвете.*

**етамѝн** *итъмѝн* (фр. ѐta­mine) Вид памучен плат с едри квадратчета за бродиране.

**ефенди** *йъфенди* (гр. authеntes през тур.) Господар, богат човек, господин.

**еш** *ѐш* (тур. eş) Един от два еднакви предмети, които образуват двойка, чифт. \**Еша му го няма и на волския пазар.* Много е странен, своенравен.

# Ж

**жабурня̀к** *жъбурн’а̀к* Жабуняк – водно растение във вид на дълги зелени влакна, което покрива застояли сладки води. *Жабите квакат в жабурняка.*

**жабурня̀сва** *жъбурн’а̀свъ* За застояла вода: позеленява, покрива се със жабуняк или други водорасли; жабунясва. *Водата в коритото е жабурнясала.*

**жабуря се, да се нажабуря** *жъбуръ съ, дъ съ нъжъбуръ* Правя си гаргара, плакна си устата.

**жабя̀свам, да жабя̀сам** *жъ­б’а̀­свъм, дъ жъб’а̀съм* Ожаднявам много, прежаднявам.

**жебина** *жебинъ* (Stellaria media) Врабчови чревца – нисък и крехък плевел, който расте по мочурливи места; жабина.

**жегъл** *жегъл* Тънка и дълга желязна пръчка, която се слага на ярема при впрягане на волове, биволи и др.

**желт** *желт* Жълт цвят. *Желта круша.*

**желъд** *желът* Жълъд. *Събрахме желъди за свинете.*

**желя̀здо** *жил’а̀зду* Ютия.

**живеница** *жив’ъницъ* Незарастваща гнойна рана.

**жид** *жит* (ит. giudeo през рус. жид)Евреин.

**жомам** *жомъм* Стоя, седя, лежа със затворени очи.

**жоменка** *жом’ънкъ* Детска игра на криеница, жмичка.

**жув** *жуф* Жив.

**жувея** *жувейъ* Живея.

**жукѐтка***жукѐткъ*(фр. ja­quette) Къса горна женска дреха; жакет, сако.

**жу̀ля, да ожу̀ля** *жул’ъ, дъ ужу̀л’ъ* 1. Търкам, трия, протривам. 2. Бруля, свалям плодове от дърво с прът. 3. Пия алкохол (ракия, вино). *Ожулих сливите за ракия. Внимавай, копривата жули.*

**жу̀ри** *жу̀ри* (Narcissus)Градинско цвете – вид жълт нарцис. *Журито цъфна.*

**жълтица** *жълтицъ* Златна монета.

# З

**забавачница** *зъбъвачницъ* Детска градина.

**забавачка** *зъбъвачка* Детска учителка, възпитателка в детска градина.

**забадам, да забода** *зъбадъм, дъ зъбудъ* Забождам.

**забивам кол** *зъбивъм кол* Заставам пръв в редицата, защото съм най-висок.

**забра̀ждам се, да се забрадя̀** *зъбра̀ждъм съ, дъ съ зъбръд’ъ* Слагам кърпа на главата си.

**забра̀дка** *зъбра̀ткъ* Триъгълна или сгъната по диагонал квадратна кърпа за глава, която се връзва под брадичката.

**забу̀н** *зъбу̀н* (тур. zibin *‘къса риза с ръкави’* от ар.) Горна дреха с дълги ръкави, която се облича, за предпазване от дъжд. *Не ходи на нивата без забун.*

**забълниквам, да забълникам** *зъбълниквъм, дъ зъбълникъм* Отвличам вниманието с празни приказки.

**за̀валийка** *за̀вълийкъ* (тур. za­va­lli *‘окаян’* от ар.) Жалка, нещастна жена.

**за̀валия** *за̀вълийъ* (тур. za­va­lli *‘окаян’* от ар.) Жалък, нещастен човек.

**завалвам се, да се завалям** *зъвалвъм съ, дъ съ зъвал’ъм* За тъкан с дълги влакна: нишките полягат, прилепват към основата, степват се. *Не сядай на губера* ‘дебела вълнена покривка с дълги влакна’, *завалва се.*

**зава̀лям, да заваля̀** *зъва̀­л’ъм, дъ зъвъл’ъ* Свалям, повалям някого на земята, събарям, надвивам, побеждавам. *Изяж си хляба, че да не сънуваш, че циганчето те завалило.*

**завирам се, да се завра** *зъвиръм съ, дъ съ зъвръ* Вмъквам се, провирам се, намесвам се, преча. \**Не ми се завирай в краката.* Не ми пречи.

**за̀вой** *за̀вуй* Заво̀й, извивка на път, река.

**завръз** *завръс* Токущо завързал плод. *Тиквите цъфтят, а нямат завръз.*

**завря̀н зет** *зъвр’а̀н зет* Зет, който живее заедно с родителите на съпругата си; зет на привод; поканен зет.

**завчас** *зъфчас* Много бързо. *Завчас ще донесеш вода от чешмата.*

**зага̀щям, да зага̀щя** *зъга̀­шт’ъм, дъ зъга̀шт’ъ*Причаквам някого; препречвам пътя; залавям в нещо нередно.

**заглавичквам, да заглавичкам** *зъглъвичквъм, дъ зъглъвичкъм* Отвличам вниманието, забавлявам.

**загрибвам, да загреба** *зъгрибвъм, дъ зъгрибъ* Натрупвам пръст около корените, лозините, за да не измръзнат през зимата. *Време е да загрибвам лозето.*

**загубен** *зъгуб’ън* За човек: който трудно се ориентира в обстановката; заблуден, безпътен, глупав, смотан.

**загърлям, да загърля** *зъгърл’ъм, дъ зъгърл’ъ* Прекопавам, като натрупвам пръст на купчинки около стъблата на царевицата, боба. *Цял ден загърлям папура* ‘царевицата’.

**задашам** *зъдашъм* Задушавам.

**задигам, да задигна** *зъдигъм, дъ зъдигнъ* 1. Вдигам, повдигам. 2. Присвоявам, открадвам, отмъквам. *Задигни си фистана* ‘пола’, *че да не го намокриш в дерето.* *Някой е задигнал мотиката.*

**задирям, да задиря** *зъдир’ъм, дъ зъдир’ъ* Дебна, проследявам, задявам, закачам, ухажвам.

**задминавам, да задмина** *зъдминавъм, дъ зъдминъ* Изпреварвам, подминавам. *Задминах те, бързам за трена.*

**задя̀вам, да задя̀на** *зъд’а̀­въм, дъ зъд’а̀нъ* 1. Слагам на гръб цедилка *‘люлка от домашно тъкано вълнено платно’.* 2. Завързвам с въже или синджир товар на гърба си. *Задянах детето и тръгнах на лозето. Задянах купчина сено на гърба си и го нося вкъщи.*

**заѐцвам, да заецна** *зъѐцвъм, дъ зъецнъ* Досаждам, постоянно питам, напомням. *Стига си ме заецвал, иди да играеш.*

**зазѝпвам, да зазѝпя** *зъзѝп­въм, дъ зъзѝп’ъ* Захвърлям, изхвърлям, фичкам. *Зазипих счупената паница на боклука.*

**зайрѐ** *зъйрѐ* (тур. zahire от ар.) Сено. *Дай зайре на зайците.*

**заку̀м** *зъку̀м* (тур. zakkum от ар.)(Nerium oleander) Олеандър – саксийно цвете.

**залѝсвам, да залѝсам** *зълѝсвъм, дъ зълѝсъм*(грц. zalizo *‘замайвам’, ‘обърквам’*) 1. Отвличам вниманието. 2. Забавлявам, разсейвам.

**залисѝя** *зълисѝйъ* (грц. za­lizo *‘замайвам’, ‘обърквам’*) 1. От­вличане на вниманието. 2. Забавление, занимание.

**залостям, да залостя** *зълост’ъм, дъ зълост’ъ* Затварям здраво, заключвам с резе, подпирам с лост, дърво и др. *Залостих портата.*

**заля̀зло слънце** *зъл’а̀злу слънци* Посока запад. *Върви към залязло слънце, докато видиш кошарата.*

**замѐрям, да замѐря** *зъмѐр’ъм, дъ зъмѐр’ъ* Хвърлям камък, буца пръст и др. по някаква цел. *Децата се замерят със снежни топки.*

**замрежвам, да замрежа** *зъмрежвъм, дъ зъмрежъ* Кърпя чорап или плетена дреха. *Замрежих дупчиците на чорапа.*

**замървям, да замървя** *зъмърв’ъм, дъ зъмърв’ъ* Забравям да почистя скарата на печката или да сложа дърва в печката или в огъня, поради което дървата изгарят и жаравата се покрива с пепел, а огънят почти загасва. *Замървила си печката, стана ми студено.*

**замърлена овца** *зъмърленъ уфцъ* Заплодена, бременна овца.

**замърлям, да замърля** *зъмърл’ъм, дъ зъмърл’ъ* За овен: заплождам овца.

**занда̀н** *зънда̀н* (тур. zandan от перс.) 1. Затвор, тъмница. 2. Мрачно и студено помещение.

**занѝчам** *зънѝчъм* Наблюдавам тайно, скришом, нахално; вглеждам се, заглеждам се, за да видя или забележа нещо. *Стига си заничала през дувара.*

**запецвам, да запецна** *зъпецвъм, дъ зъпецнъ* Млъквам, блокирам.

**запилявам се, да се запилея** *зъпил’авъм съ, дъ съ зъпилейъ* Отсъствам по неизвестни причини, изчезвам, крия се. *Момче, къде се запиля?*

**запирам, да запра** *зъпиръм, дъ зъпръ* Затварям в помещение животно или човек. *Стопанинът запря овцете в кошарата.*

**запладня̀вам, да запладня̀** *зъплъдн’а̀въм, дъ зъплъдн’ъ* Разполагам, настанявам стадото, състоящо се обик­­­новено от овце, на сянка, където да прекара летните горещини (от 10 до 16 ч.).

**запокитвам, да запокитя** *зъпукитвъм, дъ зъпукит’ъ* Изхвърлям, захвърлям небрежно.

**запопям, да запопя** *зъ*поп’ъм, дъ зъпоп’ъ Ръкополагам за поп.

**запразвам, да запразня** *зъпразвъм, дъ зъпразн’ъ* Запълвам празен съд с нещо. *Стоян запразни шишето с ракия.*

**запъвам се, да се запъна** *зъпъвъм съ, дъ съ зъпънъ* 1. Засичам, затруднявам се при четене, говорене. 2. Упорствам, проявявам инат. \**Запъва се като магаре на мост.* Упорства, проявява инат.

**за̀пъртък** *за̀пъртък* 1. Яйце, от което не се е излюпило пиле. 2. Развалено, негодно яйце. *\*Запъртък не се разваля.* Не може да бъде покварен човек, който вече е покварен.

**за̀ралийка** *за̀рълийкъ* (тур. zararli) Жена, която търпи загуба, която е ощетена.

**за̀ралия** *за̀рълийъ* (тур. za­rarli) Човек, който търпи загуба, който е ощетен.

**заран** *зарън* Сутрин.

**зара̀р** *зъра̀р* (тур. zarar) Загуба, вре­да, пакост.

**зареда** *зъредъ* Редуване, ред при пасене на животните, когато няма пастир. *В селото няма овчар, овцете се пасат на зареда.*

**зарезя̀вам, да зарезя̀** *зър’ъ­з’а̀въм, дъ зър’ъз’ъ* (тур. reze) За­ключвам вратата отвътре с резе *‘парче желязо или дърво, прикрепено към вратата от вътрешната и страна’.*

**зарзава̀т** *зързъва̀т* (тур. zerzavat от перс.) Зеленчук.

**зарзаватчѝйка** *зързъвътчѝйкъ* (тур. zerza­vat­­­çi) Производителка или продавачка на зеленчуци.

**зарзаватчѝйница** *зързъвът­чѝйницъ* (тур. zer­za­­vat от перс.) Зеленчуков магазин.

**зарзаватчѝя** *зързъвътчѝйъ* (тур. zerzavat­çi) Производител или продавач на зеленчуци.

**за̀рзала** *за̀рзълъ* (тур. zerdali през грц. zarzalon) Вид дива кайсия с горчиви ядки.

**заръчвам, да заръчам** *зъръчвъм, дъ зъръчъм* Поръчвам, нареждам, разпореждам, наръчвам.

**засилвам се, да се засиля** *зъсилвъм съ, дъ съ зъсил’ъ* Тръгвам бързо, хуквам, тичам. *Засилих се към хоремаг* ‘селски смесен магазин’, *пък той бил затворен.*

**засѝрам, да засѐра** *зъсѝръм, дъ зъсѐръ* Губя, изгубвам. *Засра ли си копчето на ризата?* \**Засра си пътя с адаша.* Развали си отношенията със съименника, повече не може да разчита на него.

**засичам, да засека** *зъсичъм, дъ зъс’ъкъ* За царевица: появяват се кочани. *Папурът ‘*царевица’ *е засякъл.*

**затра̀пвам, да затра̀пя** *зъ­тра̀пвъм, дъ зътра̀п’ъ* Изразходвам, пропилявам, давам напразно, безсмислено. *Затрапи си парите за печка, а фурната ѝ не пече както трябва.*

**затрънвам, да затръня** *зътрънвъм, дъ зътрън’ъ* Преграждам изход на ограда или надграждам дувар *‘каменна стена’* с бодливи клони от трънка, глог, акация и др. *Затръних градината да не прескачат кокошките.*

**зату̀лка** *зъту̀лкъ* Запушалка, капачка, тапа.

**зату̀лям, да зату̀ля** зъ*ту̀­л’ъм, дъ зъту̀л’ъ* 1. Запушвам, затварям със запушалка. 2. Закривам светлината, затъмнявам. *Отмести се, че ми затуляш.*

**зафа̀лям, да зафаля** *зъфа̀л’ъм, дъ зъфал’ъ* Хваля някого. *Роднините зафалят на булката.*

**захо̀ждам** *зъо̀ждъм* 1. Залязвам. *Слънцето захожда.* 2. За домашни птици: напускам определеното място, двора. 3. Ходя по чуждо, изневерявам. *Бялата кокошка захожда.*

**зачапарастя** *зъчъпъраст’ъ*Карам се, разправям се с някого. *Зачапарастих адашката.*

**звездел** *звиздел* (Trifolium pratense) Червена детелина – многогодишно тревисто растение с розово-лилави, а понякога и кремаво-бели топчести цветове, чиито листа са разположени по тройки.

**звѝзка** *звѝскъ* Млада овца от 1 до 2 години, по-голяма от шиле (до 1 година), но още не раждала.

**звънѝче** *звънѝчи* (Hypericum) Жълт кантарион.

**зевзѐк** *з’ъвзѐк* (тур. zevzek) Шегаджия, шегобиец, майтапчия.

**зелник** *зелник* Баница със зеле.

**зер** *зер* (тур. zira от перс.) Частица за изразяване на възражение, одобрение, неодобрение. Нали, ами; разбира се.

**зефѝр** *з’ъфѝр*(фр. zѐphir)Вид тънка памучна материя.

**зид** *зит* Каменна, тухлена или кирпичена стена.

**зидам, да иззидам** *зидъм, дъ иззид’ъм* Строя зид *‘каменна, тухлена или кирпичена стена’,* зидя.

**зидя, да иззидя** *зид’ъ, дъ иззид’ъ* Строя зид *‘каменна, тухлена или кирпичена стена’,* зидам*.*

**зидар** *зидар* Строител, човек, който строи зид *‘каменна, тухлена или кирпичена стена’.*

**зима̀** *зима̀* Студено. *Зима̀ ми е.*

**зимъс** *зимъс* Миналата зима.

**зип** *зип* Межд. от зазипвам. Захвърлям, изхвърлям. *Счупената паница зип на боклука.*

**злато** *злату* Станиол. *Събирай златата от марципани, чайки* ‘десерт с мека сърцевина от фондан и какаова глазура’ *и бонбони за украса за елхата.*

**зоб** *зоп* Зърнена храна за добитък, която се дава в малко количество за подсилване (пшеница, слънчоглед, царевица и др.).

**зо̀бвам си, да си зо̀бна** *зо̀б­въм си, дъ си зо̀бнъ* Ям нещо на зърна; откъсвам си няколко зърна, обикновено грозде. *Зобнах си грозде от асмата.*

**зобя̀, да назобя̀** *зуб’ъ, дъ нъзуб’ъ* Давам зоб на животните (царевица, пшеница, слънчоглед и др.).

**зор** *зор* (тур. zor от перс.) Голямо усилие, мъчение.

**зор зама̀н** *зор зъма̀н* (тур. zor от перс. + zaman *‘време’* от ар.) Тежко положение.

**зо̀рлeм** *зо̀рл’ъм* (тур. zorlan) Насила, трудно, със зор. *Зорлем работа.*

**зо̀ти***зо̀ти*Гети.

**зулу̀м** *зулу̀м* (тур. zulum) Обир, грабеж, пакост, насилие.

**зурла̀** *зурлъ* 1. Муцуна на свиня. 2. Дървен музикален инструмент. 3. Циния (Zinnia elegans) – градинско цвете.

**зъбя се, да се озъбя** *зъб’ъ съ, дъ съ узъб’ъ* Карам се остро, недоволствам, отговарям грубо. *Стига си се зъбил, засрами се.*

**зълва** *зълвъ* Сестра на съпруга по отношение на съпругата. *Имам две зълви – сестри на мъжа ми.*

**зъм** *зъм* Змия.

**зъмя̀** *зъм’а̀* Змия.

**зъркели** *зърк’ъли* 1. Очи. 2. Очила.

**зяде** *з’ъде* (тур. ziyade от ар.) Повече, излишък, остатък.

**зян** *з’ан* (тур. ziyan от перс.) Загуба, провал, разваляне, унищожаване.

**зяно̀свам, да зяно̀сам** *з’ъ­но̀с­въм, дъ з’ъно̀съм* (тур. ziyan от перс.) Провалям, развалям, съсипвам, унищожавам.

**зяпам** *зяпъм* 1. Стоя с отворена уста. 2. Гледам нещо продължително, разглеждам. 3. Прозявам се. *Вчера ходихме на пазар, зяпахме по сергиите.*

**зярвам, да зярна** *з’арвъм, дъ з’арнъ* Виждам нещо за кратко, забелязвам. *Някой мина по пътя, зярнах го в гръб.*

# И

**ибрѝк** *ибрѝк* (тур. ibrik) Меден или глинен съд с чучурка за поливане при миене.

**ибрикчѝя** *ибрикчѝйъ* (тур. ibrik) Човек, който носи ибрика *‘меден или глинен съд с чучурка за поливане при миене’* на богат турчин за измиване преди молитва.

**ибришѝм** *ибришѝм* (тур. ib­ri­şim от перс.) Вид тънки копринени или памучни конци за шиене.

**игля̀нка** *игл’а̀нкъ* Безопасна игла.

**иде, да заиде** *иди, дъ зъиди* За дъжд, сняг: вали. *Иде ли дъжд?*

**избика̀лям, да избиколя̀** *избика̀л’ъм, дъ избикул’ъ* Заобикалям.

**изблѝзо подо̀стрен** *изблѝзу пудо̀стр’ън* Избухлив, сприхав човек. *Всички в тази къща са изблизо подострени.*

**изблудявам, да изблудея** *изблуд’авъм, дъ изблудейъ* Изгубвам вкус, не усещам вкус.

**извъдя се** *извъд’ъ съ* Променям се, изменям се, израствам, ставам някакъв. *Откъде се извъди такъв?*

**изгря̀ло слънце** *изгр’а̀лу слън­ци* Посока изток. *Върви към изгряло слънце, докато стигнеш читалището.*

**изгъзица** *изгъзицъ* Превземка, екстравагантност, ексцентричност.

**изда̀ва се** *издавъ съ* Показва се, подава се, вижда се, обикновено за презрамка или бельо. *Облечи си дългото палто да не ти се издава роклята.*

**издирям** *издир’ъм* Старая се, прецизирам, изпипвам, изкусурявам.

**издокарвам се, да се издокарам** *издукарвъм съ, дъ съ издукаръм* Обличам си новите дрехи, пременявам се.

**изкилифѐрчен** *искилифѐ­рчън* Изкривен, извратен. *Изкилиферчена манджа.*

**изкласявам, да изклася** *исклъс’авъм, дъ исклъс’ъ* Преминавам в по-горен клас.

**изкорубвам се, да се изкорубя** *искурубвъм съ, дъ съ искуруб’ъ* 1.За дърво: изкривява се, изгнива отвътре и образува коруба *‘хралупа’.* 2. За дъска: изкривява се, изметва се.

**изкусурявам, да изкусуря** *искусур’авъм, дъ искусур’ъ* Довършвам, подправям, изпипвам детайлите. *Чорбата е готова, трябва да я изкусуриш.*

**изкуфя̀вам, да изкуфѐя** *искуф’а̀въм, дъ искуфѐйъ* 1. За плод или зеленчук: ставам кух, негоден за ядене; презрявам. 2. Оглупявам. 3. За прасе: скопявам, кастрирам. *Динята е изкуфяла.*

**изкярвам, да изкяря** *иск’арвъм, дъ иск’ар’ъ* Печеля, получавам облаги.

**измекярин** *изм’ък’арин* (тур. hizmetkâr)Ратай, слуга.

**измичам се** *измичъм съ* Измъквам се, излизам незабелязано.

**измъдрям, да измъдря** *измъдр’ъм, дъ измъдр’ъ* Измислям, обмислям.

**измятам се, да се изметна** *изм’атъм съ, дъ съ изметнъ* 1. Изкривявам се от влага или топлина. 2. Променям мнение, решение. \**Измята се като фурнаджийска лопата.* Променя мнението си според обстоятелствата.

**изневидѐлица** *изнивидѐлицъ* Неочаквано, внезапно, неизвестно откъде.

**изоглавявам се, да се изоглавя** *изугльв’авъм съ, дъ съ изуглъв’ъ* Покварявам се, разхайтвам се. *Момчето съвсем се изоглави.*

**изографисвам, да изографисам** *изугръфисвъм, дъ изугръфисъм* (zōgrаphos)Боядисвам стените.

**изпортвам, да изпортя** *испортвъм, дъ испорт’ъ* Развалям, провалям, обърквам. *Пак си изпортила работата.*

**изпосталявам, да изпосталея** *испустъл’авъм, дъ испустълейъ* Отслабвам физически, изтощавам се.

**изпренадѐям се, да се изпренадѐя** *испринъдѐйъм съ, дъ съ испринъдѐйъ* Губя търпение в очакване на някого да дойде, притеснявам се; надявам се от дълго време. *Изпренадеях се, докато се върнеш от нивата.*

**изприщвам се, да се изприщя** *исприштвъм съ, дъ съ испришт’ъ* Обривам се.

**изпрошвам се, да се изпроша** *испрошвъм съ, дъ съ испрошъ* За дреха, плат: шевът се изпуска, пропуска, изнищва се на определени места. *Иликът се е изпрошил.*

**изпръхвам, да изпръхна** *испръъвъм, дъ испръънъ* Изсъхвам, напуквам се.

**изслувам, да изслуя** *исслувъм, дъ исслуйъ* Събличам, събувам. *Изслух си чорапите.*

**изслувам се, да се изслуя** *исслувъм съ, дъ съ исслуйъ* Излизам, измъквам се незабелязано. *Пак се е изслул по чехли, няма го.*

**изслу̀швам се, да се из­слушам** *исслу̀швъм съ, дъ съ исслу̀шъм* Преставам да слушам, да се подчинявам, ставам непослушен. *Днес момчето се изслуша.*

**изтирям, да изтиря** *истир’ъм, дъ истир’ъ* Изкарвам, изгонвам, изпъждам. *Изтирих овцете на паша.*

**изтърсак** *истърсак* Последното дете в многодетно семейство.

**изу̀вам, да изу̀я** *изу̀въм, дъ изу̀йъ* Събувам обувки, чорапи.

**изфиря̀свам, да изфиря̀сам** *исфир’а̀свъм, дъ исфир’а̀съм* Намалявам обема, теглото, качеството на стока вследствие на изпарение, повреда, неправилно съхранение и др. *Маята е изфирясала. \*Изфиряса ми из главата.* Съвсем забравих.

**изчесвам, да изчесна** *исчесвъм, дъ исчеснъ* Откършвам клонка. *Изчеснах клонка от бялото мушкато.*

**изчучунизвам, да изчучунижа** *исчучунизвъм, дъ исчучунижъ* Пия по малко, докато свърши. *Изчучунизал си виното от бъклицата.*

**изщъпвам се, да се изщъпна** *иштъпвъм съ, дъ съ иштъпнъ* Откъсвам се, отделям се от мястото, където съм пришит, прикрепен. *Иликът се е изщъпнал.*

**икиндѝя** *икиндѝйъ* (тур. ikin­­­di) След­обeдно време, около 16 часа.

**икономѝсвам, да икономѝсам** *икунумѝсвъм, дъ икунумѝсъм* (грц. oikonomѐso от oikon­mo *‘водя домакинство’*) Правя ико­­номии, спестявам. *Икономисвам пари за печка.*

**икономѝст** *икунумѝс*(грц. oikonomѐso от oikonomo *‘водя домакинство’*) Човек, който умее да спестява, да живее икономично.

**икономѝсто** *икунумѝсту*(грц. oikonomѐso от oikonomo *‘водя домакинство’*) Пестеливо, скромно. *На село се живее икономисто.*

**икрамя̀вам се, да се икрамя̀** *икръм’а̀въм съ, дъ съ икръм’ъ* (тур. ikram от ар. *‘чест’, ‘почит’*) Представям се както трябва, както се полага, обикновено при посрещане на гости; отсрамвам се. *Сватовете се икрамиха, направиха голям сбор.*

**ила̀ч** *ила̀ч* (тур. ilaç от ар.) Лек, лекарство.

**има̀м-баялдъ** *има̀м-бъйълдъ* (тур. imam­ba­yldi от ар. *‘имамът припадна’, ‘възхити се’*) Салата от печен патладжан, пиперки и домати с чесън и много мазнина.

**инает** *инъйет* Човек, който е безсмислено упорит; инат, инаетин.

**инаетин** *инъйетин* Човек, който е безсмислено упорит; инат, инает. *Голям си инаетин.*

**инаетка** *инъйеткъ* Жена, която е безсмислено упорита, инат.

**инаетя се** *инъет’ъ съ* Упорствам, не отстъпвам, проявявам инат.

**ингилизин** *ингилизин* (тур. ingiliz, ит. inglese от анг.) Англичанин.

**исѝкусу̀м** *исѝкусу̀м* (тур.) Съжалявям, станах пишман, че помолих да свършиш нещо. *Исикусум от работата ти.*

**ѝска** *ѝскъ* Трябва, нужно е. *Иска да се извадят картофите. Иска да се обере бамята.*

**истѐристемѐ** *истѐрист’ъмѐ* (тур.) Насила, от немай-къде, няма друга възможност, щеш не щеш. *Истеристеме оплеви доматите.*

**ичкѝя** *ичкѝйъ* (тур. içki) Алкохолно питие, ракия. *Да му ударим по една ичкия.*

**ичумик** *ичумик* 1. Ечемик – житно растение, чиито зърна служат за храна на добитъка. 2. Възпаление на клепача.

**ишлемѐ** *ишл’ъмѐ* (тур. işle­me) Занаятчийска изработка с материали на клиента.

**ища̀х** *ишта̀х* (тур. iştah от ар.) 1. Апетит. 2. Желание, мерак. *Нямам ищах за работа в тази жега.*

# Й

**йеля** *йел’ъ* (тур. hele от перс. hela от ар. hallä) 1. Особено пък. 2. Най-сетне.

**йок** *йок* (тур. yok) Не, в никакъв случай.

# К

**ка** *ка* Съкратена форма от *кака.* Частица за изразяване на по-голяма интимност при обръщение към по-възрастно лице от женски пол или към по-малък брат или сестра, а също към по-млада жена или по-млад мъж. *Кажи, ка, готова ли е вечерята? Свари ли ракията, ка?*

**каба̀** *къба̀* (тур. kaba) Неиздържлив, нетраен.

**кабардѝсвам, да кабардѝсам** *къбърдѝсвъм, дъ къбърдѝсъм* (тур. kabarmak *‘набъбвам’, ‘шупвам’*) 1. За тесто: бухвам, на­бъбвам, шупвам, втасвам, надигам се. 2. За крака: набръчквам се; стават ми пришки от ходене, от бой. *Много се уморих, краката ми кабардисаха от ходене.*

**кабарѐ** *къбърѐ* (фр. cabaret) Нощно питейно увеселително заведение, където се изпълнява лека, разнообразна програма.

**кабѝл** *къбѝл* (тур. kabil *‘въз­можен’* от ар.) 1. Възможно е, може. 2. Съгласен.

**кабуля̀** *къбул’ъ* (тур. kabul от ар.) Съгласявам се, търпя, понасям. *Какво да правя, кабуля внуците.*

**кава̀к** *къва̀к* (тур. kavak) Клонеста топола.

**кавалѐр и да̀ма** *къвълѐр и да̀мъ*(Begonia tuberhibrida) (фр. kavali­er *‘конник’* и фр. dama, лат. do­mi­na) Клубенова бегония – декоративно цвете, което има два вида цветчета – мъжко и женско, напомнящи силуети на мъж и жена.

**кавардѝсвам, да кавардѝсам** *къвърдѝсвъм, дъ къвърдѝсъм* (тур. kavarmak) Запържвам месо, лук и др.

**каварма̀** *къвърмъ* (тур. ka­vur­ma) Ястие, приготвено от парчета месо, задушено или запържено с лук, гъби и подправки.

**кавга̀** *къвгъ* (тур. kavga) Караница, свада, шумна разправия.

**кадаѝф** *къдъѝф* (тур. kadayif от ар.) 1. Тънки, слабо опечени тестени нишки. 2. Сладкиш от такива нишки, напоени със сладък сироп.

**кадѐм** *къдѐм* (тур. kadem от ар.) Щастие, късмет, сполука.

**кадемлѝйка** *къд’ъмлѝйкъ* (тур. kademli от ар.) Жена, която носи късмет, щастие.

**кадемлѝя** *къд’ъмлѝйъ* (тур. kademli от ар.) Човек, който носи късмет, щастие.

**кадилница** *къдилницъ* Съд, в който върху горещи въглени се поставя тамян, за да се извърши кадене; кадило.

**кадило** *къдилу* Съд, в който върху горещи въглени се поставя тамян, за да се извърши кадене; кадилница.

**кадѝя** *къдѝйъ* (тур. kadi от ар.) Верски и граждански съдия у мохамеданите.

**кадъна** *къдънъ* (тур. kadin) Съпруга на турчин, туркиня, ханъма.

**кадънка** *къдънкъ* (тур. ka­din) (Papaver rhoeas)Полски мак.

**кадърен** *къдър’ън* (тур. ka­dir от ар. *‘способен’, ‘годен’*) Способен, годен да извърши добре дадена работа, поставена задача.

**кадърност** *къдърнус* (тур. kadir от ар. *‘способен’, ‘годен’*) Способност, годност.

**кадя̀, да окадя̀** *къд’ъ, дъ укъд’ъ* 1. Прекадявам с тамян. 2. Пуша, да опуша с цигарен дим. 3. Изпускам дим при горене, димя. *Комшийката запалила огън на двора, окади махалата.*

**каза̀к** *къза̀к* Руски войник.

**казан** *къзан* (тур. kazan) Голям цилиндричен бакърен *‘меден’* домакински съд, котел.

**каза̀чка** *къза̀чкъ* Съпруга на руски войник.

**каѝл** *къѝл* (тур. kail от ар.) Съгласие, склонност, договаряне. *Не става каил да ми помогне.*

**каѝш** *къѝш* (тур. kayiş) Ремък, колан.

**кай** *кай* Каже, казва.

**кайдѝсвам, да кайдѝсам** *къйдѝсвъм, дъ къйдѝсъм* (тур. kiy­mak *‘кълцам’, ‘меля’*) Кълцам, надробявам, меля, правя на кайма. *Кайдисах месото.*

**какава̀нин** *къкъва̀нин* (тур. kakavan) Глупак, некадърник, негодник, заплес.

**каканѝжа, да накаканѝжа** *къкънѝжъ, дъ нъкъкънѝжъ* Говоря бавно, монотонно, нареждам, редя думите.

**какъшкам, да изкакъшкам** *къкъшкъм, дъ искъкъшкъм* Държа на ръце и подканям малко дете, за да се изходи.

**калабалък** *кълъбълък* (тур. kalabalik от ар.) Навалица, много хора.

**калайджѝя** *кълъйжѝйъ* (тур. kalayçi) Лице, което калайдисва *‘покрива с калай медни съдове’.*

**калайдѝсвам, да калайдѝсам** *кълъйдѝсвъм, дъ кълъйдѝсъм* (тур. kalay) 1. Покривам медни съдове с калай. 2. Мъмря, хокам. *Довечера ще те калайдисвам.*

**каланфир** *кълънфир* (тур. karanfil от ар. qaranful) (Dianthus caryophyllus, Carnation) Карамфил – красиво градинско цвете.

**каластѝр** *кълъстѝр* Малка мо­тика за плевене на лук и чесън; каластирка.

**каластѝрка** *кълъстѝркъ* Малка мотика за плевене на лук и чесън; каластир.

**калдъръм** *кълдъръм* (тур. kaldirim от грц. kalо̀s *‘хубав’* и drо̀mos *‘път’*) Настилка на улица от неодялани камъни.

**калдъръмче** *кълдъръмчи*(Pa­­paver rhoeas)Едногодишно тре­висто гр­а­динско цвете с месести стъбла и различно обагрени цветове, което расте меж­ду камъчетата на калдъръмената настилка.

**калѐвра** *кълѐвръ* (тур. ka­lev­ra) Плитка кожена обувка.

**калѐм** *кълѐм* Клонче с пъпка от дърво за присаждане.

**калѐсвам, да калѐсам** *кълѐсвъм, дъ кълѐсъм* (грц. kalѐo) Каня на тържество, сватба, годеж, обикновено с бъклица, пълна с вино или ракия.

**калѐсник** *кълѐсник*(грц. kalѐo) Мъж, който калесва *‘кани на сватба’.*

**калѐсница** *кълѐсницъ* (грц. kalѐo) Жена, която калесва *‘кани на сватба’.*

**калмукан** *кълмукан* Цев, масур за навиване на прежда.

**ка̀лпав** *ка̀лпъв* (тур. kalp от ар.) Лош, некачествен, негоден.

**калпаза̀н** *кълпъза̀н*(тур. kal­­pazan) Негодник, мързеливец, калпазанин.

**калпаза̀нин** *кълпъза̀ни*(тур. kal­­pazan) Негодник, мързеливец, калпазан.

**калпаза̀нка** *кълпъза̀нкъ* (тур. kalpazan) Негодничка, мързеланка.

**калпазанлък** *кълпъзънлък* (тур. kalpazan­lik) Постъпка на калпазанин *‘мързеливец.*

**калпа̀к** *кълпа̀к* (тур. kalpak от тюрк.) Кожена шапка с козината отвън.

**калпакчѝя** *кълпъкчѝйъ* (тур. kalpakçi) Човек, който шие калпаци.

**калу̀гер** *кълу̀г’ър* (грц. kalо̀­geros) Монах.

**калу̀герка** *кълу̀г’ъркъ* (грц. kalо̀geros) Мо­на­хиня.

**калугеря̀ се, да се покалугеря̀** *кълуг’ър’ъ съ, дъ съ пукълу­г’ъ­р’ъ* (грц. kalо̀geros) Подстригвам се за монах или монахиня.

**калъч** *кълъч* (тур. kiliç) Накриво, косо. *Зарчето падна на калъч*.

**кама̀** *къмъ* (тур. kama) Нож или меч, остър от двете страни.

**кама̀ра** *къма̀ръ*(грц. kamа̀­ra) Куп, купчина от еднородни предмети. *Камара от камъни, от сено.*

**кама̀ря, да накама̀ря** *къма̀­р’ъ, дъ нъкъма̀р’ъ*(грц. kamа̀ra) Трупам накуп, правя камара *‘купчина’.*

**камбу̀р** *къмбу̀р* (тур. kam­bur) Гърбица. \**Без камбур сватба не бива.*

**камбу̀рест** *къмбу̀р’ъс*(тур. kambur) Гър­бав.

**камизо̀лка** *къмизо̀лкъ*(исп. camisole) Къса женска или детска дреха с ръкави. *Бебешка камизолка.*

**камиляк** *къмил’ък* (Malva sylvestris) Слез – двугодишно или многогодишно тревисто растение с бледолилави цветове.

**камуз-камуз** *къмус-къмус* Межд. за бавно придвижване на приведен, прегърбен човек.

**камузя се, да се накамузя** *къмуз’ъ съ, дъ съ нъкъмуз’ъ* Вървя, движа се бавно, приведен, прегърбен. *Къде си се накамузила?*

**камшѝца** *къмшѝцъ* (Tagetes) Тагетес – градинско цвете с жълти, оранжеви, червени или пъстри съцветия.

**камъш** *къмъш* (тур. kamiş) Тръстика.

**канава̀** *кънъвъ* (тур. kanava от фр. canevas) Тънка, рядка тъкан, която служи за бродиране върху плат.

**кана̀п** *къна̀п*(тур. kinap от ар.) Дебела и здрава конопена връвчица. \**Хвана ме канапа.* Мързи ме.

**канара̀** *кънъръ* (тур. от перс. kanar *‘бряг’*) В топонимията: голяма и стръмна скала.

**кандѝл-мандѝл** *къндѝл-мън­дѝл* Межд. за бавно движение, влачене, мъкнене, клатушкане. *Кандил-мандил стигнах до лозето.*

**кандѝлкам, да разкандѝлкам***къндѝлкъм, дъ ръскъндѝлкъм*Клатя, люлея.

**кандѝлкам се** *къндѝлкъм съ* Клатушкам се, олюлявам се, движа се бавно, влача се.

**кандилница** *къндилницъ* Кадилница – глинен или метален съд за горене на тамян, за прекадяване; кадило.

**кандѝрам** *къндѝръм*(нем. Kandieren от Kandis *‘небет шекер’*) Захаросвам плодове или дру­ги захарни изделия с кристална захар.

**кандѝсвам, да кандѝсам** *къндѝсвъм, дъ къндѝсъм* (тур. kan­mak) Съгласявам се, приемам, мирясвам, удовлетворен съм.

**кандърдѝсвам, да кандърдѝсам** *къндърдѝсвъм, дъ къндърдѝсъм* (тур. kandirdi от kandirmak) Убеждавам, уговарям, придумвам. *Кандърдисах Райка да идем на дарак.*

**кандърма̀** *къндърмъ* (тур. kandirma) Убеждаване, уговаряне, пазарлък.

**канелка** *кънелкъ* Дървена запушалка на каца, бъчва; щурак, грездей.

**канѝя** *кънѝйъ* (тур. kani *‘ножница на сабя’*) Ножница за сабя или голям нож.

**канта̀р** *кънта̀р*(тур. kantar от ар.) Уред за мерене на тежести; теглилка.

**кантарджѝйка** *кънтържѝй­къ*(тур. kantar от ар.) Жена, която измерва теглото на различни стоки с кантар.

**кантарджѝя** *кънтържѝйъ*(тур. kantar от ар.)Мъж, който измерва теглото на различни стоки с кантар.

**канто̀н** *кънто̀н* (фр. canton *‘окръг’*) Малка сграда край шосе или железопътна линия, която служи за жилище на кантонер *‘пазач’.*

**кантонѐр** *кънтунѐр* (фр. can­tonnier) Пазач на шосе или железопътна линия.

**кантонѐрка** *кънтунѐркъ* (фр. cantoniera) Жена, която е пазач на шосе или железопътна линия.

**ка̀па** *ка̀пъ* (грц. от лат. cappa) Калимавка, шапка на свещеник.

**капанду̀р** *къпънду̀р* (тур. capandura) Отвор с дървен капак за качване на тавана, разположен в едно от помещенията на селска къща. *Прибери пашника* ‘кошница’ *на тавана и затвори капандура.*

**капасъзин** *къпъсъзин* (тур. kapisiz) Без­делник, нехранимайко, лош човек.

**капѐла** *къпѐлъ*(ит. capello) Шапка с периферия.

**капела̀т** *къп’ъла̀т*(ит. capel­lo) Човек с капела *‘шапка с периферия’.*

**капишо̀н** *къпишо̀н* (фр. ca­pu­chon) Качулка, наметало за глава.

**капичвам, да капична** *къпичвъм, дъ къпичнъ* Събарям, свалям, повалям. *Капичнах брат си на земята.*

**капѝя** *къпѝйъ* (тур. kapi *‘порта, врата’*) 1. Ножница, кания. 2. Про­дълговата островърха месеста чушка.

**ка̀пла** *ка̀плъ* (тур. kapli) Кал­ник на велосипед. \**Ходя по капли.* Ходя бос, без обувки.

**капо̀** *къпо̀* (фр. capo) С празни ръце.

**капуш** *къруш* (Аrgus persicus) Вид кърлеж, паразит по домашните птици.

**кара̀** *къра̀* (тур. kara) Черен. *Димитър Карата ми е комшия на лозето.*

**карагьо̀з** *къръг’ос* (тур. karagőz) Черноок човек.

**караджѐйка** *къръжѐйкъ* (тур. karaka *‘тъмен’, ‘възчерен’*) Сорт дребни ранни ароматни сини сливи.

**кара̀кача̀н** *къра̀къча̀н* (тур. ka­ra­kaçan) Планиниски скотовъдец на Балканския полуостров, който говори гръцки или румънски или смесен гръцко-румън­ски; каракачанин.

**кара̀кача̀нин** *къра̀къча̀нин* (тур. ka­ra­kaçan) Планиниски скотовъдец на Балканския полуостров, който говори гръцки или румънски или смесен гръцко-румън­ски; каракачан.

**каракача̀нка** *къра̀къча̀нкъ* (тур. karaka­çan) Каракачанско куче – българска порода овчарски кучета.

**карако̀нджал** *къръко̀нжъл*(тур. korkunç *‘страшен’*) Зъл дух, вампир, страшилище, което плашело хората навън нощно време от Бъдни вечер до Йордановден.

**кара̀кул** *къра̀кул* (тур. kara­kul по соб. тюрк.) 1. Особена порода овце, от агнетата на които се добива астраган. 2. Астраган.

**карантѝя** *кърънтѝйъ* (тур. kirinti от kara *‘черен’* и грц. ѐntera *‘вътрешности’*) Вътрешности на животно (дроб, сърце, черва, далак), включително крака и глава.

**кара̀тава̀н** *къра̀тъва̀н*(тур. karatavan) Накованите летви и под­ложки под мазилката на тавана.

**карашѝк** *къръшѝк*(тур. karişik) Смесено, разбъркано.

**каращѝсвам, да каращѝсам** *къръштѝсвъм, дъ къръштѝсъм* (тур. karişmak) Смесвам, разбърквам, обърквам.

**карѐ** *кърѐ* (фр. carrѐ) 1. Квадрат като шарка на плат. 2. Бродирано правоъгълно парче панама, етамин, тюл и др., което се постила върху малка масичка или върху покривката на голяма маса.

**карѐз** *кърѐс* (тур. garez от ар.) Яд, злоба, обида, омраза, отмъщение. \**Гоня карез.* Търся отмъщение.

**карзѝна** *кързѝнъ* Вид чанта, изплетена от бѐленица *‘обелки от царевични кочани’* за носене на храна, инструменти и др.

**ка̀рмакарашѝк** *ка̀рмъкъръ­шик* (тур. karma karişik) Напълно разбъркано, объркано.

**ка̀ртаджийка** *ка̀ртъжийкъ*(ит. carta) Жена, която обича да играе на карти; картоиграчка.

**ка̀ртаджия** *ка̀ртъжийъ*(ит. carta) Мъж, който обича да играе на карти; картоиграч.

**ка̀рто̀п** *ка̀рто̀п* (тур. kartopu от kar *‘сняг’* и top *‘топка’*) (Viburnum opulus) Градински храст с големи кръгли бели цветове като снежни топки.

**карулче** *кърулчи* (от грц. ka­luri) Макара с конци.

**кару̀ца** *къру̀цъ*(ит. carrozza) Кола, главно за товар, теглена от коне, волове, магарета и др.

**каруца̀р** *къруца̀р*(ит. carro­zza) Лице, което кара каруца; колар.

**касап** *късап* (тур. kasap от ар.) 1. Занаятчия, който коли добитък и продава месо; касапин, месар. 2. Главорез, кръвник, убиец, касапин.

**каса̀пин** *къса̀пин* (тур. kasap от ар.) 1. Занаятчия, който коли добитък и продава месо; касап, месар. 2. Главорез, кръвник, убиец, касап.

**касаплък** *късъплък*Занятие на касапин *‘занаятчия, който коли добитък и продава месо’.*

**каскѐт** *къскѐт* (фр. casquet­te) Мека платнена шапка с козирка.

**кастро̀н** *къстро̀н* (фр. casse­role *‘тенджера’* през рум. castrо̀n) Глинена или порцеланова дълбока паница, купичка.

**кастря1, да окастря** *кастр’ъ, дъ укастр’ъ* Сека, орязвам, подрязвам клони на дърво.

**кастря2, да накастря** *кастр’ъ, дъ нъкастр’ъ* Мъмря, карам се, хокам, ругая.

**кат** (тур. kat) *кат* 1. Комплект дрехи. 2. Етаж от къща. *Къща на два ката.*

**ка̀та** *ка̀тъ* (грц. kа̀ta) Пред думи за време: всеки. *Ката ден ходя на нивата.*

**каталя̀свам, да каталя̀сам** *кътъл’а̀свъм, дъ кътъл’а̀съм* (грц. katalу̀o) Уморявам се, изтощавам се; капвам от умора.

**ката̀нец** *къта̀ниц*(ср. катанец от ит. catena по лат. catena *‘верига’*) Катинар, кофар.

**катарама** *кътърамъ* (рум. katarama) Закопчалка с тока на колан, обувки, чанта.

**катѝл** *кътѝл*(тур. kâtil от ар.) Престъпник, убиец.

**катранджѝя** *кътрънжѝйъ* (тур. katranci) Производител или продавач на катран.

**катрано̀свам, да катрано̀­сам** *кътръно̀свъм, дъ кътръно̀съм*(тур. catranlamak) Мажа с катран.

**кату̀н** *къту̀н* рум. kätún *‘село’* от лат. cantone) Ромска палатка в полето или извън населено място.

**катуна̀р** *кътуна̀р* (рум. kä­tún *‘село’* от лат. cantone) Ром, който живее в катун *‘ромска палатка’.*

**катуна̀рка** *кътуна̀ркъ* (рум. kätún *‘село’* от лат. cantone) Ромка, която живее в катун *‘ромска палатка’.*

**кату̀рвам, да кату̀рна** *къту̀рвъм, дъ къту̀рнъ* Събарям, преобръщам, повалям на земята. *Сбихме се с братовчеда и аз го катурнах на тревата.*

**кату̀рвам се, да се кату̀рна** *къту̀рвъм съ, дъ съ къту̀рнъ* Лягам си. *Вечерях и се катурнах на миндера.*

**катър** *кътър* (тур. katir) Домашно животно, хибрид от магарица и жребец.

**кау̀ш** *къу̀ш* Затвор, затворническа килия.

**кафада̀р** *къфъда̀р* (тур. ka­fa­dar от перс. *‘помощник’*) Приятел, другар, съмишленик.

**кафѐз** *къфѐс* (тур. kafes от ар.) 1. Клетка за птици. 2. Сандък от рядко наковани летви за плодове и зеленчуци.

**кахър** *къър* (тур. kahir от ар.) Грижа, безпокойство, мъка.

**кахърен** *къър’ън* (тур. kahir от ар.) Угрижен, разтревожен.

**кахърлѝя** *къърлѝйъ*(тур. ka­hirli) Угрижен, разтревожен.

**кахъря̀ се** *къър’ъ съ* (тур. kahir-lan­mak) Тревожа се, безпокоя се.

**ка̀ца** *кацъ* 1. Голям съд с форма на пресечена пирамида, направен от плътно наредени дъски, стегнати с метални обръчи, който се използва за приготвяне и съхранение на кисело зеле, туршии и др. 2. В топонимията:извор, където водата се изолира с издълбано дърво, подобно на каца.

**кача̀к** *къча̀к*(тур. kaçak) Беглец.

**качама̀к** *къчъма̀к* (тур. ka­ça­mak) Варено тесто от царевично брашно; ма­ма­лига.

**каче** *качи* Малка каца – голям съд с форма на пресечена пирамида, направен от плътно наредени дъски, стегнати с метални обръчи, който се използва за приготвяне и съхранение на кисело зеле, туршии и др. \**Ще ти запарям качето.* Ще те набия, ще ядеш бой.

**ка̀чка** *ка̀чкъ* В топонимията: хралупа от дър­во, която се поставя в извора и служи за резервоар, умалително от каца.

**качула̀т** *къчула̀т* Кокошка или петел с дълги пера на главата като качулка. *Качулата кокошка.*

**качура** *качуръ* Свиня, прасе.

**кашава̀р** *къшъва̀р*(рус. кашевар) Готвач на войници, работници и др.

**кашлюкам** *къшл’укъм* Кашлям леко, покашлям.

**квасено мляко** *квас’ъну мл’аку* Кисело мляко.

**ква̀чка** *ква̀чкъ* Кокошка, която люпи и отглежда пиленца.

**квича** *квичъ* За прасе, свиня: издавам характерни звуци.

**квичене** *квичени* Издаване на характерни звуци от прасе, свиня.

**кѐбе** *кѐби* (тур. kebe) Дебела вълнена тъкан за постилане и завиване.

**кѐкав** *кѐкъф* (алб. keq *‘лош’*) Човек, който лесно се разболява; слаб, недъгав.

**кел** *кел* (тур. kel от перс.) Кожна заразна болест, от която окапва косата. \**Кел файда.* Никаква полза, няма полза.

**келемѐ** *к’ъл’ъмѐ* (тур. kele­me от ар.) 1. Нива, която е оставена неизорана. 2. Небрежен, несериозен, нищожен човек; негодник.

**келепѝр** *килипѝр*(тур. ke­le­pir) Полза, изгода, нещо придобито много евтино.

**келепирджѝйка** *килипиржѝйкъ* Жена, която търси полза, изгода, начин да придобие нещо много евтино; авантаджийка.

**келепирджѝя** *килипиржѝйъ* Човек, който търси полза, изгода, начин да придобие нещо много евтино; авантаджия.

**келѐш** *к’ълѐш* (тур. keleş) Младок, зелен и неопитен младеж.

**келешлък** *к’ъл’ъшлък* (тур. keleş) Проява на келеш *‘младок’.*

**кѐлнер** *кѐлн’ър*(нем. Kel­lner) Сервитьор.

**кѐлнерка** *кѐлн’ъркъ*(нем. Kellner) Сервитьорка.

**кѐляв** *кѐл’ъф*(тур. kel) 1. Който боледува от кел, крастав. 2. Презрян, нищожен човек. 3. За дърво, растение: хилав, крив. 4. Местност със слаба или дребна растителност. *Келява нива. Келява горичка.*

**кена̀р** *к’ъна̀р* (тур. kenar от перс.) Край, ивица на плат.

**кенѐф** *к’ънѐф* (тур. kenef от ар.) Нужник, клозет, тоалетна.

**кепазѐ** *кипъзѐ* (тур. kepaze *‘безсрамен’, ‘безчестен’* от перс.) Нищожен, долен човек; посрамен човек.

**кепазелък** *кипъзилък*(тур. kepazelik от перс.) Позор, безчестие, безсрамие.

**кепазя̀, да окепазя** *кипъз’ъ, дъ укипъз’ъ* (тур. kepaze *‘безсрамен’, ‘безчестен’* от перс.) Правя някого кепазе *‘долен човек’;* посрамвам, опозорявам.

**кѐпе** *кѐпи* (фр. kepi) 1. Войнишка шапка без козирка. 2. Барета.

**кепѐнци** *к’ъпѐнци* (тур. ke­penk) Дървени капаци за витрини, прозорци, врати.

**кепча̀** *кипчъ* (тур. kepçe) Калайдисан меден черпак за вода с дълга дръжка.

**кепчѐ** *кипчѐ* (тур. kepçe) Вид риболовна мрежа.

**керемида̀рница** *киримида̀рницъ*(грц. kera­mis, нгр. kera­mi­di)Място, където се произвеждат керемиди.

**керемидчѝя** *киримитчѝйъ*(тур. kiremitçi)Работник, който произвежда керемиди.

**керино ухо** *керину ухо* (Peziza aurantlaca) Малка червена гъба, която през пролетта расте върху паднали на земята гниещи клонки.

**керкенѐз** *к’ърк’ънѐс* (тур. ke­r­ke­nez) (Falco tinnunculus) Вид ястреб.

**керпедѐн** *кирпидѐн* (тур. kerpeten от ар.) Вид клещи с полукръгли краища.

**кеса̀т** *киса̀т* (тур. kesat от ар.) Недостатъчно, в малко количество. *Побързай, че времето е кесат.*

**кесатлък** *кисътлък*(тур. kesatlik от ар.) Оскъдица, недостиг.

**кѐсим** *кѐсим* (тур. kesim *‘на отсек’*) 1. Общо, едно на друго, всички заедно. 2. Небрежно, как да е. *Написах съчинението едно към кесим.*

**кесия** *кисийъ* 1. Портмоне. 2. Хартиена торбичка за продукти. *\*Развързвам си кесията.* Давам голяма сума пари. \**Разполагам се като пет пари в кесия.* Нашироко. \**Да не ти се е свил смок в кесията, че те е страх да бръкнеш.* Скъперник.

**кетер-метер** *к’ътер-м’ътер* Бавно, клатушкайки се, олюлявайки се.

**кестермѐ** *к’ъст’ърмѐ* (тур. kestirme) На­право, напряко.

**кѐтен** *кѐт’ън*(нем. Ketten (Mas­chen) *‘плетка на синджирчета’*) Вид памучна фина трикотажна тъкан за бельо. *Кетен комбинезон.*

**кетря се, да се покетря** *кетр’ъ съ, дъ съ пукетр’ъ* Качвам се, катеря се.

**кеф** *кеф* (тур. keyif от ар.) Добро, весело настроение; удоволствие.

**кефлѝя** *к’ъфлѝйъ* (тур. ke­yifli от ар.) Човек, който е в добро настроение, който е на кеф, развеселен.

**кечѐ** *кичѐ* (тур. keçe) Плъстена постелка, сбита вълна.

**кеш** *кеш* Межд. За прогонване на овце.

**кибѝк** *кибѝк* (нем. Kiebitz) Човек, който стои без работа; безделник.

**кибѝча** *кибѝчъ* (нем. Kie­bitz) Чакам някого, стоя без работа, безделнича.

**кибритлѝйка** *кибритлѝйкъ* (тур. kibrit от ар.) Избухлива, сприхава жена.

**кибритлѝя** *кибритлѝйъ* (тур. kibrit от ар.) Избухлив, сприхав човек.

**кикимо̀ра** *кикимо̀ръ* (рус. кикимора) 1. Нечиста сила в женски образ; таласъм. 2. Смешно и грозно облечена жена; грозотия.

**кикотя се, да се разкикотя** *кикот’ъ съ, дъ съ ръскикот’ъ* Смея се високо, неприлично.

**килимявка** *килим’афкъ* (грц. kаlymma *‘покривало’*) Калимавка – висока цилиндрична шапка на православен свещеник; попска шапка.

**кило̀ти** *кило̀ти*(фр. cullotte) Кюлоти – дамски и детски къси долни гащи с крачоли.

**кимюр** *ким’ур* (тур. kűműr) Въглища, кюмюр.

**кимюрджийка** *ким’ур­жий­къ*(тур. kűműr­cű) Жена, която произвежда или продава дървени въглища; въглищарка, кюмюрджийка.

**кимюрджийство** *ким’ур­жий­ст­ву*(тур. kű­műr) Производ­ство на дървени въглища; кюмюрджийство.

**кимюрджия** *ким’уржийъ*(тур. kűműrcű) Човек, който произвежда или продава дървени въглища; въглищар, кюмюрджия.

**кир** *кир* (тур. kir) Нечистотия, мръсотия по тялото и дрехите.

**кираджѝя** *киръжѝйъ* (тур. kiraci от ар.) 1. Наемател, квартирант. 2. Лице, което срещу заплащане превозва със собствена кола или кон стока или пътници.

**кирѝя** *кирѝйъ* (тур. kira) 1. Наем, заплащане за наето помещение, за превоз, за ползване на земя. 2. Превозване на чужди стоки.

**кѝрка** *кѝркъ*(рус. кирка) Железен инструмент с две удължени остриета за разкопаване на твърда и камениста почва.

**кирлѝв** *кирлѝф* (тур. kir) 1. Замърсен, изцапан, обикновено за дрехи. 2. Некачествен, калпав. \**Ще ти извадя кирливите ризи.* Ще разкрия, ще покажа нечестните ти дела.

**кирлѝвям да накирлѝвям** *кирлѝв’ъм, дъ нъкирлѝв’ъм* (тур. kir) Замърсявам, зацапвам.

**кирля̀свам, да кирля̀сам** *кирл’а̀свъм, дъ кирл’а̀съм* (тур. kir) Ставам мръсен, нечистоплътен.

**кирпѝч** *кирпѝч* (тур. kerpiç) Непечена тухла, сушена на слънце.

**кѝселица** *кѝс’ълцъ* 1. Дива ябълка и нейните плодове. 2. Човек, който често е в лошо, кисело настроение. *Голяма си киселица.*

**киселчо̀к** *кис’ълчо̀к* (Rumex acetosa) Киселец – тревисто растение с копиевидни листа, които имат кисел вкус и в ранна пролет се използват за храна.

**кискам се, да се изкискам** *кискъм съ, дъ съ искискъм* Смея се в захлас; кикотя се.

**кисца** *кисцъ* Човек, който лесно се обижда, сърди и плаче.

**кит** *кит*(нем. Kitt) Маджун за прозорци.

**кита̀п** *кита̀п* (тур. kitap от ар.) Документ.

**китка** *киткъ* Снопче цветя, букет.

**китю̀к** *кит’у̀к*(тур. kűtűk) 1. Пън, дънер. 2. Тъп, недодялан човек. *Влизай, не стой на вратата като китюк.*

**кифте** *кифте* (тур. kőfte) Кюфте.

**кичек** *кичек* (тур. kőçek) Кючек – вид турски танц с характерни извивки на тялото и щракане с пръсти.

**кише** *кишѐ* (тур. kőşe от перс.) Кюше, кът, ъгъл.

**кишмѝш** *кишмѝш*(тур. kiş­miš) Сорт дребно грозде без семки, от което се правят стафиди.

**кла̀денец** *кла̀д’ъниц* В топо­нимията: издълбана плитка дуп­ка на мястото на извора, покрита с каменна плоча, за да не се напрашва водата. *Кочилски кладенец. Трите кладенеца.*

**кладенче** *клад’ънчи* В топо­нимията: малък кладенец – издълбана плитка дуп­ка на мястото на извора, покрита с каменна плоча, за да не се напрашва водата. *Дядовото Иваново кладенче. Лесковото кладенче.*

**клам, да наклам** *клам, дъ нъклам* Паля огън, печка. *Отивам* да *наклам огъня.*

**клепам, да наклепам** *клепъм, дъ нъклепъм* 1. За земеделски сечива: точа, остря. 2. Клеветя. *Наклепах мотиката и тръгнах към бостана.*

**клефтя̀** *кл’ъфт’ъ*(грц. klѐp­h­tes *‘хайдутин’*) Ходя с ловците на лов като наблюдател, за да викам и плаша дивите животни. *Ходиш по горите само да клефтиш.*

**клеча се, да се оклеча** *клечъ съ, дъ съ уклечъ* Седя с неприлично разтворени крака, без да си допирам коленете.

**клечо** *клечу* Слаб, хилав човек.

**клечурляк** *кл’ъчурл’ак* Съчки и трески за огъня.

**клисав** *клѝсъф* 1. Небухнал хляб. 2. Глинеста неплодородна поч­ва. *Клисав хляб.*

**клѝсавица** *клѝсъвицъ* В топонимията: глинеста неплодородна земя. *Клисавицата.*

**клозѐт** *клузѐт* (анг. closet от лат. clasus *‘затворен’*) Тоалетна, нужник.

**кло̀пам** *кло̀пъм* За кокошка: издавам специфични звуци, с които викам малките пиленца или сигнализирам, че искам да люпя пиленца. *Бялата кокошка клопа, трябва да я насадя.*

**кло̀пвам, да кло̀пна** *кло̀п­въм, дъ кло̀пнъ* Заварявам ястие.

**клъст** *клъс* Тлъст, мазен. *Пена обича клъсто месо.*

**кльомвам, да кльомна** *кл’омвъм, дъ**кл’омнъ* За растение: повяхвам, вехна. *Вчера посадих мушкатото и то кльомна на слънцето.*

**кльо̀щав** *кл’о̀штъф* Сла­­бо­телесен, прекалено слаб човек.

**клюмам** *кл’умъм* Дремя като отпускам и вдигам глава. *Клюмам до печката.*

**клюцам, да наклюцам** *кл’уцъм, дъ нъкл’уцъм* 1. Сека с брадва тънки дърва, клонки, съчки. 2. Режа със сатър трева, бурени. *Наклюцай клоните за печката. Наклюцах репей и коприва за пуйките.*

**кобилица** *кубилцъ* Дъгообразно извито дърво с вдлъбнатини в двата края, което се поставя на рамото за носене на котли, кофи, пашници *‘кошница, изплетена от повет’.*

**кобу̀р** *кубу̀р* (тур. kubur) 1. Кожен калъф на пистолет. 2. Кожена чанта, прикрепена отпред на седлото.

**кова** *ковъ* (тур. kova) Кофа. *Донеси ковата с вода.*

**кованлък** *кувънлък*(тур. co­van­lik) Пчелин.

**ковиля̀, да разковиля̀** *кувил’ъ, дъ ръскувил’ъ* За дете: дразня, разплаквам. *Пак ли ковилиш детето?*

**ковладя̀, да наковладя̀** *кулъд’ъ, дъ нъкулъд’ъ* Изказвам, обаждам, клеветя, разобличавам, доноснича. *Ще те наковладя на майка ти.*

**ковьо̀рче** *кув’о̀рчи* (чув. kavêr от рус. ковёр) Малък тъкан или бродиран килим за стена. *Окачи ковьорчето на стената над кревата.*

**когачко** *кугачку* Кога. *Дона когачко е обрала крушата?*

**коджѐ** *кужѐ* (тур. koca) Доста голям, много.

**кодо̀ш** *кудо̀ш*(тур. kodoş) 1. Шега, майтап, подигравка. 2. Шегаджия, майтапчия.

**кодо̀ша, да изкодоша** *кудо̀шъ, дъ искудошъ* (тур. kodoş) Шегувам се, майтапя се, подигравам се. *Ти да не ме кодошиш?*

**кодо̀шка** *кудо̀шкъ* (тур. ko­doş) Шегаджийка, майтапчийка.

**коза̀р** *куза̀р* Човек, който па­се стадо кози.

**коза̀рка** *куза̀ркъ* Жена, коя­то пасе стадо кози.

**ко̀зя се, да се око̀зя** *коз’ъ съ, дъ съ уко̀з’ъ* За коза: раждам козле, яре.

**козяк** *коз’ък* Постелка, завивка от козя вълна.

**ко̀квам, да ко̀кна** *ко̀квъм, дъ ко̀кнъ* Убождам, бода.

**ко̀квам се, да се ко̀кна** *ко̀к­­въм съ, дъ съ ко̀кнъ* Убождам се. *Кокнах си ръката на трънката.*

**коки** *коки*  В детската реч: яйце.

**коко̀на** *куко̀нъ* (грц. kokkо̀­na) Жена, която живее в града, не работи на полето; гражданка; дама, госпожа. 2. Натруфена, гримирана жена. *Кина се пресели в града и стана голяма кокона.*

**коко̀ря се, да се ококо̀ря** *куко̀р’ъ съ, дъ съ укуко̀р’ъ* Отварям широко очи. *Бебето не спи, а се кокори.*

**кокоши крака** *кукоши кръка* Човек, който обича да яде кокоши крака, поради което не умее да пази тайна; клюкар, клюкарка.

**кокошинка** *кукушинкъ* (Dermanyssus gallinae)Дребен паякообразен паразит, който напада домашните птици.

**кокошѝня се, да се накокошѝня** *кукушѝн’ъ съ, дъ съ нъкукушѝн’ъ* 1. За пуяк: настръхвам, изправям си перушината. 2. Надувам се, важнича. *Какво си се накокошинил като пуяк?*

**кола̀гелѐ** *кула̀г’ълѐ* (тур. ko­lay *‘леко’* и gele *‘да върви’*) Поздрав към хора, които работят: лека работа, спорна работа.

**кола̀й** *кула̀й* (тур. kolay) 1. Начин, способ. 2. Леснина, лесен способ. *За всичко се намира колая.*

**коландря̀**кулъндр’ъ(тур. kul­lan­dir­mak) Употребявам, изпол­з­вам, стопанисвам.

# колендро *кулендру* (Coriandrum sativum) Кориандър – едногодишно тревисто растение с характерна миризма.

**колту̀к** *култу̀к*(тур. koltuk *‘мишница’*) Страничен израстък на зеленчук, който се откършва при отглеждането му, за да се засили полезната част.

**колту̀ча** *култу̀чъ*(тур. kol­tuk *‘мишница’*) Откършвам, премахвам страничните израстъци на зеленчуци, за да се засилят централното стъбло и плодовете; филизя. *Вчера колтучих доматите.*

**колча̀н** *кулча̀н*(тур. kolçan) Кутия или кесия за стрели от кожа, дърво или метал, която се закача на колан.

**кома̀й** *кума̀й* Като че ли, почти.

**командаря** *кумъндар’ъ* Нареждам, разпореждам се, заповядвам, командвам.

**кома̀т** *кума̀т* (грц. kommati *‘парче’*) Парче, къс, къшей хляб.

**ко̀мбал** *ко̀мбъл*(нгр. kompos от kombos *‘възел’*) Малка подутина, цицина, причинена от удар.

**комбилѝзон** *кумбилизо̀н* (фр. kombinaison) Комбинезон – част от дамско бельо.

**комкам се** *комкъм съ* Причастявам се, вземам причастие.

**комунига** *кумунигъ* (Melilotus) Двегодишно тревисто растение с разклонено, високо до 1,5 м стъбло и с жълти цветове.

**комшѝйка** *кумшѝйкъ*(тур. komşu) Съседка.

**комшѝя** *кумшѝйъ* (тур. kom­şu) Съсед.

**комшулу̀к** *кумшулу̀к* (тур. komşuluk) 1. Съседство, добри отношения между съседи. 2. Портичка между два съседни двора. *Влез през комшулука.*

**кондика** *кондикъ* (гр. kontаkion от kontоs *‘кратък’*)Правила, устав.

**конопощица** *кунупуштицъ* (Gryllotalpa gryllotalpa) Попово прасе – вид крилато насекомо, което се храни с корени и млади листа на земеделски култури.

**ко̀нтя се, да се нако̀нтя** *ко̀нт’ъ съ, дъ съ нъко̀нт’ъ*(нгр. kontѐs *‘красив’, ‘представителен’* от ит. conte *‘граф’*) Обличам се красиво, гиздя се.

**конушмак** *кунушмак* (тур. konuş *‘говоря’, ‘разговарям’, ‘обсъждам’*) Разговор, раздумка.

**конущѝсвам, да конущѝ­сам** *кунуштѝсвъм, дъ кунуштѝ­съм* (тур. konuşmak) Приказвам, разговарям, бъбря с някого. *По цял ден конущисваме с баба ти.*

**конфуз** *кунфус* (лат. confusus *‘засрамен’*)Мъмрене, укор, засрамване.

**конфузя, да сконфузя** *кунфуз’ъ, дъ скунфуз’ъ* (лат. confusus *‘засрамен’*) Мъмря, укорявам, хокам, скарвам се, засрамвам.

**кончов** *кончуф* (тур. konç)Горнището на ботуш или чорап.

**копа̀к** *купа̀к* В топонимията: място, където са изкопани, изкоренени дърветата и храстите, за да се използва освободената площ за пасище или нива.

**копан1** *копън* 1. Кочан царевица. 2. Сготвено бутче от кокошка или друга птица. *Папурът* ‘царевицата’ *е направил големи копани.*

**ко̀пан2** *ко̀пън* Копаене; прекопана земя, нива. \**Текезесарска копан.* Лошо прекопана земя, повърхностно, как да е.

**копанар** *купънар* Ром, който прави и продава дървени съдове; копанарин.

**копанарин** *купънарин* Ром, който прави и продава дървени съдове; копанар.

**копанарка** *купънаркъ* Ромка, която прави и продава дървени съдове.

**копанка** *копънкъ* Кочан от царевица след оронване на зърното. *Донеси копанки да се разгори печката.*

**копанка** *купанкъ* Дървено корито за хранене на прасе и други домашни животни.

**ко̀панче** *ко̀пън* (грц. kopа̀va) Сготвено бутче от кокошка или друга птица. *Сипи ми копанче.*

**копа̀че** *купа̀чи* В топонимията: кладенче, на което е поставена хралупа от дърво; качка, стублица. *Дядовото Иваново копаче.*

**ко̀пеле** *ко̀п’ъли* (тур. kopil) Извънбрачно дете.

**ко̀пелeшки дом** *ко̀п’ълишки дом* (тур. kopil) Дом за деца без родители.

**копи** *копи* Висок стрък лук със семе, семенник. *Лукът направи копи.*

**копо̀й** *къпо̀й*(тур. kopoy) 1. Ловджийско куче. 2. Таен агент.

**копраля** *купрал’ъ* Дълъг прът, на дебелия край на който е прикрепена лопатка за чистене на ралото от кал.

**копто̀р** *купто̀р* (рум. koptor) Малка, схлупена, нехигиенична къща.

**копчалък** *купчълък* (тур. kop­çalik) Преден отвор на панталон, който се затваря с копчета.

**кора̀б** *кура̀п* Дървено корито с животинска тяга за превозване на грозде за вино. *Набрахме три кораба грозде.*

**кордѐла** *курдѐлъ* (ит. cordel­la) Тънка и тясна лента от фин плат; панделка, джуфка.

**корийка** *курийкъ* В топонимията: малка кория – малка горичка. *Дядова Пейова корийка.*

**корѝя** *курѝйъ* (тур. koru) В топонимията: малка горичка. *Косьова кория. Ненова кория.*

**корселе** *курс’ъле* (фр. corselet) Тясна стегната лента от памучна тъкан или ластик, която се пришива към вътрешната и горната част на полата, за да я задържа на талията.

**кору̀ба***куру̀бъ*1. Хралупа на дърво. 2. Дървена хранилка за зърнени храни за добитъка. *Насипи папур* ‘царевица’ *в корубата.* \**Коруба жаба.* Костенурка.

**коря** *кур’ъ* Мъмря, укорявам, упреквам, карам се. *Не кори децата!*

**корясвам, да корясам** *кур’асвъм, дъ кур’асъм* Образувам кора, покривам се с кора. *Раната коряса.*

**косат** *кусат* (*Ballerus sapa*) Вид речна риба от семейство Шаранови. \**Сватя, ще ядеш косатя.* Момиче, ще ядеш бой.

**ко̀сер** *ко̀с’ър* 1. Земеделски инструмент с триъгълна форма и остър тънък връх за плевене на паламида и други плевели. 2. Сърповидно сечиво за рязане на царевични стъбла, чистене на тръни и др. *Вземи косера и пресечи паламидата. Стъблата на папура* ‘царевица’ *най-лесно се режат с косер.*

**косичник** *кусичник* Дамски аксесоар за глава, красиво декориран със зластисти пендари и традиционни шевици.

**коскоджамити** *коскужамити* Твърде много, твърде голям. *Коскоджамити момиче си станала!*

**костадинка** *кустъдинкъ* Старинна златна, сребърна или медна монета с изображението на Константин Велики.

**коталѐц** *кутълѐц* Възел, завързан така, че за да се развърже, трябва да се издърпа късия край на връзката. *Вържа си обувките \*на коталец.* Вържа си обувките на ключ.

**котѐл** *кутѐл* Голям калайдисан меден съд за вода с дръжка отгоре.

**котелка̀** *кут’ълкъ* Дълбок гли­­нен или емайлиран съд с дълга дръжка за носене на храна.

**коткам, да прикоткам** *коткъм, дъ прикоткъм* Лаская, предразполагам, угаждам, привличам, залъгвам.

**котна̀** *кутнъ* За котка или зайка: бременна.

**ко̀тора** *ко̀туръ* 1. Малко тясно помещение. 2. Детска кошарка. *Детето си играе в котората.*

**котя се, да се окотя** *кот’ъ съ, дъ съ укот’ъ* За котка или зайка: раждам котенца, зайченца.

**кофа̀р** *куфа̀р* (фр. coffre) Ка­тинар, катанец.

**коч** *коч*(тур. koç) Овен.

**ко̀чина** *ко̀чинъ* 1. Помещение за отглеждане на прасе, свиня. 2. Тясно и мръсно помещение в жилище.

**кош** *кош* Дълбок съд с кръгла форма и дълга дръжка, изплетен от пръчки, предназначен за носене на рамо на сено, слама, оборски тор и др.

**коша̀ра** *куша̀ръ* Закрито по­ме­щение, навес или заградено с плътна ограда място за отглеждане на овце, кози и др.

**ко̀шкоджа̀** *ко̀шкужа̀* (тур. kos­­koca) 1. Голям, много голям. 2. Възрастен, зрял.

**ко̀шкоджа̀мити** *ко̀шкужа̀­ми­ти* (тур. kosko­ca) 1. Голям, много голям. 2. Възрастен, зрял.

**кощрамба** *куштрамбъ* Висока, слаба и грозна жена.

**кощря̀ва** *куштр’а̀въ* (Setaria viridis)Плевел с високо тънко стъбло, грапави листа и бодливи класове, които се забиват в дрехите.

**кравай** *кръвай* Кръгъл обреден или празничен хляб с дупка в средата. \**Кравай на ръка.* Довиждане, много здраве.

**кравайче** *кръвайчи* Геврече.

**крайщник** *крайъшник* Парче, къс от края на хляб или пита.

**крамола** *кръмула* Караница, свада, кавга, гюрултия, врява.

**кранта** *крантъ* Слаб, мършав кон.

**кратуна** *крътунъ* (Lagenaria siceraria) 1. Растение от рода на тиквите с кух кръгъл плод и удължена дръжка, който се изрязва като черпак и се използва за гребане на вода. 2. Глупава глава, глупав човек. *\*Не било по тикви, а по кратуни.* Щом нещо не е станало по-рано, когато му е било времето, сега съвсем няма да стане.

**креват** *криват* Легло.

**крѐмък** *крѐмък* (Iris) Градинско цвете – ирис, перуника.

**кретам** *кретъм* Вървя бавно, движа се бавно. *Бабата едва крета по пътя.*

**креченя̀свам, да креченя̀­сам** *кр’ъчън’а̀свъм, дъ кр’ъчъ­н’а̀­съм* За водоплаваща домашна птица: разболяват се краката.

**крива̀к** *крива̀к* Дебела тояга със закривен край, носена от овчарите.

**кривиндел** *кривиндел* 1. Прегърбен човек. 2. Своенравен, крив, опак човек.

**криву̀л** *криву̀л* Завой на пътя, на реката.

**крѝна** *крѝнъ* Дървен цилиндричен съд, който се използва като мярка за зърнени храни и побира около 15 килограма.

**кро̀нзали** *кро̀нзъли* Стърчащи възли и конци по краищата на кърпи, покривки и други текстилни изделия.

**кроѐнки** *круѐнки* Народен обичай – кроене на дрехите за дарове на сватбарите, което се извършва от роднините на седянка след годежа.

**крив** *криф* Виновен. *\*Криво гърло.* Дихателна тръба. \**Крив човек.* Опак, неразбран човек. \**Криво ми е.* 1. Лошо ми е, зле ми е. 2. Мъчно ми е, тъжно ми е.

**кросно** *крусно* Част от тъкачен стан – предно и задно хоризонтално дърво с кръгло сечение, като върху предното се навиват конците, а върху задното се навива изтъканото платно. \**Изтъках си платното, ритнах ти кросното.* Свърших си работата, повече не ме интересуваш.

**крус** *крус* Голяма буца каменна сол, която се дава на добитъка да ближе.

**кру̀шеница** *кру̀шънцъ* Безалкохолно пи­­тие от ферментирали диви круши.

**кръвѐн** *кръвѐн* За цвете: свеж.

**кръвно цвекло** *кръвну цвикло* Цвекло, което служи за храна на добитъка – кръмно цвекло.

**кръквам, да кръкна** *кръквъм, дъ кръкнъ* Издавам слаб звук.

**крънкам, да изкрънкам** *крънкъм, дъ искрънкъм* Моля, искам, настоявам, докато получа нещо.

**кръстѐц** *кръстѐц* Кръстообразно по­д­редени снопи на нивата.

**кръстник** *кръсник* 1. Мъж, който е кръстил някого. 2. Мъж, който е венчал някого; кум.

**кръстница** *кръсницъ* 1. Жена, която е кръстила някого. 2. Жена, която е венчала някого; кума.

**кръща̀вам, да кръстя** *кръш­­та̀въм, дъ кръст’ъ* 1. Извършвам обреда кръщение. 2. Добавям вода в мляко, вино, ракия и други напитки, което увеличава обема им, но влошава качеството. 3. Лъжа, заблуждавам някого. *Келнерът* ‘сервитьорът’ *пак е кръстил виното. Стига си ме кръщавал.*

**кубѐ** *кубѐ*(тур. kubbe от ар.) Сводеста като полукълбо изпъкнала част, обикновено на църковен покрив; свод, купол.

**кувертю̀ра** *кв’ърт’у̀ръ*(фр. couverture) Горна покривка за легло.

**кудкудеча, да изкудкудеча** *куткудечъ, дъ искуткудечъ* За кокошка: издавам характерен звук, крякам, кудкудякам.

**кудкудяк** *куткуд’ак* Межд. за крясък на кокошка след снасяне на яйце. *Кудкудяк, снеси утре пак.*

**кудкудякам, да изкудкудякам** *куткуд’акъм, дъ искуткуд’акъм* 1. За кокошка: издавам характерен звук, крякам; кудкудеча. 2. За жена: говоря шумно, кресливо; кудкудеча. *Жените пак кудкудякат.*

**кудук** *кудук* Човек, който следва някого по петите. *Какво вървиш подире ми като кудук?*

**куйру̀к** *куйру̀к* (тур. kuyruk) 1. Опашка на животно. 2. Опашка – дамска прическа. *Дръпнах Гана за куйрука.*

**кука** *кукъ* 1. Метална или дървена пръчка с извит край, с която се закачва нещо или на която се окачва нещо. 2. Дълга метална или дървена пръчица, на която единият край обикновено е заострен, а другият е извит или има капаче. *Окачи кофата на куката.*

**кукорко** *кукорку* Весел, забавен човек.

**кукувам** *кукувъм* Живея сам, самотен.

**кукундел** *кукундел* Неприятен, досаден, противен човек.

**кукуруз** *кукурус* Царевица, папур, мисир.

**куку̀чка** *куку̀чкъ* (грц. kо̀­k­kos *‘зърно’, ‘семка’*) Семка от грозде.

**кулѝче** *кулѝчи*Козунак.

**ку̀мбула** *ку̀мбулъ*(Prunus cerasifera) (алб. kum­bull *‘слива’*) Джанка – дребна кръгла жълта или червена слива; кумбълка.

**кумбълка** *ку̀мбълкъ*(Prunus cerasifera)(алб. kum­bull *‘сли­ва’*) Джанка – дребна кръгла жълта или червена слива; кумбула.

**кумец** *кумец* Кръщелник.

**кумица** *кумицъ* Кръщелница.

**ку̀мя се, да се оку̀мя** *куку̀м’ъ съ, дъ съ уку̀м’ъ* Чудя се, мисля, обмислям, изчаквам. *Не се куми, а яж.*

**ку̀ндури** *ку̀ндури* (тур. kun­du­ra от грц.) Груби кожени обувки.

**ку̀ндурджийка** *ку̀ндуржий­къ* (тур. kundu­ra) Съпруга на кундуржия ‘*обущар’.*

**ку̀ндурджийство** *ку̀ндур­жий­ству*Занятие и поминък на кундурджия *‘обущар’;* обущарство.

**ку̀ндурджия** *ку̀ндуржийъ* (тур. kundura + -джия) Обущар.

**ку̀ндя се, да се преску̀ндя** *ку̀нд’ъ съ, дъ съ приску̀нд’ъ*(нгр.) Премятам се през глава.

**ку̀нка** *ку̀нкъ* В детската реч: ръка, ръчичка. *Дай кунки!*

**купа** *купъ* Голям конусовиден куп сено, слама, снопи.

**купен** *купен* Голям конусовиден куп сено или слама.

**купило** *купилу* Купуване, покупка, нещо купено. *В града не е като на село, всичко е на купило.*

**курабѐ** *куръбѐ* (тур. kura­biye) Дребно сладкишче от брашно, яйца и захар; курабийка.

**курабийка** *куръбийкъ* (тур. kura­biye) Дребно сладкишче от брашно, яйца и захар; курабе.

**кура̀ж** *кура̀ш*(фр. courage) Смелост, храброст, решителност.

**куражлѝйка** *куръжлѝйкъ*(фр. courage) Смела, храбра, решителна жена.

**куражлѝя** *куръжлѝйъ*(фр. courage) Смел, храбър, решителен мъж.

**курва** *курвъ* Лека жена; развратница.

**курвар** *курвар* Мъж, който живее развратно; развратник, курварин.

**курварин** *курварин* Мъж, който живее развратно; развратник, курвар.

**курдѝсвам, да курдѝсам** *курдѝсвъм, дъ курдѝсъм* (тур. kur­mak) Слагам, нагласявам, настанявам. *Стопанката курдиса баницата на масата.*

**курдѝсвам се, да се курдѝсам** *курдѝсвъм съ, дъ съ курдѝсъм* (тур. kurmak) Настанявам се, сядам. *Бабата първа се курдиса на масата.*

**куришка** *куришкъ* Изпражнение от кокошка или друга домашна птица; куришница.

**куришница** *куришницъ* Изпражнение от кокошка или друга домашна птица; куришка.

**курна̀з** *курна̀с* (тур. kurnaz) Горделив, важен, наперен, самоуверен, дързък мъж.

**курназлѝйка** *курнъзлѝйкъ* (тур. kurnazli) Горделива, важна, наперена, самоуверена, дръзка жена.

**курназлѝя** *курнъзлѝйъ*  (тур. kurnaz) Горделив, важен, наперен, самоуверен, дързък мъж.

**курназлък** *курнъзлък* (тур. kurnazlik *‘хитрост’*) Важност, напереност, хвалене, перчене.

**курник** *курник* Кокошарник – помещение за отглеждане на кокошки.

**куртка** *куркъ* Къса мъжка горна работна дреха, обикновено от док *‘груб памучен плат’.*

**кусу̀р** *кусу̀р* (тур. kusur от ар.) 1. Недостатък, порок. 2. Липса, отсъствие на нещо, някого. *Познаваме се от \*двадесет и кусур години.* Познаваме се повече от двадесет години. *\*Не му вържи кусур.* Прави се, че не забелязваш, не обръщай внимание на недостатъците.

**кусурлия** *кусурлѝйъ*(тур. kusurli) Човек, който има кусур или кусури *‘недостатъци’.*

**кутле** *кутли* Кутре – малкият пръст на ръката.

**куф** *куф* Кух.

**куфалница** *куфалницъ* Празна, глупава глава.

**куцу̀з** *куцу̀с* (тур. kutsuz) Човек без късмет, на когото не му върви в живота и в кариерата; злополучен мъж; куцузлия.

**куцузлѝйка** *куцузлѝйкъ* (тур. kutsuzli) Же­на без късмет, на която не и върви в живота и в кариерата; злополучна жена.

**куцузлѝя** *куцузлѝйъ* (тур. kutsuz) Човек без късмет, на когото не му върви в живота и в кариерата; злополучен мъж; куцуз.

**куцузлу̀к** *куцузлу̀к* (тур. ku­tsuzluk) Лош късмет, злощастие, злополучие. *Голям куцузлук.*

**куча се, да се окуча** *кучъ съ, дъ съ укучъ* За кучка или зайка: раждам кученца, зайченца.

**кушѝя** *кушѝйъ*(тур. koşu) Надбягване с коне.

**ку̀шле** *ку̀шли* Бебе.

**куюмджийство** *куйумжийству* (тур. kuyumci)Златарство.

**куюмджия** *куйумжийъ* (тур. kuyumci)Златар.

**къделя** *къдел’ъ* Определено количество извлачена вълна, която се прикрепва към хурка, за да се преде с вретено.

**къжел** *къжъл* Горната част на хурка, където се връзва къделята.

**къзъм** *къзъм* (тур. kiz) Дъще, момичето ми.

**къклица** *къклицъ* (Agro­stemma githago) Плевел по пшеницата, който цъфти с розови цветчета и пуска малки черни семена.

**къкря, да закъкря** *къкр’ъ, дъ зъкъкр’ъ* Вря на слаб огън. *Бобът къкри в гърнето.*

**кълка** *кълкъ* Бутче, бедро от птица.

**кълчѝща** *кълчѝштъ* Конопено влакно.

**кълчѝщник** *кълчѝшник* 1. Платно, изтъкано от кълчища. 2. Покривка за легло от такова платно.

**кър** *кър* (тур. kir) Поле. *Отивам на къра.*

**кърмъз** *кърмъс* (тур. kirmiz от ар.) Червена боя, добивана от насекомото кошенил (Coccus ilicis).

**кърня̀, да окърня̀** *кърн’ъ, дъ укърн’ъ* Кастря, отсичам клони от короната на дърво. *Днес окърних черницата.*

**къртичина** *къртичинъ* Дупка, подземен ход, купчинка пръст, изровени от къртица.

**кът** *кът* (тур. kit от ар.) Мал­ко, недостатъчно. *Парите са кът, трябва да се пестят.*

**кът-кът-кът** *кът-кът-кът* Межд. за викане, събиране на кокошки.

**кътам, да скътам** *кътъм, дъ скътъм* Крия, прибирам, спестявам.

**къткам** *къткъм* 1. Викам кокошките, пиленцата, за да ги нахраня. 2. Полагам грижи, лаская.

**къх** *къх* Межд. за предупреждаване на дете: не пипай!

**къц-къц-къц** *къц-къц-къц* Межд. за викане на куче.

**къцам** *къцъм* За дете: сядам. *Хайде, къцай на столчето.*

**къч** *къч* (тур. kic) Ритник. *Магарето хвърля къч.*

**къш-къш** *къш-къш* Межд. за прогонване на кокошки.

**къшей** *къшъй* Отчупено парче хляб. **къщи** *къшти* Стая за живеене в селска къща, където се пали джамал *‘камина’* или готварска печка.

**къщните** *къшнити* Хората, които живеят в къщата; семейството.

**къщна работа** *къшнъ рабутъ* Домакинска работа – чистене, подреждане, пране, готвене и пр.

**къщя** *къшт’а* Къщи. *Като се мръкне, хората се прибират по къщята.*

**кьо̀пав** *к’о̀пъф* (рум. şchiop) Несръчен, неумел, тромав. *Кьопав човек.*

**кьопоолу** *к’опуолу* (тур. kőpoglu, kőpekoglu *‘подлец’, ‘хитрец’*) Вид салата от печени патладжани, чушки, чесън и др., накълцани и поляти с оцет и олио.

**кьо̀рав** *к’о̀ръф* (тур. kőr ‘сляп’ от перс.) 1. Човек, който не вижда; сляп. 2. Човек, който често се спъва като сляп поради разсеяност, недоглеждане. *Сляп да ослепееш. Сляп осляпяваш и кьорав тръгваш.* Проклятия.

**кьоркютюк пиян** *к’орк’ут’ук пийан* (тур. kőr *‘сляп’* от перс.) Мъртво пиян. *Нено пак се връща кьоркютюк пиян.*

**кьо̀рсока̀к** *к’о̀рсука̀к* (тур. kőr *‘сляп’* и sokak *‘улица’*) Задънена улица.

**кьорсофра** *к’орсуфра* (тур. kőr *‘сляп’* и sofra *‘ядене’* от ар. sufra) Безплатно ядене и пиене.

**кьо̀рфишѐк** *к’о̀рфишѐк* (тур. kőr fişek *‘фойерверк’*). Лъжа, измама.

**кьо̀рчо** *к’о̀рчу* (тур. kőr от перс.) 1. Човек, който не вижда; сляп човек. 2. Човек, който често се спъва като сляп поради разсеяност, недоглеждане.

**кьосѐ** *к’усѐ* (тур. kőse) Мъж, на когото не никнат мустаци и брада.

**кьо̀шк***к’о̀шк*(тур. kőşk) Малка лятна къща или колиба в лозе или градина.

**кюмбѐ** к’умбѐ **̀**(тур. kűmbet) Ламаринена печка за отопление.

**кюнец** *к’униц* (турк. kűnk от перс.) Права или дъгообразна ламаринена тръба за отвеждане на дима от печката през комина.

**кюп** *к’уп* (тур. kűp от перс.) Голям глинен съд, делва.

**кюспѐ** *к’успѐ* (тур. kűspe от ар. kusba) Остатъци от маслодайни семена, които се използват за фураж.

**кюта-пата** *к’утъ-патъ* (тур. kűt) Межд. за звук от удар по твърда повърхност.

**кютам** *к’утъм* Кротувам, седя на едно място и мълча.

**кютѐк** *к’утѐк* (тур. kőtek) Бой, побой, тупаница. \**Теглих му един кютек.* Натупах го, набих го.

**кяр** *к’ар*(тур. kâr от перс.) Печалба, облага.

**кя̀ря, да изкя̀ря** *к’а̀р’ъ, дъ иск’а̀р’ъ* (тур. kâr от перс.) Печеля, получавам облаги.

**кяхуц-кяхуц** *к’ауц-к’ауц* Межд. за наподобяване на кашляне.

**кяхуцам** *к’ахуцъм* Кашлям леко, покашлям.

# Л

**лабав** *лабъф* Хлабав, отпуснат.

**лада** *ладъ* Момиче, което ладува.

**ладно** *ладну* Хладно, прохладно.

**ладувам** *лъдувъм* Участвам в народния обичай Ладуване.

**ладуване** *лъдувъни* Народен обичай на Васильовден, при който се гадае за женитба, като се пее за бъдещия младоженец и се вади от котле с вода пръстен на девойка, която участва в ритуала.

**лазарка** *лазъркъ* Девойка, която лазарува.

**лазарувам** *лъзърувъм* Участвам в народния обичай Лазаруване.

**лазаруване** *лъзърувъни* Народен обичай на Лазаровден, при който девойки ходят от къща на къща с малки кошнички и пеят лазарски песни с пожелания за здраве, щастие и плодородие, а домакините ги даряват с яйца за Великден, пари и постни сладкиши.

**лаѝнче** *лъѝнчи*(Tagetes tenuifolia) Вид тънколистен тагетес – градинско цвете с дребни жълтокафяви цветове.

**ла̀йкучка** *ла̀йкучкъ* (Matricaria chamomilla) Лайка.

**лайно̀свам, да лайно̀сам** *лъйно̀свъм, дъ лъйно̀съм* Измазвам пода или стената с кравешки из­пражнения, примесени с други съставки.

**лакомия** *лъкумийъ* 1. Голям апетит, ненаситност, алчност. 2. Лакомник – човек, който много яде или пие; алчен, ненаситен. *Димо бил голяма лакомия.*

**лакърдѝя** *лъкърдѝйъ* (тур. lâkridi) Дума, приказка, разговор.

**лакя** *лак’ъ* Лакът.

**ла̀ла** *ла̀лъ* (грц. lа̀los през тур.) Бърборко, шегаджия, клюкар, лаладжия.

**лаладжийка** *лалъжийкъ* (грц. lа̀los през тур.) Бъбривка, шегаджийка, клюкарка.

**ла̀ладжия** *ла̀лъ­жийъ* (грц. lа̀los през тур.) Бърборко, шегаджия, клюкар, лала.

**лалѐ** *лълѐ* (тур. lale от перс.) (Narcissus dick wilden) Жълт кичест нарцис.

**лало̀свам, да лало̀сам** *лъсо̀свъм, дъ лъло̀съм* (грц. lа̀los през тур.) Приказвам, бърборя, клюкарствам.

**ла̀мба** *ла̀мбъ*(ит. lampa, фр. lampe от грц.) Лампа – уред за изкуствено осветление на ток или газ за осветление; лампа.

**ламтя** *лъмт’ъ* Копнея, жадувам, проявявам алчност.

**лани** *лани* Миналата година.

**лапавица** *лъпавицъ* Мокър сняг, придружен с вятър.

**лапам** *лапъм* Гълтам лакомо и бързо. \**Лапам мухите.* Бездействам, губя си времето.

**лапатари** *лъпътари* 1. Големи стъпала, ходила на краката. 2. Големи, широки, подпетени стари обувки.

**лапърдак** *лъпърдак* Голямо хлапе.

**лапта-лапта** *лаптъ-лаптъ* Межд. за бързо и лакомо хранене.

**лапчу̀ни** *лъпчу̀ни* (тур. lapçun) Терлици, изплетени от домашна вълна.

**ласта̀р** *лъста̀р* (грц. blas­tа̀­ri(on) *‘кълн’, ‘филиз’*) Израснали през пролетта млади крехки лозови клонки с мустачки, приятни за ядене; филизи.

**ласту̀на** *лъсту̀нъ* (грц. (b)la­s­­toúni от blastо̀s *‘клонче, фиданка’*) Стъбло на пълзящо растение, като тиква, диня, пъпеш, краставица и др.; милина.

**лау̀са** *лъу̀съ* (грц. lechoúsa) Лехуса – родилка до четиридесет дни от раждането. *Какво лежиш като лауса, ставай.*

**лаф** *лаф* (тур. lâf от перс.) Дума, слово, приказка.

**лафосвам, да лафосам** *лъо̀свъм, дъ лъо̀съм*(тур. lâf от перс.) Приказвам, разговарям, беседвам.

**ла̀фмоабѐт** *ла̀фмуъбѐт* (тур. lâf от перс. + тур. muhabbet) Хапване, пийване в приятна компания; гуляй, пир. *Ела на лафмоабет.*

**лаху̀т** *лъу̀т* (тур. nohut от перс.) (Cicer arietinum)Вид бобово растение, подобно на нахут.

**лашкам** *лашкъм* За превозно средство: тласкам, тръскам, клатя.

**ле** *ле* Съкратено от леля: лельо, лели, лелиното. *Кажи, ле.*

**левичар** *ливичар* Мъж, който си служи повече с лявата ръка, отколкото с дясната.

**левичарка** *ливичаркъ* Жена, която си служи повече с лявата ръка, отколкото с дясната.

**лекѐ** *ликѐ* (тур. leke от перс.) 1. Петно от изцапано. 2. Безчестен, долен човек.

**лекедо̀свам, да лекедо̀сам** *ликидо̀свъм, дъ ликидо̀съм*(тур. leke от перс.) Правя леке *‘петно’* на дреха; лекясвам.

**лекя̀свам, да лекя̀сам** *ли­к’а̀с­въм, дъ лик’а̀съм* (тур. leke от перс.) Правя леке *‘петно’* на дреха; лекедосвам.

**ленча** *ленчъ* За дете: хленча, глезя се, плача престорено.

**лепам** *лепъм* Ходя с големи, широки обувки, които шляпат.

**лепка** *лепкъ* (Galium tricorne)Едногодишно тревисто пълзящо растение, покрито с остри бодлички, които лесно прилепват към минаващи обекти.

**лѐпки** *лѐпки* Чехли, които шляпат при ходене.

**леска̀** *л’ъскъ* (тур. leş) В топонимията: синкави тънки каменни плочи, които често покриват дъното на дере.

**лестя се, да се разлестя** *лест’ъ съ, дъ съ ръзлест’ъ* Заголвам се, разголвам се.

**леторасли** *литурасли* Едногодишни издънки, клонки на дърво.

**лешкуня** *лишкун’ъ* Излежавам се, мързелувам. *Цял ден лешкуня на кревата.*

**лещенка** *лешт’ънкъ* (varicella) Варицела.

**лива̀да** *лива̀дъ*(грц. livа̀di) В топонимията: място, обрасло с трева, която се коси за сено, обикновено покрай река.

**ливо̀свам, да ливо̀сам** *лио̀свъм, дъ лио̀съм* 1. Мажа хляба с разбит жълтък преди да го сложа в пещта да се изпече. 2. Мажа, размазвам небрежно. *Ливосах как да е стените.*

**лиен** *лиен* (тур. leğen от грц. lekаne) Леген – кръгъл метален или емайлиран съд за миене и пране.

**лѝжа** *лѝжъ* Ближа, облизвам.

**лизга̀р** *лизга̀р* (грц. lisgа̀ri­on) Желязна права лопата за копаене, преобръщане на почвата.

**ликав** *ликаф* За зелен фасул, който съдържа лика *‘жилаво дървесинено вещество’. Бобът е ликав.*

**лѝмба** *лѝмбъ* (рум. limbă *‘език’*) (Epiphyllum) 1. Епифилум – саксийно цвете, вид кактус без бодли, чиито дълги листа приличат по форма на език, но краищата им са назъбени като дъбовите листа; дъбови листа, волски език, свекървин език. 2. Вид къдрица.

**лѝмкам** *лѝмкъм* Ям бавно, лениво, предъвквам.

**лимона̀та** *лимуна̀тъ* (ит. li­mo­nata) лимонада – без­алкохолно питие, приготвено от газирана вода, лимонов или плодов сок и захар.

**лисѝча опа̀шка** *лисѝчъ упа̀ш­­къ* (Corydalis bulbosa s. cava) Лисичина, коридалис, петльови гащи – пролетно горско цвете с папратовидни листа и червени, розови или бели цветове. В този говор има и друго название – перуника.

**лискам, да лисна** *лискъм, дъ лиснъ* Изхвърлям, изливам течност със замах. *Лиснах водата на цветята.*

**листница** *лисницъ* 1. Голям конусовиден куп от изправени дъбови клони с листата за храна на добитъка през зимата. 2. Наредени снопи от царевични стъбла във вид на купа за храна на добитъка през зимата.

**лисунгер** *лисунг’ър* Мъжка лисица.

**лицерна** *лицернъ* Люцерна.

**ло̀бода** *ло̀будъ* (Atriplex Chenopodium) Едногодишно тревисто растение, което се използва като пролетен листен зеленчук.

**ловджийка** *лувжийкъ* 1. Жена, която се занимава с лов. 2. Котка, която лови мишки.

**ловджийство** *лувжийству* Лов, ловуване.

**ловджия** *лувжийъ* Човек, който се занимава с лов; ловец.

**ло̀ден** *ло̀д’ън* (нем. Loden) Мъжка горна дреха от мъхест вълнен плат.

**лозина** *лузинъ* Лозова пръчка.

**ло̀ква** *ло̀квъ* В топонимията: трап, изпълнен със застояла вода и тиня; гьол, малко блато. *Локвата.* *Щъркова локва.*

**ломотя, да изломотя** *лумот’ъ, дъ излумот’ъ* Говоря несвързано, бърборя.

**лопам** *лопъм* Хлопам, тропам, чукам. *Кой лопа на портата?*

**лопка** *лопкъ* Хлопка – ковано медно звънче с различни размери и тегло, което се окачва на шията на животно, което често се отделя от стадото, обикновено овца или коза; чан.

**лопу̀ш** *ло̀пуш*(Rumex) Лапад – градинско ра­стение с едри продълговати листа, които се употребяват за ядене.

**ло̀пушник** *ло̀пушник* Баница с лопуш *‘лапад’.*

**ло̀ча, да изло̀ча** *ло̀чъ, дъ изло̀чъ* 1. За животно: пия вода с език. 2. Пия шумно или в голямо количество.

**ло̀чко** *ло̀чку* Пияница, алкохолик.

**луга** *лугъ* Топла вода с дървесна пепел, с която се поливат сушените плодове, за да не ги нападат червеи.

**луже** *лужи* Плацента.

**лумбур-лумбур** *лумбур-лумбур* Межд. за наподобяване на падане или удряне на предмети.

**лумбурвам** *лумбурвъм* За предмет: падам с трясък.

**лу̀нка** *лу̀нкъ* Луничка.

**лупоря** *лупур’ъ* Вдигам шум, тракам, трополя.

**лу̀чник** *лу̀чник* 1. Дървено или метално хаванче за чукане на лук, чесън, орехи и др. 2. Ястие от тесто с лук и подправки.

**лъг** *лък* В топонимията: голяма гъста гора. *Топузов лъг.* *Тъмни лъг.*

**лъжичник** *лъжичник* Дървена кутия за лъжици, която се окачва на стената.

**лъзгам се** *лъзгъм съ* Хлъзгам се, плъзгам се.

**лъкум** *лъкум* Локум.

**лънгър-лънгър** *лънгър-лънгър* Межд. за наподобяване на еднообразен, тъп шум.

**лъча, да отлъча** *лъчъ, дъ удлъчъ* За добитък: отбивам, отделям от стадото. *Сутрин лъча агнетата от овцете и изкарвам стадото на паша.*

**лъчка** *лъчкъ* В топонимията: малка гориста равнина. *Лъчката.*

**лъщя** *лъшт’ъ* Блестя, сияя, отразявам светлината. *Стаканите* ‘стъклени чаши’ *лъщят като тиган на месечина* ‘луна’.

**льоскам, да ольоскам** *л’оскъм, дъ ул’оскъм* Окапвам, изцапвам, замърсявам с течност, течна храна.

**льохман** *л’охмън* Немарлив, небрежен, непохватен човек.

**льохманка** *л’охмънкъ* Немарлива, небрежна, непохватна жена.

**люснѝк** *л’уснѝк* Шамар, пле­с­ница.

**лю̀цък** *л’у̀цък* Чужд, непознат. *Люцък челяк* ‘човек’.

**люш-люш** *л’уш-л’уш* Межд. за люлеене на дете.

**люшкам, да люшна** *л’ушкъм, дъ л’ушнъ* Люлея, клатя.

**ляб**  *ляп* Хляб.

**ля̀тос** *л’а̀тус* Миналото лято, през лятото.

**ля̀тошен** *л’а̀тушън* От миналото лято.

# М

**ма** *ма*Межд. за обръщение към жена.

**маджа̀рин** *мъджа̀рин*(унг. ma­gyar) Унгарец.

**маджа̀рка** *мъджа̀ркъ* (унг. magyar) Унгарка.

**маджу̀н** *мъжу̀н* Гъсто сва­рен сладък сироп от захарна метла; петмез.

**маза̀** *мъзъ* (тур. mağaza) Изба, ма­­зе, зимник.

**мазало** *мазълу* Нещо размазано. *Прасковите станали на мазало.*

**мазило** *мъзилу* Нещо за мазане: мас, мехлем, крем, смазка.

**мазга̀л** *мъзга̀л* (тур. mazgal) Тясно дълго прозорче, пролука за проветряване и за преминаване на котките, обикновено в мазе.

**маймунджулък** *мъймунжулък* (тур. majmun от ар. maimun) Глезене, кривене, маниерничене, превземане.

**майо̀тя се, да се намайотя** *мъйо̀т’ъ съ, дъ съ нъмъйот’ъ* Бавя се, суетя се. *Тръгвай, стига си се майотила.*

**майта̀п** *мъйта̀п* (тур. may­tap) Подигравка, шега, подбив.

**майта̀пчийка** *мъйтъпчѝйкъ* (тур. maytap) Жена, която обича да си прави майтап, да се шегува, да се подиграва.

**майта̀пчия** *мъйтъпчѝйъ* (тур. maytap) Човек, който обича да си прави майтап, да се шегува, да се подиграва.

**майта̀пя се** *мъйта̀п’ъ съ* (тур. maytap) Шегувам се, подигравам се, закачам се.

**ма̀ксус** *ма̀ксус* (тур. mahsus от ар.) Нарочно, преднамерено, обмислено. *Направил си го максус.*

**мала̀й** *мъла̀й* (рум. malai) Царевично брашно.

**мала̀к** *мъла̀к* (тур. malak) Бивол.

**маламашка** *мълъмашкъ* Правоъгълна дъска с дръжка за мазане на стени.

**мала̀че** *мъла̀чи* (тур. malak) Биволче.

**мала̀чка** *мъла̀чкъ* (тур. ma­lak) Биволица.

**мамалѝга** *мъмълѝгъ* (рум. mămăligă) Качамак – румънско национално ястие от царевично брашно във вид на гъста каша.

**мамалига̀р** *мъмълига̀р* (рум. mămăligăr) Подигравателно прозвище на румънец, понеже се храни предимно с мамалига *‘качамак’.*

**мамалига̀рка** *мъмълига̀ркъ*(рум. mămăli­găr) Подигравателно прозвище на румънка, понеже се храни предимно с мамалига *‘качамак’.*

**маматарка** *мъмътаркъ* (Boletus) Манатарка – вид ядлива гъба.

**маму̀л** *мъму̀л*(тур. mamul от ар.) Царевичен кочан.

**мамулѝжа** *мъмулѝжъ*Ям бавно, лениво, ближа храната.

**мамя1, да намамя** *мам’ъ, дъ нъмам’ъ* Псувам на майка.

**мамя2, да помамя** *мам’ъ, дъ пумам’ъ* Викам, примамвам с храна животните, за да ги прибера в помещението.

**мана** *мънъ* (грц. mаnna) ( Peronosporaceae и Pythiacea) Заболяване по растенията, основно по лозята и тютюна, причинено от гъбички.

**манав** *мънаф* (грц. mаnna) Маносан – поразен от мана. *Манав пъпеш. Манава диня.*

**мана̀ф** *мъна̀ф* (тур. manav *‘търговец на плодове’* от ар.) Полово извратен мъж, развратник; манафин.

**мана̀фин** *мъна̀фин* (тур. manav *‘търговец на плодове’* от ар.) Полово извратен човек, развратник; манаф.

**мангал** *мънга̀л* (тур. mangal от ар.) Широк и плитък метален или глинен съд за отопление чрез разгорени въглища върху него.

**мангизи** *мънгизи* (циг. mangiz) Пари.

**ма̀нго** *ма̀нгу* (циг. mango) Прозвище на ром.

**ма̀нговица** *ма̀нгуйцъ* Прозвище на ром­ка.

**манда̀** *мънда̀* (тур. manda) Много бавен, муден човек.

**манда̀-по̀ща** *мънда̀-по̀штъ* (тур. manda po­s­­tasi *‘биволска поща’*) 1. Бавна ра­бота. 2. Бавен, муден човек. 3. Клюкар, клюкарка.

**манда̀ло** *мънда̀лу* (тур. man­dal от ар.) Приспособление за заключване, затваряне на врата отвътре; сюрме, голямо резе.

**мандахѐрцам се** *мъндъѐрцъм съ* Люлея се, клатушкам се. *Манерката ‘метален съд за вода’* *се мандахерца в карзината* ‘чанта от обелки от царевични кочани’.

**ма̀нджа** *ма̀нжъ* (тур. manca от ит. mangia *‘яж’*) Готвено ястие, ядене. *\*Манджа с грозде.* Буламач, нещо странно, което не се вписва в стереотипа.

**ма̀ндра** *ма̀ндръ* (грц. mantra *‘обор’, ‘кошара’*) Работилница за преработване на мляко в млечни продукти: кашкавал, сирене, масло, извара.

**ма̀ндражийка** *ма̀ндръ­жий­къ* (тур. mandira­ci от грц.) 1. Съпруга на собственик на мандра. 2. Работничка в мандра.

**ма̀ндражия** *ма̀дръжийъ* тур. mandira­ci от грц.) 1. Собственик на мандра. 2. Работник в мандра.

**мандръскам** *мъндръскъм* За дете: лю­­­лея, друсам, за да заспи.

**манѐрка** *мънѐркъ* (пол. ma­ni­erka) Ма­лък метален съд за течности, който се прикачва на раницата или на колана, носен от войници или туристи при поход или излет, а също и от селяни при работа на полето.

**манзолей** *мънзулей* (грц. mausolеîon *‘гробница’*) Мавзолей.

**маносва се, да се маноса** *мъносвъ съ, дъ съ мъносъ* (грц. mаnna) За растения: поразява се от мана. *Зеленият боб се маноса.*

**ма̀нта** *ма̀нтъ* (рум. mantă *‘наметало’* от фр. mante) Работна или ученическа престилка, която се облича върху други дрехи и се закопчава отпред с копчета.

**ма̀раба** *ма̀ръбъ* (тур. maraba от ар.) Здравей, здрасти, добър ден.

**маргаза̀** *мъргъзъ* Неразбран, капризен, заядлив човек. *Голяма си маргаза, все си недоволен.*

**маргазу̀вам** *мъргъзу̀въм* Ка­п­ризнича, недоволствам, заяждам се.

**марда̀** *мърдъ* (тур. marda) Бавен, ленив, мързелив човек.

**марѐй** *мърѐй* Межд. при обръщение към жена. *Марей, Елена опрала вълната.*

**марѝ** *мърѝ* Межд. при обръщение към жена. *Кажи, мари, къде ходи.*

**марѝз** *мърѝс* (циг. mariz) Бой, побой. *Внимавай да не ядеш мариз.*

**марѝзя** *мърѝз’ъ*(циг. mariz) Бия, удрям, тупам. *Побързай да не те маризя.*

**Марко** *Марку* Магаре, обикновено при обръщение, име на магаре. *Стой, Марко! \*Умря Марко.* Няма да мине номерът ти, няма да ме излъжеш, повече няма да имаш изгода.

**маро̀ляк** *мъро̀л’ък* Легендарно, несъществуващо животно, с което плашат децата, когато не слушат. *Тихо да не чуе маролякът.*

**масат** *мъ*сат (тур. masat от ар. mishad) Стоманено точило за ножове.

**маскара̀** *мъскъръ* (тур. ma­s­kara от ар.) 1. Безочлив човек, безсрамник. 2. Човек, станал за смях на другите; посмешище. \**Мат и маскара.* За голям срам и присмех. *Направи човека на мат и маскара.*

**маскарлък** *мъскърлък* (тур. maskaralik) Безобразие, безсрамие, безочливост.

**маскаря̀, да омаскаря̀** *мъскър’ъ, дъ умъскър’ъ* (тур. mascara etmek) Посрамвам, позоря, излагам на присмех.

**масловка** *мъслофкъ* Сорт меки сладки круши.

**масра̀ф** *мъсра̀ф*(тур. mas­raf) Разноски, разходи.

**масрафлѝя** *мъсръфлѝйъ* (тур. masrafli) Който струва много пари или други средства; който има големи разходи; скъп.

**маста̀р** *мъста̀р* (тур. mastar) Широка дървена летва, използвана от мазачите за нивелиране при полагане и изглаждане на зид.

**мастѝя** *мъстѝйъ* (тур. masti *‘порода ловно или домашно куче с гладка козина и къси крака’*) 1. Куче помияр. 2. Лека жена, кучка.

**масу̀р** *мъсу̀р*(тур. masura *‘цев на совалка’* от ар. masura *‘цев’*) 1. Цев за навиване на прежда, която е направена от стъбло на тръстика. 2. Вид къдрица на женска коса. *Косата ти е на масури.*

**матара̀** мътъръ (тур. matara *‘манерка’* от ар.) Мома за женене, девойка. *Голяма матара, а още играе на кукли.*

**матка̀п** *мътка̀п* (тур. matkap *‘свредел’* от ар.mitqap) Дърводелски уред, на който се слага свредел за пробиване на дупки.

**маханджѝйка** *мъънжѝйкъ* (тур. mahana от перс.) Жена, която добре си угажда; придирчива, капризна.

**маханджѝя** *мъънжѝйъ* (тур. mahana *‘не­достатък’*) Мъж, който добре си угажда; придирчив, капризен.

**махла** *мъълъ* (тур. mahalle от ар.) Махала.

**махму̀дия** *мъъму̀дийъ* (тур. mahmudiye от ар. по името на султан Махмуд II) Стара турска жълтица на стойност 68 гроша.

**махмурлѝя** *мъъмурлѝйъ* (тур. mahmur от ар.) Недостатъчно изтрезнял човек, с главоболие след напиване.

**махмурлу̀к** *мъъмурлу̀к* (тур. mahmurluk от ар.) Замаяност, главоболие след напиване.

**махна̀** *мъънъ* (тур. mahana от перс. behane) Недостатък, неточност, пропуск, кусур, дефект. *На всичко намираш махна.*

**мац** *мац* Межд. за означаване на мацане, цапане.

**мац-мац** *мац-мац* 1. Межд. за повикване на котка. 2. Межд. за удряне, удар.

**маца** *мацъ* Котка.

**мацам, да омацам** *мацъм, дъ умацъм* Цапам, калям. *Омацах си роклята.*

**мацвам, да мацна** *мацвъм, дъ мацнъ* Удрям силно. *Мацнах му един шамар.*

**ма̀шалла** *ма̀шъллъ* (тур. ma­şal­lah от ар.) Межд. за изказване на похвала. Браво! Много добре!

**майотя се** *мъйот’ъ съ* Бавя се, суетя се, закъснявам, мая се, моткам се, мунтя се. *Тръгвай, стига се майоти!*

**ма̀я се, да се зама̀я** *ма̀йъ съ, дъ съ зъма̀йъ* Бавя се, суетя се, майотя се, моткам се, мутня се. *Много се замая у Йонини.*

**маясъл** *мъйъсъл* (тур. may­a­sil) Хемороиди.

**мегда̀н** *мигда̀н* (тур. meydan от ар.) 1. Селски площад. 2. Място. *Стори ми мегдан да седна.*

**меджидѝя** *мижидѝйъ* (тур. mecidiye по името на султан Абдул Меджид) Стара турска сребърна монета на стойност 20 гроша.

**междина** *миждинъ* 1. Незаето пространство между две неща, пролука. 2. Граница между два полски имота; межда.

**мезелѝк** *м’ъз’ълѝк* (тур. me­ze­lik от перс.) Мезе.

**мекерѐ** *м’ък’ърѐ* (тур. me­kâ­re от ар.) 1. Товарно животно. 2. По­д­лец, подлизурко.

**мѐлез** *мѐл’ъс* (тур. melez) Жи­во същество, родено от кръстосване на различни породи или раси.

**мѐнтарджийка** *мѐнтър­жий­­къ* (тур. mentar­ci) Лъжкиня, из­мамница.

**мѐнтарджия** *мѐнтържийъ* (тур. mentarci) Лъжец, измамник.

**менто̀свам, да менто̀сам** *м’ънто̀свъм, дъ м’ънто̀съм* (лат. menta) Лъжа, мамя.

**мѐнче** *мѐнчи* Малко калайдисано котле, понякога почерняло отвън от топлене на вода на огъня. *Сложих на огъня черното менче.*

**мера̀** *м’ъръ* (тур. mera от ар.) Свободна общинска земя за пасище.

**мера̀к** *мира̀к*(тур. merak) Грижа, мисъл, силно желание за нещо.

**мераклѝйка** *мир’ъклѝйкъ* (тур. merakli) Жена, която има силно желание за нещо, пристрастена към нещо.

**мераклѝя** *миръклѝйъ* (тур. merakli) Човек, който има силно желание за нещо, пристрастен към нещо.

**меракландисвам се, да се меракландисам** *миръклъндисвъм съ, дъ съ миръклъндисъм* (тур. meraklanmak *‘любопитствам, интересувам се’*)Харесвам, увличам се, силно желая. *Меракландисах се да гледам зайци.*

**мержалее се** *м’ържълей съ* Вижда се неясно. *В лозето се мержалее някаква жена.*

**мертѐк** *м’ъртѐк* (тур. mertek) Греда, използвана за покривна конструкция.

**мѐсеница** *мѐс’ънцъ* Вид пи­т­ка със сирене, която се дели на малки топчета.

**месец** *мес’ъц* Луна, месечина. *Нов месец.*

**месечина** *месчинъ* Луна. *Свети като тиган на месечина.*

**метѝл** *митѝл* (грц. methу̀li­on) Болест, причинена от паразит, която поразява овцете и други домашни животни.

**меча, да измеча** *мечъ, дъ измечъ* За котка: мяукам.

**мечи** *мечи* Мечешки.

**меча стъпка** *мечъ стъпкъ* (Verbascum) Вид лопен – двугодишно растение с розетка от широки влакнесто-мъхести листа и едри жълти цветове, разположени на върха на високо стъбло.

**мечка** *мечкъ* Парче сирене, обвито в среда от хляб. *Направих си мечка от мекия хляб.*

**мешѐ** *м’ъшѐ* (тур. meşe) Летен дъб, граница.

**мешо̀вина** *м’ъшо̀винъ* (тур. meşe)Гора от меше *‘летен дъб’,* мешова гора, дъбова гора.

**мѝгар** *мѝгър* (тур. meĝar от перс.) Нима.

**милвам, да помилвам** *милвъм, дъ пумилвъм*Галя с ръка, за да изразя нежност и обич.

**милина** *милинъ*Ластуна – пълзящо стъбло на диня, пъпеш, краставица и др.

**миле** *миле* (фр. milieu)Мильо – малка дантелена покривка с кръгла, овална, квадратна или правоъгълна форма, изплетена на една кука, която служи за украса. *Оплете ли милето?*

**миндѐр** *миндѐр* (тур. min­der) Тесен одър *‘дървено легло’* край стена, застлан с черги и възглавници.

**миндерлък** *минд’ърлък* (тур. mindarlik) Издигнато от дъски място край стената, което се застила и служи за сядане.

**миндѝл** *миндѝл* 1. Домашно тъкана вълнена кърпа, с която се покрива тестото, за да втаса. 2. Глупак.

**минзувар** *минзувар* (Crocus flavus) Жълт пролетен минзухар.

**мини-мини** *мини-мини* Межд. за повикване на пиленца.

**минушка** *минушкъ* Тясна пътечка, тясно място за преминаване; малко дървено мостче или дърво за преминаване над дере.

**мира̀з** *мира̀с* (тур. miras от ар.) Наследствен имот, даден като зестра на съпругата.

**миразчѝйка** *миръсчѝйкъ*(тур. mirasçi от ар.) Жена, която разчита на наследство или търси наследство.

**миразчѝя** *миръсчѝйъ* (тур. mirasçi от ар.) Човек, който разчита на наследство или търси наследство.

**мирлѝк** *мирлѝк* Мир, спокойствие, разбирателство, съгласие, тишина. *Мирлик да има.*

**мирувам** *мирувъм* Седя мирно, кротувам, слушам.

**миря̀свам, да миря̀сам** *мир’а̀свъм, дъ мир’а̀съм* Успокоявам се, преставам да хленча, ставам мирен.

**мисѝр** *мисѝр* (тур. misir от ар.) Царевица, папур.

**мисѝрка** *мисѝркъ*(тур. misir от ар.) (Cheiranthus) Шибой с жълто-оранжеви цветчета.

**мискѝн** *мискѝн* Мръсен, нечистоплътен човек или животно; мискинин.

**мискѝнин** *мискѝнин* Мръсен, нечистоплътен човек или животно; мискин.

**мискѝнка** *мискѝнкъ* Мръ­с­на, нечистоплътна жена.

**мистирѝя** *мистирѝйъ* (грц. mystri) Мистрия – желязна зидарска лопатка с дървена дръжка за размазване на мазилка.

**миткам, да омиткам** *миткъм, дъ умиткъм* Ходя насам-натам без работа, скитам се, шляя се, митлосвам. *Омитках махалата.*

**митлосвам** *митлосвъм* Ходя насам-натам без работа, скитам се, шляя се, миткам.

**михле** *мийле* Домат – растение и плод.

**мишкувам** *мишкувъм* Ровя, търся нещо. *Пак си мишкувала в сандъка.*

**мишница** *мишницъ* Изпражнение на мишка, плъх.

**мла̀тя, да намла̀тя** *мла̀т’ъ, дъ нъмла̀т’ъ* 1. Бия, удрям, блъскам. 2. Бера набързо в голямо количество. *Стига си млатил портата, заключена е. Виж колко бързо намлатих цял пашник* ‘кошница’ *сливи.*

**млѐчница** *млѐчницъ* (Lactarius Piperatus) Вид ядлива бяла гъба, която при нараняване отделя лютив бял сок, използвана за приготвяне на салата след изваряване; бяла млечница, лютивка, пиперенка, козарка.

**млого** *млогу* Много.

**мобили** *мобили* (нем. Mőbel от лат. mobilis *‘подвижен’*) Мебели. *В къщата няма мобили.*

**могѝла** *мугѝлъ* В топонимията: неголям хълм, възвишение, естествено или изкуствено. *Копаната могила. Орешката могила* ‘разорана’.

**мо̀даджийка** *мо̀дъжийкъ* (грц. mо̀da от ит. moda, фр. mode по лат. modus *‘образ’, ‘начин’*) Же­­на, която носи модни дрехи, която се облича по модата.

**мо̀даджия** *мо̀дъжийъ* (грц. mо̀da от ит. moda, фр. mode по лат. modus *‘образ’, ‘начин’*) Човек, който носи модни дрехи, който се облича по модата.

**мокринее ми** *мукриней ми* Усещам мокрота, влага. *Минах през локвата, мокринее ми на краката.*

**момувам** *мумувъм* Държа се като госпожица, мома за женене.

**момчетия** *мумчитийъ* Момчета.

**момък** *момък* Млад неженен мъж, младеж.

**мор** *мор* Смъртоносна болест или природно бедствие, което унищожава много хора или животни; епидемия.

**мо̀рав** *мо̀ръф*(тур. mor) Лилав, синьочервен.

**мотая се** *мутайъ съ* Бавя се, суетя се, движа се безцелно, моткам се, преча. *Не ми се мотай в краката.*

**моткам се** *моткъм съ* Бавя се, суетя се, мая се, майотя се, мотая се, движа се безцелно.

**мотовѝлка** *мутувѝлкъ* Дървен уред, състоящ се от пръчка с дължина около 1 метър с чатал на единия край и с равна дъска в другия, който се използва за намотаване и опъване на изпреденото влакно.

**мо̀чур** *мо̀чур* В топонимията: блатисто, влаж­но място, покрито с трева. *Мочура.*

**мошѝя** *мушѝйъ*(рум. moşie от moş *‘дядо’*)Собствен имот, бащиния.

**мраве** *мръве* Мравки.

**мравунка** *мръвункъ* Мравка.

**мрачина** *мръчинъ* Тъмнина.

**мръвка** *мръфкъ* Парче месо с кост или без кост.

**мръква се** *мръквъ съ* Става тъмно, стъмва се, смрачава се.

**мръкнало** *мръкнълу* Тъмнина, мрак. *Прибрахме се в селото по мръкнало.*

**мръсни дни** *мръсни дни* Дните от Бъдни вечер до Йордановден, когато тялото на Дева Мария се изчиства след раждането, а нощем караконджалите ‘*зъл дух*’*, ‘вампир’, ‘страшилище’* плашат хората навън.

**муден** *муд’ън* Човек, който се движи и работи бавно, тромав, непохватен.

**мукава̀** *мукъвъ* (тур. mu­kav­va от ар.) Дебела, груба хартия; картон.

**мукавян** *мукъв’ан* Направен от мукава *‘дебела хартия или картон’. Мукавяна кутия.*

**му̀ле** *му̀ли*(лат. mulus) Домашно животно, мелез от кобила и магаре.

**мулинѐ** *мулинѐ* (фр. mou­li­net) Източена коприна, копринена прежда.

**мунда̀р** *мунда̀р* (тур. murdar от перс.) Небрежен, нехаен, мръсен човек, мундарин.

**мунда̀рин** *мунда̀­рин* (тур. murdar от перс.) Небрежен, нехаен, мръсен човек, мундар.

**мунда̀рка** *мунда̀ркъ* (тур. mur­­dar от перс.) Небрежна, нехайна, мръсна жена.

**му̀нка** *му̀нкъ* В детската реч: крава, теленце.

**му̀нта** *му̀нтъ* Бавен човек, флегматичен човек.

**му̀нтя се, да се наму̀нтя** *му̀н­т’ъ съ, дъ съ нъму̀нт’ъ* Бавя се, мая се, майотя се. *Стига си се мунтил, че ще изгледаме ‘*изпуснем’ *трена ‘*влака*’*.

**мурафѐт** *муръфѐт*(тур. mu­ri­fet от ар.) Скандално положение, изненада.

**мурафетлѝйка** *муръф’ът­лѝй­къ* (тур. mura­fet­li от ар.) Скандалджийка.

**мурафетлѝя** *муръф’ътлѝйъ* (тур. murafetli от ар.) Скандалджия.

**мургуляв** *мургул’аф* Мръсен, изцапан. *Мургулява свиня.*

**муска̀** *мускъ* (тур. muska от ар.) 1. Малка кесийка, която се носи на шията и в която се поставя предмет, който предпазва от беди, болести, злополука; талисман. 2. Фигурка, украса на дреха или платно.

**муска̀л** *муска̀л* (тур. miskal от ар.) Малко стъкълце, напълнено с розово масло.

**мускурлив** *мускурлиф* Сополив, гурелив, мръсен, с мръсно лице.

**мустакѐра** *мустъкѐръ*(фр. mousti­quai­re) Прякор на човек (от мустикера *‘завеса от тънък плат или гъста мрежа за предпазване от комари, мухи’). Мустакерата.*

**мустакѐрка** *мустъкѐркъ* (фр. moustiquaire) Прякор на съпругата на му­стакера (от мустикера *‘завеса от тънък плат или гъста мрежа за предпазване от комари, мухи’).*

**му̀ся се, да се наму̀ся** *му̀с’ъ съ, дъ съ нъму̀с’ъ* 1. Мръщя се, сърдя се, цупя се. 2. За времето: смрачава се, заоблачава се.

**мутва̀к** *мутва̀к* (тур. mutfak от ар.) Стая с оджак *‘огнище’* и пещ; лятна кухня в селска къща.

**му̀тра** *му̀тръ* (ит. mutria) 1. Лице, физиономия. 2. Муцуна.

**му̀фта** *му̀фтъ* (тур. műft от перс.) 1. Безплатно, даром, келепир. 2. Нещо, получено незаслужено, с нахалство или хитрост.

**му̀фтаджийка** *му̀фтъжийкъ* (тур. műfteci от перс.) Жена, която иска да получи нещо даром, с хитрост или с нахалство; използвачка.

**муфтаджилък** *муфтъжилък* Получаване на нещо незаслужено, с нхалство или с хитрост; използвачество.

**му̀фтаджия** *му̀фтъжийъ* (тур. műfteci от перс.) Мъж, което иска да получи нещо даром, с хитрост или с нахалство; използвач.

**мухабет** *муъбет* (тур. muhab­bet) Весел, приятен разговор на трапеза.

**муцам** *муцъм* За дете: бозая, суча.

**муцу̀на** *муцу̀нъ* (грц. mou­tsoúna от ит. musona) 1. Устата и челюстите на животно. 2. Човешко лице.

**муч** *муч* Межд. за повикване на магаре.

**мушкам1, да мушна, да намушкам** *мушкъм, дъ мушнъ, дъ нъмушкъм* Вкарвам, пъхам, пробивам. *Мушнах си пръста с иглата.*

**мушкам2, да смушкам** *мушкъм, дъ смушкъм* Бода, бутам, подтиквам към действие. *Смушкай го в ребрата да мълчи. Мушкам магарето с остена* ‘пръчка с железен бод’ *да върви по-бързо.*

**мушкам се** *мушкъм съ* Промъквам се, провирам се между хора или предмети.

**мушморок** *мушмурок* Дребен човек, дребосък, малчуган.

**мущерѝя** *муштирѝйъ*(тур. műsteri от ар.) Редовен купувач, клиент.

**мъгарѐц** *мъгърѐц*Червейче, което се развива под кожата на добитъка и причинява сърбеж; въгарец.

**мъди** *мъди* Тестиси.

**мъждрян** *мъждр’ан* (Cornus sanguinea) Кучешки дрян, кучи дрян – храст или дребно дръвче, което прилича на дрян, но цветовете му са бели, а плодовете тъмносини. В други краища на страната мъждрян се нарича белият ясен (Fraxinus ornis).

**мъждука** *мъждукъ* Свети слабо. *Свещта едва мъждука.*

**мъзга** *мъзгъ* Сок под кората на дърво или от лоза.

**мълва** *мълвъ* Слух, непроверена и преувеличена информация.

**мълвя, да промълвя** *мълв’ъ, дъ прумълв’ъ* Казвам, говоря.

**мъмря, да смъмря** *мъмр’ъ, дъ смъмр’ъ* Карам се, гълча, коря, мърморя.

**мъкна се** *мъкнъ съ* 1. Вървя бавно, с усилие. 2. Ходя след някого; ходя, където не съм желан; натрапвам се.

**мъна, да намъна** *мънъ, дъ нъмънъ* 1. Очуквам конопени стъбла, за да отделя влакната от дървесните части. 2. Уморявам се, изтощавам се. *Намънах си кръста от много работа.*

**мъндзърка** *мънзъркъ* Малка, мъничка. *Мъндзъркъ чешка* ‘чашка’ *за ракия.*

**мър-мър** *мър-мър* Межд. за подражаване на мърморене.

**мърва** *мървъ* Пепел с много жарава.

**мърля, да замърля** *мърл’ъ, дъ зъмърл’ъ* За овен: осеменявам, заплождам овца.

**мърмърица** *мърмърицъ* Човек, който много бъбри, мърмори. *Баба ти е голяма мърмърица.*

**мърта-мърта** *мъртъ-мъртъ* Межд. За мърморене.

**мърцина** *мърцинъ* Напусто, напразно. *Мърцина си отиде човекът.*

**мъст** *мъс* (грц. moűstos от лат. (vinum) mustum) Пресен гроздов сок; шира.

**мъстакулки** *мъстъкулки* Дребни тестени сладки, омесени с маджун *‘петмез’* от захарна тръстика. *Направих на децата мъстакулки.*

**мътя, да измътя** *мът’ъ, дъ измът’ъ* За птица: лежа върху яйцата, за да се излюпят пиленцата. *Квачката измъти 15 пиленца.*

**мъчнотия** *мъчнутийъ* Трудност.

**мюрдѝя** *м’урдѝйъ* (тур. my­ro­diа̀) Магданоз.

**мя̀зам, да замя̀зам** *м’а̀зъм, дъ зъм’а̀зъм* (грц. moiа̀zo от ho­mo­iazo) Приличам. *Дончо мяза на баща си.*

**мяркам се, да се мярна** *мяркъм съ, дъ съ м’арнъ* Появявам се за кратко време.

**мятам1, да метна** *м’атъм, дъ метнъ* 1. Хвърлям, захвърлям. 2. Покривам, загъвам. 3. Слагам в пещ хляб или ястие, за да се изпече. *Момчето заспа, метни му одеяло да не настине.*

**мятам2, да намятам** *м’атъм, дъ нъм’атъм*  Простирам, окачвам. *Намятах дрехите на върлината* ‘хоризонтално окачен дървен прът’ *в одаята* ‘килер’.

**мяткам** *м’аткъм* Махам с ръка. *Мяткай на тракториста да спре трактора.*

# Н

**на** *на* Межд. при даване, подкана, показване. Ето, виж, дръж, вземи. *На ти пари за хляб.*

**на чуш** *нъ чуш* На магаре – носене на дете, което сяда на преплетените като седалка ръце на двама души.

**набедявам, да набедя** *нъб’ъд’авъм, дъ нъб’ъд’ъ* Наклеветявам, обвинявам несправедливо.

**набикалям, да набиколя** *нъбикал’ъм, дъ нъбикул’ъ* Обикалям периодично, посещавам, наглеждам. *Набикалям лозето.*

**нава̀лям, да наваля̀** *нъва̀­л’ъм, дъ нъвъл’ъ* Подкарвам животните надолу по хълма, по баира. *Наваляй овцете, скоро ще мръкне.*

**навиквам, да навикам** *нъвиквъм, дъ нъвикъм* Контролирам, проверявам чрез повикване. *Отивам на бостана, а ти навиквай децата, докато се върна.*

**навличам се, да се навлека** *нъвличъм съ, дъ съ нъвл’ъкъ* Обличам се с много или с дебели дрехи. *Не се навличай толкова, че ще се изпотиш.*

**наводка** *нъвоткъ* Изображения, шарки, фигурки върху тъкано платно.

**навой** *нъвой* Ивица плат, която се навива на крак под коляното, за да предпазва от студ. *Войнишки навои.*

**навуща** *нъвуштъ* Навои – ивици плат, които се навиват на краката под колената, за да предпазват от студ.

**нагнездвам се, да се нагнездя** *нъгнездвъм съ, дъ съ нъгнезд’ъ* Намирам си място да седна, намествам се, настанявам се. *Нагнездих се в каруцата.*

**нагрибам, да нагреба** *нъгрибъм, дъ нъгрибъ* Греба, загребвам. *Нагрибам папур* ‘царевица’ *за пуйките.*

**нагъвам, да нагъна** *нъгъ­въм, дъ нъгънъ* 1. Сгъвам, прегъвам. 2. Ям лакомо. *Детето нагъва спаначник* ‘баница със спанак’*.*

**нагъгрен** *нъгъгр’ън* Сгърчен, набразден.

**нагъчквам, да нагъчкам** *нъгъчквъм, дъ нъгъчкъм* Набутвам, струпвам, притискам.

**нада** *надъ* Допълнително парче плат, връв, въже, метал, дъска и др. за удължаване или разширяване на дреха, покривка, простир и др. *Вървата е къса, завържи нада.*

**надвѐсвам се, да се надвеся** *нъдвѐсвъм съ, дъ съ нъдвѐс’ъ* Навеждам се, наклонявам се.

**надвивам, да надвия** *нъдвивъм, дъ нъдвийъ* Побеждавам, преборвам, преодолявам.

**надник** *надник* Надница –заплащане за един работен ден.

**надничам, да надникна** *нъдничъм, дъ нъдникнъ* Гледам тайно, скришом през малък отвор или пролука.

**надрундям се, да са надрундя** *нъдрунд’ъм съ, дъ съ нъдрунд’ъ* Обличам се с много или с дебели дрехи, навличам се. *Какво си се надрундила, времето не е студено.*

**надупвам се, да се надупя** *нъдупвъм съ, дъ съ нъдуп’ъ* Навеждам се ниско до земята, гъзуря се, гъзурча се.

**надя, да понадя** *над’ъ, дъ пунад’ъ* Удължавам или разширявам нещо чрез зашиване, завързване, заковаване и пр. на парче плат, връв, метал и др.

**нажѐбвам се, да се нажѐбя** *нъжѐбвъм съ, дъ съ нъжѐб’ъ* Лакомя се, грабя, трупам в голямо количество.

**назлън** *нъзлън* (тур. nazli от перс.) Срамежлив, въздържан, превзет.

**назлъндѝсвам се, да се назлъндѝсам** *нъзлъндѝсвъм съ, дъ съ нъзлъндѝсъм* (тур. nazlanmak) При­видно отказвам, чакам да ме поканят няколко пъти, да ме уговарят, убеждават и едва тогава се съгласявам; превземам се, кокетнича, противя се. *Сядай на масата, не се назлъндисвай.*

**наказвам се, да се накажа** *нъказвъм съ, дъ съ нъкажъ* Измъчвам се от тежка работа, трепя се. *Наказвам се да мъкна на гръб сеното от ливадата.*

**наказило** *нъкъзилу* Тежък труд, мъчение. *Голямо наказило да мъкна вода от герана ‘кладенец’.*

**наклаждам се, да се наклам** *нъклаждъм съ, дъ съ нъклам* Напълнявам, надебелявам, угоявам се. *Леля ти се е наклала като биволица.*

**налъми** *нълъми* (тур. nalim от ар.) Дървени чехли само с ходило и каишка, използвани предимно при къпане в банята. \**Когато цъфнат налъмите. \**На куково лято. Няма да стане; никога.

**намичам се, намъквам се, да се намъкна** *нъмичъм съ, нъмъквъм съ, дъ съ нъмъкнъ* 1. Нахално влизам в чужда къща, без да съм поканен. 2. Обличам дреха, която ми е тясна. 3. За напитки: пие се с удоволствие. *Едва се намъкнах в старата рокля. Виното е вкусно и неусетно се намича чешка* ‘чашка’ *след чешка.*

**наназад** *нънъзат* Назад. *Давай каруцата наназад.*

**нанкам** *нанкъм* В детската реч: спя. *Време е да нанкаш.*

**наплащам, да наплатя** *нъплаштъм, дъ нъплът’ъ* Заплащам, плащам, изплащам. *Наплатих на чичо ти дяла от къщата.*

**напрѝвница** *нъпрѝвницъ* На­­­слу­ки, без да мисля, наприумица. *Помисли малко, не говори* *напривница.*

**напръхвам, да напръхна** *нъпръъвъм, дъ нъпръънъ* Изсъхвам, ставам трошлив. *Бобът е напръхнал, зърното лесно се отделя.*

**нара̀мвам, да нара̀мя** *нъра̀мвъм, дъ нъра̀м’ъ* 1. Нося нещо на рамо. 2. Нося тежък или обемист товар.

**нара̀мвам се, да се нара̀мя** *нъра̀мвъм съ, дъ съ нъра̀м’ъ* Товаря се с тежък или обемист товар.

**наривям** *нърив’ъм* Рева, плача.

**наросява, да нароси** *нърус’авъ, дъ нъруси* За дъжд: леко намокря, напръсква като роса. *Дъждът не поля градината, а само нароси листата.*

**нарупвам, да нарупам** *нърупвъм, дъ нърупъм* Наклаждам огъня с тънки дърва, съчки, за да гори буйно, да пламти.

**наръки** *наръки* Под ръка, удобно, уместно.

**наръч** *наръч* Сноп дърва, съчки, сено, който може да се носи на ръце наведнъж.

**наръчвам, да наръчам** *нъръчвъм, дъ нъръчъм* Нареждам, заповядвам, поръчвам, заръчвам.

**наря̀д** *нър’а̀т* (рус. наряд) Определено количество земедел­ски произведения и животински продукти, които производителят задължително предава на държавата срещу заплащане.

**наса̀ждам, да насадя̀** *нъса̀ждъм, дъ нъсъд’ъ* За домашна птица: слагам да люпи пиленца, да мъти. *Насадих червената кокошка с 20 яйца.*

**насвос** *нъсвос* Приблизително, както дойде. *Отговарям насвос.*

**наслушвам, да наслушам** *нъслушвъм, дъ нъслушъм* Слушам, за да доловя шум или звук;вслушвам се, ослушвам се. *Бебето заспа, наслушвай го.*

**насмитам, да насмета** *нъсмитъм, дъ нъсмитъ* Карам се, хокам, укорявам.

**насмулвам, да насмуля** *нъсмулвъм, дъ нъсмул’ъ* Бързо набирам плодове с листата. *Насмулих малко череши, вземи ги.*

**настивясвам, да настивясам** *нъстив’асвъм, дъ нъстив’асъм* (грц. stoiva) За дрехи, предмети: натрупвам, нахвърлям небрежно.

**натаманя̀вам, да натаманя̀** *нътъмън’а̀въм, дъ нътъмън’ъ* (тур. tamam от ар.) Правя всичко точно, както трябва да бъде; натъкмявам.

**натараля̀нквам, да натара­ля̀нкам** *нътъръл’а̀нквъм, дъ нътъръл’а̀нкъм* Натрупвам, събирам, пълня. *Натаралянках тенджерата с боб. Момчето натаралянка двойките.*

**натараля̀нквам се, да се на­­тараля̀нкам** *нътъръл’а̀нквъм съ, дъ съ нътъръл’а̀нкъм* Напивам се, опиянявам се. *Пак си се натаралянкал в кръчмата.*

**натварвам, да натваря** *нътварвъм, дъ нътваръ* Натоварвам, товаря. *Натварихме каруцата с дърва.*

**натирям, да натиря** *нътир’ъм, дъ нътир’ъ* Изпъждам, прогонвам. *Натирих овцете на паша.*

**натъкмявам се, да се натъкмя** *нътъкм’авъм съ, дъ съ нътъкм’ъ* Докарвам се, нагласявам се, спретвам се, гиздя се. *Къде отиваш, че така си се натъкмила?*

**натъртвам, да натъртя** *нътъртвъм, дъ нътърт’ъ* Наблягам, подчертавам.

**наумявам се, да се наумя** *нъум’авъм съ, дъ съ нъум’ъ* Замислям, твърдо решавам. *Наумила съм си да отида на панаира.*

**нафирквам се, да се нафиркам** *нъфирквъм съ, дъ съ нъфиркъм* Напивам се, препивам, опиянявам се.

**начоколя̀вам, да начоколя̀** *нъчукул’а̀въм, дъ нъчукул’ъ* Заоби­калям от всички страни, обграждам някого. *Децата начукулиха даскала* ‘учителя’.

**нахакан** *нъакън* Дързък, безочлив, нахален.

**нахалост** *нъалус* Напразно, напусто, безрезултатно, безполезно.

**нахуквам** *нъуквъм* Хокам, карам се, ругая.

**нашѝнтям** *нъшѝнт’ъм* Ям, храня се лакомо. *Нашинтяй, не ме гледай.*

**нащърбя̀вам, да нащърбя̀** *нъштърб’а̀въм, дъ нъштърб’ъ* От­чупвам малко парченце от края на някакъв съд (чаша, чиния); пра­вя нещо щърбо, неравно.

**наядане** *нъйадъни* Наяждане, нахранване. *Като нямаш наядане, имай поне спиране.*

**наялдѝсвам, да наялдѝсам** *нъйълдѝсвъм, дъ нъйълдѝсъм* Тропосвам, зашивам ръчно парчета плат, като ги подготвям за шиене на машина. *Наялдисай дрешката.*

**небѐт-шекѐр** *нибѐт-шикѐр* (тур. nebat şekeri от ар. и перс.) Вид рафинирана захар на едри кристали.

**невян** *нив’а̀н*Май, майче, като че ли, може би.

**неделя** *нидел’ъ* Седмица. *Другата неделя трябва да се сеят краставиците.*

**нѐден** *нѐд’ън* Никакъв, долен, лош. *Свиня недна, пак е излязла от кочината.*

**недомаслен** *нидумасл’ън* Неумел, непохватен, нелогичен, неразумен.

**недъгав** *нидъгъф* Човек с физически недостътък, сакат човек.

**некти** *некти* Нокти.

**немотия** *нимутийъ* Бедност, сиромашия.

**немтурник** *н’ъмтурник* Мълчалив, намръщен, необщителен човек. *Какво мълчиш като немтурник.*

**нерде-нерде** *нерд’ъ-нерд’ъ* (тур. nereden-nereye) Откъде-накъде.

**нерез** *нер’ъс* Мъжка свиня.

**несвяст** *нисв’ас* Безсъзнание.

**нѐсте** *нѐст’ъ* Вместо.

**нѝвга-ня̀вга** *нѝвгъ-н’а̀вгъ* По някое време.

**нишан** *нишан* (тур. nişan от перс.) 1. Белег, знак. 2. Даден дар от мома на момък като знак за обещание, че ще се омъжи за него.

**нищелки** *ништ’ълки* Част от тъкачния стан, която дърпа нагоре и надолу нишките на основата и заплита вътъка.

**ноици** *ноици* Ножица.

**нокя** *нок’ъ* Нокът.

**нощес** *нуштес* През нощта, през изминалата нощ; нощеска.

**нощеска** *нуштескъ* През изминалата нощ; нощес.

**нощови** *нуштувѝ* Дървено корито, в което се меси тесто за хляб и се оставя да пренощува, за да втаса; нощвѝ.

**нощя̀** *нушт’а̀*Нощем, през нощта.

**ну̀жник** *ну̀жник* Външна то­а­летна, клозет на двора.

# О

**оба̀гвам се, да се оба̀гна** *уба̀гвъм съ, дъ съ уба̀гн’ъ* За овца: раждам агне. *Овцата се обагна с две агънца.*

**оба̀ждам, да оба̀дя** *уба̀ж­дъм, дъ уба̀д’ъ* Казвам нещо, без да ме питат; доноснича, клеветя.

**обѐсник** *убѐсник* За човек или животно: безделник, храненик.

**обѐсница** *убѐсницъ* Безделничка, храненица.

**обиваря̀вам, да обиваря̀** *уби­вър’а̀въм, дъ убивър’ъ*Варя, сварявам. *Обиварих пет яйца.*

**обръгвам, да обръгна** *убръгвъм, дъ убръгнъ* Свиквам, привиквам. *Зимно време не паля печка, обръгнал съм на студ.*

**обуща** *убуштъ* Обувки.

**ова̀йквам, да ова̀йкам** *ува̀й­­квъм, дъ ува̀йкъм* За дете: съжалявам, съчувствам, успокоявам. *Не овайквай детето, че ще го разглезиш.*

**овесвам, да овеся** *увесвъм, дъ увес’ъ* Закачвам, окачвам. *\*Овесвам нос* Отчайвам се.

**ога** *уга* Кога.

**оглавник** *углавник* Приспособление за водене и привързване на рогат добитък.

**огра̀да** *угра̀дъ* В топонимията: ограничено с дувар *‘каменна ограда’*  незастроено дворно място в чертите на селото.

**огранен** *угрънен* За мазнина и сланина: развален, вмирисан. *Огранена мас.*

**огрибка** *угрипкъ* Метален инструмент за стъргане на остатъците от тесто в нощвите *‘дървено корито, в което се меси тесто за хляб’.*

**огън** *огън* Горещина, жега. *Голям огън е на нивата.*

**ода** *удъ* Вода.

**одя** *о’ъ* Ходя, вървя.

**одая̀** *удъйъ* (тур. oda) Дрешник, килер в селска къща. *Занеси юргана в одаята.*

**оджа̀к** *ужак* (тур. ocak) Огнище с комин.

**одма** *одмъ* Веднага, незабавно, ей сега.

**одър** *о̀дър* Дървено легло.

**ожѝдам** *ужѝдъм* Очаквам с голямо желание, с нетърпение; надявам се. *Баба ожида да види внуците си.*

**озъбвам се, да се озъбя** *узъбвъм съ, дъ съ узъб’ъ*  Умирам. *Някой ден ще дойдеш да ме видиш, а пък аз съм се озъбила.*

**ойкам** *ойкъм* Хойкам – скитам, ходя безцелно, шляя се.

**ока̀** *укъ* (тур. okka) Мярка за тежина – 1,225 кг или 1,282 кг.

**окайвам се** *укайвъм съ* Оплаквам се, тюхкам се, вайкам се.

**окатявам, да окатя** *укът’авъм, дъ укът’ъ* Обединявам две или повече нишки от прежда, за да стане по-дебела и по-здрава.

**околѝсвам, да околѝсам** *уку­лѝсвъм, дъ укулѝсъм* Каня, при­емам, събирам около себе си. *Стига си околисвала комшийките.*

**окопитвам се, да се окопитя** *укупитвъм съ, дъ съ укупит’ъ* Съвземам се, идвам на себе си, бързо се ориентирам.

**о̀ксур** *о̀ксур* (соб. Oxford, град в Англия) Оксворд – вид плътна памучна тъкан.

**окуму̀ш** *укуму̀ш* (тур. oku­muş) Самоуверен, настойчив, оправен, пробивен човек.

**о̀лан** *о̀лън* (тур. oğlan *‘момче’*) Холан – частица за усилване, упрек, учудване. Човече, хайде де, пък. *Айде олан, опитай ракията.*

**олелия** *улилийъ* Шум, врява, караница.

**оле-мале** *оле-мале* Межд. за изразяване на болка, страх, нещастие. Олеле.

**олува̀ш** *улува̀ш* (Hypoderma bovis) Вид насекомо, разновидност на щръклицата.

**олук** *улук* (тур. oluk) Водосточна тръба, водоскок.

**ольохвам, да ольохам** *ул’охвъм, дъ ул’охъм* Окапвам, изцапвам. *Детето си ольоха рокличката.*

**омитам, да омета** *умитъм, дъ умитъ* Изяждам всичко, докрай. *Ометох чинията с мусака.*

**омитам се, да се омета** *умитъм съ, дъ съ умитъ* Тръгвам си, отивам си, заминавам си; обирам си крушите.

**омургулевен** *умургулев’ън* Мръсен, изцапан.

**она̀з годѝна** *унъс гудѝнъ* Поминалата година.

**она̀згодишен** *унъзгудѝшън* От помина­ла­та година. *Оназгодишен боб.*

**оназ неделя** *унъс нидел’ъ* Поминалата седмица.

**онзи ден** *онзи ден* Завчера.

**оолюв** *оул’уф* Охлюв.

**опак** *опък* Който не се съгласява с другите; несговорчив, своенравен, опърничав.

**опам, опкам** *опъм, опкъм* За дете: ставам, изправям се.

**опаричвам се, да се опарича** *упъричвъм съ, дъ съ упъричъ* Получавам, спечелвам много пари, забогатявам.

**опасен** *упас’ън* Човек, който се справя с всякакви ситуации; оправен, сръчен, предприемчив, буден, отворен. *Опасна жена.*

**опашка** *упашкъ* Дръжка, с която плодът се прикрепва към дървото или растението. *Бери черешите с опашки.*

**оперен** *упер’ън* За човек: общителен, контактен, самоуверен, отворен, дързък.

**опиенчвам се, да се опиенча** *упиенчвъм съ, дъ съ упиенчъ* Пропивам се, ставам пияница.

**оплаквам, да оплакна** *уплаквъм, дъ уплакнъ* Изплаквам, измивам набързо. *Оплакнах паниците.*

**опосквам, да опоскам** *упосквъм, дъ упоскъм* 1. За полски вредители: унищожавам, съсипвам, изяждам цялата реколта. 2. Обирам, ограбвам. *Осите са опоскали гроздето на асмата.*

**опрѝдам, да опреда̀** *упрѝ­дъм, дъ упридъ* 1. Преда определено количество вълна. 2. Вървя бързо, бягам. *Опридай, закъсняваме.*

**опръхвам, да опръхна** *упръъвъм, дъ упръънъ* 1. Изсъхвам, засъхвам. 2. За кожа: губя влажността си, подсичам се. *Земята опръхна, време е за сеитба. Устните ми опръхнаха от вятъра.*

**опу̀йчвам се, да се опу̀йча** *упу̀йчвъм съ, дъ съ упу̀йчъ* Замислям се, тъгувам, бездействам. *Какво си се опуйчил?*

**опустява, да опустее** *упуст’авъ, дъ упустей* Пустее, обезлюдява, остава празен. \**Пусто да опустее.* Често използвано проклятие.

**опърпан** *упърпан* С окъсани, износени дрехи; дрипав.

**орашма̀к** *уръшма̀к* Работа, изискваща много време; суетня. *Имам голям орашмак с пиленцата без майка.*

**оращѝсвам се, да се оращѝсам** *уръштѝсвъм съ, дъ съ уръш­тѝсъм* Суетя се, шетам, занимавам се с нещо, което изисква много време.

**орѐшки** *урѐшки* В топонимията: земя, разорана и превърната в нива. *Орешката могила. Орешки трап.*

**ориза̀то** *уриза̀ту* Ястие с ориз и месо; ризото.

**орисвам, да орисам** *урисвъм, дъ урисъм* (грц. horizon *‘определям’*)Предопределям бъдещето, съдбата.

**орисия** *урисийъ* (грц. horizon *‘определям’*)Предопределение, съдба.

**орисница** *урисницъ* (грц. horizon *‘определям’*) Митическо същество, което може да предопределя съдбата на хората.

**орма̀н** *урма̀н* (тур. orman) Го­ра.

**орница** *орницъ* Обработваема земя, която се оре; нива.

**орта̀ будала̀** *урта будъла* (тур. orta budala) Средна работа, средна хубост, горе-долу.

**орта̀к** *урта̀к* (тур. ortak) Съдружник.

**ортаклък** *уртъклък* (тур. or­taklik) Съружничество.

**орталък** *уртълък* (тур. orta­lik) Много хора, тълпа. \**Оревавам орталъка.* Рева силно.

**ортача се, да се наортача** *уртачъ съ, дъ съ нъуртачъ* Ставам ортак *‘съдружник’.*

**ортачка** *уртачкъ* (тур. ortak) Съдружничка.

**орта̀шки** *урта̀шки* (тур. or­tak) Общ, съвместен. *Орташката работа и кучетата не я харесват.*

**осадявам се, да се осадя** *усъд’авъм съ, дъ съ усъд’ъ* Навяхвам си кръста при рязко движение или вдигане на тяжест.

**о̀сен** *ос’ън* Ясеново дърво, ясен.

**осил** *усил* Тънък дълъг израстък от зърното на клас от житно растение.

**осилище** *усилишти* Пита на оси.

**осмуквам, да осмуча** *усмуквъм, дъ усмуча* Смуча от всички страни, изсмуквам. *Сипи ми шийгуна* ‘шийка’ *на кокошката да го осмуча.*

**усо̀йна** *усо̀йнъ* В топонимията: слабо огрявано от слънцето място със северно изложение и с лек наклон, сенчесто и хладно. *Алилова усойна. Маноевска усойна.*

**остѐн** *устѐн* Пръчка с железен бод за каране на впрегнати в каруца животни.

**оста̀вник** *уста̀вник* Разведен мъж.

**оста̀вница** *уста̀вницъ* Разведена жена.

**отбирам, да отбера** *удбиръм, дъ удбиръ* 1. Подбирам, отделям. 2. Разбирам, имам познания в дадена област.

**отбор** *одбур* Грозде, отделено за консумация през зимата.

**отва̀рник** *удва̀рник* Малък чувал, който обикновено се подпира на дувара, за да се сложи на гърба. *Донесох един отварник трици.*

**отвзѐмам си, да си отвзѐма** *удзѐмъм си, дъ си удзѐмъ*Задоволявам потребностите си; получавам, опитвам нещо, което много искам; мирясвам, успокоявам се. *Детето отхапа от захарното петле и си отвзе.*

**отвръщам, да отвърна** *удвръштъм, дъ удвърнъ* Отговарям, давам отговор; възразявам, противореча.

**отвръщам се, да се отвърна** *удвръштъм съ, дъ съ удвърнъ* Затоплям се, омеквам. *Запалих печката, че да се отвърне въздухът.*

**отвъд** *утвът* От другата страна, оттатък. *Кошарата е отвъд реката.*

**отде** *удде* Откъде.

**отзарана** *удзъранъ* Тази сутрин, сутринта.

**отлъгвам, да отлъгна** *удлъгвъм, дъ удлъгнъ* Поемам влага, овлажнявам се. *Солта е отлъгнала, солницата не соли.*

**отмичам** *удмичъм* Отмъквам, отнасям. *Отмичам по едно дърво за печката.*

**отпладня** *утпладн’ъ* Следобед. *Отпладня ще пече слънце.*

**отрѐпка** *утрѐпкъ*Парцал кой­то служи за изтриване на ръцете или за почистване на масата; пала.

**отръки** *отръки* Сръчно, умело, лесно. *\*Иде ми отръки.* Умея да върша с лекота, приляга ми.

**отръсквам се, да се отръскам** *утръсквъм съ, дъ съ утръскъм* Отговарям грубо, съпротивлявам се, зъбя се. *Стига си мълчала, я се отръскай.*

**отсра̀мвам се, да се отсра̀мя** *усра̀мвъм съ, дъ съ усра̀м’ъ* Представям се както трябва, както подобава, не ставам за срам. *Сватовете се отсрамиха на кръщенето.*

**отту̀лям, да отту̀ля** *утту̀л’ъм, дъ утту̀л’ъ* 1. Отварям, отпушвам затворен съд (бутилка, буркан). 2. Заспивам. *Детето го оттули.*

**отчеквам, да отчекна** *учеквъм, дъ учекнъ* Отчупвам, откършвам.

**отчивгаря̀вам се, да се отчивгаря̀** *учивгър’а̀въм съ, дъ съ учивгър’ъ* За добитък: отлъчвам се, отделям се от стадото. *Рогатата овца се отчивгари и ѝ вързах лоп­ка* ‘звънче’*.*

**офейквам, да офейкам** *уфейквъм, дъ уфейкъм* Тръгвам, заминавам, отдалечавам се, изчезвам.

**оферявам, да оферя** *уф’ър’авъм, дъ уф’ър’ъ* Леко обгарям, опърлям дреха, без да я изгоря. *Изтървах си ръкавицата на печката и я оферих.*

**офлянквам се, да се офлянкам** *уфл’анквъм съ, дъ съ уфл’анкъм* Бавя се, мая се, моткам се, мотая се. *Побързай, не се офлянквай!*

**офтика** *о̀фтикъ* (грц. о̀chti­kas) Белодробна туберкулоза, охтика. *\*Хвана ме офтиката* ‘охтика’ *като те гледам как бавно работиш.* Изнервих се, изгубих търпение.

**оцъклям се, да се оцъкля** *уцъкл’ъм съ, дъ съ уцъкл’ъ* Широко разтварям очи, кокоря се, пуля се.

**оша̀ф** *уша̀ф* (тур. hoşaf) 1. Нарязани сушени плодове за компот. 2. Компот от сушени плодове.

**ошафлък** *ушъфлък* (тур. ho­şaf) Нарязани сушени плодове за ошаф *‘компот’.*

**ошму̀лвам, да ошму̀ля** *ушму̀лвъм, дъ ушму̀л’ъ* С дърпане и късане свалям заедно с плодовете листа и клони. *Децата са ушмулили черешата.*

**ошундубу̀рям се, да се ошундубу̀ря** *ушундубу̀р’ъм съ, дъ съ ушундубу̀р’ъ* Правя си оглушки; старая се да мина между капките, да се измъкна без да почерпя по някакъв повод. *Не се ошундубуряй, а почерпи за именния ден.*

**ошу̀шквам, да ошу̀шкам** *ушушквъм, дъ ушушкъм* Обирам напълно, до край, до шушка. *Крадци са ошушкали бостана.*

**ощърбя̀вам, да ощърбя̀** *уш­търб’а̀въм, дъ уштърб’ъ* Отчупвам малко от крайчето на някакъв съд, например чаша, чиния. *Момиченцето изпусна купичката на пода и я ощърби.*

**отядам, да отям** *ут’адъм, дъ ут’ам* Ям продължително време в голямо количество. *Лятос си отядох на дини и пъпеши.*

**оядам се, да се оям** *уйадъм съ, дъ съ уйам* Засищам се с храна, ям в голямо количество, преяждам, надебелявам. *Оядох се на село при баба.*

# П

**павурче** *пъурчи* Малка стъклена бутилка с цифка *‘продълговата дървена запушалка с дупка в средата’* за пиене на ракия.

**паду̀шка** *пъду̀шкъ* (рус. подушка) Възглавница, напълнена с перушина.

**пазва̀нт** *пъзва̀нт* (тур. pazvant от перс.) Пазач, пазвантин.

**пазва̀нтин** *пъзва̀нтин* (тур. pazvant от перс.) Пазач, пазвант.

**паентя се** *пъент’ъ съ* Упорствам, противопоставям се, проявявам инат.

**пай** *пай* (тур. pay) Част, дял.

**пайва̀нт** *пъйва̀нт* (тур. pay­vant) Въже, каиш или синджир с железен накрайник за забиване в земята, с които спъват предните крака на животното, за да не избяга при свободно пускане на паша.

**па̀ла** *па̀лъ* Парцал, който служи за изтриване на ръцете или за почистване на масата; отрепка.

**палама̀рка** *пълъма̀ркъ* (грц. palа̀me *‘длан’,* лат. palma) Дървена ръкавица с пет пръста с извит като кука край, с която се захваща пшеницата по време на жътва със сърп.

**паламѝда** *пълъмѝдъ* (грц. palamida) (Cirsium arvense) Бодлив плевел в нивите, разпространен сред житните растения.

**палангоз** *пълъгос* (гр. pаnkalos *‘много хубав’*)Немирник, непослушник, негодник, нехранимайко, палангозин.

**палангозин** *пълъгозин* (гр. pаnkalos *‘много хубав’*)Немирник, непослушник, негодник, нехранимайко, палангоз.

**пала̀нка** *пъла̀нкъ* (ит. palan­ca) Селище, по-малко от град и по-голямо от село; голямо село.

**пала̀нца** *пъла̀нцъ*(ит. bilan­cia през грц. palа̀ntza) Теглилка с едно блюдо, рамо с топуз *‘тежест’* и кука за окачване.

**па̀ле** *па̀ли* (тур. bala *‘бебе’, ‘дете’* от тюрк.) Малко кученце.

**палешник** *пал’ъшник* Остра желязна част от рало, която оре земята; лемеж.

**палачор** *пълъчор* (тур. palaçor *‘парцалива стара дреха’*) Нехаен, небрежен, мръсен, дрипав човек.

**палачорка** *пълъчоркъ* (тур. palaçor *‘парцалива стара дреха’*) Нехайна, небрежна, мръсна, дрипава жена.

**памуклѝйка** *пъмуклѝйкъ* (тур. pamuklu) Вид горна къса топла дреха, подплатена с памук; антерия, ватенка.

**памуклѝя** *пъмуклѝйъ* (тур. pamuklu) Под­­платен с памук.

**пана̀ма** *пъна̀мъ* (фр. panama от соб. Panama, държава в Америка) Вид памучен плат с по-малки или по-големи квадратчета, използван за бродиране. *Дребна панама, едра панама.*

**пандишпа̀н** *пъндишпа̀н* (фр. pain d’Es­pagne *‘испански хляб’*) Пухкав печен сладкиш, приготвен от брашно, яйца и захар.

**панду̀рин** *пънду̀рин* (унг. pan­dur *‘пазач’*) Пазач. *Селски пандурин.*

**панер** *пънер* (грц. panеri от ит. pdniere от лат. panarium) Плитък, плетен от пръчки съд за дрехи.

**панѝца** *пънѝцъ* Дълбок и широк съд за супа; купичка.

**па̀нта** *па̀нтъ* (грц. pantoú) Хаймана, безделник, нехранимайко.

**па̀пер** *па̀п’ър* \**Папер не остана от ризата.* Ризата се скъса, съвсем се разпадна.

**папо** *папу* В детската реч: хляб.

**папу̀ци** *пъпу̀ци* (тур. pabuç от перс.) Чехли, леки домашни обувки с открита пета. *Къде си събух папуците?*

**папунест** *пъпун’ъс* Подпухнал, отпуснат.

**папу̀р** *пъпу̀р* (грц. pа̀puros) Царевица, мисир. *Прекопах папура.*

**папу̀ренка** *пъпу̀р’ънкъ* (грц. pа̀puros) От­­рязано царевично стъ­б­ло.

**паралѝя1** *пърълѝйъ* (грц. p­a­ralia) Много ниска масичка за хранене, софра.

**паралѝя2** *пърълѝйъ* (тур. pa­rali) Човек, който има много пари; богат човек.

**паралѝйка** *пърълѝйкъ* (тур. pa­rali) Жена, която има много пари; богата жена.

**параста̀с** *пъръста̀с* (грц. parа̀s­tasis *‘при­съствие’, ‘принасяне’*) Варено подсладено жито, под­сушено с галета или счукани бисквити, което се раздава на панихида.

**пардесю̀** *пърдис’у̀* (фр. par­dessus) Горна пролетна или есенна дълга мъжка дреха от тънък вълнен плат.

**паремия** *пъримийъ* (грц. paroimia *‘пословица’*)Откъс от свещеното писание, който се чете по време на богослужение.

**парикиндѐ** *пърикиндѐ* (тур. perakende от перс.) Полски имот в чуждо землище.

**парлактисвам, да парлактисам** *пърлъктисвъм, дъ пърлъктисъм* Съсипвам, развалям, унищожавам. *Денчо парлактиса старото радио.*

**парлама̀** *пърлъмъ* (тур. par­lama *‘блясък’*) Външен вид, показ, образец. *Направил си нова порта за парлама.*

**па̀рса** *па̀рсъ*(тур. parsa от ит. barsa *‘кесия’*) Пари, които музикантите и танцьорите събират от зрителите след свирене или игра. \**Кой бие тъпана ‘барабан’, кой обира парсата.* Един работи, а друг ползва благата от труда му.

**партакеши** *пъртъкеши* Дрехи, вещи, багаж. \**Обирам си партакешите.* Тръгвам си, заминавам си.

**партѐнка** *пъртѐнкъ* (рус. пар­тенка) Парче мек памучен плат, което се увива около ходилото и замества чорапа. *Войнишки партенки.*

**парца̀л** *пърца̀л* 1. Част от някаква тъкан, обикновено стара; отрепка, пала. 2. Дрипа – стара, окъсана или замърсена дреха.

**паря̀свам, да паря̀сам** *пъ­р’а̀свъм, дъ пър’а̀съм* (грц. parѐiäsa) Напускам, изоставям съпруг или съпруга.

**паря̀сник** *пър’а̀сник* (грц. pa­rеiäsa) Разведен мъж.

**паря̀сница** *пър’а̀сницъ* (грц. parеiäsa) Разведена жена.

**патаклама̀** *пътъклъмъ* (тур. pataklamak) Голям шум, врява, гюрултия. *Каква е тази патаклама?*

**пата-кюта** *патъ-к’утъ* Межд. за наподобяване на шум от удар, бой. *Пата-кюта насече дървата.*

**патла̀к** *пътла̀к* (тур. patlak) Револвер.

**пато̀гер** *пъто̀г’ър* Глупак.

**патоки** *патуки* Последната слаба ракия, която изтича от казана.

**патъци** *пътъци* (тур. patik)Обувка.

**патърдѝя** *пътърдѝйъ* (тур. pa­tirdi) Шум, караница, гюрултия, врява.

**па̀тя, да изпа̀тя** *па̀тъ, дъ испа̀т’ъ*(грц. padaivo *‘страдам’*) Мъча се, страдам, преживявам не­щастия. \**Има да ти пати главата.* Очакват те много страдания, болка.

**паха̀р** *пъа̀р* (рум. pahar от лат. bicarium) Дълбока дървена паница.

**пацул** *пъцул* Засъхнали животински изпражнения.

**пача̀** *пъчъ* (тур. paça) Ястие от варени животински, обикновено свински, крака, уши, което се консумира топло или студено в желирано състояние. *Свинска пача.*

**пача̀вра** *пъча̀връ* (тур. pa­çav­ra) 1. Кърпа, парцал за бърсане; бърсалка, пала. 2. Лека жена.

**па̀чи крак** *па̀чи крак* (Cantharellus Cibarius) Вид ядлива жъл­тооранжева гъба с миризма на кайсия и приятен вкус, използвана за приготвяне на различни ястия; обикновен пачи крак, лаберка, дивисилка.

**па̀чник** *па̀чник* Кошница за плодове с полукръгла форма, изплетена от повет, в която се излюпвали малките патенца; пашник.

**пашапорт** *пъшъпорт* Паспорт, документ за самоличност.

**па̀шник** *па̀шник* Кошница за плодове с полукръгла форма, изплетена от повет, в която се излюпвали малките патенца; пачник.

**паша̀** *пъшъ* (тур. paşa) Титла на висше военно и гражданско лице в султанска Турция. \**Живее като паша.* Живее безгрижно, в охолство.

**пашалък** *пъшълък* (тур. pa­şalik) Безгрижие, свободен живот. \**Гледай си пашалъка.* Живей си спокойно и не се бъркай в чуждите работи.

**пашкул** *пъшкул* Плътна обвивка от нишки, изплитана от копринената буба, преди да се превърне в какавида, която се използва за производство на естествена коприна. *Малчуганът се увил като пашкул в юргана и спи.*

**пая̀нта** *пъйа̀нтъ* (тур. pa­yan­da от перс.) Напречна подпорна греда на къща, постройка.

**пая̀нтов** *пъйа̀нтуф* (тур. pa­yanda от перс.) За къща, която е изградена от греди, между които е поставен пълнеж от плет или тухли. *Паянтова къща.*

**пезу̀л** *пизу̀л* (грц. pezoúli) Вдлъбнатина в стена, обикновено каменна, за поставяне на дребни предмети; ниша. *Сложих фенера на пезула.*

**пек** *пек*Силна горещина, жега, зной.

**пѐлка** *пѐлкъ* (грц. pelѐki от pelѐkos *‘секира’*) Сечиво, подобно на брадва, но с две остриета, едното по-тясно от другото.

**пелтѐ** *пилтѐ* (тур. pelte от перс.) Сгъстен сок от сварени пло­дове и захар, който след из­стиване става на желе. *Пелте от дюли.*

**пелтѐк** *пилтѐк* (тур. peltek) Човек, който заеква.

**пелтѐча** *пилтѐчъ*(тур. pel­tek) Заеквам.

**пенда̀ра** *пинда̀ръ*(грц. pѐnte *‘пет’* Голяма златна монета, която служи и за накит; жълтица.

**пѐнджара** *пѐнжъръ* (тур. pen­­cere) Прозорец.

**пѐнкилер** *пѐкил’ър* (анг. pain-killer) Човек, който се наема с всякаква работа и я разбира.

**пеньоа̀р** *пин’уа̀р* (фр. pei­gnoir) Широка и дълга домашна женска дреха.

**пенявя се** *п’ън’ав’ъ съ* Държа се дръзко, възразявам грубо, отвръщам, споря.

**пепелак** *п’ъп’ълак* Прах, прахоляк. *Забърши пепелака.*

**пепелник** *п’ъп’ълник* Чекмедже на печка на твърдо гориво за събиране на пепел.

**пеперуда** *п’ъп’ърудъ* Момиче, накичено със зеленина, което участва в обред за дъжд.

**перало** *пиралу* Оградено място около естествен извор, чешма или място в реката, където се перат черги, килими, постелки, халища и др.

**первам, да перна** *первъм, дъ пернъ* Удрям, халосвам, цапардосвам.

**перда̀х** *пирда̀х*(тур. perdah от перс.) Бой, побой.

**перда̀ша, да наперда̀ша** *пир­да̀шъ, дъ нъпирда̀шъ*(тур. pe­r­dah от перс.) 1. Бия, удрям, пердашиня. 2. Тичам, бягам.

**пердашѝня, да напердашѝня** *пирдъшѝн’ъ, дъ нъпирдъшѝн’ъ* (тур. perdah от перс.) Бия, удрям, пердаша. *Не слушаш, ще те напердашиня.*

**пердѐ** *п’ърдѐ* (тур. perde от перс.) 1. Завеса на прозорец. 2. Катаракта. 3. Заградено място пред къщата, където садят цветя и зеленчуци, за да не влизат домашните животни и птици. *Черната кокошка пак е влязла в пердето.*

**перпеля̀** *пирпил’ъ* Издавам особен шум с криле, пърхам. *Погледни защо перпелят кокошките.*

**перунѝка** *пирунѝкъ* (Corydalis bulbosa s. cava) Лисичина, коридалис, петльови гащи – пролетно горско цвете с папратовидни листа и червени, розови или бели цветове. В този диалект има и друго название – лисича опашка.

**перуша̀н** *пируша̀н* 1. Високомерен, гор­делив, наперен човек. 2. Глуповат, смахнат, налудничав човек. *Той е малко перушан.*

**перчѐм** *пирчѐм* (тур. perçem от перс.) Кичур коса, която се спуска отпред на челото.

**перчемлѝя** *пирчъмлѝйъ* (тур. perçemli) Мъж с перчем *‘кичур коса, която се спуска на челото’*.

**песник** *п’ъсник* Юмрук.

**песоглавец** *п’ъсуглавиц* Укорно название на буйно, палаво дете; кучи син.

**пестѝл** *пистѝл* (тур. pestil от фр. pestille) Изсушена на слънце каша от варени сини сливи.

**петак** *питак* Стара медна монета от 5 стотинки.

**пѐтало** *пѐтълу* (грц. pѐta­llon) 1. Подкова. 2. Суджук с форма на подкова. *Нарежи едно петало за мезе. \*На харизаното* ‘подарено’ *магаре петалата не се гледат.* Като ти дават, вземай.

**петелка** *пителкъ* 1. Примка от конци, която служи за закопчалка на копче. 2. Сорт малки сладки или люти чушки. *Петелката ти е скъсана.*

**пѐтимен** *пѐтим’ън* (грц. epi­thymѐo *‘желая’*) Човек, който силно желае, копнее за нещо. *Хич не съм петимна за гости.*

**петлая се** *питлайъ съ* Вървя на зигзаг, движа се безцелно, мотая се, преча.

**петлога̀ш** *питлуга̀ш*(Eryt­hronium dens-canis)Самодив­ско цвете, конски зъб – ранно горско пролетно цвете. В този диалект има и друго название – петльови гащи.

**пѐтльови га̀щи** *пѐтл’уви га̀­шти* (Erythronium dens-canis) Самодив­ско цвете, конски зъб – ранно горско пролетно цвете. В този диалект има и друго название – петлогаш.

**петмѐз** *питмѐс* (тур. pek­mez) Гъсто сварен сок от грозде, захарна тръстика, захарно цвекло и др., понякога с парчета от дюли, тикви и др.; маджун, рачел.

**петро̀вка** *питро̀фкъ* Сорт ябълки, които зреят около християнския празник Петровден.

**пехлива̀н** *пихлива̀н*(тур. peh­­­li­­van от пер.) 1. Борец, пехливанин. 2. Силен, здрав човек.

**пехлива̀нин** *пихлива̀нин* (тур. peh­­­li­­van от пер.) 1. Борец, пехливан. 2. Силен, здрав човек.

**пехливанлък** *пихливънлък* (тур. peh­­li­­vanlik) Борба.

**печелник** *пичелник* Човек, който работи за пари, който печели пари от работа. *На мама печелника.*

**пеш** *пеш* (тур. peš от перс.) Долен край на дълга мъжка дреха.

**пешачката** *п’ъшачкътъ* Пеш.

**пешкир** *пишкѝр*(тур. peşkir от перс.) Кърпа за изтриване на лице и ръце.

**пещник** *пишник* Помещение с пещ в селска къща.

**пиенца** *пиенцъ* Пияница.

**пикѝрам** *пикѝръм* (фр. pi­quer) Предварително прехвърлям раз­сада на някои млади растения с по 2-3 листенца по едно в по-голяма саксия преди засаждането им на постоянно мя­с­то, за да бъдат засилени.

**пикиране** *пикиръни* (фр. pi­quer) Предварително прехвърляне на раз­сада на някои млади растения с по 2-3 листенца по едно в по-голяма саксия преди засаждането им на постоянно мя­с­то, за да бъдат засилени.

**пилишник** *пилишник* Дървен кафез от нарядко заковани летви, с форма на пресечена пирамида, който се захлюпва с дъното нагоре и се използва за отглеждане на малки пилета.

**пинкам се** *пинкъм съ* Работя бавно, без желание; мързелувам.

**пинтѝя** *пинтѝйъ* (тур. pinti) Скъперник, скрънза.

**пиперлия** *пип’ърлийъ* 1. За ястие: подправено с лют пипер, люто. 2. Избухлив човек. *Този не го закачай, че е пиперлия.*

**пиперница** *пиперницъ* Туршия от чушки, обикновено червени.

**пипкав** *пипкъв* Човек, който работи бавно; несръчен, муден.

**пирги** *пирги* Коси, обикновено дълги.

**пѝринч** *пѝринч*(тур. pirinç) Месинг – сплав от мед и цинк.

**писан** *писън* Шарен, пъстър. *Писани яйца.* Боядисани за Великден яйца. *\*Гледам като писано яйце.* Грижа се, гледам с голямо внимание, старание, загриженост.

**писана** *писанъ* Котка, име на котка.

**писар** *писър* Чиновник, който преписва служебни книжа.

**писарка** *писъркъ* Чиновничка, която преписва служебни книжа.

**писарушка** *писърушкъ* Дребен чиновник.

**пискун** *пискун* Свирка.

**писукам** *писукъм* За малки пиленца: издавам тих писък.

**питроп** *питруп* Епитроп – църковен настоятел.

**пихтѝя** *пихтѝйъ* (тур. pihti) Сгъстена до полутвърдо състояние течност; желе, пача. \**Ще те направя на пихтия.* Ще ти дам да разбереш, ще те накажа.

**пишкин** *пишкѝн*(тур. peş­kin) Пъргав, смел, решителен, опи­тен, сръчен. *Пишкин момиче.*

**пишлеме** *пишл’ъме* Хлапе, малко момче.

**пишма̀н** *пишма̀н* (тур. piş­man от перс.) 1. Човек, който се разкайва, който съжалява за нещо уговорено или извършено и е готов да се откаже от него. 2. Човек, който не притежава нужните професионални качества, не е добър специалист. *Пишман станах от това радио, все се разваля. Пишман майстор.* Некадърен, некомпетентен майстор.

**пишма̀нка** *пишма̀нкъ* (тур. pişman от перс.) 1. Жена, която се разкайва, която съжалява за нещо уговорено или извършено и е готова да се откаже от него. 2. Жена, която не притежава нужните професионални качества, не е добър специалист.

**пишманлък** *пишмънлък* (тур. pişmanlik от перс.) Разкаяние, съжаление за нещо извършено или отказване от поето задължение; разкайване.

**пишманя̀ се** *пишмън’ъ съ* (тур. pişman от перс.) Съжалявам, разкайвам се за нещо уговорено или извършено и съм готов да се откажа от него.

**пищисвам се, да се пищисам** *пиштисвъм съ, дъ съ пиштисъм* Ядосвам се, разгневявам се, сърдя се.

**пищо̀в** *пишто̀ф* (по името на гр. Пистоя в Италия) Вид револвер без барабан.

**пищялка** *пишт’алкъ* 1. Вид свирка. 2. Пищял *‘кост на крака от коляното до глезена’.*

**пиявица** *пийавицъ* (Lolium temulentum)Плевел, който расте сред житните растения – едногодишно тревисто растение с изправено стъбло и продълговати листа и класчета; житна пиявица, отровна глушица, пиявец.

**пияндур** *пийъндур* Пияница, алохолик, пияндурник, пияндурница.

**пияндурник** *пийъндурник* Пияница, алохолик, пияндур, пияндурница.

**пияндурница** *пийъндурницъ* Пияница, алкохолик, пияндур, пияндурник.

**плаввам, да плавна** *плаввъм, дъ плавнъ* Пламвам, да пламна. *Огънят плавна.*

**пладнѝще** *плъднѝшти* В топонимията: място, където пладнува стадо животни, обикновено овце.

**пладну̀вам** *плъдну̀въм* За ста­до добитък, обикновено от овце: прекарвам летните горещини на сянка (от 10 до 16 ч.), където животните (овце, кози) са плътно притиснати едно до друго.

**пласа** *пласъ* Пазарска мрежа.

**пласичка** *пласичкъ* Малка пласа –пазарска мрежичка.

**платненки** *плътненки* Гуменки.

**плевник** *плевник* Сграда, в която съхраняват плява *‘отпадъци от зърнени култури’,* сено, слама.

**плевя се** *пл’ъв’ъ съ* Плезя се, показвам си езика. *Хич не ми се плеви.*

**плескам** *плескъм* Ръкопляскам.

**плеумония** *плиумонийъ* Пневмония.

**плещи** *плешти* Рамене.

**плещя, да изплещя** *плешт’ъ, дъ исплешт’ъ* Говоря необмислено, чеша си езика, дърдоря, дрънкам глупости.

**плоска** *плоскъ* Вид плосък, заоблен дървен или керамичен съд за вино или ракия; бъклица.

**пльосвам се, да се пльосна** *пл’освъм съ, дъ съ пл’оснъ* 1. Падам неочаквано. 2. Сядам разпуснато. *Пльоснах се на леда.*

**плюнча, наплюнча** *пл’унчъ, дъ нъпл’унчъ* Мокря със слюнка.

**плюска** *пл’ускъ* Мехурче върху кожата от изгаряне, протриване и др.

**плю̀скам, да се наплю̀скам** *пл’у̀скъм, дъ съ нъпл’у̀скъм* Ям бързо, лакомо, неприлично.

**плюскане** *пл’ускъни* Ядене, хранене. *Голямо плюскане.*

**плюсканица** *пл’ускънцъ* Ядене, храна.

**плява** *пл’авъ* Слама, люспи и други отпадъци, които се отделят от зърнените култури.

**плямпало** *пл’ъмпалу* Дърдорко, бърборко, бъбривец.

**плямпам** *пл’ампъм* Говоря празни приказки, дърдоря, бърборя. *Стига си плямпала.*

**побащим** *пубаштим* Лице, което замества починалия баща на един от младоженците в сватбените обреди.

**повой** *повуй* Здрава тясна плетена лента, която служи за повиване и пристягане на бебе в пелени.

**повтарям, да повторя** *пуфтар’ъм, дъ пуфтор’ъ* Женя се за втори път.

**повторник** *пуфторник* Мъж, женен за втори път.

**повторница** *пуфторницъ* Жена, омъжена за втори път.

**повън** *пувън* Малка или голяма физиологична нужда; повънка. *Отивам на двора повън.*

**повънка** *пувънкъ* Малка или голяма физиологична нужда; повън.

**пога̀ча** *пуга̀чъ* (ср. pogača от ит. focaccia) Голям кръгъл хляб от бяло брашно.

**погвам** *погвъм* Подгонвам, гоня. *Погнах овцете с тоягата на паша.*

**подда̀ям, да поддоя̀** *пудда̀йъм, дъ пуддуйъ* Кърмя дете или малко животно (агънце, теленце, козленце) или го храня с биберон.

**подѝр** *пудѝр* После, след, подире.

**подѝре** *пудѝр’ъ* После, след, подир.

**подк̀аням, да подка̀ня** *пут­ка̀н’ъм, дъ путка̀н’ъ* Подтиквам към действие; напомням на някого да побърза, да свърши някаква работа.

**подка̀ням се, да се подка̀ня** *путка̀н’ъм съ, дъ съ путка̀н’ъ* Бързам, побързвам; сам се подтиквам към действие. *Подканяй се, че ще закъснееш за училище.*

**подква̀са** *путква̀съ* Малко количество кисело мляко, което се добавя в прясното мляко, за да се приготви ново количество кисело мляко.

**подкожушвам се, да се подкожуша** *путкужушвъм съ, дъ съ путкужушъ* За мазилка: надига се, нагъва се, отлепва се.

**подкожушване** *путкужушвани* За мазилка: надигене, нагъване, отлепване.

**подкокоро̀свам, да подкокоро̀сам** *путкукуро̀свъм, дъ путкукуро̀съм* Подстрекавам, подтиквам, насърчавам.

**подлизвам** *пудлизвъм* Пропускам течност през стените или дъното на съда, в който се намира. *Чашата подлизва, май е спукана.*

**подлоган** *пудлуган* Подложка, която се слага под бебе, за да не се подмокри креватчето; подлогач.

**подлогач** *пудлугач* Подложка, която се слага под бебе, за да не се подмокри креватчето; подлоган.

**подмичам** *пудмичъм* Подгъвам под ходилото тази част от чорап, гет, терлик, която трябва да е под петата. *Не си подмичай чорапите.*

**подмол** *пудмол* Дупка под камък в реката, където се крият рибите.

**подмъквам, да подмъкна** *пудмъквъм, дъ пудмъкнъ* Подгъвам под ходилото тази част от чорап, гет, терлик, която трябва да е под петата. *Опъни си чорапите, пак си ги подмъкнал.*

**подносвам, да поднося** *пудносвъм, дъ пуднос’ъ* Започвам да нося нова дреха всеки ден.

**подпетявам, да подпетя** *путпит’авъм, дъ путпит’ъ* Подгъвам, подпъхвам задната част на обувка под петата. *Не си подпетявай обувките.*

**подскрежавам, да подскрежа** *путскрижавъм, дъ путскрижъ* За животни и птици: плаша, стресирам. *Подскрежила си кокошките, не влизат в курника.*

**подскрежен** *путскрижен* За животни и птици: изплашен, наплашен, стресиран. *Агнетата са подскрежени и не влизат в кошарата.*

**подсърдвам, да подсърдя** *путсърдвъм, дъ путсърд’ъ* За рана, пъпка: възпалявам, инфектирам.

**подучвам, да подуча** *пудучвъм, дъ пудучъ* Тайно подтиквам, подбуждам подстрекавам някого да извърши нещо.

**подя̀дам, да подя̀м** *пуд’а̀­дъм, дъ пуд’а̀м* Ощетявам някого, като ям от храната му; подяждам. *Хапни от баницата, няма да ме подядеш.*

**пожарче** *пужарчи* (Salvia splendes) Пламъче – красиво цвете, чиито цветове приличат на пламъчета, разновидност на салвията.

**пола̀зник** *пула̀зник* Първият гост на Игнажден, който в зависимост от характера си носи добър или лош късмет на семейството.

**полазница** *пулазницъ* Първата гостенка на Игнажден, която в зависимост от характера си носи добър или лош късмет на семейството.

**половинка** *пулвѝнкъ* Средно голям котел, чийто обем е равен на половината от обема на аранията *‘голям котел’.*

**по̀лог** *по̀лук*Гнездо от слама или сено, където кокошките носят яйца и люпят пиленца, направено от стопаните.

**полянка̀** *пул’ънкъ*Полска печурка – вид гъба печурка, която расте по поляните.

**помага Бог** *пумагъ Бок* Поздрав за хора, които работят: добър ден, лека работа. Отговорът е: дал Бог добро. *Помага Бог, жътварки.*

**пома̀да** *пума̀дъ* (фр. pomma­de) Благовонно козметично мазило за кожа или за коса; крем.

**помайчима** *пумайчимъ* Жена, която замества починалата майка на един от младоженците в сватбените обреди.

**помервам, да померя** *пумервъм, дъ пумер’ъ* Обмислям, решавам, но се отказвам. *Померих да кажа нещо, но си замълчах.*

**понечвам, да понеча** Поисквам, възнамерявам, захващам, започвам нещо, но не го осъществявам. *Старецът понечи да стане, но се олюля и седна обратно.*

**по̀ник** *по̀ник* В топонимията: южен склон, огряван от слънцето, където през пролетта най-рано пониква тревата. *Поника.*

**попадѝйка** *пупъдѝйкъ* (*Mustela nivalis*) Невестулка – хищен бозайник с къси крака и дълга опашка, който напада домашните птици.

**попадѝя** *пупъдѝйъ* (грц. pa­pa­dia) Съпруга на свещеник; презвитера.

**попан** *попън* В детската реч: пременен, издокаран, облечен с нови дрехи. *Попано момче.*

**попа̀ра** *пупа̀ръ* Хранителен продукт от надробен хляб или сухар в гореща вода, чай, мляко и др.

**поплѝн** *пуплѝн* (фр. pope­line) Лъскава памучна, копринена или полукопринена тъкан.

**поподире** *попудир’ъ* По-късно, после. *Ела поподире.*

**попска круша** *попскъ крушъ* Сорт круши с твърди, но сладки плодове, които се берат през есента, но омекват, узряват през зимата.

**попска яхния** *попскъ йъхнийъ* Вид ястие от месо и цели лукчета.

**попържам, да напопържам** *пупържъм, дъ нъпупържъм* Псувам, ругая.

**поревна се, да се поревне** *пуревнъ съ, дъ съ пуревни* За момченце: изпитва силно желание да хапне или да пийне от това, което вижда, но няма възможност да го направи и в резултат на това възниква здравословен проблем ­– болезнено подуване на тестисите. *На детето му се поревнало, защото не му дали да хапне от тиквеника.*

**по̀рес** *по̀р’ъс*Трънче, тресчица, която се забива под кожата хоризонтално.

**по̀рта** *по̀ртъ* Голяма покрита дворна врата, през която може да се влиза с каруца.

**порязаница** *пур’азъницъ* Дебела филия хляб. \**Попска порязаница.* Голяма и дебела филия хляб.

**посрещам, да посрещна** *пусрештъм, дъ пусрешнъ* За ръка: навяхвам при насрещен удар. *Как си посрещна ръката?*

**посрещам се, да се посрещна** *пусрештъм съ, дъ съ пусрешнъ* Скарвам се, обиждам се с някого. *Посрещнахме се с Рада и сега сме сърдити.*

**поста̀л** *пуста̀л* 1. Слаб, слаботелесен човек. 2. Мършаво, дръг­ливо животно. *Сватята е много постала.*

**постриг** *пострик* Вълна от корема и опашката на овцата.

**посъждам, да посъдя** *пусъждъм, дъ пусъд’ъ* Възпитавам, поучавам, съветвам. *Гледайте си децата, не мога да им посъдя, не ме слушат.*

**потир** *путир* (гр. potеrion) Чаша за причастие.

**потоница** *путонцъ* Дебела дъска на волска кола, поставена като дъно между ритлите.

**потулям, да потуля** *путул’ъм, дъ путул’ъ* Скривам, прикривам, премълчавам.

**потури** *путури* Широки мъжки горни гащи *‘панталони’* от домашно платно с голямо дъно.

**потърсва се, да се потърси** *путърсвъ съ, дъ съ путърси* Отвръщава се, гади се. *От мазната манджа ми се потърси.*

**похлупак** *пухлупак* Капак. *\*Търкулнало се гърнето, че си намерило похлупака.* Двама души с еднакви недостатъци, отрицателни качества се събират да вършат съвместна работа.

**пош** *пош* 1. Кърпа за глава, забрадка. 2. Голяма, мъжка носна кърпа от плат. *Къде си сложих поша с парите?*

**по̀шче** *по̀шчи* Малка, дамска носна кърпичка. *Закичиха сватбарките с пошчета.*

**пощелив** *пушт’ълив* Човек, който често изпитва силно желание да хапне или пийне нещо, което е видял или за което се е сетил.

**пощява се, да се поще** *пушт’авъ съ, дъ съ пуште* Изпитвам силно желание да хапна или да пийна от това, което виждам или от нещо, за което се сещам; дояжда ми се, допива ми се. *Пощяха ми се печени кестени.*

**пощявка** *пушт’афкъ* Силно желание да се хапне или пийне нещо, което виждаме или за което се сещаме.

**пра̀ханка** *пра̀хънкъ* (Calvtia Caelata) Бяла кълбовидна гъба, раз­пространена по пасища и ливади, чиито млади тела са подходящи за паниране и пържене, а старите се разрушават, като разпространяват кафяв споров прах; пърхутка.

**прахо̀свам, да прахо̀сам** *пръо̀свъм, дъ пръо̀съм* Разхищавам, изразходвам, пропилявам, хвърлям на вятъра различни ценности – време, пари, труд, талант и др.

**прахо̀сник** *пръо̀сник* Човек, който разхищава, пропилява различни ценности – време, пари, труд, талант и др.

**прахо̀сница** *пръо̀сницъ* Жена, която разхищава, пропилява различни ценности – време, пари, труд, талант и др.

**пращини** *пръштѝни* Остатъци от грозде след изстискване на сока; джибри.

**пращило** *пръштилу* Връзка на престилка, торба, цедилка *‘люлка от домашно тъкано вълнено платно с презрамки за носене на гръб’,* получена чрез обли или плоски сплитания на вълна; пращова.

**пра̀щова** *пра̀штувъ* Връзка, получена чрез обли или плоски сплитания на вълна, която се използва като връзка на торба, престилка, цедилка *‘люлка от домашно тъкано вълнено платно с презрамки за носене на гръб на дете или товар’* и др.; пращило.

**прева̀лям, да преваля̀** *прива̀л’ъм, дъ привъл’ъ* Минавам, пре­­минавам през най-високата точ­ка (билото) на хълм, възвишение, баир. *Стадото превали баира и се спуска към селото.*

**прева̀рвам, да прева̀ря** *при­ва̀рвъм, дъ прива̀р’ъ* Правя не­що преди останалите; изпреварвам. *Някой ме е преварил и е обрал гъбите.*

**превезло̀** *привезло̀* Дръжка на кофа, кошница.

**преде** *приде* За растение: пуска мустачки, с които се прикрепва към друго растение или към специално забит кол. *Бобът преде, трябва да се забият бобини* ‘дървен кол, който се забива до стъблото на боба, за да се увие растението около него’.

**предисачвам, да предисача** *придисачвъм, дъ придисачъ* Премятам през рамо.

**предрешвам се, да се предреша** *придрешвъм съ, дъ съ придрешъ* Преобличам се с чужди дрехи, за да не ме разпознаят, маскирам се.

**прежѝлвам, да прежѝля** *при­жѝлвъм, дъ прижѝл’ъ* Притис­кам силно, до болка; протривам. *Сложи падушка* ‘възглавница’ *върху синджира на люлката, за да не ти прежиля.*

**презръчник** *призръчник* Дълга кърпа за хранене, която се постила по дължината на масата, за да не си изцапат дрехите гостите.

**прелка** *прелкъ* Заградено тясно място, през което преминават козите, овцете при доене, стрижене.

**пременявам се, да се пременя** *прим’ън’авъм съ, дъ съ прим’ън’ъ* Обличам си новите дрехи, издокарвам се.

**премяна** *прим’анъ* Нови дрехи, официални дрехи.

**препирам се** *припиръм съ* Споря, упорствам, карам се, не се съгласявам. *Стига си се препирал.*

**препирня** *припирн’ъ* Спор, кавга, караница, несъгласие.

**преплитам, да преплета** *приплитъм, дъ приплитъ* Изплитам отново повредена или скъсана част от плетивото, като я вплитам в останалата част. *Изрязах ходилата на зотите* ‘гети’ *и ги преплетох.*

**прескундям се, да се прескундя** *прискунд’ъм съ, дъ съ прискунд’ъ* Премятам се през глава.

**преслѐнджам** *прислѐнжъм* Искам, ожидам, умилквам се, за да ми дадат някаква храна, която виждам. *Стига си пресленджал за захарно петле, вкъщи имаш, още не си го изял.*

**преслушвам, да преслушам** *прислушвъм, дъ прислушъм* Тайно, внимателно проверявам съдържанието на някакъв съд, вместилище, като го опитвам. *Пак си преслушал дамаджаната* ‘голям стъклен съд с плетена обвивка’ *с ракия.*

**преунука** *преунукъ* Правнук, правнучка.

**префърцунен** *прифърцун’ън* Превзет, изтънчен, префинен. *Момата е префърцунена.*

**префърцуням се, да се префърцуня** *прифърцун’ъм съ, дъ съ прифърцун’ъ* Превземам се, глезя се, преструвам се.

**прецапвам, да прецапам** *прицапвъм, дъ прицапъм* Преминавам пеш през река, ручей, дере.

**прещраквам, да прещракам** *приштраквъм, дъ приштракъм* Осъзнавам, разбирам, проумявам. *Прещракна ми какво иска кметът.*

**прибъхтвам, да прибъхтя** *прибъхтвъм, дъ прибъхт’ъ* Утъпквам, тъпча. *Върви по пътечките да не прибъхтиш лехите.*

**привод** *привут* \*Мъж на привод. *Мъж, който живее със съпругата си и родителите и.*

**придружа̀вам, да придружа̀** *придружа̀въм, дъ придружъ* Раз­пределям багажа на две части за равновесие при пренасяне на кобилица или на ръце. *Сложи багажа в две чанти да ти придружава.*

**прикя̀** *прик’ъ* (грц. proikѐia) Покъщнина, която родителите на булката подаряват на сватбата; дар на булката; зестра, чеиз.

**прилягам, да прилегна** *прил’агъм, дъ прилегнъ* Пасвам, прилепвам, съответствам, ставам. *Похлупакът на чувена* ‘тенджера’ *приляга на тигана.*

**прѝпек** *прѝп’ък* В топонимията: слънчев южен склон, слънчево място. *Припека.*

**припирам** *припиръм* Настоявам, бързам, подканвам, натискам.

**припкам** *припкъм* Тичам бързо, подскачам, топуркам. *Детето припка при майка си.*

**припрян** *припр’ан* Бърз, нетърпелив.

**присаждам, да присадя** *присаждъм, дъ присъд’ъ* Прикрепвам клонче върху друго дърво, за да продължи да расте там; облагородявам.

**прѝсад** *прѝсът* *Присадена*, облагородена, едра круша.

**прискундям се, да се прискундя** *прискунд’ъм съ, дъ съ прискунд’ъ* Претъркулвам се, правя кълбо.

**проко̀псвам, да проко̀псам** *пруко̀псвъм, дъ пруко̀псъм*(грц. prо̀kopso, procobo *‘успявам’*) Успявам да се справя с трудности, да се оправя; имам сполука, преуспявам, забогатявам. *Като прокопсам, ще си построя нова къща.*

**прокопсѝя** *прукупсѝйъ* (грц. prо̀kopso, procobo *‘успявам’*) Сполука, успех, материално благополучие.

**прокуждам, да прокудя** *прукуждъм, дъ прукуд’ъ* Прогонвам, пропъждам, отстранявам.

**пролѐтес** *прулѐтис* Миналата пролет.

**про̀нка** *про̀нкъ* В топонимията: промка – пътечка, тясно място за пре­минаване през оградата на полски имот или градина, на което обикновено са поставени бодливи клони; прелез. *Върви към стария орех, там има пронка.*

**просека** *прос’ъкъ* Ивица, част от гората, където дърветата са изсечени.

**просеник** *прос’ъник* Хляб от просо или от царевично брашно.

**протакал** *прутъкал* Портокал.

**протафѐл** *прутъфѐл* (рус. портфель, фр. po rtefeuille от porter *‘нося’* и feuille *‘лист’*) Портфейл – джобна кожена чантичка за пари и дребни книжа.

**протвя се** *протв’ъ съ* Старая се, трудя се, угаждам на някого, престаравам се. *Не му се протвяй толкова.*

**про̀тка** *про̀ткъ* Малка пор­тичка от улицата към двора или между два съседни двора на селски къщи.

**прощене** *пруштине* Прошка при раздаване на храна на Задушница в памет на починалите. *Вземи за Донино прощене.*

**прощъпулник** *пруштъпулник* Прощъпалник – пита, която се меси, когато детето проходи.

**пруст** *прус* Антре, коридор без прозорци в селска къща.

**пръждо̀свам се, да се пръж­до̀сам** *пръждо̀свъм съ, дъ съ пръждо̀съм* Махам се, тръгвам си, заминавам.

**пръквам се, да се пръкна** *пръквъм съ, дъ съ пръкнъ* Раждам се, появявам се неочаквано. *Ти пък откъде се пръкна?*

**пръстен** *пръст’ън*Глинен, керамичен. *Пръстена паница.*

**пърт** *пърт* Прът – отсечено дълго и тънко дърво *Рокля \*на пър­ти.* Рокля на райета. *\*Удари и пърта.* Изгони я, раздели се с нея.

**пръхна, да напръхна** *пръхнъ, дъ нъпръхнъ* Суша на силно слънце. *Бобът е напръхнал, трябва да се очушка.*

**пръч** *пръч* Козел.

**пряко̀свам, да пряко̀сам** *пр’ъко̀свъм, дъ пр’ъко̀съм* 1. Пресичам път, улица. 2. Минавам напряко, по най-краткия път.

**прясол** *пр’асул* Саламура – солена вода за съхранение на сирене или за туршия.

**прясълпа** *пр’асълпъ* В топонимията: седловина между два хълма. *Прясълпа.*

**пуй-пуй-пуй** *пуй-пуй-пуй* Межд. за викане на пуйките.

**пу̀кал** *пу̀къл* 1. Бухал. 2. Саможив човек. *Болният май ще \*убие пукала.* Болният май ще умре.

**пукало** *пукалу* Специален съд с дълга дръжка за пукане на пуканки на открит огън в огнището.

**пукница** *пукницъ* Ядене и пиене. *Има ли нещо за пукница?*

**пу̀ля се, да се опу̀ля** *пул’ъ съ, дъ съ упу̀л’ъ* Разтварям широко очи; ококорвам се.

**пунгѝя** *пунгѝйъ* Кожена кесия за пари, тютюн или за огниво, прахан и кремък.

**пунда** *пундъ* 1. Женски полов орган. 2. Глупачка, загубена жена.

**пундю** *пунд’у* Мълчалив, свит човек; глупак, мухльо.

**пустосвам** *пустосвъм* Кълна, проклинам. *Стига си пустосвала.*

**пухам, да опухам** *пуъм, дъ упуъм* Удрям, бия, пердаша.

**пушилка** *пушилкъ* 1. Дим, пушек. 2. Прах, прахоляк. \**Вдигам пушилката.* Викам, карам се, крещя.

**пущ** *пушт* (тур. puşt) Долен мъж, развратник.

**пу̀щина** *пу̀штинъ* (тур. puşt) Нещо не­годно, лошо, омразно, досадно.

**пъвам** *пъвъм* Пъхам. *Пъвам ключа в дупката.*

**пъда̀р** *пъда̀р* Пазач на полски имоти. \**Царят дава, пъдарят не дава.* Големият началник разрешава, но малкият началник не позволява.

**пъда̀рница** *пъда̀рницъ* Колиба за пъдаря *‘полски пазач’.*

**пъдя, да изпъдя** *пъд’ъ, дъ испъд’ъ* Гоня, изгонвам, изкарвам навън, на улицата. *Като чуеш свирката, изпъди овцете на пътя.*

**пъздерка** *пъзд’ъркъ* Стъбло от коноп след отделянето на влакната.

**пъзльо** *пъзл’у* Страхливец.

**пъзла** *пъзлъ* Страхливка.

**пъй** *пъй* Межд. за изразяване на учудване, съжаление.

**пъкъл** *пъкъл* Ад.

**пъна се, да се спъна** *пънъ съ, дъ съ спънъ* Спъвам се, препъвам се.

**първа̀к** *първа̀к* Най-силната ракия, първата, която изтича от казана.

**пърленка** *пърл’ънкъ* Прясна пита от тестото за хляб, която се пече на тънък слой направо върху жарта в пещта.

**пърпав** *пърпъф* Дрипав. \**Пърпава циганка пред царя стои.* (Гатанка). Баница.

**пъртина** *пъртинъ* Пътека в снега.

**пърхутка** *пърхуткъ* Бяла кълбовидна гъба, раз­пространена по пасища и ливади, чиито млади тела са подходящи за паниране и пържене, а старите се разрушават, като разпространяват кафяв споров прах; праханка.

**пърцам** *пърцъм* За петел: оплодявам кокошките. *Петелът пърца кокошките.*

**пърча** *пърчъ* За пръч *‘козел’:* заплождам козите. *Пърчът пърчи козата.*

**пътика** *пътикъ* Пътека. *Върви все из пътиката и ще стигнеш.*

**пъча се, да се изпъча** *пъчъ съ, дъ съ испъчъ* Надувам се, перча се, гордея се. \**Който се мъчи, той ще се пъчи.* Успех се постига с много труд.

# Р

**равенту̀х** *ра̀в’ънтух*(нем. Raventuch от нид. ravendock) Вид плътна памучна материя.

**равнѝще** *ръвнѝшти* В топонимията: равна местност, равнина. *Равнището.*

**разбичквам, да разбичкам** *ръзбичквъм, дъ ръзбичкъм* Разхвърлям, разбутвам.

**ра̀згеле** *ра̀зг’ъл’ъ* (тур. râst­geldi *‘тъкмо дойде’*) Тъкмо, навреме, на място.

**раздумка** *ръздумкъ* Разговор.

**разкекѐрчвам се, да се разкекѐрча** *ръскикѐрчвъм съ, дъ съ ръскикѐрчъ* Разкрачвам се неприлично.

**разклопана** *ръсклопънъ* За кокошка, която издава специфични звуци, с които сигнализира, че иска да люпи пиленца.

**разкрач** *раскрач* Разстоянието между двата крака при едно пристъпване напред, което е служело за мярка за дължина. *Другата брезна* ‘бразда’ *трябва да е на един разкрач разстояние.*

**разла̀т** *ръзла̀т* Плитък и широк съд за приготвяне или хранене. *Разлата тава. Разлата тенджера. Разлата чиния.*

**разлѐствам се, да се разлѐстя** *ръзлѐсвъм съ, дъ съ ръзлѐст’ъ* Разголвам се.

**разлѝвам се, да се разлѐя** *ръзлѝвъм съ, дъ съ ръзлѐйъ* Отговарям дръзко, предизвикателно, дразня някого. *Не се разливай, че ще хвана тоягата да те набия.*

**разметешвам, да разметеша** *ръзм’ътешвъм, дъ ръзм’ътешъ* Разменям, обърквам, размествам. *Пак си разметешил галошите* ‘гумени обувки’.

**разми**̀**̀там, да размета̀***ръзмѝтъм, дъ ръзмитъ*Очаквам с нетърпение, като се приготвям, почиствам с метла, премитам. *Размитам за гости.*

**размотавам се** *ръзмутавъм съ* Движа се безцелно, ходя напред-назад, разтъкавам се, бездействам.

**разплувам се, да се разплуя** *ръсплувъм съ, дъ съ ръсплуйъ* Разлагам се, разпадам се, изгнивам. *Пъпешите се разплули на бостана.*

**разполовявам, да разполовя** *ръспулув’авъм, дъ ръспулув’ъ* Разделям на две половини.

**разсѝлен** *ръсѝл’ън* Прислуж­ник в учреждение, куриер, по­щальон.

**разтирям, да разтиря** *ръстир’ъм, дъ ръстир’ъ* Разстилам на тънък слой, разпилявам. *Разтирих боба на слънце да напръхне* ‘изсъхвам, ставам трошлив’.

**разтъкавам се** *ръстъкавъм съ* Движа се безцелно, ходя напред-назад, размотавам се, бездействам.

**ра̀йбер** *ра̀йб’ър* (нем. Rei­ber) Метално приспособление за затваряне на прозорци, врати, капаци и под.

**райкин боб** *райкин боп* Фасул с шарени шушулки.

**ракиджѝйница** *ръкижѝйни­цъ* (тур. raki) Специално помещение, в което се вари ракия.

**ракиджѝйка** *ръкижѝйкъ* 1. Жена, която вари ракия. 2. Жена, която обича да пие ракия.

**ракиджѝя** *ръкижѝйъ* (тур. rakici) 1. Човек, който вари ракия. 2. Човек, който обича да пие ракия.

**ракла** *раклъ* Сандък за зърнени храни, брашно, трици. *В раклата има жито.*

**Ра̀нгеловдѐн** *Ра̀нг’ълуфдѐн* Ар­­­хангеловден.

**ранина** *рънинъ* Рано сутрин. *Отивам за гъби на ранина.*

**ра̀фия** *ра̀фийъ* (мадаг. rafia) Влакно от листата на вид палма от остров Мадагаскар, от което се правят връзки за лозарството и зеленчукопроизводството.

**раха̀т** *ръа̀т* (тур. rahat от ар.) Спокойствие, безгрижие, рахатлък.

**рахатлък** *ръътлък* (тур. ra­hat­lik от ар.) Спокойствие, без­грижие, рахат. \**Гледай си рахатлъка.* Живей си спокойно и не се бъркай в чуждите работи.

**рахатя̀свам, да рахатя̀сам** *ръът’а̀свъм, дъ ръът’а̀съм* (тур. rahat от ар.) Успокоявам се, освобождавам се от задължения, грижи. *Цона продаде кравата и рахатяса.*

**рахат локум** *ръат-лукум* (тур. rahatlokum *‘наслада за гърлото’*) Локум.

**рача** *ръча* Искам, желая. *Не рачи да почака.*

**реба̀т** *риба̀т* За кокошка, петел: със сиви и бели петънца по перушината. *Ребата кокошка. Ребат петел.*

**реванѐ** *ривънѐ* (тур. pevani) Вид сладкиш, приготвен от яйца, грис или брашно, полят със сироп.

**резѐ** *р’ъзѐ* (тур. reze от перс.) Желязна пръчка или пластинка, която заключва отвътре вра­та, порта.

**резекѝя** *ризикѝйъ* (тур. re­ze­ki от грц.) Вид десертно грозде с твърди хрупкави зърна.

**резѝл** *р’ъзѝл* (тур. rezil) Срам, посрамване, позор.

**резлив** *р’ъзлиф* За напитки: с леко кисел вкус. *Резлива боза.*

**ремичка** *римичкъ* Малка каишка на сандал.

**рен** *рен* (*Armoracia rusticana*) Хрян – многогодишно растение, чийто корен се използва настърган като подправка.

**рендѐ** *риндѐ* (тур. rende от перс.) 1. Дърводелско сечиво за изглаждане на дъски. 2. Стъргало – домакински уред с дупчици за стъргане на зеленчуци.

**рендо̀свам, да рендо̀сам** *риндо̀свъм, дъ риндо̀съм* (тур. ren­de от перс.) Изглаждам дъски с рен­де *‘дърводелско сечиво’.* \**Рендосвам дъските.* Спя на пода.

**репица** *репицъ* (Brassica napus)Рапица – маслодайно растение с жълти кичести цветове.

**репча се, да се изрепча** *репчъ съ, дъ съ изрепчъ* Отговарям троснато, държа се предизвикателно, карам се, заплашвам.

**рѐсим** *рѐсим* (тур. resim от ар.) Данък върху наследство.

**рехав** *рехъф* Рядък, разреден. *Рехава гора. Рехава плетка.*

**ризо̀н** *ризо̀н* (грц. orizо̀n *‘ориз’*) Вид едър бял ориз.

**рѝкли** *рѝкли* Ритли – странични пре­­­­гради на волска кола.

**рина, да изрина** *ринъ, дъ изринъ* Греба с лопата и изхвърлям. *Изринах снега пред портата.*

**рипам, да рипна** *рипъм, дъ рипнъ* Скачам, подскачам.

**ро̀ба** *ро̀бъ* (фр. robe) Домашна дъл­га женска рокля.

**ро̀бичка** *ро̀бичкъ* Отначало дървена, а по-късно и желязна ръчна количка с едно колело за пренасяне на товари; тачка.

**ровенина** *рув’ънинъ* Изровено място от порой, от плъхове.

**ровък** *ровък* За яйце: рохко, непълно сварено. *Ровко яйце.*

**ровя, за заровя** *ров’ъ, дъ зъров’ъ* 1. Търся, претърсям, тършувам, мишкувам.2. За човек: погребвам, заравям в земята.

**рогач** *ругач* 1. Елен. 2. За дете: търкаляне, претъркаляне; кълбо напред. *Детето направи рогач.*

**рого̀зка** *руго̀скъ* Постилка за пода, която е изплетена на специален вертикален стан от обел­­­ки от царевични кочани.

**роси, да прероси** *руси дъ прируси* Вали слаб дъжд на дребни капчици като роса.

**рубиѐ** *рубиѐ* (тур. rubiye) Малка златна турска монета.

**ру̀жа** *ру̀жъ* 1. Жълта ружа – невен  (Calendula). 2. Всякакви ружи – астра (Aster).

**руно** *руну* Остриганата вълна на една овца.

**ру̀нтав** *ру̀нтъф* 1. Рошав, несресан. 2. С дълга разрошена, сплъстена козина. *Мъж с рунтава брада. Рунтаво куче. Рунтава овца.*

**рупам** *рупъм* Хрупам, хрускам, дъвча шумно.

**ру̀пия** *ру̀пийъ* (инд. Rupja *‘сребро’*) Монетна единица на Индия, Пакистан, Индонезия, Шри Ланка, Непал.

**рушвѐт** *рушвѐт*(тур. rűşvet от ар.) Подкуп.

**рушветчѝйка** *рушв’ътчѝ­й­къ* (тур. rűşvetci) Жена, която взема, получава подкупи, рушвети.

**рушветчѝя** *рушв’ътчѝйъ* (тур. rűşvetci) Човек, който взема, получава подкупи, рушвети.

**рущялка** *рушт’алкъ* Хрущялка –сорт череши с твърди плодове.

**ръбам** *ръбъм* Отхапвам, ям плодове и зеленчуци, обикновено твърди.

**ръгам, да ръгна** *ръгъм, дъ ръгнъ* 1. Бода, пробождам, продупчвам, пронизвам. 2. Слагам, поставям, пъхам. *Докторът му ръгна инжекция.*

**ръжен** *ръжен* Метална лопатка за разриване на жаравата и почистване на огнището.

**ръкавѐли** *ръкъвѐли* Ушити от плат полуръкави, които обхващат ръката малко над лакътя до китката с ластик в двата края и се носят върху ръкавите от ученици и чиновници с цел да се запазят от износване.

**ръко̀йка** *ръко̀йкъ* Снопче житни класове, които се отрязват със сърп заедно, с едно захващане.

**ръми** *ръми* За дъжд: вали на дребни капчици, обикновено продължително.

**ръся, да поръся** *ръс’ъ, дъ пуръс’ъ* 1. Разпилявам на дребни частици, посипвам, роня. 2. Пръскам, напръсквам с вода или друга течност. 3. Разпилявам, пилея. 4. Само в 3 л. вали ситен дъжд. *Цял ден ръси дъжд. Наръсих лозето.*

**рът** *рът* В топонимията: стръмен, но невисок хълм, връх, височина с дебела почва, годна за обработка. *Милков рът. Петлов рът.*

**рътене** *рътени* Покриване с рядко памучно платно на поставените в подходящ съд, предварително накиснати във вода семена, докато покълнат.

**рътявам, да рътя** *рът’авъм, дъ рът’ъ* Покривам с рядко памучно платно поставените в подходящ съд, предварително накиснати във вода семена, докато покълнат.

**ръфам** *ръфъм* Хапя, разкъсвам със зъби, глождя.

**ръченѝк** *ръчънѝк* Ръченица – български национален танц.

**ряз** *р’ас* Острие на нож, ножица.

**ря̀звам, да ря̀зна** *р’а̀звъм, дъ р’а̀знъ* 1. Отрязвам малко. 2. Тръгвам бързо, припряно нанякъде; хуквам.

# С

**саба̀лаим** *съба̀лъим* (тур. sabahleyin от ар.) 1. Сутрин. 2. Утре сутринта.

**садѐ** *съдѐ* (тур. sade от перс.) Само, единствено.

**са̀джак** *са̀жък* Трикрака или четирикрака желязна поставка за огъня, която се поставя в огнището, а върху нея съдовете за готвене.

**садило** *съдилу* Остро дървено колче с дръжка за пробиване на дупки в почвата, в които се поставят растенията за засаждане.

**садя̀** *съд’ъ* Обитавам, живея, седя, отсядам. *Денем садим в кухнята.*

**сайбѝйка** *съйбѝйкъ* (тур. sahip от ар.) Стопанка, собственичка.

**сайбѝя** *съйбѝйъ* (тур. sahip от ар.) Стопанин, собственик.

**сайва̀на** *съйва̀нъ*(тур. say­van от ар.) Навес, заслон, сушина, сайвант.

**сайва̀нт** *съйва̀нт* (тур. sayvan от ар.) Навес, заслон, сушина, сайвана.

**са̀йдер** *са̀йд’ър* (анг. cider) Газирано безалкохолно питие от ябълков сок.

**сака̀** *съкъ* (тур. saka от ар.) Кожен мях или буре за носене на вода.

**сакатил** *съкътил* Непохватен, несръчен, недодялан човек.

**сакатлък** *съкътлък* (тур. sa­kat­lik от ар.) Повреда, злополука, нещастие.

**саклѐт** *съклѐт* (тур. siklet) Отегчение, притеснение, досада.

**сакъз** *съкъс* (тур. sakiz) Вид дъвка.

**сакълдѝсвам се, да се сакълдисам** *съкълдѝсвъм съ, дъ съ съкълдѝсъм*(тур. siklet) Притеснявам се, безпокоя се, отегчавам се.

**сакън** *съкън* (тур. sakin) Съвсем не, никак, недей, стой, пази се, внимавай, да не си посмял.

**сал** *сал* (тур. salt) Само.

**са̀ла** *са̀лъ* Салата.

**салкъм** *сълкъм*(тур. salkim) Акация.

**сало** *салу* 1. Тлъстина, мазнина, натрупана около червата на животно, птица. 2. Влакнеста тъкан, която обвива семената на тиква, краставица, пъпеш, кратуна.

**салтана̀т** *сълтъна̀т* (тур. sa­ltanat от ар.) Великолепие, разкош, тържественост, блясък, показност.

**са̀лца** *са̀лцъ*(ит. salsa от лат. sal *‘сол’*) Преварен гъст доматен сок, доматено пюре.

**самакитка** *съмакиткъ* (Dianthus carthusianorum) Див карамфил.

**сама̀р** *съма̀р* (тур. samа̀ri) 1. Дървено седло за кон или магаре, приспособено за товар и за яздене. 2. Приспособление за по-лес­но и удобно носене на товар на гърба. *Раница със самар.*

**саморасляк** *съмурасл’ък* Растение, дръвче, което е израснало само, не е посадено от човек.

**самочерка** *съмучеркъ* Естествена вълна с различни оттенъци на кафяво.

**саму̀н** *съму̀н* (тур. samun от грц.) Цял, обикновено кръгъл хляб.

**са̀нким** *са̀нким* (тур. sanki) Впрочем, всъщност, сякаш.

**сант** *сант* (фр. centime) Сантиметър, сантим.

**сантим** *сънтим* (фр. centime) Сантиметър, сант.

**сап** *сап* (тур. sap) Дървена дръжка за земеделско сечиво. *Счупи се сапа на мотиката.*

**сапикясвам се, да се сапикясам** *съпик’асвъм съ, дъ съ съпик’асъм* Стряскам се, опомням се, досещам се.

**сара̀ф** *съра̀ф* (тур. sarraf от ар.) Лице, което се занимава с раз­мяна на пари и търгува със злато; сарафин.

**сара̀фин** *съра̀фин* (тур. sar­raf от ар.) Лице, което се занимава с размяна на пари и търгува със злато; сараф.

**сарафлък** *съръфлък* (тур. sarraflik от ар.) Занятие на сараф – размяна на пари и търговия със злато.

**сара̀ч** *съра̀ч* (тур. saraç) Май­стор на хамути, седла, юзди; седлар.

**сарачлък** *съръчлък* (тур. saraçlik) Занаят на сарач – изработване на хамути, седла, юзди; седларство.

**сара̀чница** *съра̀чницъ* (тур. saraç) Работилница на сарач, седлар.

**сатър** *сътър* (тур. satir) Къс и широк тежък нож за кълцане и сечене на месо и кости.

**сафирясвам се, да се сафирясам** *съфир’асвъм съ, дъ съ съфир’асъм* Идвам на себе си, опомням се, съвземам се, сещам се.

**сафтия̀н** *съфти’а̀н* (тур. sah­tiyan от перс.) Сахтиян – обработена козя, а понякога и овча кожа за обувки, чанти, подвързия и др.

**саха̀н** *съа̀н* (тур. sahan от ар.) Съд за храна – плитка медна чиния.

**саха̀т** *съа̀т* (тур. saat – от ар.) Час, часовник.

**сача̀к** *съча̀к* (тур. saçak) Издадена напред стряха на къща, покрито място. *Скрихме се от дъжда под сачака.*

**сачма̀** *съчмъ* (тур. saçma от saçmak *‘пръскам’*) 1. Малко оловно топче за стрелба с ловна пушка. 2. Царевица втора реколта за фураж. *Засяхме сачмата.*

**сачмя̀нка** *съчм’а̀нкъ* (тур. saçma) Болест по костилковите овощни дръвчета.

**сащѝсвам се, да се сащѝ­сам** *съштѝсвъм съ, дъ съ съштѝсъм* (тур. şaşirtmak) Слисвам се, обърквам се, смайвам се, изненадвам се, сепвам се.

**сбабичкосвам се, да се сбабичкосам** *збъбичкосвъм съ, дъ съ збъбичкосъм* Сбръчквам се.

**сбор** *збор* Събор, празник на селото.

**сборджийка** *збуржийкъ* Жена, която отива на събор; сборянка.

**сборджия** *збуржийъ* Човек, който отива на събор; сборянин.

**сборянин** *збор’ънин* Човек, който отива на събор; сборджия.

**сборянка** *збор’ънкъ* Жена, която отива на събор; сборджийка.

**свара** *сваръ* Заварено положение, случайност. *Където те сварата свари.*

**свекървин езѝк** *свикървин йъзѝк*(Epiphyllum) Епифилум – саксийно цвете, вид кактус без бодли, чиито дълги листа приличат по форма на език, но краищата им са назъбени като дъбовите листа; лимба, волски език, дъбови листа.

**светия** *свитийъ* Светец.

**свидлѝв** *свидлѝв* Стиснат, скрънза.

**свидоча** *свидочъ* Свидетелствам в съда, давам показания.

**свинка** *свинкъ* Паротит, заушка.

**свѝдят** *свѝд’ът* Мило, мъчно, тъжно, съжалявам. *Свидят ми е агънцето, че го продадохме. Свидят ми е старецът, можеше още да си поживее.*

**свирач** *свирач* Човек, който свири на народен музикален инструмент.

**свиркам, да свирна** *свиркъм, дъ свирнъ* Свиря с уста или със свирка с прекъсване.

**свирчовина** *свирчовинъ* (Sambucus nigra) Черен бъз – храстовидно дърво.

**свисло** *свисло* 1. Голям грозд, отрязан с пръчката, която се окачва на дървена греда от тавана в селска къща, за да се съхрани за по-дълго време. 2. Окачена на дървена греда връзка от едри царевични кочани със сплетени обелки.

**свъртам се, да се свъртя** *свъртъм съ, дъ съ свърт’ъ* Оставам на едно място, задържам се.

**свя̀ткам се** *св’а̀ткъм съ* Карам се, крещя, заканвам се.

**сга̀щям, да сга̀щя** *зга̀ш­т’ъм, дъ зга̀шт’ъ* Заграждам пътя на някого, за да не може да избяга; хващам в клопка.

**сглѐда** *зглѐдъ* Народен обичай – оглеждане на момата от сватовниците преди да я поискат за булка.

**сглѐдник** *зглѐдник* Участник в сгледа, сватовник.

**сглѐдница** *зглѐдницъ* Участница в сгле­да, сватовница.

**сгода** *згодъ* Удобен случай, удобен момент, удобство.

**сгромолясвам се, да се сгромолясам** *згрумул’асвъм съ, дъ съ згрумул’асъм* Рухвам, падам с трясък.

**сгур** *згур* (нгр. skouria) Остатъци от изгорели каменни въглища, сгурия.

**сгурѝя** *згурѝйъ* (нгр. skou­ria) Остатъци от изгорели каменни въглища, сгур.

**сджоквам се, да се сджокам** *жжоквъм съ, дъ съ жжокъм* Карам се.

**сдърпвам се, да се сдърпам** *здърпвъм съ, дъ съ здърпъм* Сбивам се, скарвам се.

**северняк** *с’ъв’ърн’ак* 1. Човек, който живее в Северна България. 2. Студен северен вятър.

**севернячка** *с’ъв’ърн’ачкъ* Жена, която живее в Северна България.

**сегиз-тогиз** *сигис-тугис* Понякога, от време на време.

**седен** *сед’ън* За плат: на дупки в местата, изядени от молци, плъхове и др. *Вълнената черга е седена от плъхове.*

**сеза̀л** *сиза̀л* (фр. sisal от мекс. соб. Sisal) Влакно от листата на многогодишно тропическо растение, от което се правят връзки за лозарството и зеленчуко­производство­то.

**сеѝр** *сиѝр* (тур. seyir от ар.) Гледане, наблюдаване, зрелище; весело, забавно зрелище.

**сеирджѝйка** *сииржѝйкъ* (тур. seyirci) Жена, която наблюдава сеир*‘забавно зрелище’;* зяпачка.

**сеирджѝя** *сииржѝйъ* (тур. seyirci) Наблюдател на сеир *‘забавно зрелище’;* зяпач.

**секна се, да се изсекна** *секнъ съ, дъ съ иссекнъ* Почиствам си носа от секрети с духане; издухвам се.

**селям** *с’ъл’ам* (тур. от selâm ар.) Поздрав.

**сепвам се, да се сепна** *сепвъм съ, дъ съ сепнъ* Стряскам се, разтревожвам се, изненадвам се, плаша се.

**сензо̀** *синзо̀* (фр. cinsaut) Вид тъмносиньо грозде с едри зърна и твърда ципа.

**сербѐз** *с’ърбѐс*(тур. serbaz от перс.) 1. Дързък, смел, безстрашен. 2. Упорит, твърдоглав, важен, наперен; сербезлия.

**сербезлѝйка** *с’ърб’ъзлѝйкъ* (тур. serbaz от перс.) 1. Дръзка, смела, безстрашна жена. 2. Упорита, твърдоглава, важна, наперена жена.

**сербезлѝя** *с’ърб’ъзлѝйъ* (тур. serbaz от перс.) 1. Дързък, смел, безстрашен. 2. Упорит, твърдоглав, важен, наперен; сербез.

**сербезлък** *с’ърб’ъзлък* (тур. serbazlik от перс.) Дързост, смелост, храброст, упоритост.

**серсѐм** *с’ърсѐм* (тур. se­rsem от перс.) Глупак, простак, лош човек; серсемин.

**серсѐмин** *с’ърсѐмин,* (тур. se­r­sem от перс.) Глупак, простак, лош човек; серсем.

**серсемлък** *с’ърс’ъмлък* (тур. sersemlik от перс.) Простотия, глупащина, ло­шотия.

**серт** *серт* (тур. sert) 1. За човек: сприхав, избухлив, буен, проклет. 2. Остър, силен. *Цигарите са серт.*

**сертлък** *с’ъртлък* (тур. sert­lik) Сприхавост, избухливост, нервност, грубост.

**сетен** *сет’ън* Последен, краен.

**сетне** *сетн’ъ* После, след това.

**сетрѐ** *с’ътрѐ* (тур. setre от ар.) Късо мъжко палто.

**сефертас** *сеф’ъртас* (тур. sefertasi) Нанизани един над друг затворени съдове за носене на храна.

**сефтѐ** *сифтѐ* (тур. sefte от ар.) 1. Първа продажба. 2. За пръв път, начало. *Днес направих сефтето.*

**сецвам се, да се сецна** *сецвъм съ, дъ съ сецнъ* Навяхвам си кръста при рязко движение или вдигане на тежест, схващам се.

**сечена̀к** *с’ъчъна̀к*Млада гора, израснала след изсичането на старата гора.

**сигур** *сигур* Наистина, навярно, без съмнение, сигурно.

**симѝд** *симѝт*(тур. simit от ар.) 1. Приготвен с нахутена мая хляб от бяло брашно. 2. Кифла от такова тесто.

**симидчѝйка** *симитчѝйкъ* (тур. simitçi от ар.) Жена, която произвежда или продава симиди *‘бял хляб с нахутена мая’.*

**симидчѝя** *симитчѝйъ* (тур. simitçi от ар.) Човек, който произвежда или продава симиди *‘бял хляб с нахутена мая’.*

**син бабин бакълчец** *син бабин бъкълчец* (Scilla bifolia) Синчец, бакълчец.

**синджѝр** *синжѝр* (тур. zin­cir от перс.) 1. Метална верига. 2. Вид проста плетка.

**синджирлѝя** *синжирлѝйъ*(тур. zincirli от перс.) С верига, синджир.

**синец** *синец* Мънисто.

**синѝя** *синѝйъ* (тур. sini) 1. Тепсия, тава. 2. Ниска кръгла дървена масичка; софра.

**сѝнор** *сѝнур* В тнопонимията: гранична ивица земя между полските имоти на хората; межда, слог. *Синора.*

**сипаница** *сипъницъ* Шарка.

**сип-сип** *сип-сип* Межд. за изразяване на звуци, които издава птицата сипка *‘малък пъстър кълвач’.*

**сипаница** *сипъницъ* (*variola vera*) Вариола, едра шарка.

**сипка** *сипкъ* (Dendrocopos minor)Птица от рода на врабците, която преди да завали дъжд издава звуци, наподобяващи сип-сип; малък пъстър кълвъч.

**сирома̀х** *сирума̀х* Беден човек, бедняк. *\*Сиромах човек – жив дявол.* Беднякът винаги намира изход от трудно положение.

**сирище** *сиришти* Част от агнешки стомах, която се използва като мая за сирене.

**сиромашкѝня** *сирумъш­кѝ­н’ъ* Бедна жена, беднячка.

**сиря, да подсиря** *сир’ъ, дъ путсир’ъ* Приготвям сирене от прясно мляко.

**сиряв** *сир’аф* За естествена вълна: непрана, съдържаща естествена мазнина от овца, която придава специфична миризма. *Сирявата вълна трябва да се изпере.*

**ситен** *сит’ън* 1. Малък, дребен, на малки частици. 2. За платно, материя: гъст, сбит. *Ситен пясък. Ситна панама.*

**ситня1, да заситня ** *ситн’ъ, дъ зъситн’ъ* Вървя с малки крачки. *Пена заситни към лозето.*

**ситня2, да наситня** *ситн’ъ, дъ нъситн’ъ* Разтрошавам, надробявам на малки частици. *Наситни месото за кървавицата.*

**ситя, да преситя** *сит’ъ, дъ присит’ъ* Пресявам със сито. *Преситих брашното.*

**ска̀звам** *ска̀звъм* Държа реч, изказвам се, декламирам.

**скалидка** *скълиткъ* Скилидка – отделна част от глава чесън.

**скалѝсвам, да скалѝсам** *скълѝсвъм, дъ скълѝсъм* За лук и чесън: плевя, пре­­копавам с каластир *‘малка мотика’*. *Скалисах лука и чесъна.*

**скѐпцвам, да скѐпцам** *скѐп­цвъм, дъ скѐпцъм* (грц. skѐp­tomai *‘шпионирам’*) Издебвам, залавям, хващам някого.

**скимвам, да скимна** *скимвъм, дъ скимнъ* Хрумвам, сещам се, идва на ум, внезапно решавам да направи нещо. *Скимнало му на Драган да ходи на бостана.*

**скимѝча, да заскимѝча** *ски­­­­мѝчъ, дъ зъскимѝчъ* За куче: скимтя.

**скитосвам** *скитосвъм* Скитам, шляя се, хайманосвам.

**скола̀свам, да скола̀сам** *ску­ла̀свъм, дъ скула̀съм* (грц. scholа̀zo) Приключвам, успявам да свърша навреме нещо, някаква работа. *Ошетах, наготвих, пометох – сколасах.*

**скопо̀свам, да скопо̀сам** *ску­­по̀свъм, дъ скупо̀съм* (грц. sko­pѐyo *‘целя’, ‘постигам це­лта си’*) Върша нещо добре, уреждам, натъкмявам.

**ско̀посен** *ско̀пус’ън* (грц. sko­pѐyo *‘целя’, ‘уцелвам’*) Човек, който се справя добре; пъргав, сръчен, способен, грижлив, уреден; скопосник.

**ско̀посник** *ско̀пусник*(грц. sko­pѐyo *‘целя’, ‘уцелвам’*) Човек, който се справя добре; пъргав, сръчен, уреден, скопосен, добър стопанин.

**ско̀посница** *ско̀пусницъ*(грц. skopѐyo *‘целя’, ‘уцелвам’*) Жена, която се справя добре, умее всичко; пъргава, сръчна, уредна.

**скрипвам, да скрипна** *скрипвъм, дъ скрипнъ* Усещам тръпчив, стипчив вкус, от който зъбите ми изтръпват. *Зъбите ми скрипнаха от лимона.*

**скришната** *скришнътъ* Скришом, тайно.

**скоросмъртница** *скурусмъртницъ* Силна, люта ракия, първак.

**ско̀руша** *ско̀рушъ* (Pirus domestica) Сорт дре­б­­ни круши.

**скрежасвам, да скрежасам** *скрижасвъм, дъ скрижасъм* Покривам се със скреж. *Навън е студено, прозорците скрежасаха.*

**скрипец** *скрипец* Механично подемно устройство; макара.

**скрибуцам, да скрибуцна** *скрибуцъм, дъ скрибуцнъ* Скърцам, скрибуча. *Вратата скрибуцна.*

**скрибуча** *скрибучъ* Скърцам, скрибуцам. *Вратата скрибучи, трябва да се смаже.*

**скрънза** *скрънзъ* Скъперник, пестелив човек.

**сла̀меник** *сла̀м’ъник* Дюшек, пълен със слама; тюфлек.

**слети коса** *сл’ъти кусъ* (Ornithogalum) Гарвански лук, орнитогалум.

**слѝсвам се, да се слѝсам** *слѝсвъм съ, дъ съ слѝсъм* Смайвам се, учудвам се.

**сло̀боден** *сло̀буд’ън* Неангажиран, свободен, безгрижен.

**слог** *слог* В топонимията: гра­ница между нивите, полските имоти; синор, межда. *Слога.*

**слушлив** *слушлиф* Послушен. *Слушливо момиче.*

**слънчасвам, да слънчасам** *слънчасвъм, дъ слънчасъм* 1. Получавам слънчев удар. 2. Държа се неадекватно. *Какви глупости приказваш, да не си слънчасал.*

**слънчовка** *слънчуфкъ* Слън­чоглед.

**слягам, да сляга** *сл’агъм, дъ сл’агъ* Слизам.

**сляга се** *сл’агъ съ* За земни пластове: бавно потъва, уляга се. *След дъжда пръстта се сляга.*

**смайвам се, да се смая** *смайвъм съ, дъ съ смайъ* Учудвам се удивлявам се, слисвам се.

**смамвам, да смамя** *смамвъм, дъ смам’ъ* За домашни птици: привиквам, примамвам, събирам. *Смами кокошките в курника и ги затвори.*

**смарагд** *смърагд* (гр. smаragdos) Изумруд.

**смарайда** *смърайдъ* Разхайтен човек.

**сма̀хвам се, да се сма̀хна** *сма̀ъвъм съ, дъ съ сма̀ънъ* Ставам налудничав, побърквам се. *Старецът съвсем се е смахнал.*

**смахму̀зям се, да се смахму̀зя** *смъхму̀з’ъм съ, дъ съ смъхму̀з’ъ* Повяхвам, смалявам се, намалявам обема си. *Доматите в щайгата са се смахмузили и не стават за салата.*

**смирисвам се, да се смириша** *смирисвъм съ, дъ съ смиришъ* 1. За растения: кръстосват се и променят качествата си. 2. За животни и хора: подушват се, допадат си, харесват се. *Дините не се сеят до тиквите, защото ще се смиришат и ще имат вкус на тиква. Овцата и овенът се смирисаха.*

**смичам** *смичъм* Свалям, смъквам.

**смотан** *смотън* Невзрачен, неугледен, несръчен, непохватен, глуповат, загубен.

**смотвам, да смотам** *смотвъм, дъ смотъм* Прибирам, скривам нещо набързо, как да е.

**смотолевям, да смотолевя** *смутулев’ъм, дъ смутулев’ъ* Говоря неясно, неразбрано, объркано; мънкам.

**смразявам се, да се смразя** *смръз’авъм съ, дъ съ смръз’ъ* Предизвиквам омраза. *Комшийките за нещо се скараха и се смразиха.*

**смрачава се** *смръчавъ съ* Става тъмно, стъмва се, мръква се.

**смулакам, да насмулакам** *смулакъм, дъ нъсмулакъм* 1. Обирам листа с ръка, като ги свличам по дължината на стъблото; смуля, шмуля. 2. Бързо набирам плодове с листата; смуля, шмуля.

**смуля, да насмуля** *смул’ъ, дъ нъсмул’ъ* 1. Обирам листа с ръка, като ги свличам по дължината на стъблото; смулакам, шмуля. 2. Бързо набирам плодове с листата; смулакам, шмуля. *Насмулих листа за зайците. Насмулих малко череши, вземи ги.*

**сниша̀вам се, снѝшам се, да се снѝша** *сниша̀въм съ, снѝ­шъм съ, дъ съ снѝшъ* Навеждам се, привеждам се. *Снишавам се край дувара да не ме видят комшиите.*

**снежна топка** *снежнъ топкъ* (Viburnum opulus)Картоп – многогодишен храст с големи топчести бели цветове.

**со̀ба** *со̀бъ* (тур. soba) Стая за спане в селска къща.

**собода** *субуда* Свобода – липса на ограничения, самостоятелност.

**сой** *сой*(тур. soy) Род, коляно, потекло, порода, произход.

**сока̀к** *сука̀к* (тур. sokak от ар.) Черен полски, горски или междуселски път.

**солда̀тин** *сулда̀тин* (ит. sol­dato) Войник.

**со̀па** *со̀пъ* (тур. sopa) Пръчка, тояга за бой.

**со̀паджия** *со̀пъжийъ* (тур. sopa) Побойник, въоръжен със сопа, тояга за бой.

**сопчикар** *сопчикър* Неопределено, объркано, неясно.

**софра̀** *суфръ* (тур. sofra от ар. sufra) 1. Ниска дървена маса; синия. 2. Ястията, яденето върху масата.

**софралък** *суфрълък* (тур. sof­ralik) По­к­ривка за постилане върху софра *‘ниска дървена маса’.*

**спана̀чник** *спъна̀чник* (грц. spа̀naki от перс.) Баница от спанак.

**спаружвам се, да се спаружа** *спъружвъм съ, дъ съ спъружъ* Повяхвам, свивам се, сбръчквам се. *Цветята се спаружиха от сушата.*

**спа̀стрям, да спа̀стря** *спа̀с­тр’ъм, дъ спа̀стр’ъ* Спестявам, икономисвам. *Спастрям пари за черни дни.*

**спихвам, да спихна** *спихвъм, дъ спихнъ* Спадам, свивам се, омеквам, изпускам въздух. *Топката е спихнала.*

**спола̀й** *спула̀й* (грц. eis pollа̀ ѐte *‘за много години’*) Жив да си; благодаря ти; сполайти.

**спола̀йти** *спула̀йти* (грц. eis pollа̀ ѐte *‘за много години’*) Жив да си; благодаря ти; сполай.

**спори** *спури* Върви в ми работата, постигам успехи, резултати. *На Стояна много и спори жътвата.*

**спроти** *спроти* Срещу, против, насреща.

**срамлив** *сръмлиф* Срамежлив, свенлив.

**срамотиите** *сръмутиити* Човешки полови органи; срамотите.

**срамотите** *сръмутити* Човешки полови органи; срамотиите.

**сребърник** *сребърник* Старинна сребърна монета.

**сръдня** *сръдн’ъ* Сърдене, обида, недоволство, лошо настроение.

**стака̀н** *стъка̀н* (рус. стакан) Стъклена чаша.

**старна** *стърнъ* В топонимията: склон, страна на хълм, височина. *Старната.*

**стварвам, да стваря** *стварвъм, дъ ствар’ъ* Стоварвам, разтоварвам.

**стѐлна** *стѐлнъ* За крава: заплодена, бременна.

**степва се, да се степе** *степвъ съ, дъ съ степи* За тъка: сбива се, стяга се. *Не сядай на юргана, че се степва.*

**стѝва** *стѝвъ* (грц. stoiva) Дървено магаре *‘подложка с четири подпори’* в одаята *‘дрешника’,* където се натрупват юргани, одеяла, черги, дрехи. *Сложи юргана на стивата в одаята.*

**стѝга** *стѝгъ* Догонване, на­сти­гане. *Добра стига.* Поздрав, когато някой настигне, догони някого.

**стигам, да стигна** *стигъм, дъ стигнъ* За растения плодове: узрява, израства, става годен за храна. *Копривата стигна, става за чорба.*

**стѝска** *стѝскъ* Неопределено количество вещество, което мо­же да се събере в шепа, да се сложи под мишница или да се обхване с ръка. *Дай стиска сено на агнето. Сложи стиска фиде на чорбата.*

**сто̀вна** *сто̀внъ* (грц. stа̀mna от histemi *‘поставям’*) Стомна – глинен съд за вода с издуто тяло, тясно гърло и извита дръжка с дупка.

**стока** *стокъ* Общо название на домашни животни и птици.

**строполявам се, да се строполя** *струпул’авъм съ, дъ съ струпул’ъ* Падам шумно, тръшвам се.

**струвам** *струвъм* Каня на трапеза роднини и близки след определено време от смъртта на близък роднина. *В неделя струвахме година на баба Цана.*

**струване** *струвъни* Народен обичай, при който се канят на трапеза роднини и близки след определено време от смъртта на близък роднина; помен, панихида.

**стръвен** *стръв’ън* Стръмен. *Стръвното. Стръвните пътеки.*

**стръка** *стръкъ* Двете дървета на каруцата, между които се впряга кон, магаре и др.

**стублица** *стублицъ* В топонимията: кладенче, на което е поставена хралупа от дърво; качка, копаче.

**стъквам, да стъкна** *стъквъм, дъ стъкнъ* Събирам, подреждам горящите дърва в огъня, за да гори по-добре; разпалвам, разгарям. *Стъкни огън да заврят бурканите.*

**стъкмявам, да стъкмя** *стъкм’авъм, дъ стъкм’ъ* Приготвям, подреждам, нареждам. *Жената стъкми трапезата.*

**стърчушка** *стърчушкъ* Дълго дърво, което стърчи отзад на волска или магарешка каруца. *Децата обичат да се возят на стърчушката.*

**сукман** *сукман* Дълга женска дреха без ръкави, която се облича върху блуза.

**султанѐ** *султънѐ* (тур. sult­a­niye) Султание – сорт бяло десертно гроздe без семки.

**сулук** *сулук* (тур. soluk *‘дъх’*) Дъх, въздух.

**сума** *сумъ* Много, голямо количество. *Сума време мина оттогава.*

**сумям се, да се сумя** *сум’ъм съ, дъ съ сум’ъ* За плодове и зеленчуци: развалям се, разлагам се, разпадам се, изгнивам; схумям се. *Тиквата се сумила.*

**сумя̀свам се, да се сумя̀сам** *сум’а̀свъм съ, дъ съ сум’а̀съм* Сещам се, досещам се, съобразявам. *Сумясах се да прибера квачката с пиленцата преди да завали.*

**сундурма̀** *сундурмъ* (тур. sun­­durma) Отворено помещение на къща пред стаите; балкон, навес. *В големите жеги спим на сундурмата.*

**сура̀т** *сура̀т* (тур. surat от ар.) Човешко лице, муцуна, мутра.

**сурваки** *сурвъки* Празник на 1 януари.

**су̀рвам се, да се су̀рна** *су̀рвъм съ, дъ съ су̀рнъ* (грц. soúrno *‘тегля, мъкна, влача’*) Премествам се, хлъзгам се, влача се, събарям се. *Гледай в краката си да не се сурнеш в дерето.*

**сурватка** *сурваткъ* Суроватка – течност, която се отделя от млякото при приготване на сирене; цвик.

**сус** *сус* Млък, мълчи.

**сушина** *сушинъ* Навес, сайвант, сайвана.

**счеквам се, да се счекна** *шчеквъм съ, дъ съ шчекъм* За овощно дърво: отрупва се с плод, а клоните се привеждат до земята от тежестта. *Сливите са се счекнали от плод.*

**счепквам се, да се счепкам** *шчепквъм съ, дъ съ шчепкъм* Карам се, разправям се, споря с някого.

**счестявам се, да се счестя** *шчъст’авъм съ, дъ съ счъст’ъ* Сгъстявам се. *Чорбата се счестила.*

**счо̀квам се, да се счо̀кам** *шчо̀квъм съ, дъ съ шчо̀към* Скарвам се, разправям се, дразня се. *Децата са се счокали.*

**счу̀ва ми се, да ми се счу̀е** *шчу̀въ ми съ, дъ ми съ шчу̀й* Стори ми се, че чух. *Счуха ми се стъпки, но не видях човек.*

**счу̀пено ми е** *шчу̀п’ъну мий* Не съм добре, малко съм болен, неразположен съм.

**събедя̀вам се, да се събедя̀** *съб’ъд’а̀въм съ, дъ съ съб’ъд’ъ* Раз­сънвам се, опомням се, ориентирам се.

**събирание** *събиранийе* Събрание.

**съборетина** *събуретинъ* Стара къща, сграда, която е започнала да се разрушава.

**съга̀** *съгъ* Коричка на повърхността на саламурата за туршия, кисело зеле, сирене.

**съгя̀свам, да съгя̀сам** *съ­г’а̀с­въм, дъ съг’а̀съм* Покривам се със сага *‘коричка на повърхността на саламурата’.*

**съдѝрам, да съдера** *съдѝ­ръм, дъ съдиръ* Скъсвам, разкъсвам.

**съдиро̀свам, да съдиро̀сам** *съ­диро̀свъм, дъ съдиро̀съм* Глобявам.

**съзо̀бвам, да съзо̀бя** *съзо̀б­въм, дъ съзо̀б’ъ* За мол­ци: прояждам, правя дупки в тъкан, плат. *Молците съзобили вълненото одеяло.*

**съкъска** *съкъскъ* (Cucurbita pepo) Сорт тиквички за пържене.

**сълба** *сълбъ* Подвижна дървена стълба.

**сълзя̀, да просълзя** *сълз’ъ, дъ прусълз’ъ* За течност: изтичам на капки, капя, прокапвам, пропускам вода, тая. *Бурето сълзи, трябва да го запаря.*

**съмва се, да се съмне** *съмвъ съ, дъ съ съмни* Разсъмва се, развиделява се.

**съмнало** *съмнълу* Светлина, светло, разсъмване; видело. *Станах по видело.*

**съмилам, да съмеля** *съмилъм, дъ съмел’ъ* Смилам, меля. *Трявба да се съмели брашно.*

**сърбел** *сърб’ъл* Сърбеж.

**сърбогъзка** *сърбугъскъ* Плод от ши­п­­ка.

**сърма** *сърмъ* (тур. sirma) Тън­ка нишка от злато, сребро или друг метал за шев или бродерия.

**съсел** *със’ъл* Плъх.

**съсипва се, да се съсипе** *съсипвъ съ, дъ съ съсипи* Разваля се, проваля се. *Млякото се съсипа.*

**състига се, да се състигне** *състигъ съ, дъ съ състигни* Храня се бързо, лакомо и хапките се догонват, настигат. *Момчето яде лакомо, залъците се състигат в гърлото му.*

**същѝсвам се, да се същѝ­сам** *съштѝсвъм съ, дъ съ съштѝсъм* Обърквам се, слисвам се, смайвам се, шашардисвам се.

**сюнѐт** *с’унѐт*(тур. sűnnet от ар.) Обрязване – религиозен обичай у мохамеданите.

**сюргю̀н** *с’ург’у̀н* (тур. sűr­gún) Стомашно разстройство, диария.

**сюрѝя** *с’урѝйъ* (тур. sűrű) 1. Стадо овце, к ози и др. 2. Тълпа, множество хора. *В двора на училището има цяла сюрия деца.*

**сюрмѐ** *с’урмѐ* (тур. sűrme) Дървено или желязно приспособление за затваряне, заключване отвътре на врата или прозорец; мандало.

**сякъде** *с’акъди* Навсякъде.

**сякак** *с’акък* Всякак.

**сякакъв** *с’акъкъф* Всякакъв.

# Т

**таба̀н** *тъба̀н* (тур. taban) 1. Стъпало, ходило на крак. 2. Стъпало, ходило на обувка. 3. Табак – голям лист цветна хартия, която се използва за обвивка на тетрадки, учебници, подаръци.

**табия̀т** *тъбийа̀т* (тур. tabiat от ар.) Характер, нрав.

**табиятлѝйка** *тъбийътлѝйкъ* (тур. tabiatli от ар.) 1. Жена с характер, старателна, прецизна в работата. 2. Жена, която обича да си угажда.

**табиятлѝя** *тъбийътлѝйъ* (тур. tabiat от ар.) 1. Човек с характер, старателен, прецизен в работата. 2. Човек, който обича да си угажда.

**табиятлък** *тъбийътлък* (тур. tabiat от ар.) Майсторство, майсторлък.

**та̀бла** *та̀блъ* (лат. tabella) 1. Поднос – съвсем плитък, равен съд за поднасяне на ястия и др. 2. Черна дъска в училище.

**табу̀н** *тъбу̀н* (тюрк. tabun) Стадо коне или други копитни жи­вотни.

**та̀бя** *та̀б’ъ* (тур. tabya)В топонимията: височина с укрепления за охрана на път по време на войни.*Табята.*

**тавря̀з** *тъвр’а̀с* Трезвен, изтрезнял, бодър.

**тагадък** *тъгъдък* Бързо, припряно.

**тага̀р** *тъга̀р* (тур. tağar) Голямо кръгло дървено сито за зърнени храни.

**тадес** *тъдес* Тук, наоколо, наблизо.

**тая** *тъйъ* За течност: изтичам на капки, капя, прокапвам, пропускам вода, сълзя. *Кацата таи, трябва да се запари.*

**тайфа̀** *тъйфъ* (тур. tayfa от ар.) Група от безделници, пакостници.

**та̀ке** *та̀ки* (тур. takke от ар.) Малка мека шапка без перифирия, кепе.

**таквозцък** *тъкосцък* Ей толкова мъничко.

**такозям** *тъкоз’ъм* Правя, върша нещо.

**такъми** *тъкъми* (тур. takim) Съвкупност, комплект от вещи, инструменти. *Вземай си такъмите и да те няма.*

**тала̀з** *тъла̀с* (тур. talaz от грц. thа̀lassa *‘море’*) Вълна̀.

**таласъм** *тълъсъм*(тур. tala­sim от ар.) Според суеверните вярвания – зъл нощен дух, който приема различни образи и плаши хората; привидение.

**тала̀ш** *тъла̀ш* (тур. talaş) Лен­товидни дървени изрезки, които се отделят при рендосване.

**талѐрка** *тълѐркъ* (нем. Ta­ler) Плитка дървена чиния; дървена подложка.

**та̀лпа** *та̀лпъ* (рум. talpä) Де­бела дъска.

**тамазлък** *тъмъзлък* (тур. da­mazlik) Дамазлък – отгледани вкъщи животни, птици, а не купени.

**тама̀н** *тъма̀н* (тур. tamam от ар.) 1. Точно колкото трябва, по мярка. 2. Токущо, тъкмо, преди много мал­ко. *Дойде таман навреме.*

**тамянка** *тъм’анкъ* (грц. thymiama)Сорт бяло грозде съссилен аромат, подобен на тамян.

**таманя, да натаманя** *тъмън’ъ, дъ нътъмън’ъ* (тур. tamam от ар.)Подреждам, уреждам, нагаждам, натъкмявам.

**тантѐла** *тънтѐлъ* (фр. dan­telle) Дантела – ажурена тъкан или плетиво, изплетено на различни фигури за украса на облекло, за завеси, покривки и др.

**тантел-марка** *тънтел-маркъ* Бедност, сиромашия, безпаричие.

**тантурест** *тънтур’ъс* 1. Дебел, шишкав, пълен човек. 2. Предмет със заоблена форма, тумбест. *Тантуресто шише* ‘бутилка’*.*

**тантуркам** *тънтуркъм* Люлея, друсам, дундуркам дете.

**тану̀р** *тъну̀р* (тур. tanur) Малка плоска дървена чиния за рязане на месни продукти, която служи и за подложка за горещи съдове. *Нарежи сланината на танура.*

**танурче** *тънурчи* (тур. tanur) Малък танур – плоска дървена чиния за рязане на месни продукти, която служи и за подложка за горещи съдове; танур.

**та̀па** *та̀пъ* (тур. tapa от ит. tappo) Коркова запушалка за бутилки.

**тапѝя** *тъпѝйъ* (тур. tapu от ар.) Документ.

**тара̀ба** *търа̀бъ* (тур. taraba от ар.) Плитък сандък за излагане на плодове и зеленчуци за продан; сергия.

**тарама̀** *търъмъ* (тур. tara­ma) Неразбит хайвер.

**тарапана̀** *търъпънъ* (тур. ta­raphane от ар.) Голяма навалица, тълпа, блъсканица.

**тарата̀йка** *търъта̀йкъ* (рус. таратайка) Разнебитено, раздрънкано превозно средство.

**тараш** *търаш* (тур. taraş) Търсене, претърсване, обиск, кражба.

**тараша, да отараша** *търашъ, дъ утърашъ* (тур. taraş) Претърсвам, пребърквам, обискирам, обирам, крада.

**та̀рга** *та̀ргъ* (рум. targä нем. Trage *‘носилка’*) 1. Малка дървена носилка с дръжки за пренасяне на строителни материали, тор и др. от двама души. 2. Сандъче за бутилки. *Купихме тарга бири.*

**тарджик** *тържик* (тур. daĝarcik *‘кожена чанта’*) Кожена или тъкана торба, чанта.

**тарика̀т** *търика̀т* (тур. ta­ri­kat от ар. *‘прикрит’, ‘потаен’*) Хитър, нахален, дързък човек.

**тарикатлък** *търикътлък* (тур. tarikatlik) Проява на тарикат *‘хитър, нахален и дързък човек’;* хитрост, нахалство.

**та̀рос** *та̀рус* (грц. thа̀rros) (Artemisia dracunculus) Естрагон – градинска подправка.

**та̀ртор** *та̀ртур* (грц. tа̀rta­ros) Водач, главатар на безделници, пакостници.

**тас** *тас* (тур. tas от перс.) Не­голям метален съд за гребане на вода.

**татрузя** *тътруз’ъ* Влача с усилие, мъкна. *Едва си тътрузя краката.*

**тафта̀** *тъфтъ* (тур. tafta от перс.) Тънък и лъскав копринен плат.

**тачка** *тачкъ* Тясна, тънка и дълга изрезка от дъска; летва.

**ташак** *тъшак* (тур. taşak) Тестис.

**ташкън** *тъшкън* (тур. taşkin) Тежко, трудно, непосилно.

**тевекѐл** *тивикѐл*(тур. tevek­kel *‘безгрижен’*) Щедър, разбран, добродушен.

**тезгя̀ф** *тизг’а̀ф* (тур. tezgâh от перс.) Закрепена маса за работа в работилница или магазин.

**тек** *тек* (тур. tek) Нечетен, нечифтен.

**текер-мекер** *т’ъкер-м’ъкер* (тур. tekerlen *‘губя равновесие като преплитам* *крака при ходене’*)Вървя бавно, клатушкам се, влача се.

**телограма** *тилуграмъ* (рус. телеграмма, фр. tеlеgramme) Телеграма.

**теля̀к** *т’ъл’а̀к* (тур. tellâk) Слу­жител в баня, който изтрива къпещите се мъже.

**теля̀чка** *т’ъл’а̀чкъ*(тур. tel­lâk) Служителка в баня, която изтрива къпещите се жени.

**темѐл** *тимѐл* (тур. temel от грц. the­mѐlion) Основа на сграда.

**темеру̀т** *т’ъм’ъру̀т* (тур. te­me­r­rűt) Затворен човек, инат, темерутин.

**темеру̀тин** *т’ъ­м’ъ­ру̀­тин* (тур. temer­rűt) Затворен човек, инат, темерут.

**тенекеджѝйница** *тиникижѝйницъ*(тур. tene­ke) Работилница за тенекиени, ламаринени изделия.

**тенекеджѝйство** *тиникижѝйству* (тур. tene­ke­ci) Занаят на тенекеджия.

**тенекеджѝя** *тиникижѝйъ* (тур. tenekeci) Занаятчия, който изработва изделия от тенекия, ламарина.

**тенекѝя** *тинкѝйъ* (тур. teneke) 1. Тънък метален лист, ламарина. 2. Висок правоъгълен съд от такъв лист ламарина с вместимост 16 литра. *Сложи тенекията със сирене в мазата.*

**тепегьо̀з** *типиг’о̀с* (тур. te­pe­gőz) Дебелоок, нахален, безочлив, без­срамен.

**тепсѝя** *типсѝйъ* (тур. tepsi) Поднос.

**терзѝя** *тирзѝйъ* (тур. terzi) Шивач.

**терк** *терк* (тур. terk от ар.) Образец, модел, кройка.

**терсенѐ** *т’ърс’ънѐ* (тур. ter­si­ne) Наопаки, обратно, не както трябва. *\*Всички наопаки, а той терсене.* Неразбран, лош, своенравен човек.

**тертѝп** *тиртѝп* (тур. tertip от ар.) План, начин, вид, модел.

**теслимя̀вам, да теслимя̀** *тис­лим’а̀въм, дъ тислим’ъ* (тур. teslim etmek от ар.) Предавам нещо, за да се отърва от него; харизвам, зачислявам. *Теслимявам ти агнето да го пасеш.*

**тѐша, да отѐша** *тѐшъ, дъ утѐшъ* Копая плитко, прерязвам тревата с мотиката. *Вчера отесахме лозето.*

**тѐшки** *тѐшки* (тур. keşke от перс.) По-добре би било; дано. *Тешки да бях дошла малко по-рано.*

**тиганѝца** *тигънѝцъ* (грц. tegani) Вид каша, приготвена в тиган.

**тимаря̀** *тимър’ъ* (тур. timar etmek) 1. Чеша кон или друго животно. 2. Бия, наказвам с бой.

**тѝнтири-мѝнтири** *тѝнти­ри-мѝнтири* Празни приказки, глу­­­­пости, измислици; бошлаф.

**тира̀нти** *тира̀нти* (ит. tiran­te от tirare *‘тегля’*) Презрамки за панталон от широк ластик със закопчалки.

**тирвам, да тирна** *тирвъм, дъ тирнъ* Изсипвам, разполагам на тънък слой, на един ред. *Тирнах липовия цвят да съхне на сянка.*

**титѝк** *титѝк* В готовност, в очакване. *Утре след изгрев слънце да си на титик, тръгваме за гъби.*

**тихчина̀** *тихчинъ* Задушно, знойно време. *Хайде да спим на двора, вкъщи е тихчина.*

**тихалък** *тихълък* Тишина, ти­хо място.

**тишла̀йфер** *тишла̀йф’ър* (нем. Tischläu­fer) Тясна продълговата бродирана покривка за маса, за бюфет и др. *Тишлайферът е за новия буфет* ‘бюфет’.

**топлѝйка** *туплѝйкъ* (тур. top­­lu iğne *‘игла с топче, глава’*) Кар­фица с главичка във форма на топче на единия край.

**топорѝшка** *тупурѝшкъ* Дървена дръжка на земеделско сечиво; сап.

**топу̀з** *тупу̀с* (тур. topaz) Желязна топка, която се използва като тежест на кантар, часовник и др.

**торла̀к** *турла̀к* (тур. torlak) Пълничко малко дете.

**трап** *трап* В топонимията: естествена или изкуствена яма; падина; валог. *Трапа. Генчов трап. Топузов трап.* \**Прескочи трапа.* 1. Избягна смъртта, оздравя. 2. Издържа си изпитите; премина в следващия клас или курс.

**трапазан** *тръпъзан* Дъсчена ограда на външно стълбище.*Метни юргана на трапазана.*

**трапѐза** *тръпѐзъ* (грц. trа̀­pe­za от tet­rа̀peza *‘четири крака’*) Наредена маса за хранене.

**трапѐзник** *тръпѐзник* (грц. trа̀peza от tet­rа̀peza *‘четири крака’*) Покривка за трапеза, за маса.

**требя, да претребя** *треб’ъ, дъ притреб’ъ* Чистя, сортирам боб, леща, ориз.

**трен** *трен* (фр. train) Влак.

**тренда̀фил** *тринда̀фил* (фр. train) Вид роза, розов храст.

**треперу̀шка** *трип’ъру̀шкъ*Сре­бърен или златен женски накит с лъскави пластинки и телчета. *Подарих на внучката треперушки да си ги закачи на ушите.*

**тригя̀** *триг’ъ* (грц. trygia) 1. Винен камък – твърда утайка от вино по стените на бъчва. 2. Кир – нечистотия, която се сваля от тялото при къпане.

**тригя̀свам, да тригя̀сам** *триг’а̀свъм, дъ триг’а̀съм* (грц. try­gia) Натрупвам нечистотии по тялото си.

**триж** *триш* Три пъти.

**троня̀, да натроня̀** *трун’ъ, дъ нътрун’ъ* Роня царевица, хляб и др. *Да натрониш папур ‘*царевица*’ и да нахраниш пуйките.*

**тропика̀л** *трупика̀л* (фр. tro­pical) Вид плат от изкуствена материя.

**трополак** *трупулак* Шумна подготовка за голям семеен празник – чистене, подреждане, пазаруване, приготвяне на храна. *Голям трополак беше на сбора.*

**тросък** *тросък* (Cynodon dactylon) Троскот – многогодишно тревисто растение с дълго пълзящо коренище с подземни издънки.

**трошляк** *трушл’ак* Натрошени дребни камъни, чакъл.

**трудна** *труднъ* Бременна. *Трудна жена.*

**тру̀фя се, да се натру̀фя** *тру̀­ф’ъ съ, дъ съ нътру̀ф’ъ* (грц. trufа̀o *‘живея разточително’*) Гиздя се, контя се; прекалявам с накитите. *Натруфила се като коледна елха.*

**тръвна** *тръвнъ* Тръвен ко­шер – конусовиден кошер за пчели с отвор в долния край, изплетен от пръчки, измазан отвън с говежда тор.

**трътка** *тръткъ* Задната месеста част от тяло на птица, върху която са разположени перата на опашката.

**трътлест** *трътл’ъс* Нисък дебел човек.

**ту̀йнака** *ту̀йнъкъ* Това-оно­ва, туйнаки. *Къде е туйнака, забравих как му викат.*

**ту̀йнаки** *ту̀йнъки* Това-оно­ва, туйнака.

**ту̀канцък** *ту̀кънцък* Тук. *Влизай, туканцък съм.*

**тулу́́м** *тулу̀м* (тур. tulum) 1. Одрана животинска кожа, която служи като съд за сирене, масло, катран и др. 2. Корем, търбух.

**ту̀мба** *ту̀мбъ* Голяма група хора, тълпа, навалица.

**тумба-лумба** *тумбъ-лумбъ* 1. Межд. за наподобяване на звук от биене на барабан. 2. Веселба, сватба. \**Тумба-лумба шикалка* ‘кълбовиден израстък по дъбови дървета’, *няма сватба никаква.*

**тумба̀к** *тумба̀к* Корем, търбух.

**тумба̀че** *тумба̀чи* Вид издута палачинка.

**тумбачест** *тумбачъс* С голям корем.

**ту̀мбест** *ту̀мб’ъс*Нисък и широк, най-често за стъклен буркан; тантурест.

**ту̀мва, да ту̀мне** *ту̀мвъ, дъ ту̀мни* Хрумва ми, идва ми на ум, сещам се. *Тумнало му на Тодор да ходи за риба.*

**туна беда** *тунъ б’ъда* Голяма, неочаквана беда. \**Да пази Господ от туна беда и от лоша жена.*

**тупа-лупа** *тупъ-лупъ* Межд. за наподобяване на тъп звук при силно удряне.

**тупурдѝя** *тупурдѝйъ* (тур. tupurdu) Голям шум, глъчка, неразбория.

**ту̀рско лалѐ** *ту̀рску лълѐ* Кичесто жълто лале с тънки остри листа.

**туру̀к** *туру̀к* (тур. turuk) Мор­ска риба, подобна на паламуд, но по-едра от него.

**ту̀рям, да ту̀ря** *ту̀р’ъм, дъ ту̀р’ъ* Слагам, поставям.

**туткав** *туткъф* Бавен, муден, несъобразителен.

**туткам се, да се натуткам** *туткъм съ, дъ съ нътуткъм* Бавя се, мая се, мотая се, движа се бавно.

**ту̀тманик** *ту̀тмъник* (тур. tutma *‘залепен’*) Вид баница със сирене, яйца и мас, омесени в тестото.

**туфа** *туфъ* Множество растения, поникнали в близост или от едно коренище. Мащерката расте на туфи.

**тъдѐс** *тъдѐс* Тук някъде, наоколо. *Тъдес има кладенче.*

**тъпан** *тъпън* Барабан – ударен музикален инструмент с цилиндрична форма, от двете страни на който е изпъната кожа. *\*Един бие тъпана, друг обира парсата.* Един работи, а друг ползва облагите от труда му.

**тъпанар** *тъпънар* Барабанист – музикант, който свири на тъпан *‘барабан’.*

**търбушо̀н** *търбушо̀н* (фр. tire-bouchon) Тирбушон – уред за изтегляне на коркова тапа от бутилка.

**търгам, да отъргам** *утъргвъм, дъ утъргъм* Скубя, отскубвам, изтръгвам. *Време е да отъргам зеления лук.*

**търкало** *търкъло* Колело, кръг, кръгла плоча на печка. \**Глупости на търкалета.* Големи глупости.

**търмък** *търмък* Желязно земеделско сечиво, в края на което има множество напречни къси зъбци и се използва за събиране на трева, сено, окапали листа и др.

**търмъча, да отърмъча** *търмъчъ, дъ утърмъчъ* Събирам с търмък *‘земеделско сечиво със зъбци’* трева, сено, окапали листа и др.

**търча, да изтърча** *търчъ, дъ истърчъ* Тичам, бягам, движа се бързо.

**тършувам, да претършувам** *тършувъм, дъ притършувъм* Ровя, търся навсякъде, претърсвам, обискирам.

**тътрузя** *тътруз’ъ* Мъкна, влача с усилие. *Едва си тътрузя краката от умора.*

**тюрлю̀ гювѐч** *т’урл’у̀ г’у­вѐч* (тур. tűrlűgűveç) Печено ястие с различни зеленчуци с месо или без месо.

**тюхкам се** *т’ухкъм съ*Оплаквам се, окайвам се, вайкам се.

# У

**у** Предлог в. *Занеси тенекията у мазата.*

**увѐсвам, да увѐся** *увѐсвъм, дъ увѐс’ъ* Отпускам да виси, да натежи, да се отпусне. *Увесих венците с лук и чесън на пърта* ‘прът’.

**увѐсвам се, да се увѐся** *увѐ­­свъм съ, дъ съ увѐс’ъ* Омърлушвам се, отчайвам се. *Какво си се увесил, я ела да похапнем.*

**Увединѐ** *Увидинѐ* Въведение Богородично – религиозен празник.

**увѝжда ми се, да ми се** **увѝди** *увѝждъ ми съ, дъ ми съ увѝди* Омръзна ми да чакам, да бездействам, да работя. *Увидя ми се, докато прекопая лозето.*

**уда** *удъ* Вода. *\*Уда, ляб – пачи гъз.* – За човек, който пие вода по време на храненето.

**уйдѝсвам, да уйдѝсам** *уйдѝсвъм, дъ уйдѝсъм* (тур. uydun) Допадам, съгласявам се. *Уйдисах на брат си да отидем на реката.*

**уйдурдѝсвам, да уйдурдѝсам** *уйду̀рдѝсвъм, дъ уйдурдѝ­съм* 1. Натъкмявам, приспособявам. 2. Съчетавам, досъчинявам. *Уйдурдисахме работите така, че да сдобрим роднините.*

**у̀лав** *у̀лъф* Глупав, ненормален, побъркан, шантав. *Хич не се прави на улав.*

**улама̀** *улъмъ* (тур. ulama) Пресечната линия между две покривни равнини, където се образува водосборен улей, при който се прави хидроизолация от ламарина.

**у̀лей** *у̀л’ъй* В топонимията: дълбок черен път, който подсича стръмен склон, където се образува постоянно въздушно течение. *Улея.*

**улѝя** *улѝйъ* Голяма торба от груб памучен плат.

**улца** *улцъ* Къса кална, непавирана, неасфалтирана селска улица, пресечка. *Мини през улцата да стигнеш по-бързо.*

**умалявам, да умалея** *умъл’авъм, дъ умълейъ* Уморявам се.

**умърлушвам се, да се умърлуша** *умърлушвъм съ, дъ съ умърлушъ* Отпускам се, замислям се, кротвам се, ставам мълчалив.

**унука** *унукъ* Внук, внучка.

**упрягам, да упрегна** *упр’агъм, дъ упрегнъ* Впрягам животно, за да тегли каруца, плуг и др.

**у̀рбулешката** *у̀рбулѐшкътъ* Необмислено, стремглаво, безразсъдно, слепешката.

**уривам, да урина** *уривъм, дъ уринъ* Гълча, мъмря, карам се, разправям се. *Снощи пак го уривах.*

**урожа̀й** *уружа̀й* Реколта, плодородие.

**урсу̀з** *урсу̀с* (тур. uğur­suz) Проклет, неразбран, инат, опак човек, урсузин.

**урсу̀зин** *урсу̀зин* (тур. uğur­suz) Проклет, неразбран, инат, опак човек, урсуз.

**урсузлу̀к** *урсузлу̀к* (тур. uğur­­­suzluk) Проклетия, лошотия.

**урунгел** *урунг’ъл* Грозен мъж, грозна жена.

**уруспѝя** *уруспѝйъ* (тур. uru­s­pu) Жена с леко поведение.

**усу̀нлъжа** *усу̀нлъжъ* Търпеливо, бавно, постепенно, хитро, убедително. *Не се тревожи, усунлъжа работата ще стане.*

**уталагам, да уталожа** *утълагъм, дъ утъложъ* Успокоявам, умирявам, укротявам, утихвам.

**у̀тречка** *у̀тричкъ* Утре, в близко бъдеще.

**ущеник** *ушт’ъник* Така се нарича стар мъж, дядо в игра-загадка.

**ущеница** *ушт’ъницъ* Така се нарича стара жена, баба в игра-загадка. *Насред село живеят ущеник и ущеница.*

**ушибам се** *ушибъм съ* Леко напълнявам, разхубавявам се. *Момченцето пораснало, ушибало се.*

**уяждам се, да се уям** *уйаждъм съ, дъ съ уйам* Ям до насита, преяждам.

# Ф

**файда̀** *фъйдъ* (тур. fayda от ар.) Полза, изгода, облага, печалба. *\*Кел файда.* Никаква полза.*\*Файда йок.* Няма полза.

**фалба̀** *фълбъ*Хвалба, похвала.

**фа̀ля, да пофа̀ля** *фа̀л’ъ, дъ пуфа̀л’ъ*Хваля някого.

**фанѐла** *фънѐлъ* (фр. flanelle от анг. flannel) Плетена вълнена жилетка.

**фарла̀ш** *фър­ла̀ш* (тур. faraş от ар.) Широка лопата за смет. *Донеси метлата и фарлаша.*

**фарфара̀** *фърфъръ* (тур. far­fara от ар.) Несериозен, вятърничав човек; бърборко, многознайко.

**фашкѝя** *фъшкѝйъ* (тур. fis­ki) Говежда или конска тор.

**ферман** *ф’ърман* (тур. ferman от перс.) Дълъг писмен текст. *Имам писмо от майка, написала е цял ферман.*

**фесто̀н** *фисто̀н* (фр. feston *‘гирлянда’* от ит. festone) Бродерия във вид на малка дъга по края на дреха, покривка и др.

**фила̀нкишия** *фила̀нкишийъ* (тур. filân *‘някой’* + kes *‘човек’, ‘лице’* от перс.) Неизвестен човек, някой си човек, еди-кой си. *Налей си вода, кладенчето е на селото, не е на филанкишията.*

**фѝра** *фѝръ* Намаляване на обема и теглото на стока вследствие на изпарение, повреда и др. *Като я изпрахме, вълната даде фира.*

**фиста̀н** *фиста̀н*(тур. fistan от грц. phoústa от алб.) Селска пола, фуста.

**фистанлък** *фистънлък* (тур. fistanlik) Вид памучен плат за летни поли.

**фитарѝя** *фитърѝйъ*(грц. phy­tа̀rion *‘ра­стение’*)Леха в зеленчукова градина.

**фѝтка** *фѝткъ* (тур. fita) Пуйка.

**фиткам** *фиткъм* Духам шумно, когато в устата ми е попаднала гореща или люта храна.

**фичкам, да фична** *фичкъм, дъ фичнъ*Хвърлям небрежно, захвърлям, зазипвам.

**фишю̀** *фиш’у̀* (фр. fichu) Дамско тън­ко прозрачно шалче.

**фльо̀нга** *фл’о̀нгъ* (арум. fl’on­gu от ит. fiocco от лат. floccus *‘парче’*) Широка лента от тънък копринен плат, завързана като пеперудка; джувка.

**фльо̀рца** *фл’о̀рцъ* (рум. fleo­arcä) Лека, развратна жена.

**фонда̀н** *фунда̀н* (фр. fondant *‘сочен’, ‘топящ се’*) 1. Вид полу­твърда захар, употребявана за захарни изделия. 2. Мек ароматизиран бонбон, който се топи.

**фрасвам, да фрасна** *фрасвъм, дъ фраснъ* Удрям силно, цапардосвам.

**фризѝрам** *фризѝръм* (фр. fri­ser) За коса: правя къдрава, накъдрям.

**фризура** *фризуръ* Прическа, която прави косата къдрава.

**фрикасѐ** *фрикъсѐ* (фр. fri­cas­sѐe от лат. frico *‘търкам’*) Ястие от месо и бял гъст сос от брашно с чесън.

**фукара** *фукъръ* (тур. fukara от ар.) Бедняк, сиромах.

**фукарѝя** *фукърѝйъ* **̀**(тур. fukara от ар.) Бедност, беднотия, сиромашия.

**фукарлък** *фукърлък* (тур. fukarlik от ар.) Бедност, беднотия, сиромашия.

**фчела** *фчилъ* Пчела.

**фчелин** *фчилин* Пчелин, място за кошери.

**фъкам, да офъкам** *фъкъм, дъ уфъкъм* Подстригвам късо.

**фъндък** *фъндък* Малко количество памук, вълна, козина, коса и др. *По пътеката са минавали овце, има фъндъци вълна по трънките.*

**фъркам** *фъркъм* Хвърча.

**фърколѝца** *фъркулѝцъ* (рум. от лат. furca *‘вила’*) Вилица.

**фърладисвам, да фърладисам** *фърлъдисвъм, дъ фърлъдисъм* Гневя се, сърдя се, кипвам, избухвам, ядосвам се. *Васил бързо фарлъдиса.*

**фърту̀на** *фърту̀нъ* Снежна бу­­ря, виелица.

# Х

**хабѐр** *ъбѐр* (тур. haber) Вест, известие, новина.

**хаберлѝя** *ъб’ърлѝйъ* (тур. haber) Уведомен, известѐн за нещо.

**хава̀** *ъвъ* (тур. hava от ар.) 1. Атмосферно време. 2. Настроение, положение. \**На хава.* Навън, на двора, на открито.

**хава̀н** *ъйва̀н* (тур. havan от перс.) Голям метален съд, обикновено бронзов, в който се чукат орехи, захар, чесън, червен пипер и др.

**хава̀нче** *ъйва̀н­чи* (тур. havan от перс.) Малък хаван – метален съд, обикновено бронзов, в който се чукат орехи, захар, чесън, червен пипер и др.

**хаджѝйка** ъжѝйкъ (тур. ha­ci) Жена, която е ходила на хаджилък *‘поклонение на свети места’.*

**хаджилък** *ъжилък*(тур. ha­cilik от ар.) Отиване на поклонение на светите места в Ерусалим за християните и в Мека и Медина за мохамеданите.

**хаджѝя** *ъжѝйъ* (тур. haci) Мъж, който е ходил на хаджилък *‘поклонение на свети места’.*.

**хаджѝйче** *ъжѝйчи* (Antirrhinum)Градинско цвете – кученце, антиринум.

**хазър** *ъзър* (тур. hazir от ар.) Така и така, разгеле.

**хаѝр**  *ъѝр* (тур. hayir от ар.) Добро, щастие, сполука.

**хаирлѝя** *ъирлѝйъ*(тур. hayir­li) Човек, който носи щастие, сполука.

**хаирсъзин** *ъирсъзин* (тур. hayirsiz) Зъл човек, проклетник, нехранимайко.

**хайва̀нин** *ъйва̀нин* (тур. hay­van от ар.) Глупак, неразбран човек.

**хайду̀тин** *ъйду̀тин*(тур. haydut) Крадец, обирджия.

**хайдуткѝня** *ъйдуткѝн’ъ* (тур. haydut) Крадла, обирджийка.

**хайдутлу̀к** *ъйдутлу̀к* (тур. haydutluk) Кражба, разбойничество, обирджийство.

**ха̀йка** *а̀йкъ* (тур. haykiri *‘вик’, ‘крясък’*) Организирано пре­следване на дивеч или разбойници.

**хайла̀з** *ъйла̀с* (тур. ha­y­laz) Мързеланин, ленивец, хайлазин.

**хайла̀зин** *ъйла̀зин* (тур. ha­y­laz) Мързеланин, ленивец, хайлаз.

**хайлазкѝня** *ъйлъскѝн’ъ* (тур. haylaz) Мързелана, ленивка.

**хайлазлък** *ъйлъзлък* (тур. haylazlik) Мързел, безделие.

**хайлазу̀вам** *йълъзу̀въм* (тур. haylaz) Мър­­зелувам, безделнича.

**хаймана̀** *ъймънъ* (тур. hay­ma­na *‘пасище за свободен добитък’*) Безделник, скитник, нехранимайко.

**хайману̀вам** *ъймъну̀въм* (тур. haymana) Безделнича, скитам се без работа, хайманосвам.

**хаймано̀свам** *ъймъно̀свъм* (тур. hayma­na) Безделнича, скитам се без работа, хайманувам.

**ха̀йта** *а̀йтъ* (тур. hayta) Човек, който се скита без работа; безделник, скитник, нехранимайко.

**хак** *хак* (тур. hak от ар.) Право, заслужено, справедливо. *Хак му е, тъй му се пада.*

**хаквам, да хакна** *хаквъм, дъ хакнъ* Бода, вкарвам, мушкам, забивам. *Докторът му хакна инжекция.*

**хал** *ал* (тур. hal от ар.) Положение, състояние, в което се намира някой; лошо положение. *Не ме питай на какъв хал съм.*

**ха̀ла** *а̀лъ* (грц. chа̀laza *‘градушка’*) Силна буря, ураган.

**хала̀л** *ъла̀л* (тур. helâl от ар.) От сърце, с благословия подарявам нещо. *Халал да ти е гривната, носи я със здраве.*

**ха̀ли** *а̀ли* (нем. Halle) Голям покрит пазар за хранителни продукти.

**ха̀лище** *а̀лишти* (тур. hali *‘килим’*) Дебела черга за завиване или постилане, изработена от вълна или козина.

**хало̀свам, да хало̀сам** *ъло̀с­въм, дъ ъло̀съм* (грц. chalnо̀, chalо̀ *‘повреждам’*) Блъскам, удрям сил­но.

**хало̀свам се, да се хало̀сам** *ъло̀свъм съ, дъ съ ъло̀съм*(грц. chalnо̀, chalо̀ *‘повреждам’*) 1. Удрям се, блъскам се случайно. 2. Преструвам се, превземам се, кокетнича.

**хама̀лин** *ъма̀лин* (тур. hamal от ар.) Носач.

**хамаллък** *ъмъллък* (тур. hamalik от ар.) 1. Работа на хамалин *‘носач’.* 2. Тежка, обикновено физическа работа.

**хамало̀гия** *ъмъло̀гийъ* (тур. hamalik от ар.) 1. Работа на хамалин. 2. Тежка, обикновено физическа работа.

**хамалу̀вам** *ъмълу̀въм* (тур. hamal от ар.) 1. Изпълнявам работа на хамалин *‘носач’.* 2. Върша тежка, обикновено физическа раота.

**хамсѝя** *ъмсѝйъ* (тур. hamsi от грц.) Вид дребна морска риба със странично сплескано тяло, дълго до 15 см.

**хаму̀т** *ъмут* (тур. hamut) Дървена, обшита с кожа примка за шия на впрегатен кон.

**хан** *ан* (тур. han от перс. hane *‘къща’* ) 1. Кръчма и гостилница с помещения за спане на пътници и с обор за добитък; странноприемница. 2. Дом, в който постоянно влизат и излизат много хора.

**ханджѝйка** *ънжѝйкъ* (тур. hanci) Съпруга на ханджия, кръчмарка.

**ханджѝя** *ънжѝйъ* (тур. han­ci) 1. Притежател на хан. 2. Кръчмар, гостилничар.

**ханъма** *ънъмъ* (тур. hanim) Омъжена туркиня, кадъна.

**харамѝйство** *ъръмѝйству* (тур. harami от ар.) Проява, дейност на харамия *‘бунтовник, разбойник’;* бунтовничество, разбойничество.

**харамѝя** *ъръмѝйъ* (тур. ha­ra­­mi от ар.) Хайдутин, бунтовник, разбойник.

**харда̀л** *ърда̀л* (тур. hardal от ар.) Синап, синапено семе.

**ха̀рен** *а̀р’ън* (грц. haris *‘радост’, ‘благодарност’*) Добър, хубав.

**харѝзвам** *ърѝзвъм* Подарявам, давам дума да подаря.

**харма̀н** *ърма̀н* (тур. harman от перс.) 1. Равно утъпкано кръгло място в двора на селска къща, където се вършее с животинска тяга. 2. Част от селски двор, къ­дето покритата с трева и бурени земя не се обработва, а се отглеждат свободно домашни птици и малки животни. *Кокошките и пуй­ките пасат на хармана.*

**харманджѝйка** *ърмънжѝй­къ* (тур. harmanci) Жена, работеща на хармана *‘утъпкана кръгла площадка в двора’* по време на вършитба.

**харманджѝя** *ърмънжѝйъ* (тур. harmanci) Човек, работещ на хармана *‘утъпкана кръгла площадка в двора’* по време на вършитба.

**харч** *арч* (тур. harç от ар.) Паричен разход, разноски.

**ха̀рча, да изха̀рча** *а̀рчъ, дъ иза̀рчъ*(тур. harç от ар.) Изразходвам.

**харчилък** *ърчлък* (тур. harçlik от ар.) Пари за дребни разходи.

**хас** *ас* \**Има си хас.* Виж ти, възможно ли е.

**хасѐ** *ъсѐ* (тур. hasa от ар.) Тънко доброкачествено памучно платно.

**хаста̀р** *ъста̀р* (тур. astar) Под­плата на дреха.

**хастарлък** *ъстърлък*(тур. astarlik) Плат, който се използва за хастар, за подплата.

**ха̀съл** *а̀съл* (тур. hasil от ар.) В края на краищата, изобщо, всъщност.

**хатър** *ътър* (тур. hatir от ар.) Угода, удоволствие, силно желание; почит, уважение. *\*Не прекършвай хатъра на някого.* Не се противопоставяй на желанието на някого. \**Студът за хатър не ходи, обличай си дебелите дрехи.* Студът не е за удоволствие, от него можеш да се разболееш.

**хеле** *ел’ъ* (тур. hele, перс. hala от ар. hallă) Най-сетне, най-после.

**хептен** *йъптен*(тур. hepten) Напълно, съвсем, никак. *Ама той хептен не става за тази работа.*

**хергелѐ** *йъргилѐ* (тур. her­ge­le от перс.) Стадо коне.

**хич** *ич*(тур. hiç от перс.) Никак, съвсем.

**хляв** *ляф* Хляв – обор за животните, разположен под жилищните помещения на къщата. *Затворих овцете в хлява.*

**хокам, да нахокам** *хокъм, дъ нъхокъм* Карам се, гълча, мъмря, нагрубявам.

**холан** *олън* (тур. oğlan *‘момче’*) Частица за усилване, упрек, учудване – човече, хайде де, пък. *Хайде холан, хапни си от сланината.*

**хо̀ремаг** *о̀р’ъма̀к* Хоремаг – смесен сел­­ски магазин за хранителни стоки и напитки и едновременно селска кръчма.

**хра̀неник** *ра̀н’ъник* Осинове­­но момче.

**хра̀неница** *ра̀н’ънцъ* Осиновено момиче.

**хра̀нениче** *ра̀н’ънчи* Осино­вено дете.

**хранту̀тник** *рънту̀тник* Мър­­зелан, готованин.

**хранту̀тница** *рънту̀тницъ* Мързелана, готованка.

**хранту̀тя** *рънту̀т’ъ* Храня, издържам някого, който не заслужава или от когото няма никаква полза, който мързелува и не иска да работи.

**хрѝсим** *рѝсим* (грц. chrѐ­si­mos *‘добър’*) Кротък, скромен, смирен.

**хрътка** *ръткъ* Ловно куче.

**ху̀мя** *у̀м’ъ* Мажа или измивам с хума. *За какво си ми, \*няма да те хумя.* Не ми трябваш, не си ми нужен.

**хурка** *уркъ* Специална дървена пръчка, на която се закрепва къделя *‘извлачена вълна’* за ръчно предене.

**хърбав** *ърбъф* Много слаб, хилав.

**хърцо̀й** *ърцо̀й* Преселник от полски край.

**хърцо̀йка** *ърцо̀йкъ* Преселничка от полски край.

**хъшла̀к** *ъшла̀к* Хлапе, хлапак, безделник.

# Ц

**ца̀ка** *ца̀къ* Начин за оправяне на нещо; леснина.

**цамбур** *цъмбур* Межд. за шумно скачане, хвърляне във водата.

**цамбурвам, да цамбурна** *цъмбурвъм, дъ цъмбурнъ* Шумно хвърлям, скачам във водата. *Камъкът цамбурна в дерето.*

**цапардосвам, да цапардосам** *цъпърдосвъм, дъ цъпърдосъм* Удрям силно, халосвам, прасвам, фрасвам.

**цафара** *цъфаръ* Двойка – ученическа оценка. *Днес имам цафара по аритметика.*

**цвик** *цвик* Суроватка – течност, която се отделя от млякото при подсирването му *‘правенето на сирене’.*

**цвърча** *цвърчъ* 1. За птици и животни: издавам пискливи звуци. 2. За продукти: издавам подобни звуци при пържене или печене. *Кюфтетата цвърчат на скарата.*

**цедѝлка** *ц’ъдѝлкъ* Люлка от домашно тъкано вълнено платно с презрамки *‘пращуви’* за носене на гръб на дете или товар, която по форма прилича на парчето плат за прецеждане на млякото при приготвяне на домашно сирене.

**целволѐ** *ц’ълвулѐ* (нем. Ze­l­lwolle по целулоза) + Wolle *‘вълна’*) Изкуствена вълна, изработена от целулоза или вискоза.

**цер** *цер* (Quercus cerris) Вид дъб с нискокачествена дървесина.

**цѐрбер** *цѐрб’ър* (лат. cerbe­rus от грц. kѐrberos) Усърден, строг, нелюбезен пазач.

**церя̀, да изцеря̀** *ц’ър’ъ, дъ исц’ър’ъ*  Лекувам.

**цѝвря** *цѝвр’ъ*Хленча, плача, рева.

**цѝгла** *цѝглъ* (нем. Ziegel от лат. te­gu­la) Вид плоска керемида.

**цигла̀р** *цигла̀р*(нем. Ziegel от лат. te­gu­la) Производител и продавач на цигли *‘вид плоска керемида’.*

**цѝнга** *цѝнгъ* Скорбут.

**цѝнцарин** *цѝнцърин* (рум. tintar) Стиснат човек, скъперник.

**цѝнцарка** *цѝнцъркъ* (рум. tintar) Стисната жена, скъперница.

**цѝфка** *цѝфкъ* Продълговата дървена запушалка с дупка в средата, прикрепена към шийката на малка стъклена бутилка, предназначена за пиене на ракия.

**цопвам, да цопна** *цопвъм, дъ цопнъ*Падам във вода с плясък. *Гледай де не цопнеш в дерето.*

**цоцома̀н** *цуцума̀н* Пълен човек, дебелак.

**цоцома̀нка** *цуцума̀нкъ* Пълна жена, дебеланка.

**цука̀ло** *цука̀лу* (грц. tsoukа̀li) Нощно гърне.

**цупя се, да се нацупя** *цуп’ъ съ, дъ съ нъцуп’ъ* Мръщя се, сърдя се, чумеря се.

**цу̀фла** *цу̀флъ* Жена, която безшумно изпуска газове от червата; пръдла.

**цуфтя̀, да цу̀фна** *цу̀фт’ъ, дъ цу̀фнъ* Изпускам безшумно газове от червата; пърдя.

**цу̀цам, да се нацуцам** *цу̀цъм, дъ съ нъцуцъм* Пия ракия от малка бутилка с цифка *‘продълговата дървена запушалка с дупка по средата’*.

**цървула̀н** *цървула̀н* Беден чо­век, бедняк, сиромах.

**цървула̀нка** *цървула̀нкъ* Бе­д­­на жена, беднячка, сиромахкиня.

**църкам, да цръкна** *църкъм, дъ цръкнъ* 1. Доя, изцеждам мляко на силна тънка струя. 2. Издавам пискливи звуци. *Цръкнах мляко от козата за закуска. Мишките църкат на тавана.*

**цяр** *ц’а̀р* Лек, лекарство.

# Ч

**чаѝр** *чъѝр* (тур. çayir) В топонимията: многогодишна ливада, която не се намира покрай река или дере, а представлява обработваема земя, която е оставена незасята, за да си почине, да се възстанови почвата.

**чайка** *чайкъ* Десерт с мека сърцевина от фондан и какаова глазура, обвит в станиол.

**чактѝсвам се, да се чактѝсам** *чъктѝсвъм съ, дъ съ чъктѝсъм* (тур. çakmak *‘огниво’*) Досещам се, съобразявам, проумявам, схващам.

**чакъл** *чъкъл*  (тур. çakil) Дребни речни камъни или начукани камъни за настилка.

**ча̀лвам се, да се ча̀лна** *ча̀л­въм съ, дъ съ ча̀лнъ* (тур. çalmak) Побърквам се, чалдисвам се.

**чалдѝсвам се, да се чалдѝсам** *чълдѝсвъм съ, дъ съ чълдѝсъм* (тур. çildirmak) Побърквам се, обърквам се, чалвам се.

**чалъм** *чълъм* (тур. çalim) 1. Умение, похват, начин. 2. Позиране, важничане, превземки. *Всяка работа си има чалъм. Хич не я слушай, това са чалъми. \*Продавам чалъми.* Заблуждавам, старая се да се представя в положителна светлина.

**чам** *чам* (тур. çam) 1. Бор, иглолистно дърво. 2. Дървен материал от иглолистни дървета.

**ча̀мкория** *ча̀мкурийъ* (тур. çamkoru) Го­ра от иглолистни дървета; борова гора.

**чампарѐтина** *чъмпърѐтинъ* Лека жена.

**ча̀мсакъз** *ча̀мсъкъс* (тур. çam sakizi) Борова смола, на която е изтеглен терпентинът.

**чантѝя** *чънтѝйъ* (тур. çandi) Дървена стряха, на която се крепи покривът.

**ча̀па** *ча̀пъ* (тур. çapa) Малка мотика, по-голяма от каластир.

**чапкън** *чъпкън* (тур. çap­kin) Женкар, развратник, чапкънин.

**чапкънин** *чъпкънин, чъпкън* (тур. çap­kin) Женкар, развратник, чапкън.

**чапкънлък** *чъпкънлък* (тур. çap­kinlik) Поведение, постъпка на чапкънин ‘женкар’.

**чапра̀з** *чъпра̀с* (тур. çapraz от перс.) Пафта, метално украшение на женски пояс, с което се закопчава коланът.

**чапрашѝк** *чъпръшѝк* (тур. çapraşik) Избухлив човек, склонен към скандали, разправии.

**чарда̀** *чърдъ* Стадо волове или биволи.

**чарда̀к** *чърда̀к* (тур. çardak от перс.) 1. Покрита част от етаж на къща, отворена към слънчевата страна и към двора; вид балкон. 2. Високо скеле, по което се разклонява лоза в двор или градина. 3. Легло за полски пазач на високи клонове или сред разклонено дърво. *Лятно време спим на чардака.*

**чарк** *чарк* (тур. çark от перс.) Част от някакъв механизъм.

**чарчауш** *чърчъу̀ш* (Fuchsia hybrida) Обички – декоративно цвете.

**чаршафос̀вам, да чаршафо̀сам** *чърчъо̀свъм, дъ чърчъо̀съм* (тур. çarşaf от перс.) Закопчавам или пришивам чаршаф на юрган или одеяло.

**чаршѝя** *чършѝйъ* (тур. çarşi от перс.) Търговска улица, централна улица; централен селски площад.

**чата̀л** *чъта̀л* (тур. çatal) 1. Раздвоено като вила дърво. 2. Разтворът между двата крака на човек. *Този чатал става за мотовилка* ‘уред за опъване на прежда’*.*

**чат-пат** *чат-пат* (тур. çat pat) От време на време, сегиз-тогиз.

**ча̀ткам, да ча̀тна** *ча̀ткъм, дъ ча̀тнъ* Разбирам, схващам, съобразявам.

**чау̀нен** *чъу̀н’ън* Емайлиран съд за готвене. *Чаунена тава.*

**чау̀ш** *чъу̀ш* (тур. çavuş űzű­mű) Сорт бяло едрозърнесто грозде.

**чѐбър** *чѐбър* (ср. čeber, ča­ber) Дървен съд с дръжки като уши, подобен на малка каца за вода, боза, грозде и др.

**чевръст** *чъвръс*Сръчен, пър­гав, ловък, енергичен, подвижен, бърз.

**чегъркам, да изчегъркам** *чъгъркъм, дъ исчъгъркъм* Изтръгвам с остър предмет; чопля.

**чейрѐк** *чийрѐк* (тур. çeyrek) Четвъртинка от заклано животно, обикновено агне.

**чѐкам** *чѐкъм* Чопля, човъркам. *Не си чекай раничката.*

**чекѝйка** *чикѝйкъ* (тур. çaki) Малко сгъваемо джобно ножчe.

**чекѝя** *чикѝйъ* (тур. çaki) Сгъваемо джобно ножчe.

**чекрък** *чъкрък* (тур. çikrik) 1. Домашен уред за предене, пресукване или навиване на прежда, който се движи с две колела. 2. Валяк над геран *‘кладенец’* за навиване на въжето или синджира при вадене на вода. *Стига си въртял копчето на чекрък, ще повредиш радиото.*

**чекръкчѝя** *чъкръкчѝйъ*(тур. çikrik) Специалист по мануална терапия.

**чела̀стря** *чъла̀стр’ъ* Заглаж­дам, изглаждам.

**чѐляд** *чѐл’ъд* Семейство, до­мо­чадие.

**челя̀к** *чил’а̀к* Човек.

**ченгѐл** *чингѐл* (тур. çengel) Метална кука за окачване във форма на s. \**Пиша ченгели.* Пиша грозни и нечетливи букви. \**Вадя думите от устата с ченгел.* Много трудно успявам да получа отговор на въпросите.

**ченгенѐ** *чингинѐ* (тур. çinge­ne) Циганин, ром.

**ченѐ** *чънѐ* (тур. çene) Челюст.

**чеп** *чеп* Дефект на дървесината – остатък от отрязан страничен израстък (клон).

**чепат** *чъпат* 1. Дърво, което има чепове *‘отрязан страничен израстък’.* 2. За характер: труден, раздразнителен, сприхав.

**чеп­ка̀ло** *чъпка̀лу* Уред за чепкане, разбиване на вълна.

**чѐпкам, да разчѐпкам** *чѐп­към, дъ ръсчѐпкъм* За вълна: разбивам, разнищвам, правя пухкава.

**черасло** *чираслу* Желязо за чукане. \**Плувам като черасло по дъното.* Не умея да плувам.

**червѐнка** *чървѐнкъ* (Agaricus Campester) Вид бяла кълбовид­на ядлива гъба с приятен вкус и аромат, разпространена по пасища и ливади, която при нараняване порозовява; полска печурка, червенушка.

**чѐрга** *чѐргъ* Постелка, обик­новено за пода, изтъкана от боядисана вълна или от боядисани парцали от стари, износени, скъсани памучни дрехи.

**чѐреп** *чѐр’ъп* Чиреп – парче от счупен глинен или порцеланов съд.

**черѐшница** *чирѐшницъ* Туршия от череши, кисели череши.

**черкѐз** *чъркѐс* Лице от кавказка народност от областта Черкезия, черкезин.

**черкѐзин** *чъркѐзин* Лице от кавказка народност от областта Черкезия, черкез.

**чѐркова** *чѐркувъ* Черква, цър­­­ква.

**черко̀вище** *чърко̀вишти* Двор на черква, църква.

**черчевѐ** *чърчъвѐ* (тур. çer­çe­ve) Дървена рамка на прозорец, дограма.

**чѐсна, да отчѐсна** *чѐснъ, дъ отчѐснъ* Откършвам клонче с листа, обикновено от саксийно цвете.

**чесна̀к** *чъсна̀к* Откършено клонче с листа от саксийно цвете за размножаване, за засаждане.

**чест** *чес* Гъст. *Честа чорба.*

**чет** *чет* Брой.

**чета, да прочета** *читъ, дъ пручитъ* Броя. *Прочети кокошките.*

**четвъртит** *читвъртит* Квадратен, правоъгълен.

**чешѝт** *чишѝт* (тур. çeşit от перс.) 1. Всеки вид стока, асортимент, артикул. 2. Своеобразен човек, осо­б­няк, тип, оригинал.

**чѝба** *чѝбъ* Межд. за прогонване на куче: махай се, бягай.

**чибу̀к** *чибу̀к* (тур. çubuk) Вид лула с дълга дръжка.

**чибукчѝя** *чибукчийъ* (тур. çubukçi) Човек, който пълни и подава или пали чибук *‘лула с дълга дръжка’* на господаря.

**чивѝя** *чивѝйъ* (тур. çivi) Челюст.

**чилѐ** *чилѐ* (тур. çile) Прежда или конци, намотани на снопче.

**чѝнка** *чѝнкъ* 1. Стринка, съ­п­руга на чичо. 2. Употребява се вместо леля, когато няма роднинска връзка. *Чинка Велика ми е комшийка.*

**чѝня** *чѝн’ъ* Правя, върша не­що.

**чира̀к** *чира̀к* (тур. çirak) 1. Ученик при майстор-занаятчия. 2. Слуга в дюкян *‘магазин’.* 3. Помощник в домакинството.

**чираклък** *чиръклък* (тур. çi­raklik) Времето, което някой прекарва като чирак *‘помощник’;* чиракуване.

**чираку̀вам** *чиръку̀въм* (тур. çirak) 1. Работя като ученик при майстор-занаятчия. 2. Работя като помощник в домакинството.

**чираку̀ване** *чиръку̀въни* (тур. çirak) Времето, което някой прекарва като чирак *‘помощник’;* чираклък.

**чѝрен** *чѝр’ън* Костена дръжка на нож.

**чѝроз** *чѝрус* (тур. skirrо̀s *‘втвърден’*) Сушена на слънце риба.

**чит** *чит* Басма – тънък памучен плат с шарки.

**чѝтав** *чѝтъф* Здрав, запазен, цял.

**чифтѐ** *чифтѐ* (тур. çifte от перс.) 1. Ловна пушка с две цеви. 2. Два еднакви предмета; чифт. 3. Ритник на кон или магаре с двата крака едновременно. \**На гол тумбак чифте пищови.* Бедняк, който се опитва да се държи като богаташ.

**чифто̀свам, да чифто̀сам** *чифто̀свъм, дъ чифто̀съм* (тур. çifte от перс.) 1. Събирам две неща, за да образуват двойка. 2. Съешвам животни. *Чифтосвам чорапите*. *Чифтосай кобилата да си имаме жребче.*

**чифу̀т** *чифу̀т* (тур. çifutin от евр.) Евреин, чифутин.

**чифу̀тин** *чифу̀тин* (тур. çi­fu­tin от евр.) Евреин, чифут.

**чифу̀тка** *чифу̀ткъ* (тур. çifu­tin от евр.) Еврейка.

**чичопѐй** *чичупѐй* (Parus ma­jor) Голям синигер – малка пойна птичка с жълто коремче, черна глава и сивосинкави крилца и опашка.

**чобан** *чу­ба̀н* (тур. çoban от перс.) Овчар, пастир, чобанин.

**чоба̀нин** *чуба̀нин* (тур. çoban от перс.) Овчар, пастир, чобан.

**чоба̀нка** *чуба̀нкъ* (тур. çoban от перс.) Овчарка, пастирка.

**чобанлък** *чубънлък* (тур. ço­banlik от перс.) Занятие начобанин *‘овчар’, ‘пастир’.*

**чо̀глав** *чо̀глъф*Притеснен, неспокоен. *Чоглаво ми е.* Притеснен съм, неспокоен съм, криво ми е.

**чо̀джум** *чо̀жум* (тур. çocu­ğum от çocuk) Дете мое, мой човек, приятел.

**чо̀кам1, да чо̀кна** *чо̀към, дъ чо̀кнъ* 1. За птица: кълва 2. Обиждам, засягам, кълва.

**чо̀кам2, да пречо̀кам** *чо̀към, дъ причо̀към* Копая земята плитко, като загребвам малко количество пръст. *Лозето трябва да се пречока за трети път.*

**чо̀кам се, да се счо̀кам** *чо̀към съ, дъ съ шчо̀към* Карам се, разправям се с някого. *Децата пак се счокаха.*

**чо̀кан** *чо̀кън* 1. Ток на обувка. 2. Средата, вътрешната част на зелка; кочан. *Булката е на тънки чокани.*

**чо̀канче** *чо̀кънчи* 1. Токче на обувка. 2. Средата, вътрешната част на зелка; кочан.

**чоко̀й** *чуко̀й* (рум. ciokoi) Едър земевладелец, чифликчия в Румъния.

**чо̀нка** *чо̀нкъ* Човка, клюн. \**Затваряй си чонката.* Мълчи, млъквай.

**чоп** *чоп*(тур. çőp *‘сопа’*) Жребий.

**чорбаджѝйка** *чурбъжѝйкъ* (тур. çorbaci) 1. Собственичка, стопанка, работодателка. 2. Сорт дълги тънки чушки, обикновено за салата и туршия.

**чорбаджилък** *чурбъжилък* (тур. çorbaci­lik) Качества, поведение на чорбаджия *‘собственик, стопанин’.*

**чорбаджѝя** *чурбъжѝйъ* (тур. çorbaci) Собственик, стопанин, работодател.

**чо̀рлав** *чо̀рлъф* Рошав, несресан, невчесан.

**чорчик** *чорчик* Накриво. *Не ме гледай на чорчик.*

**чувѐн** *чувѐн*(тур. çőven) Емайлирана тенджера.

**чу̀ка** *чу̀къ* В топонимията: каменист заоблен връх. *Чуката.*

**чука̀ло** *чука̀лу* 1. Инструмент за чукане в техниката, в кухнята и др. 2. Чукала̀ (мн. ч.) – комплект инструменти, земедел­ски сечива и др. *Хаванче и чукало за чесън. \*Вдигам си чукалата.* Махам се, тръгвам си, отивам си.

**чука̀р** *чука̀р* В топонимията: невисок хълм със скалист връх. *Стайков чукар.* *Чукара.*

**чукунду̀р** *чукунду̀р* (тур. çű­kűndűr от перс.) 1. Цвекло. 2. Прост, недодялан човек.

**чул** *чул* (тур. çul от ар.) Завивка от козина за кон, магаре и др. животни. \**Хубавият кон и под съдрания* ‘скъсан’ *чул се вижда.* Хубавото не може да се скрие, вижда се отдалеч.

**чумбѐр** *чумбѐр* (тур. çember от перс.) Чембер – женска забрадка, кърпа за глава.

**чумѐря се, да се начумѐря** *чумѐр’ъ съ, дъ съ нъчумѐр’ъ* 1. Мръ­щя се, муся се, сърдя се. 2. За времето: заоблачава се, става мрач­но.

**чумо̀свам, да чумо̀сам** *чумо̀свъм, дъ чумо̀съм* (тур. çuma) Пустосвам, кълна, като употребявам думата чума. *Чумата да те тръшне!*

**чу̀нким** *чу̀нким*(тур. çűnki, çűnkű) Нима, едва ли, като че ли.

**чуркам1, да начуркам1** *чуркъм, дъ нъчуркъм* Наливам течност, която тече бавно, капе. *Едва начурках една кофа вода и чешмата спря.*

**чуркам2** *чуркъм* В детската реч: уринирам, пишкам.

**чу̀тура** *чу̀туръ* (рум. ciutură от ит. ciotola от лат. cutola) 1. Дълбок дървен съд за чукане на сол, жито и др.; голям хаван. 2. Глава, кратуна. *\*Не му увира чутурата.* Не иска да разбере, не възприема, противопоставя се, упорства.

**чучулѐтка** *чучулѐткъ* (Calocybe Gambosum) (тур. çűnki, çűn­kű) Пролетна ядлива бяла гъба с аромат на прясно брашно, използвана за приготвяне на различни ястия; майска гъба, пролетна миризливка.

**чу̀чур** *чу̀чур* (кар-балк. чухчур от чеч. чухчари) В топонимията: тръба или дървен жлеб, от който изтича водата от извора. *Чучура.*

**чу̀шка** *чу̀шкъ* Червено лале. *Чушките цъфнаха.*

**чушкам, да очушкам** *чушкъм, дъ учушкъм* Премахвам, отделям, отстранявам шушулките на боб, бакла, грах и др. *Очушка ли боба?*

# Ш

**ша** *шъ* Ще.

**шавам** *шавъм* Мърдам, движа се леко. *Нещо шава из тревата.*

**шадрава̀н** *шъдръва̀н* (тур. şadirvan) Фонтан.

**ша̀йка** *ша̀йкъ* (рус. шайка) Група разбойници, побойници, пре­стъпници.

**ша̀йкаджийство** *ша̀йкъ­жий­­ству* (рус. шайка) Дейност на шайкаджия *‘разбойник’, ‘престъпник’.*

**шайкаджия** *ша̀къжийъ* (рус. шайка) Участник в шайка – разбойник, престъпник.

**ша̀нец** *ша̀н’ъц* (нем. Schan­ze) Канавка – крайпътен дълъг ров.

**шанжа̀н** *шънжа̀н* (фр. chan­geant) Плат с променливи цветове в зависимост от светлината.

**ша̀нтав** *ша̀нтъф* Глупав, ненормален, по­­бъркан, откачен. *Шантава работа. Шантава жена.*

**шанту̀нг** *шънту̀нк* (соб. име на провинция в Китай) Вид плат от копринени отпадъци или от груба коприна, използвана за горни летни дрехи.

**шарлата̀н** *шърлъта̀н* (фр. char­latan от ит.) Измамник, хитрец, лъжец, мошеник, непочтен човек, шарлатанин.

**шарлата̀нин** *шър­лъта̀нин* (фр. char­latan от ит.) Измамник, хитрец, лъжец, мошеник, непочтен човек, шарлатан.

**шарлатанѝя** *шърлътънѝйъ* (фр. charlata­nisme) Измама, мошеничество, безочлива лъжа, шарлатанство.

**шарлата̀нка** *шърлъта̀нкъ* (фр. charlatan от ит.) Измамничка, лъжкиня, мошеничка, непочтена жена.

**шарлата̀нствам** *шърлъта̀н­свъм* (фр. charla­tan) Върша шарлатанства *‘мошеничества’;* лъжа, мамя.

**шарлата̀нство** *шърлъта̀н­ст­ву* (фр. charlata­nisme) Изма­ма, мошеничество, бе­зочлива лъжа, шарлатания.

**ша̀сла** *ша̀слъ* (фр. charlata­nisme) Бя­ло ранозрейно десертно грозде.

**ша̀тра** *ша̀тръ* (ар.) Палатка.

**шафрантѝя** *шъфрънтѝйъ*(тур. şifrinti) Лека жена.

**ша̀шав** *ша̀шъф* (тур. şaşi) За­плеснат, замаян, побъркан; глупак.

**шашардѝсвам, да шашардѝсам** *шъшърдѝсвъм, дъ шъшърдѝсъм*(тур. şaşirmak) Обърквам, слисвам.

**шашардѝсвам се, да се шашардѝсам** *шъшърдѝсвъм съ, дъ съ шъшърдѝсъм*(тур. şaşirmak) Обърквам се, слисвам се. *Шашардисах се и не зная какво да правя.*

**шашарма̀** *шъшърмъ* (тур. şa­­­şir­ma) Бъркотия, смут. *Карай, че да става шашарма.*

**ша̀швам, да ша̀шна** *ша̀ш­въм, дъ ша̀шнъ* (тур. şaşmak *‘учуд­вам се’*) Смайвам, изумявам, учудвам.

**ша̀швам се, да се ша̀шна** *ша̀швъм съ, дъ съ ша̀шнъ* (тур. şaşmak *‘учудвам се’*) Смайвам се, изумявам се, учудвам се.

**ша̀шка** *ша̀шкъ*(рус. шашка) Сабя.

**шашкън** *шъшкън*(тур. şaş­kin) Глу­пав, смахнат, налудничав, опак човек, шашкънин.

**шашкънин** *шъш­кънин* (тур. şaşkin) Глу­пав, смахнат, налудничав, опак човек, шашкън.

**шашкънѝя** *шъшкънѝйъ* (тур. şaşkin) Проява на шашкънин *‘смахнат човек’;* налудничавост.

**ша̀шма** *ша̀шмъ* (тур. şaşmak *‘учудвам’*) Измама, лъжа, хитрост.

**ша̀як** *ша̀йък* (тур. şayak) Груб вълнен плат за горни дрехи.

**шва̀ба** *шва̀бъ* (нем. Schwabe от лат. Suebi) Подигравателно на­з­вание на немец.

**шебѐк** *шибѐк* (тур. şebek) Пълничко, добре гледано дете.

**шевио̀т** *шив’о̀т* (анг. cheviot по името на шотландска овца с хубава вълна) Вид вълнен плат за горни дрехи.

**шейта̀н** *шъйта̀н* (тур. şey­tan) Хитрец, шмекер.

**шекѐр** *шикѐр* (тур. şeker от перс.) Захар, нещо сладко.

**щекерджѝйка** *шик’ър­жѝй­къ* (тур. şekerci) Жена, която прави и продава шекерчета *‘захарни изделия’.*

**шекерджѝя** *шик’ържѝйъ* (тур. şekerci) Човек, който прави и продава шекерчета *‘захарни изделия’.*

**шекѐрка** *шикѐркъ* (тур. şe­ker от перс.) Сорт сладки ябълки.

**шекерче** *шикерчи* (тур. şe­ker от перс.) Захарно изделие.

**шен** *шен*(тур. şen от перс.) На оздравяване е, по-добре е, по-бодър. *Болният днес е шен.*

**шера̀** *шъръ* (тур. şira от перс.) Шира – сладък неферментирал сок от грозде; мъст.

**шербѐт** *шърбѐт* (тур. şerbet от ар.) 1. Сироп от плодове. 2. Сладко разхладително питие от сироп.

**шербетлѝя** *шърб’ътлѝйъ* (тур. şerbetli) Много сладък.

**шѐря се** *шѐр’ъ съ* 1. Шаря се – боледувам от шарка. 2. Патя си, преминавам през трудности.

**шетам, да ошетам** *шетъм, дъ ушетъм* 1. Върша домакинска работа – чистя, подреждам, пера, готвя и пр. 2. Ровя, търся, претърсвам, мишкувам.

**шетане** *шетъни* Вършене на домакинска работа – чистене, подреждане, пране, готвене и пр.; шетня.

**шетня** *шътн’ъ* Вършене на домакинска работа – чистене, подреждане, пране, готвене и пр.; шетане.

**шѝбам, да нашибам** *шѝбъм, дъ нъшѝбъм* 1. Удрям, бия. 2. Слагам в голямо количество, безразборно. *Много сол си нашибала в боба.*

**шѝбанка** *шѝбънкъ* Тънка жилава пръчка, пръчка за бой; шибалка.

**шиба̀лка** *шиба̀лкъ* Тънка жи­лава пръчка, пръчка за бой; шибанка.

ш**ѝенки** *шѝйънки* Народен обичай – седянка за шиене на дрехите за дарове на сватбарите.

**шийгу̀н** *шийгу̀н* Врат, шия на птица. *Шийгунът се слага в чорбата.*

**шѝкалка** *шѝкълкъ* Кълбовиден израстък по дъбовите дървета.

**шикалка̀вя, да изшикалкавя** *шикълка̀в’ъ, дъ ишшикъл­ка̀в’ъ*Заобикалям отговора, опитвам се да не отговоря; извъртам, усук­вам.

**шѝле** *шѝли* Агне на възраст до 1 година.

**шилегар** *шилигар* Овчар, който пасе шилета *‘агне до 1 година’*.

**шинѝк** *шинѝк* (тур. от грц. chо̀inix) Дървен цилиндричен съд, подобен на крина, който събира около 8–10 кг зърнени храни.

**ширбо̀й** *ширбо̀й* (тур. şeb­boy) (Cheiranthus) Шибой – градинско цвете.

**ширѝт** *ширѝт* (тур. şirit, şerit) Тясна тъкана или плетена лента за обшиване краищата на дреха; галон.

**шишанѐ** *шишънѐ*(тур. şişa­ne от перс.) Стара къса пушка с широка цев.

**шишѐ** *шишѐ* (тур. şişe от перс.) 1. Бутилка – стъклен съд за течности с дълго тясно гърло. 2. Количеството течност, което се съдържа в такъв съд. 3. Стъкло за газена лампа.

**школо̀** *шкуло̀* (грц.) Училище.

**шко̀лски** *шко̀лски* (грц.) Учи­лищен, ученически.

**шла̀гер** *шла̀г’ър*(нем. Schla­ger) Модна танцова песен.

**шлѝфер** *шлѝф’ър* (нем. Schli­efer *‘ман­шон’*) Горна дълга дреха от тънък непромокаем плат.

**шма̀йзер** *шма̀йз’ър* (нем. Schmeizer) Автоматична пушка, автомат.

**шмѐкер** *шмѐк’ър* (нем. Schme­cker *‘лице с тънък вкус’*) Лу­кав хитрец, измамник.

**шмекерѝя** *шм’ък’ърийъ*(рум. şmecherie) Измамна, хитра постъпка.

**шмекеру̀вам** *шм’ък’ърувъм* (нем. Schmec­ker *‘лице с тънък вкус’*) Правя шмекерия *‘измама’;* хитрувам, мамя.

**шму̀гвам се, да се шму̀гна** *шму̀гвъм съ, дъ съ шму̀гнъ* Промъквам се, минавам незабелязано.

**шмуля, да ошмуля** *шмул’ъ, дъ ушмул’ъ* 1. Обирам листа с ръка, като ги свличам по дължината на стъблото; смуля, смулакам. 2. Бързо набирам плодове с листата; смуля, смулакам. *Ошмулих черницата да нахраня бубите.*

**шопа̀р** *шупа̀р* Голямо охранено скопено прасе.

**шпѝкер** *шпѝк’ър* (анг. spe­a­ker) 1. Радиоговорител. 2. Говорител.

**шприц** *шприц* (нем. Sprize) Тенекиена конусовидна тръбичка, през която се прокарват тестени изделия или кремове, за да им се придаде определена форма.

**шприцо̀вам** *шприцо̀въм* (нем. Sprize) Обработвам с шприц.

**шрот** *шпрот* (нем. Schrot) Остатък след изстискване на масло от семена на маслодайни растения, който служи за фураж.

**шу̀ба** *шу̀бъ* (нем. Schube от ит. giyba от ар.) Дълга горна дреха с подплата от кожа.

**шубѐ** *шубѐ*(тур. şűphe от ар.) Страх, съмнение.

**шубелѝя** *шуб’ълѝйъ* (тур. şűpheli) Страхлив, уплашен.

**шубра̀к** *шубра̀к* Храсталак, гъсталак.

**шу̀га** *шу̀гъ* Краста. *Краста и шуга да те изяде!* Проклетия.

**шу̀драв** *шу̀дръф* Проскубан, рядък, рехав. *Шудрава горичка.*

**шумбарлѐсвам, да шумбарлѐсам** *шумбърлѐсвъм, дъ шумбърлѐсъм* Хвърлям шумно. *Шумбарлесах зелките в кацата.*

**шу̀пвам, да шу̀пна** *шу̀пвъм, дъ шу̀пнъ* 1. За плодове: ферментирам. 2. За тесто: бухвам. 3. За ядене: развалям се, образувам мехурчета. *Тестото е шупнало, слагай тавите в пещта. Яхнията е шупнала, изхвърли я на прасето.*

**шуша̀н** *шуша̀н* (Anthriscus ce­­refolium) Едногодишно растение, подобно на магданоз, но с високо стъбло. Използва се за салата, като младите стъбла се варят в подсолена вода и се подправят с оцет и олио.

**шушка** *шушкъ* Частица, зрънце, тресчица, отломка.

**шушльо̀п** *шушл’о̀п* 1. Шушулки на зрелия фасул. 2. Обелки от слънчогледови или тиквени сем­ки.

**шу̀шна, да пришу̀шна** *шу̀ш­­нъ, дъ пришу̀шнъ* Говоря тихо, шепна.

**шушо̀н** *шушо̀н* (нем. Schus­choner) Вид широка гумена обувка с метална закопчалка, която обхваща глезените.

**шушулка** *шушулкъ* 1. Обвивка на зърната на боб, грах, бакла, акация и др. 2. Ледена висулка.

**шушумѝнга** *шушумѝнгъ* Шушумига – без­­личен, сив, дребнав, боязлив, ограничен, смотан човек; мижитурка, мухльо.

**шуща̀вя, да нашуща̀вя** *шушта̀в’ъ, дъ нъшушта̀в’ъ* Шляпам, пляскам, бия, удрям някого.

**щу̀щер** *шу̀шт’ър* Глупак, простак, шушуминга.

# Щ

**ща** *штъ* Искам, желая. *Що щеш тука?* Какво правиш тук? Какво търсиш тук?

**щапу̀кам** *штъпу̀към* Вървя насам-на­там. *Детето проходи и щапука в стаята.*

**щателен** *шта̀т’ъл’ън* Внима­телен, старателен, грижлив, по­д­робен.

**щевя, да ощевя** *штев’ъ, дъ уштев’ъ* Щавя – заливам с гореща вода, попарвам.

**щѐрня** *штѐрн’ъ* (грц. stѐrna, kistѐrna от лат. cisterna) Дълбока яма или дълбок кладенец, облицован отвътре с камъни за събиране и съхранение на дъждовна вода. *Извади вода от щернята да полееш цветята в градината.*

**щир** *штир* (Amarantus retoflexus) Вид бурен с месесто и сочно стъбло, който расте в градините и нивите.

**щѝрник** *штѝрник* Баница със спанак или с лопуш *‘лапад’.*

**щрака̀ло** *штръка̀лу*Вид желязно резе, което щрака при зарезяване *‘заключване’* на вратата от­вътре.

**щръклѐя, да пощръклѐя** *штръклѐйъ, дъ пуштръклѐйъ* 1. За животно, ухапано от щръклица: хуквам да бягам. 2. Тичам, беснея, ставам неконтролируем.

**щръклица** *штръклицъ* (Hypoderma bovis) Насекомо, което хапе едрия рогат добитък и той пощръклява *‘хуква да бяга’;* конска муха, овод.

**щу̀рав** *шту̀ръф* Неуравнове­сен, безразсъден, буен, луд.

**щура̀к** *штура̀к* Дървена запушалка на каца, бъчва; канелка, грездей.

**щу̀рам се** *шту̀ръм съ* Лутам се, суетя се, мотая се, снова насам-натам.

**щурѐя, да пощурѐя** *штурѐйъ, дъ пуштурѐйъ* Действам неуравновесено, безразсъдно; лудувам, буйствам, своеволнича.

**щу̀рчо** *шту̀рчу* Буйно, игриво, палаво дете.

**щъкам** *штъкъм* 1. За пуйка: издавам тревожен звук, за да предупредя малките пуйчета за опасност от нападение на граблива птица. 2. Мърдам, шавам, движа се насам-натам. *Пуйката щъка, видяла е дуван* ‘граблива птица’ *в небето.*

**щърбав** *штърбъф* 1. Нащърбен – съд, на който са отчупени части от краищата. 2. Човек, на когото липсва преден зъб.

**щърк** *штърк* Щъркел.

# Ъ

**ъй** *ъй* Межд. за отговор при повикване по име. – *Славо! – Ъй! Тук съм.*

**ъйс** *ъйс* Межд. за обращение към вол, крава, кон: обърни, завий. *Ъйс! Назад!*

**ъш** *ъш* Межд.за прогонване на кокошките.*Ъш, махайте се от протката* ’малка портичка, вратичка’ !

# Ю

**юз** *йус*(тур. yűz *‘сто’*) Мярка за течности, равна на сто драма (320 грама).

**юзче** *йусчи* Шишенце за ракия с вместимост 100 грама, което служи за мярка. *Налей ми едно юзче ракия.*

**юзда̀** *йуздъ* Приспособление, направено от ремъци и метална част за устата, предназначено за кон или друго впрегатно животно.

**юла̀р** *йула̀р*(тур. yular от грц.) Част от приспособление за водене на животно, което се връзва за главата му; оглавник.

**юрвам се, да се юрна** *йурвъм съ, дъ съ йурнъ* Хуквам стремително, впускам се.

**юрга̀н** *йурга̀н* (тур. yorgan) Дебела завивка за спане, напълнена с памук или вълна.

**юрганджѝйка** *йургънжѝйкъ* (тур. yorgan­ci) Жена, която изработва или про­дава юргани.

**юрганджѝйство** *йургънжѝй­­ству* (тур. yor­gan) Изработване на юргани като занаят.

**юрганджѝя** *йургънжѝйъ* (тур. yorganci) Мъж, който изработва или продава юргани.

**юрдѐк** *йурдѐк* (тур. őrdek) Вид мъжка домашна патица.

**юрдѐчка** *йурдѐчкъ* (тур. őr­dek) Вид домашна патица.

**ю̀руш** *йу̀руш* (тур. yűrűyűs) 1. Нападение, атака, щурм. 2. Напред! Нападай!

**юфт** *йуфт* (перс. jift *‘чифт’, ‘двойка’*) Лицева телешка или конска кожа, употребявана за ботуши, спортни обувки и за седла.

# Я

**ява̀ш** *йъва̀ш*(тур. yavaş) Бав­но, полека.

**ягмалък** *йъгмълък*(тур. yağ­ma) Нещо съсипано, развалено, станало негодно за употреба.

**ягмо̀свам, да ягмо̀сам** *йъгмо̀свъм, дъ йъгмо̀съм* (тур. yağma) Провалям, съсипвам, оставям да се развали.

**ягорѝда** *йъгурѝдъ* (грц. agou­­­rida) Кисело, неузряло грозде. *Подкиселих чорбата с ягорида.*

**ядва се** *йадвъ съ* Приема се, понася се, харесва се.

**язлък** *йъзлък* (тур. yazlik) От­ворено помещение на къща пред стаите; балкон, навес, сундурма.

**язък** *йъзък* (тур. yazk) Жалко.

**якра̀нин** *йъкра̀нин* (тур. ak­ran от ар.) Връстник, набор.

**якра̀нка** *йъкра̀нкъ* (тур. ak­ran от ар.) Връстничка, наборка.

**я̀ла** *йа̀лъ* Ето, виж.

**яла̀к** *йъла̀к* Ка­менно корито, от което пият вода домашните птици – кокошки, пуйки, патици.

**я̀лов** *йа̀луф* 1. За женско животно или жена: който не ражда. 2. Безплоден, безрезултатен, несполучлив. *Ялова крава. Ялов опит.*

**яма̀** *йъмъ* (тур. yama) Кръпка.

**ямѝчка** *йъмѝчкъ* (тур. yama) Малка яма *‘кръпка’.*

**ямурлу̀к** *йъмурлу̀к* (тур. yag­murluk) Дъл­го наметало с качулка, направено от груб и дебел домашен плат, употребявано от скотовъдци за предпазване от валежи и лошо време.

**я̀наджа** *йа̀нъжъ* Голяма дебела дървена греда под покрива, служеща за негова основа, на която се слагат различни вещи за съх­ранение. *Венците лук и чесън висят на янаджа.*

**яра̀** *йъръ* Гореща водна пара, изпарения.

**я̀рка** *йа̀ркъ* Млада кокошка, която още не снася яйца.

**ярма̀** *йърмъ* (тур. yarma) Хра­на за добитък от едро смлени зърнени храни и вода.

**яропла̀н** *йърупла̀н* (фр. aѐro­plane от аеро- и лат. planum *‘плоскост’* или фр. planer *‘летя’*) Аеро­план, самолет.

**ястелит** *йъст’ълѝт* Човек, кой­то много яде, който има голям апе­тит.

**ястък** *йъстък* (тур. yastik *‘възглавница’*) Покрита със стъкла и рогозки леха в зеленчукова градина, в която се засяват семена за отглеждане на разсад; парник.

**ятага̀н** *йътъга̀н* (тур. yata­ğan) Къса извита сабя.

**ята̀к** *йъта̀к* (тур. yatak) Укривател и помощник на издирвани от властта хора.

**яхнѝя** *йъхнѝйъ* (тур. yahni) Ястие, приготвено от месо, зеленчуци, мазнина и подправки в сос.

**яхър** *йъхър* (тур. ahir от перс.) Обор, конюшня.

# СЪКРАЩЕНИЯ

алб. – албански

анг. – английски

ар. – арабски

арум. – арумънски

вер. – вероятно

вен. – венециански

гр. – град

грц. – гръцки

др. – други

инд. – индийски

иран. – ирански

исп. – испански

ит. – италиански

кар.-балк. – карачаево-балкарски

лат. – латински

мадаг. – мадагаскарски

мекс. – мексикански

нгр. – новогръцки

нем. – немски

нид. – нидерландски

перс. – персийски

пол. – полски

рум. – румънски

рус. – руски

сем. – семейство

соб. – собствено

ср. – сръбски

тур. – турски

тюрк. – тюркски

унг. – унгарски

фр. – френски

циг. – цигански

чеч. – чеченски

чув. – чувашки

# БИБЛИОГРАФИЯ

**Н. Ковачев.** Местните имена в Дряновско. Велико Търново, Унив. из-во „Св. св. Кирил и Методий”, 2009. ISBN 978-954-524-621-0

**Ал. Милев, Б. Николов, Й. Братков.** Речник на чуждите думи в българския език. Пето издание. Допълнено и основно преработено от Емилия Пернишка. С., „Наука и изкуство”, 2012. ISBN-10: 954-02-0263-9 ISBN-13: 978-954-02-0263-1

**Сл. Петров, Ем. Паламарев.** Атлас по ботаника. С., „Народна просвета”, 1989.

**М. Филипова-Байрова, С. Бояджиев, Ел. Машалова, К. Костов.** Речник на чуждите думи в българския език. С., из-во на БАН, 1982.

**Цв. Хинкова, М. Друмева-Димчева, Г. Стойчев, В. Чалъков.** Нашите гъби. С., Земиздат, 1986.

**Вл. Георгиев, Ив. Гълъбов, Й. Заимов, Ст. Илчев.** (Редактор В. И. Георгиев). Български етимологичен речник. Т. I. С., Академично издателство „Проф. М. Дринов”, 2007. <https://ibl.bas.bg/ber/>

**В. И. Георгиев, Й. Заимов, Ст. Илчев, М. Чалъков, Й. Иванов, Д. михайлова, В. Анастасов, У. Дукова, М. Рачева, Т. Тодоров.** (Редактор В. И. Георгиев). Български етимологичен речник. Т. II. С., из-во на БАН, 1979. <https://ibl.bas.bg/ber/>

**В. И. Георгиев, Р. Бернар, Ст. Илчев, М. Чалъков, Й. Н. Иванов, Д. Михайлова, В. Анастасов, Г. Риков, О. Младенова, У. Дукова, М. Рачева, Л. Димитрова-Тодорова, Т. Ат. Тодоров.** (Редактор В. И. Георгиев). Български етимологичен речник. Т. III. С., из-во на БАН, 1986. <https://ibl.bas.bg/ber/>

**В. Анастасов, Л. Димитрова-Тодорова, У. Дукова, Й. Н. Иванов, Д. Михайлова, О. Младенова, М. Рачева, Г. Риков, Т. Ат. Тодоров.** (Научни редактори: В. И. Георгиев, И. Дуриданов). Български етимологичен речник. Т. IV. С., Академично издателство „Проф. М. Дринов”, 1995. <https://ibl.bas.bg/ber/>

**В. Анастасов, Л. Димитрова-Тодорова, У. Дукова, Й. Н. Иванов, Е. Машалова, Д. Михайлова, О. Младенова, М. Рачева, Г. Риков, Л. Селимски, Т. Ат. Тодоров.** (Отг. Редактор И. Дуриданов. Редактори: М. Рачева, Т. Ат. Тодоров). Български етимологичен речник. Т. V. С., Академично издателство „Проф. М. Дринов”, 1996. <https://ibl.bas.bg/ber/>

**В. Анастасов, Хр. Дейкова, Л. Димитрова-Тодорова, У. Дукова, Д. Михайлова, М. Начева, М. Рачева, Г. Риков, Л. Селимски, Т. Ат. Тодоров.** (Редактори: М. Рачева, Т. Ат. Тодоров). Български етимологичен речник. Т. VI. С., Академично издателство „Проф. М. Дринов”, 2002. <https://ibl.bas.bg/ber/>

**В. Анастасов, Хр. Дейкова, Л. Димитрова-Тодорова, У. Дукова, Д. Михайлова, М. Начева, М. Рачева, Г. Риков, Т. Ат. Тодоров.** (Отг. Редактор Т. Ат. Тодоров. Редактори: М. Рачева, Т. Ат. Тодоров). Български етимологичен речник. Т. VII. С., Академично издателство „Проф. М. Дринов”, 2010. <https://ibl.bas.bg/ber/>

**Гугъл.** <https://www.google.bg/?hl=bg>

**Ан. Давидов.** Диалектология, етимология. Старинна диалектна лексика от село Никюп. http://journals.uni-vt.bg/getarticle.aspx?aid=4774&type=.pdf

**Диалект от с. Лик, община Мездра, област Враца.** <http://www.math.bas.bg/~nkirov/mountains/mezdra.html>

**Ив. Иванов.** Речник на стари и диалектни думи.

<http://www.protobulgarians.com/Statii%20za%20prabaalgarite/Dialektni%20dumi%20-%2021%20may%202007/Dialektni%20dumi%20-%20vaavedenie.htm>

**Ив. Илиев.** Речник на чужди и диалектни думи в странджанския говор. **Йончев.** Речник на диалектния говор на населението на град Кула.<http://www.vidin-online.com/sela-kula/rechnik-na-dialetniya-govor-na-naselenieto-na-grad-kula>

**М. Йорданова.** Диалектен речник. Особености на правоговора и правописните правила в северозападните говори от селата Д. Кремена, Ребърково и Мездра. <http://paziteli.chitalishte-mezdra.com/Dictionary>

# М. Касъров. Кратък речник на странджански (рупски) чужди и диалектни думи.

# <http://mtarnovoprosveta.dir.bg/_wm/library/item.php?did=503461&df=709010&dflid=3>

# Речник на диалектните думи.

# <http://www.math.bas.bg/~nkirov/2013/folk/book_670_675.pdf>

**Речник на редки, остарели и диалектни думи.** <http://treasures.zonebg.com/dict.htm>

**М. Цонев.** Речник на старите думи в спомените на д-р Вапцов за Габрово. <https://stornik.org/starodumtsi/rechnik-na-starite-dumi-v-spomenite-na-vaptsov-za-gabrovo/>

**Уикипедия.** [https://bg.wikipedia.org/wiki/](https://bg.wikipedia.org/wiki/%D0%A3%D0%B8%D0%BA%D0%B8%D0%BF%D0%B5%D0%B4%D0%B8%D1%8F)

**Универсален онлайн речник.** <http://www.onlinerechnik.com/>

