

**Иванка Атанасова**

РЕЧНИК НА ГОВОРА И ДИАЛЕКТИТЕ

В СЕЛО МАНОЯ, ОБЩИНА ДРЯНОВО

Изследване на проф. д-р Иванка Янакиева Атанасова

(Великотърновски университет “Св. Св. Кирил и Методий”)

Уеб сайт: <http://ruskiezik.blogspot.com>

**Велико Търново**

**2019**

*Посвещавам на моята майка* ***Недка Иванова Иванова*** *и моята баба* ***Слава Митева Пишманова***

# ПРЕДГОВОР

Колко много непознати думи, свързани с бита и културата, откриват днешните деца в народните приказки. Когато бях дете, не беше така, а и моите деца срещаха по-малко непознати думи в любимите приказки. На внуците се налага да обяснявам много повече, да им показвам картинки, снимки. Това е неизбежно, защото езикът непрекъснато се развива, лексиката се променя. И този неоспорим факт ме накара да се замисля и да преоткрия смисъла на отдавна забравени, излезли от активна употреба диалектни и остарели думи.

Така се зароди идеята да напиша настоящия „Речник на говора в с. Маноя, община Дряново”, който включва диалектна и остаряла лексика, която рядко се използва в наши дни.

Диалектните и остарели думи са представени така, както ги помня от своето детство, което премина в с. Маноя, макар че съм родена в гр. Дряново. Това е родното място на моята майка и моите баба и дядо, на моя род по майчина линия, чийто основател – моят прапрадядо – през втората половина на 19 век бил кмет и свещеник на селото. Думите в речника са представени така, както са ги употребявали най-възрастните жители на с. Маноя през 60-те и 70-те години на ХХ в. В състава на Речника са включени и топонимични названия, тъй като в различните региони на страната те имат различни значения, а значителна част от тях са непонятни за населението.

Събирането на диалектните думи и изясняването на техните значения беше извършено с помощта на много информатори, които отдавна не са между живите. Тази лексика са използвали моите предци – прабаби и прадядовци, баби и дядовци, роднини и съседи. Голяма помощ ми оказа моята майка, която ми помогна в събирането и уточняването на значенията на думите, които вече бях забравила. За изясняване на произхода и значенията на лексикалните заемки са използвани различни тълковни речници, справочници и речници на чуждите думи в книжен или електронен вариант.

Събрах материалите, за да оставя спомен за езика на миналите поколения и да съхраня за бъдещите това ценно езиково богатство. Понякога е трудно да бъде разграничена остарялата от диалектната лексика, а за съвременните младежи и двете са еднакво непонятни. По тази причина в настоящия речник са включени не само диалектни, но и остарели думи, които, по мои наблюдения, са се отличавали с по-голяма честотност. Някои от тях са известни на днешните млади хора, тъй като понякога попадат в медиите с определена стилистична цел. Вероятно, в недалечното бъдеще много от тях ще изчезнат, но такива са езиковите закони. Езикът не е закостеняла, а непрекъснато развиваща се, обновяваща се система.

Лексикалните единици в речника са подредени по азбучен ред с ударения и транскрипции, а за някои растения са приведени и латинските названия. Речниковите статии включват тълкувания на значенията на думите и сведения за техния произход, ако той е известен. В отделни случаи са приведени илюстративни примери, включително и фразеологизми.

Речникът е полезен за всички, които се интересуват от лексикалното богатство на родния край, от бита и културата, от обичаите и духовния свят на нашите предци.

От авторката

# А

**аба**́ ъбъ́ (тур. aba от ар.) Мъжка дреха от дебел тепан вълнен плат.

**абаджѝйство** *ъбъжѝйству*(тур. aba от ар.) Занаят за шиене на аби.

**абаджѝя** *ъбъжѝйъ* (тур. aba­ci) Шивач или търговец на аби.

**абда̀л** *ъбда̀л* (тур. aptal от ар.) Глупак.

**ава̀нта** *ъва̀нтъ* (ит. avanta) Нещо, което се придобива без труд и без заслуга; облага, изгода, келепир.

**ава̀нтаджийка** *ъва̀нтъжий–къ* (ит. avanta и тур. ci) Жена, която гледа да се възползва от някого или от някаква ситуация, за да получи изгода; келепирджийка.

**ава̀нтаджия** *ъва̀нтъжийъ* (ит. avanta и тур. ci) Човек, който гледа да се възползва от някого или от някаква ситуация, за да получи изгода; келепирджия.

**авджилъ̀к** *ъвжилъ̀к*(тур. avcilik) Ловджийство.

**авджѝя** *ъвжѝйъ* (тур. avci) Ловец.

**авѐр** *ъвѐр* (тур. havari от ар.) Другар, приятел.

**ага̀** *ъга̀* (тур. ağa ‘по-голям брат; господин’) Турчин.

**ага̀ля-ага̀ля** *ъга̀л’ъ-ъга̀л’ъ* (грц. agа̀lia) Бавно, полека, кротко, едва–едва.

**ада̀ш** *ъда̀ш* (тур. adaş от тур. ad ‘име’ и перс. daş ‘другар)’ Съименник.

**ада̀шка** *ъда̀шкъ* (тур. adaş от тур. ad ‘име’ и перс. daş ‘другар)’ Съименница.

**адѐт** *ъдѐт* (тур. adet от ар.) Навик, обичай, нрав, характер.

**аджамѝйство** *ъжъмѝйству*(тур. acemi от ар.) Неопитност, необузданост.

**аджамѝя** *ъжъмѝйъ* (тур. ace­mi от ар.) 1. Младо, буйно, необяздено животно (кон, магаре). 2. Неопитен човек.

**а̀джеба** *а̀жибъ*(тур. acaba от перс.) Дали, наистина, чудно.

**ажу̀р1** *ъжу̀р* (фр. а̀ jour ‘на ден’) Добре и навреме свършена работа.

**ажу̀р2** *ъжу̀р* (фр. а̀ jour ‘на дупчици’) Вид дантела или плетка на дупки.

**акра̀нин** *йъкра̀нин* (тур. ak­ran от ар.) Връстник, набор.

**акра̀нка** *йъкра̀нкъ* (тур. ak­ran от ар.) Връстничка, наборка.

**а̀йол** *а̀йул* (тур. ayol ‘ей ти’, ‘слушай’) Синко, драги мой, драга моя.

**а̀йля** *а̀йл’ъ*Много, в голямо количество. *Дяд Петър айля кладеше огньовете.*

**айля̀к** *ъйл’а̀к* (тур. aylak) Безра­ботен, свободен; безделник, мързеливец.

**акъллѝя** *ъкъллѝйъ* (тур. aki­lli от ар.) Умен, разсъдлив.

**алашѝк** *ълъшѝк* (тур. alişik) Навикнал, привикнал.

**алащѝсвам, да алащѝсам** *ълъштѝсвъм, дъ ълъштѝсъм* (тур. alişmak) Навиквам, свиквам.

**а̀лест** *а̀л’ъс*(тур. al) Червеникав (предимно за кон).

**алѝя** *ълѝйъ* В топонимията: ниско място.

**алъ̀ш-верѝш** *ълъ̀ш-вирѝш* (тур. alişveriş) Вземане-даване, ку­пуване-прода­ва­не, търговия.

**ама̀н** *ъма̀н* (тур. aman от ар.) Омръзна ми, дотегна ми; пази боже.

**амболя̀свам, да амболя̀сам** *ъмбул’а̀свъм, дъ ъмбул’а̀съм* (грц. (a)mpoliа̀dro ‘инжектирам’) Ваксинирам.

**амболя̀ска** *ъмбул’а̀скъ*(грц. (a)mpoliа̀d­ro ‘инжектирам’) Ваксина.

**амѐн** *ъмѐн* Почти. *Гозбата амен готова.*

**америка̀н** *ъмирика̀н* (от соб. Amerika) Фабрично платно от американски памук.

**а̀нджак** *а̀нжък* (тур. ancak) Именно, точно.

**антерѝя** *ътирѝйъ* (тур. enta­ri) Топла горна дреха, подплатена с дебел слой памук; памуклийка.

**апа̀ш** *ъпа̀ш* (фр. apache) Ули­­чен крадец, джебчия.

**апашлъ̀к** *ъпъшлъ̀к*(фр. apache) Кражба, джебчийство.

**а̀пачик** *а̀пъчик* (тур. apaçik) Широко отворен, до краен предел.

**арабаджѝйка** *ъра̀бъжийкъ*(тур. araba­ci) Съпруга на арабаджия (колар).

**арабаджѝя** *ъра̀бъжийъ*(тур. arabaci) Лице, което прекарва стоки с кола (с животинска тяга); колар.

**арабѝйка** *ъръбѝйкъ*(тур. ha­rabe ‘разрушен’, ‘разтурен’, hara­ba­ti ‘гуляйджия’, ‘разпуснат’ от ар.) Добрячка, щедра жена.

**арабѝя** *ъръбѝйъ*(тур. harabe ‘разрушен’, ‘разтурен’, harabati ‘гуляйджия’, ‘разпуснат’ от ар.) Добряк, щедър човек.

**арадѝсва, да арадѝса** *ъръдѝсвъ, дъ ъръдѝсъ* Допада ми, харесва ми. *Предложението май не ти арадисва.*

**аралъ̀к** *ърълъ̀к*(тур. aralik) Цепнатина, пукнатина, промеждутък.

**аранѝя** *ърънѝйъ*(тюрк.) Голям меден котел, отвън черен, опушен от огъня, с обем около 20-30 литра.

**ара̀п, ара̀пин** *ъра̀п, ърапин*(ар. arap) Арабин.

**арга̀свам, да арга̀сам** *ърга̀свъм, дъ ърга̀съм*(нгр. ergа̀zo) 1. Щавя (обработвам) кожи с варна вода. 2. Зацапвам, захабявам. 3. Удрям (някого). *Млъквай, че да не те аргасам.*

**арга̀тин** *ърга̀тин* (грц. ergа̀­tes през тур.) Наемен земеделски работник, ратай.

**арга̀тка** *ърга̀ткъ* (грц. ergа̀­tes през тур.) Наемна земеделска работничка, ратайкиня.

**аркада̀ш** *ъркъда̀ш*(тур. ar­ka­daş) Приятел, другар.

**армага̀** *ърмъгъ̀* Дълбок глинен съд с дълга дръжка за пренасяне на храна; котелка.

**армага̀н** *ърмъга̀н* (тур. ar­ma­ğan) Подарък, донесен отдалеч от екскурзия, почивка, гостуване и др.

**армѐя** *ъръмѐйъ*(нгр. armi ‘саламура’) Сок от кисело зеле, зелева чорба.

**арнау̀тин, арнау̀т** *ърнъу̀­тин, ърнъу̀т* (тур. arnavut от грц.) Упорит човек, лют човек.

**арнау̀тка** *ърнъу̀ткъ* (тур. arnavut от грц.) Упорита жена, люта жена.

**арпаджѝк** *ърпъжѝк* (тур. ar­pa­çik so­ğa­ni) Дребен кромид лук за засяване, произведен от семе.

**артѝсвам, да артѝсам** *ъртѝсвъм, дъ ъртѝсъм* (тур. artmak) 1. Оставам в повече, в излишък. 2. Изоставам, оставам назад. 3. Изпускам (транспорт). *Бързай, че да не артисаш на влака.*

**аршѝн** *ършѝн* (тур. arşin от перс. arš ‘лакът’) Турска мярка за дължина, равна на 68,58 см. *Аршин дълъг, два широк.* Дебел човек.

**аслъ̀** *ъслъ̀* (тур. asli ‘същност, основание’ от ар.) Наистина, действително; асъл.

**асма̀** *ъсмъ̀* (тур. asma) Лоза, която расте нависоко върху подпори.

**астрага̀н** *ъстръга̀н* (тур. astragan по соб. Астрахан, град в Южна Русия) Вид скъпа обработена агнешка кожа с къдрав черен или сив косъм.

**а̀съл** *а̀съл* (тур. asli ‘същност, основание’ от ар.) 1. Същински, истински. 2. Наистина, дей­ствително, точно; аслъ.

**ат** *ат*(тур. at) Охранен и як кон; жребец.

**а̀ферим** *а̀фирим* (тур. afe­rim) Браво! Отлично!

**афу̀з** *ъфу̀с* (от афузали по тур. соб­. име Hafiz Ali) Сорт едро бяло десертно грозде; болгар.

**ахма̀к** *ъхма̀к* (тур. ahmak от ар.) Глупав, недодялан човек; дръвник. *Ахмак лозе копае, юнак вино пие.*

**астарджѝя *ъстържѝйъ*** (тур. astarci) Тъкач на тънки платове.

**ачигьо̀з** *ъчиг’о̀с*(тур. açik­gőz ‘с отворени очи’) оправен, отракан, отворен човек; окумуш.

**ачѝк** *ъчѝк* (тур. açik) Открит, явен; открито, явно.

**ашѝк** *ъшѝк* (тур. aşik) Кокалче от заден агнешки крак за игра.

**а̀школсун** *а̀шкулсун*(тур. aşcolsun) Браво, отлично, прекрасно.

**ашладѝсвам, да ашладѝсам** *ъшлъдѝсвъм, дъ ъшлъдѝсъм* (тур. aşlamak) Облагородявам, присаждам. *Ашладисах дивата круша.*

**ашлама̀** *ъшлъмъ̀* (тур. aşi­la­mak) 1. Клонче за присаждане. 2. Присадено дърво или плод от присадено дърво. *Сливата е ашлама.*

**ащѝсвам, да ащѝсам** *ъштѝсвъм, дъ ъштѝсъм* Откършвам, откъсвам листа от лозата, за да огрява слънцето чепките грозде; просветлявам.

# Б

**ба̀аха̀, ва̀аха̀** *ба̀ъха̀, ва̀ъха̀*Стой! (обръщение към вол, крава).

**бабаѝт, бабаѝтин** *бъбъѝт, бъбъѝтин* (тур. ba­bayiğit) Едър, силен, здрав човек; юначага.

**бабаитлъ̀к** *бъбъитлъ̀к* (тур. babayiğit­lik) Сила, дързост, юначество.

**бабалъ̀к** *бъбълъ̀к* (тур. baba­lik) Тъст.

**баба̀нка** *бъба̀нкъ* (тур. baba­can) Юначага, мъжага, юнак, хра­брец.

**ба̀берка** *ба̀б’ъркъ* Последни­те дребни чепки грозде, кочани царевица и др., останали незабелязани при брането или оставени нарочно, за да узреят.

**багабо̀нтин** от *бъгъбо̀нтин* (ит. vagabon­do от лат.) Безделник, скитник, нехранимайко; вагабонтин.

**ба̀гна се, да се оба̀гна** *ба̀гнъ съ, дъ съ уба̀гнъ* За овца: агня се, раждам агне.

**бадана̀** *бъдънъ̀* (тур. badana) Варов разтвор за измазване на стена.

**бадана̀рка** *бъдъна̀ркъ* (тур. badana) Четка, с която се измазват стените с варов разтвор (баданосват се).

**бадано̀свам, да бадано̀сам** *бъдъно̀свъм, дъ бъдъно̀съм* (тур. badana) Измазвам стена с варов разтвор (бадана).

**баджа̀** *бъжъ̀* (тур. baca) Домашно огнище на пода в кухнята с комин за готвене.

**баджа̀к** *бъжа̀к* (тур. bacak) Бедро.

**баджана̀к** *бъжъна̀к* (тур. ba­canak) Съпруг на балдъзата (сестрата на съпругата).

**бадява̀** *бъд’ъва̀* (тур. badâva от перс. bâd ‘време’ и ар. hava ‘време’) Напразно, безполезно, на­пусто, на вятъра.

**баѝр** *бъѝр* (тур. bayir) В топо­нимията: хълм, възвишение, ви­со­чина, стръмнина, склон.

**байгъ̀н** *бъйгъ̀н* (тур. baygin) Прилошаване, припадък. *Байгън ми стана от теб.*

**байря̀к** *бъйр’а̀к* (тур. bay­rak) Знаме.

**байрякта̀р** *бъйр’ъкта̀р* (тур. bayraktar от перс.) Знаменосец.

**бака̀лин** *бъка̀лин* (тур. bak­kal от ар.) Продавач в бакалия – магазин за хранителни стоки.

**бакалѝя** *бъкълѝйъ* (тур. bak­kal от ар.) Магазин за дребни стоки, предимно хранителни продукти; бакалница.

**бака̀лница** *бъка̀лницъ*(тур. bakkalye от ар.) Магазин за дребни стоки, предимно хранителни продукти; бакалия.

**бакѝя** *бъкѝйъ* (тур. bakiye) Неуредена сметка, дълг.

**бакла̀** *бъклъ̀*(тур. bakla от ар.) (Vicia faba)Вид бобово растение.

**бакра̀че** *бъкра̀чи* (тур. bak­raç) Медно котле.

**бактѝсвам, да бактѝсам** *бъктѝсвъм, дъ бъктѝсъм* (тур. bik­mak) Дотяга ми, омръзва ми. *Бактиса ми от кокошките, все вардят на портичката да влязат в градината.*

**бакъ̀лъм** *бъкъ̀лъм*(тур. ba­ka­­lim) Да видим, хайде сега. *Хайде бакълъм окосете ливадата.*

**бакъ̀р** *бъкъ̀р* (тур. bakir) Ме­ден котел.

**бакърджѝйство** *бъкържѝй­ству*(тур. bakir-ci) Занятие на бакърджия – производство на медни съдове; медникарство.

**бакърджѝя** *бъкържѝйъ*(тур. bakirci) Лице, което произвежда или търгува с медни изделия; мед­никар, казанджия.

**ба̀ла** *ба̀лъ* (ит. balla) Голям вързоп, денк. *Донеси една бала слама.*

**ба̀лама** *ба̀лъмъ* (циг. balamo ‘грък, наивен човек’) Глупак, будала, наивен човек.

**бала̀стра** *бъла̀стръ*(ит. ba­laustra) дреб­ни речни камъни с раз­лична големина, примесени с пя­сък, които се употребяват в строителството.

**балдъ̀за** *бълдъ̀зъ* (тур. bal­diz) Сестра на съпругата.

**ба̀лка** *ба̀лкъ* (тур. bal ka­baği) Едра сладка бяла тиква.

**ба̀лта** *ба̀лтъ* (рум. baltă)В топонимията: блато, блатисто мяс­то.

**балтѝя, балтѝйка** *бълтѝйъ, бълтѝйкъ*(тур. balta) Малка брадва, секира.

**балто̀н** *бълто̀н* (фр. paletot) Горна дълга зимна дреха, предимно мъжка, направена от дебел плат.

**балу̀чка** *бълу̀чкъ* 1. Скилидка чесън. 2. Едри глави арпаджик.

**ба̀мбадева̀** *ба̀мбъд’ъва̀* (тур. badâva) Напразно, съвсем безполезно, напусто.

**ба̀мбашка** *ба̀мбъшкъ*(тур. bam­başka) Своенравен, особен, не­обикновен, различен. *Чичо ти е бамбашка човек.*

**ба̀мбашката** *ба̀мбъшкътъ*(тур. bambaşka) Как да е, през куп за грош.

**банза̀рам** *бънза̀ръм* Уважавам, признавам. *Хич не те банзарам, правя каквото си ща.*

**бара̀ба** *бъра̀бъ*(ит. baraba) Трошач на камъни за настилка на шосета.

**бараба̀р** *бъръба̀р*(тур. bera­ber) Заедно, наравно. *Барабар Петко с мъжете.*

**бара̀ка** *бъра̀къ* (ит. barraca) Лека дъсчена постройка.

**баращѝсвам се, да се баращѝсам** *бъръштѝсвъм съ, дъ съ бъръштѝсъм*(тур. barişmak ‘помирявам’) Помирявам се, сдобрявам се.

**барболѐскам, да набарболѐскам** *бърбулѐскъм, дъ нъбърбулѐскъм* Слагам, пълня, наливам голямо количество. *Набарболесках тенджерата с бобена чорба.*

**барда̀к** *бърда̀к* (рус.) Публичен дом.

**барда̀чка** *бърда̀чкъ* Сорт ед­ри сини сливи с леко горчив вкус, които рано зреят и костилките им трудно се отделят; гърлестица.

**барду̀к** *бърду̀к* (тур. bar­dak) Глинен съд за вода с издута форма, тясно гърло и допълнително чучурче към гьрлото, с дупка на извитата дръжка за пиене на вода.

**барду̀че** *бърду̀чи* (тур. bar­dak) Малък бардак ­– глинен съд за вода с издута форма, тясно гърло и допълнително чучурче към гьрлото, с дупка на извитата дръжка за пиене на вода.

**барѝм** *бърѝм* (тур. bari) По­не, най-малко, колкото да. *Барим да беше казал къде отива.*

**барѐта** *бърѐтъ*(фр. barette от ит. baretta) Кръгла мека шапка без периферия, с широко, плитко дъно, която беше задължителен елемент от ученическата иниформа за момичета. *Ученическа барета.*

**ба̀рхет** *ба̀рхит* Вид памучен плат с мъхеста повърхност.

**басма̀** *бъсмъ̀*(тур. basma ‘на­тискане, отпечатване’) Тънък па­­мучен плат с отпечатани шарки. *Не цепя басма никому.* Не се съобразявам с чуждото мнение. (Басмата не се режеше с ножица, а се цепеше).

**бастѝсвам, да бастѝсам** *бъстѝсвъм, дъ бъстѝсъм* (тур. bas­­mak) Нападам ненадейно и ограбвам.

**бастѝсване** *бъстѝсвъни*(тур. basmak) Ограбване, разграбване.

**бат** *бат* По-възрастен мъж; бате, батко.

**бата̀к** *бъта̀к* (тур. batak) 1. Хаос, бъркотия. 2. Занемарена работа. 3. В топонимията: блатисто място, мочурливо място.

**ба̀те** *ба̀ти* Обръщение към по-голям брат или към по-въз­ра­стен мъж.

**ба̀тко** *ба̀тку* 1. По-голям брат. 2. Обръщение към по-голям брат.

**бау̀ча** *бъу̀чъ* 1. За куче: ским­тя, лая, вия. 2. Издавам звуци, подобни на кучешки. 3. Скитам бездомен. *Слушай родителите си, че да не баучиш по пътищата.*

**бахча̀** *бъшчъ*(тур. bahçe от перс.) Зеленчукова градина.

**бахчова̀нин** *бъшчува̀нин* (тур. bahçivan) Градинар, производител на зеленчуци.

**бахчова̀нка** *бъшчува̀нкъ* (тур. bahçivan) Градинарка, производителка на зеленчуци.

**бахчованлъ̀к** *бъшчувънлъ̀к* (тур. bahçivan­lik) Градинарство, зеленчукопроизводство.

**баш** *баш* (тур. baš ‘глава’) 1. Пръв, главен. 2. Тъкмо, точно.

**башка̀** *бъшкъ̀* (тур. başka ‘друг, раз­личен’) Отделно, сам за себе си.

**бая̀** *бъйа̀* (тур. bayaği ‘доста’) Много, доста, твърде. *Тревата бая израснала, трябва да се окоси..*

**баялдѝсвам, да баялдѝсам** *бъйълдѝсвъм, дъ бъйълдѝсъм* (тур. bayilmak) Изнемогвам, прималявам, припадам от жега, от рев.

**бая̀т** *бъйа̀т* (тур. bayat) Отдавнашен, остарял, непресен. *Хлябът баят сух, трябва да опека пресен.*

**беджермѐт** *бижърмѐт* (тур. becermek) Късмет, съдба.

**бѐзбели** *бѐзб’ъли* (тур. bes­be­lli) Навярно, може би, види се.

**бекя̀р, бекя̀рин** *бик’а̀р, би­к’а̀рин* (тур. bekâr) Човек, който живее без семейство; ерген.

**бекярлъ̀к** *бик’ърлъ̀к* (тур. be­­­kârlik ‘ергенуване’) Ергенски живот, ергенлък.

**белалѝя** *билълѝйъ* (тур. be­lâli) Който прави бели, пакости.

**бѐленка** *бѐл’ънкъ* Седянка за белене на царевица. *Довечера каня на беленка.*

**бѐленица** *бѐл’ънцъ* Обелени листа от царевични кочани, които се използват за плетене на рогозки (килими) и кошници.

**бѐлки, бѐлким** *бѐлки, бѐл­ким* (тур. belki) Може би, възможно е, дано.

**белопръ̀стница** *билупръ̀сни­цъ* Глинеста поч­ва, примесена с бяла глина.

**берба̀т** *бирба̀т* (тур. berbat от перс.) Мръсно, нечисто.

**бербѐрин** *бирбѐрин* (тур. berber от ит. barbiere от barba ‘брада’) Бръснар.

**берекѐт** *бирикѐт* (тур. bere­ket от ар. baraha, barahat ‘благословия на бога’) Реколта, плодородие, изобилие.

**берекетлѝя** *бирикитлѝйъ* (тур. bereketli) Плодороден.

**берекѐт версѝн** *бирикѐт в’ъ­рсѝн* Благодаря; сполай ти!

**бетѐр** *б’ътѐр*(тур. beter от перс.) По-лошо, по-зле.

**бѝбер** *бѝб’ър*(нем. Biber)Мек плат, подобен на кадифе.

**бѝволско око̀** *бѝвулску уко̀* (Vicia faba) Зимзелен – вечнозелено многогодишно тревисто растение с разклонени стелещи се стъбла и големи сини цветове.

**бизѐл** *бизѐл* (ит. pissello от лат. pisum ‘грах’) Вид грах, който се яде със зелените шушулки.

**билнѝк** *билнѝк*(тур. binlik) Стъклен съд за вода, вино, ракия и други течности, обикновено с плетена обвивка от повет и с дръжка; дамаджана.

**билю̀к** *бил’ук* (тур. lőlűk) 1. Стадо животни. 2. Много хора, тълпа.

**билю̀р** *бил’ур*(тур. bilűr) Стъклено топче за игра.

**биля̀** *бил’а̀* (тур. bile) Даже, дори.

**бимбѐян** *бимбѐйън* (тур. pem­­be) Пембен, яркорозов. *Бимбеяна прежда.*

**бѝтник** *бѝтник*(фр. beatnik от анг. beat ‘безделник, пропаднал’)Безделник, скитник.

**бѝтпаза̀р** *бѝтпъза̀р* (тур. but­pazari) 1. Пазар за стари вещи. 2 Безредие, безпорядък.

**бѝча, да набѝча** *бѝчъ, дъ нъбѝчъ*(тур. biç­mek)Режа дървени трупи на дъски, греди и др.

**бичкѝя** *бичкѝйъ* (тур. biçki) Опънат на рамка ръчен трион за рязане на дърва, дъски и др.

**бичмѐ** *бичмѐ*(тур. biç­me) Дълга и тънка дървена греда, която се употребява при строежи.

**Благовещенѐ** *Блъгувиштинѐ*Религиозен празник Благовещение.

**бла̀жен** *бла̀жън* Мазен, тлъст. *Блажна чорба.*

**блѐщя се, да се облѐщя** *блѐшт’ъ съ, дъ съ ублешт’ъ* Разтваярям широко очи, като правя гримаса на учуден, гневен, сърдит.

**блъф** *блъф* (анг. bluff) Лъж­лив слух; фалшива новина.

**блях** *бл’ах* (нем. Blech) Ламарина. *За какъв блях ми е?* За какво ми е? Изобщо не ми е нужен.

**боа̀з** *буа̀с* (тур. boğaz) Планински проход, дефиле, пролом.

**бо̀бина** *бо̀бинъ* Дървен кол, който се забива до стъблото на боба, за да се увие растението около него; вършина.

**бо̀зав** *бо̀зъф* (тур. boz ‘сив’) Светлокафяв с пепеляв оттенък.

**бозалъ̀к** *бузълъ̀к* (тур. buza­lik ‘необработена земя’) Садина – многогодишно тревисто пасищно растение с остри листа и класове като метличина.

**боздѝсвам, да боздѝсам** *буздѝсвъм, дъ буздѝсъм* (тур. boz­mak) Повреждам, съсипвам, раз­валям, похабявам.

**бой** *бой* (тур. boy) Ръст, височина, големина.

**бойлѝя** *буйлѝйъ* (тур. boy) Дълъг, висок.

**бол** *бол* (тур. bol) Много, в голямо количество. *Вода бол.*

**боладѝсвам, да боладѝсам** *булъдѝсвъм, дъ булъдѝсъм* (тур. bollanmak) Ражда се много, в голямо количество. *Дините боладисаха.*

**бо̀лест** *бо̀л’ъс* Болка. *Голяма болест ме боли ръката.*

**бордѐй** *бурдѐй* (рум. от ит. bordello) 1. Къща, вкопана в земята; 2. Нехигиенично жилище.

**борсу̀к** *бурсу̀к* (тур. porsuk) 1. Язовец. 2. Намръщен, начумерен, сърдит човек.

**борсу̀ча се, да се наборсу̀ча** *бурсу̀чъ съ, дъ съ нъбурсу̀чъ*(тур. porsuk) Мръщя се, чумеря се, сърдя се.

**борч** *борч* (тур. borç) Паричен заем, дълг.

**борчлѝйка** *бурчлѝйкъ* (тур. borçlu) Жена, която има паричен дълг, заем; длъжница.

**борчлѝя** *бурчлѝйъ* (тур. bor­çlu) Човек, който има паричен дълг, заем; длъжник. *Борчлия съм ти.*

**боста̀н** *буста̀н* (тур. bostan) Градина или нива с дини и пъпеши.

**боту̀шче** *буту̀шчи* (рум. bo­tuş от фр. botte) Див гладиол, който се среща в ливадите и нивите.

**бохча̀** *бухчъ̀* (тур. bohça) 1. Правоъгълно или квадратно парче плат за носене на различни вещи. 2. Покривка за маса.

**бохчалъ̀к** *бухчълъ̀к* (тур. boh­­ça) Комплект сватбени дарове за едно лице, които се завръзват в бохча.

**бо̀шлаф** *бо̀шлаф* (тур. boş lâf от перс.) Празни приказки, празна работа.

**боща̀** *бушта̀* 1. Свободно, без опаковка. 2. Свободно, без пастир. *Пуснах ножицата в карзината* (чанта, изплетена от обелки от царевични кочани) *боща. Магарето пасе на поляната боща.*

**боялѝя** *буйлѝйъ* (тур. boyali ‘оцветен’) Материя, която пуска боя и оцветява водата при пране.

**бракма̀** *бръкмъ̀* (тур. birak­ma) Нещо износено, остаряло, негодно за употреба, обикновено техника.

**бра̀нище** *бра̀ништи* Гора, за­бра­нена за сечене.

**бребѐнки** *брибѐнки* Изпражнения от овце.

**брезна̀** *бр‘ъзнъ̀* Бразда, синор.

**брезня̀, да набрезня̀** *бр’ъз­н’ъ̀, дъ нъ бр’ъзн’ъ̀* Правя бразди с рало, мотика, чапа; браздя.

**бресто̀вка** *бр’ъсто̀фкъ* Ядлива гъба, която расте върху загниващи брястове.

**бробо̀нка** *брубо̀нкъ* 1. Плод от черница; бобонка. 2. Черничево дърво.

**брод** *брод* В топонимията: плитко място в река или дере за преминаване чрез газене.

**бродя̀га** *бруд’а̀гъ* (рус. бродяга) Скитник, бездомник.

**бру̀ка** *бру̀къ* Малка подутина, цицина.

**бру̀мбал** *бру̀мбъл* Възел. *Плетка на брумбали.*

**бръмбазъ̀к** *бръмбъзъ̀к* Дребосък.

**бръска̀лка** *бръска̀лкъ* Метла от драка (вид храст) или от градинска метла (растение) за чистете на двора или помещенията за животни.

**бръ̀скам** *бръ̀скъм* 1. Мета с бръскалка. 2. Мета небрежно.

**будала̀** *будъла̀* (тур. budala от ар.) Глупак, глупачка.

**буда̀лкам** *буда̀лкъм* (тур. bu­dala от ар.) Залъгвам, подигравам.

**будало̀свам се** *будъло̀свъм съ* (тур. budala от ар.) Правя се, преструвам се на будала.

**букаѝ** *букъѝ*(тур. bucaği) Стоманена верига за спъване на кон.

**бу̀кла** *бу̀клъ* (фр. boucle) Къдрица, кичур коса.

**булама̀ч** *булъма̀ч* (тур. bula­maç) Безвкусно ястие.

**булгу̀р** *булгу̀р* (тур. bulgur) Счукано, едро смляно или натрошено на едро жито, т.е. прибито.

**бу̀ля** *бу̀л’ъ* 1. Чичова жена, стринка. 2. По-възрастна омъжена жена.

**буна̀к** *буна̀к* (тур. bunak) Ог­лупял човек, глупак.

**бура̀н** *бура̀н* Буря, ураган.

**бургѝя** *бургийъ*(тур. bugu) Свредел.

**бурѝя** *бурѝйъ* (тур. boru) Дървена бъчва за вино, ракия. *Дядо Боже мести буриите от зимната маза в лятната.* Лятна буря с гръмотевици и светкавици. Гърми и трещи.

**бурма̀** *бурмъ̀* (тур. burma) Винт.

**бу̀тел** *бу̀т’ъл* Развален, изгнил плод или зеленчук. *Бутело грозде.*

**бутуря̀свам, да бутуря̀сам** *бутур’а̀свъм, дъ бутур’асъм* Блъскам. *Отмести се да не те бутурясам.*

**бу̀фет** *буфѐт*(фр. buffet) 1. Шкаф за съдове и прибори за хранене; бюфет. 2. Място в учреждение, обикновено на гара, където се продават напитки и закуски; бюфет.

**буфа̀н** *буфа̀н* (фр. bouffant) Много набрани и бухнали женски ръкави.

**бъза̀к** *бъза̀к* (Sambucus ebu­lus) Едногодишно тре­висто растение с перести листа и черни зърнести плодове, които се употребяват в народната медицина; бъз, бъзе.

**бъ̀зльо** *бъ̀зл’у* Страхливец.

**бъ̀кел** *бъ̀к’ъл* (ит. boccale ‘бур­кан, стъкленица’) Голям дървен съд за разнасяне на вода с две дупки. *Докараха бъкел с вода на нивата. Бъкел не знае.* Нищо не знае.

**бъ̀клица** *бъ̀клицъ* (ит. boc­cale ’буркан, стъкленица’) Малък плосък дървен съд с кръгла форма за вино, ракия. *Калесвам с бъклица.* Каня официално. (Младоженците канели на сватба кумовете с бъклица, пълна с вино или ракия).

**бъ̀лвам**, **да избълвам** *бъ̀л­въм, дъ избъ̀лвъм* 1. Повръщам. 2. Изхвърлям голямо количество навън, изригвам. 3. Изричам грубости, обиди, лъжи. *Коминът бълва черен дим. Пена бълва змии и гущери.*

**бъ̀хтя, да набъ̀хтя** *бъ̀хт’ъ, дъ нъбъ̀хт’ъ*Бия. *Да слушаш майка си, че ще те набъхтя.*

**бъ̀хтя се** *бъ̀хт’ъ съ* 1. Работя, трепя се. 2. Бия се. *По цял ден се бъхтя на нивата.*

**бъ̀чкам** *бъ̀чкъм* 1. Тикам, събирам с вила сено, слама. 2. Разбърквам, тикам с вилица. *Не бъчкай салатата, а яж.*

**бял мъж** *б’ал мъш* Ястие от прясно пържено сирене със захар.

# В

**ва̀да** *ва̀дъ* Изкуствено прокопан тесен и плитък канал, по който се пуска вода за поливане на зеленчукови градини, ниви, овощни градини и др.

**ваджѝшки** *въжѝшки* Пуст, проклет, лош. *Важдишка печка, ваджишки огън, не гори, а пуши.*

**ва̀дичка** *ва̀дичкъ* Малка вада – изкуствено прокопан тесен и плитък канал между редовете, засадени със зеленчуци, по който се пуска вода за поливане, обикновено от маркуч.

**ва̀йкам се, да се ова̀йкам** *ва̀йкъм съ, дъ съ ува̀йкъм* Оплаквам се, окайвам се, тюхкам се.

**ва̀къл** *ва̀къл*1. Животно с черно около очите. 2. Черноок човек.

**ва̀ло** *ва̀лу*(нгр. vа̀lo) Воал, було.

**валя̀нка** *въл’а̀нкъ* Караница, разправия, гюрултия. *Снощи у ком­шиите се вдигна голяма валянка.*

**ва̀псвам, да ва̀псам** *ва̀п­цъм, дъ ува̀пцъм*(грц. bа̀pto) Боядисвам. *Овапсахме я.* Объркахме работата, оплескахме я.

**ва̀рда** (тур. varda от ит. guardare) Дай път! Настрана!

**ва̀рдя, да завардя** *ва̀рд’ъ, дъ зъва̀рд’ъ* 1. Пазя, охранявам. 2. Дебна, причаквам, следя.

**вашадѝсвам, да вашадѝ­сам** *въшъдѝсвъм, дъ въшъдѝсъм* Намалявам огъня, пламъка в пещ, печка, огнище.

**вдетеня̀вам се, да се вдетеня̀** *вдитин’а̀въм съ, дъ съ вдитин’ъ̀* Правя се на дете, държа се като дете.

**верѐв** *вирѐф* (тур. verve) Косо, по диагонал. *Пола на верев.*

**вересѝя** *вирсѝйъ* (тур. vere­siye ‘купуване на кредит’) Купуване и продаване на изплащане.

**винтя̀га** *винт’а̀гъ* (нем. Wi­d­jacke) Къса горна туристическа дреха, обикновено от непромокаем плат; яке.

**вир** *вир* В топонимията: яма, изпълнена с вода, най-често в речно корито или дере.

**вира̀н** *вира̀н* (тур. viran от перс.) Болен, болнав.

**вишна̀п** *вищшна̀п*(тур. viş­nap от vişnе ‘вишна’ + ab ‘сок’, ‘вода’ от перс.) Сорт сочна сладка вишна.

**воденѝца** *удѐнцъ* Водна мел­­ница.

**воденѝчка** *уд’ънѝчкъ* Мелничка, стомах на птица.

**волова̀р** *улува̀р* Човек, който пасе волове, крави.

**волова̀рка** *улува̀ркъ* Жена, коя­то пасе волове, крави.

**во̀лски езѝк** *во̀лски йъзѝк* (Epiphyllum) Епифилум – саксийно цвете, вид кактус без бодли, чиито дълги листа приличат по форма на език, но краищата им са назъбени като дъбовите листа; лимба, дъбови листа, свекървин език.

**вощѝна** *уштѝнъ* Пчелен восък. *Мед с вощината.*

**вра̀тник** *вра̀тник* Голяма дворна порта, плетена от пръти, през която може да се влиза с каруца.

**вреска̀ло** *вр’ъска̀лу* Дете, кое­то много вика, пищи, крещи; кресльо.

**вря̀скам, да вря̀сна** *вр’а̀­с­към, дъ вр’а̀снъ*Пищя, крещя, рева.

**връ̀нкам** *връ̀нкъм* Досаждам на някого, постоянно и настоятелно искам нещо от него.

**врънка̀ло** *врънка̀лу* Досаден човек, който постоянно иска нещо, настоява за нещо.

**всѝнца** *сѝнцъ* Всички.

**втела̀вам се** *фтил’а̀въм съ* Упорствам, пра­вя се, че не разбирам.

**втекя̀свам, да втеся̀сам** фтик’а̀свъм, дъ фтик’а̀съм Омръзва ми, писва ми. *Втекясах да те чакам в кръчмата.*

**вула̀ж** *вула̀ш*(фр. voilage) Тънка прозрачна мрежеста материя за дамски чорапи; воалаж. *Вулажени чорапи.*

**въз** *въс* При (предлог). *Отивам въз кака Пена.*

**въ̀знак** *въ̀знък* По гръб. *Лежа възнак.*

**Възнесенѐ** *Възнисинѐ* Религиозен празник Възнесение Господне.

**възкѝсел** *въскѝс’ъл* Леко накиселяващ, киселичък.

**върбо̀вка** *върбо̀фкъ* Ядлива гъба, която през пролетта се появява на стари загниващи върби, от която се приготвя салата след сваряване.

**въ̀рвище** *въ̀рвишти* В топонимията: място, където преминава, върви добитък.

**върза̀нка** *върза̀нкъ* 1. Връзка на обувка. 2. Усукана връзка от плат.

**въркозу̀н** *въркузу̀н* (грц. brakozо̀na от brа̀ka ‘гащи’ и zо̀ne ‘пояс’) Връв, върва, с която се връзват потури около кръста; връкозун.

**върлѝна** *върлѝнъ* Дървен прът, окачен хоризонтално на високо място за окачване на лук, чесън, дрехи в килера и др.

**върто̀глав** *върто̀глъф* Своенравен, налудничав, инат, опак. *Въртоглава овца.*

**върто̀п** *върто̀п* В топони­мията: повърхностна вдлъбнатина, трап с кръгла или елипсовидна форма, обрасъл с гора.

**върша̀чка** *върша̀чкъ* Машина за вършеене – отделяне на зърната от класовете на житни растения.

**вършѐя, да овършѐя** *вър­шѐйъ, дъ увършѐйъ* Отделям с вър­шачка зърното от класовете на житни растения.

**въ̀ршина** *въ̀ршинъ* 1. Тънък отсечен не­окастрен клон. 2. Тънка пръчка, отсечена от върха на дървото. 2. Бо̀бина – дървен кол, който се забива до стъблота на боба, за да се увие растението около него. *Боб на вършина.*

# Г

**гава̀зин** *гъва̀зин* (тур. havaz от ар.) 1. Телохранител. 2. Пазач на сграда.

**гава̀на** *гъва̀нъ*(нгр. gavа̀na ‘кух’) Корито – елипсовиден съд без дръжки, издълбан от цяло парче дърво, който служи за омесване на тесто, за ръчно пране.

**гава̀нка** *гъва̀нкъ* (нгр. ga­vа̀na ‘кух’) Малко дървено корито за омесване на тесто.

**гавръ̀твам, да гавръ̀тна** *гъвръ̀твъм, дъ гъвръ̀тнъ* Глътвам, изпивам на един път.

**га̀га** *га̀гъ*(тур. gaga) 1. Човка, клюн. 2. Извит край на кука или игла за плетене. 3. Приспособление за затваряне на врата, направено от тел с извит край. *Не си пъхай гагата, където не ти е работа.*

**гад** *гат*1. Гадина, гадинка – птица, животно. 2. Паразити, насекоми. 3. Отвратителен, противен човек.

**га̀джул** *га̀жул* (циг. гаджо ‘чужденец’, ‘нециганин’) Турчин.

**гайлѐ** *гъйлѐ* (тур. gaile ‘грижа’ от ар.) Грижа, тегло, мъка, мъ­чение.

**гайретя̀, да изгайретя̀** *гъй­р’ът’ъ̀, дъ изгъйр’ът’ъ̀*(тур. gay­ret etmek) Грижа се, оцелявам, изкарвам. *Изгайретихме зимата.*

**гайта̀н** *гъйта̀н*(тур. gaytan от соб. гр. Гаета в Италия) Плетен шнур от вълна, коприна или памук, който се пришива за украса на народно облекло.

**гайтанджѝйка** *гъйтънжѝй­къ*(тур. gaytan­ci) Производителка на гайтани.

**гайтанджѝя** *гъйтънжѝйъ*(тур. gaytanci) Производител на гайтани.

**га̀либа** *га̀либъ* (тур. galiba) Вероятно, по всяка вероятност, изглежда.

**гало̀ши** *гъло̀ши* (фр. galoche от грц. kalópous ‘калъп за обувки’) Гумени половинки обувки за предпазване от кал, вода и сняг.

**галу̀н** *гълу̀н*(фр. galon) Лъскав ши­рит за украса на облекло.

**га̀мен** *га̀м’ън*(фр. gamin ‘момче’) Невъзпитан, безсрамен, уличен хлапак; хулиган.

**гано̀свам, да гано̀сам** *гъно̀свъм, дъ гъно̀съм* Покривам медни съдове с калай; калайдисвам.

**ганосчѝя** *гънусчѝйъ* Специалист по калайдисване.

**гардѝран** *гърдѝрън*(фр. cardѐ) Мъхест плат, с космици, получени от развлачване на карда (гребен на дарак; чесало).

**гаро̀вка** *гъро̀фкъ* (Dianthum plumaris) Градин­ско цвете **–** вид нисък разклонен карамфил с бели или розови цветове; перест карамфил.

**га̀тер** *га̀т’ър*(нем. Gatter) 1. Машина, обикновено с няколко триона, за бичене на трупи и рязане на дъски и греди от дървени трупи. 2. Дъскорезница, която работи с гатер.

**гаща̀т** *гъшта̀т* За петел или кокошка с пера по краката, които приличат на гащи. *Гъщат петел.*

**га̀щи** *га̀шти* 1. Бельо с крачоли. 2. Панталони.

**гво̀здейка***го̀зд’ъйкъ*(Maras­mius Oreades)Бледожълтаядлива гьба, която по форма прилича на гвоздей, пирон, подходяща за супа; обикновена че­­ля­динка, джунджулка, кокошинка. *Супа от гвоздейки.*

**геберя̀свам, да геберя̀сам** *гибир’а̀свъм, дъ гибир’а̀съм*(тур. gebermek) Умирам, пуквам.

**гевезѐ** *гивизѐ* (тур. geveze ‘бъбрица, дърдорко’) Глезльо, мър­­морко.

**гевезлъ̀к** *гивизилъ̀к* (тур. gevezelik) Глезене, лигавене.

**гевезя̀ се, да се разгевезя̀** *гивиз’ъ̀ съ, дъ съ ръзгивиз’ъ̀*(тур. gevezelik etmek) Глезя се, лигавя се.

**гезмѐ** *г’ъзмѐ*(тур. gezme) 1. Разходка, излет. 2. Вечерна разходка в центъра на града в определени часове, когато се спира движението на транспортните средства; движение.

**гем** *гем* (тур. gem) Юзда.

**гемѝя** *гимѝйъ* (тур. gemi) Неголям кораб с платна. *Какво си оклюмал, да не са ти потънали гемиите.*

**гера̀н** *гира̀н* (нгр. geran) Изкопан и иззидан с камъни кладенец с изворна вода, която се вади с кофа, закачена на въже или синджир.

**геранѝло** *гирънѝлу* (нгр. geran) Кобилица на геран, на която е закачено въже или синджир с кофа за вадене на вода.

**гергѐф** *гиргѐф* (тур. gergef от ар.) Дървен обръч за изпъване на плата при ръчно бродиране. *Шия на гергеф.*

**гергьо̀вско кокѝче** *ги­р­г‘о̀ф­ску кукѝчи* Вид блатно кокиче с много цветове на една дълга дръжка, което цъфти по Гергьовден.

**герда̀н** *гирда̀н* (тур. gerdan ‘шия’ от перс.) Огърлица, наниз.

**гѐрест** *гѐр’ъс* (тур. gerez ‘ху­­бав, напет’) За петѐл: породист, едър и пернат.

**герѝз** *гирѝс* (тур. geriz от перс.) Отвор в каменна стена или ограда за изтичане на дъждовна или отпадъчни води.

**гирѝз** *гирѝс* (тур. geriz от перс.) Отвор в каменна стена или ограда за изтичане на дъждовна или отпадъчни води.

**гивендѝя** *гивиндѝйъ*(тур. gűvende от иран.) Лека жена.

**гѝди** *гѝди* (тур. gidi ‘хитрец’ от перс.) Ах ти, немирнико!

**гидѝя** *гидѝйъ* (тур. gidi ‘хитрец’ от перс.) Смел, решителен и своеволен млад човек.

**гѝздав** *гѝздъф* Хубав, хубаво облечен.

**гѝздя се** *гѝзд’ъ съ* Обличам се красиво.

**гладѐж** *глъдѐш* Точило, шми­ргел за заглаждане, заточване на инструменти.

**гла̀дя, да загла̀дя** *гла̀д’ъ, дъ зъгла̀д’ъ* Точа, остря инструмент. *Загладих мотиката и отивам на лозето.*

**гла̀мав** *гла̀мъф* Наивен, глу­пав, малоумен.

**глечо̀свам, да глечо̀сам** *гл’ъчо̀свъм, дъ гл’ъчо̀съм* Покривам с глазура керамични изделия; гледжосвам.

**глечо̀сан** *гл’ъчо̀сън* Покрит с глазура керамичен съд; гледжосан. *Глечосано гърне.*

**глеч** *глеч* Глазура за керамични изделия.

**годиня̀свам, да годинясам** *гудин’а̀свъм, дъ гудин’а̀съм* Забавям се, оставам някъде дълго време; *Няма да годинясваш на нивата.*

**гола̀к** *гула̀к* Вид елече от естествена кожа (овча, козя) с козината отвътре. *Облечи си голака да не настинеш.*

**голога̀н** *гулуга̀н* (рум. golo­gan) Медна монета от 10 стотинки, емисия 1881; пара̀. *Чер гологан не се губи.* Не се притеснявай, ще се върна.

**гологъ̀зя се** *гулугъ̀з’ъ съ* Стоя полугол, необлечен.

**голта̀к** *гулта̀к* Много беден човек; бедняк, сиромах.

**голта̀чка** *гулта̀чкъ* Много бедна жена; беднячка.

**горнѐнка** *гурнѐнкъ*Жена, коя­­­то живее в горната махала на селото.

**го̀рчец** *го̀рчиц* Див хмел.

**гостѝлница** *густѝлницъ* Ре­с­торант, заведение за хранене.

**гра̀дел** *гра̀д’ъл*(нем. Gradel) Вид бя­ло памучно плътно платно с четворна тъкан.

**градѐж** *гръдѐш* В топонимията: полски имот (нива, лозе, овощна градина) заграден с каменна ограда. *Цанков градеж.*

**гранѝца** *грънѝцъ* (Quercus robur)Бял дъб, летен дъб, меше.

**гра̀тис** *гра̀тис*(лат. gratis ‘поради почит’) 1. Безплатно, даром. 2. Безплатен билет за театър, концерт, кино и др.

**гра̀тисчийка** *гра̀тишчѝйкъ*(лат. gratis ‘по­­ра­ди почит’) Жена, която умее да се снабдява с гратисни билети или да се промъква без билет.

**гра̀тисчия** *гра̀тишчийъ* **(**лат. gratis ‘*поради* почит’) Човек, който умее да се снабдява с гратисни билети или да се промъква без билет.

**греда̀** *гр’ъдъ̀*В топонимията: тясна дълга изпъкнала земна форма, напомняща греда. *Имам лозе „През гредата”* (местност).

**грѐздей** *грѐзд’ъй* Дървена запушалка на каца, бъчва; канелка, щурак. *Стоян е на каца грездей.* Важен човек, уважаван.

**гро̀зен** *гро̀з’ън* Лош, досаден. *Грозни кокошки. Откога чакат на портичката да ги нахраня.*

**гру̀хам** *гру̀хъм*1. Чукам пше­ница, докато паднат люспите. 2. Работя тежък физически труд. *Грухам на нивата като глух петел.*

**гръ̀сти** *гръ̀сти* Коноп.

**гу̀бен** *гу̀б’ън* Война, която погубва живота на много хора. *Подир сушата иде кишата, а подир кишата иде губенът.*

**гу̀бер** *гу̀б’ър* Ръчно изработена дебела вълнена покривка за легло или за пода с рядка тъкан и дълги влакна.

**губѐрка** *губѐркъ* голяма дебела игла да шиене на по-груби тъкани.

**гу̀гла** *гу̀глъ* (лат. cucullus ‘качулка’) Островърха качулка на връхна дреха.

**гуля̀й** *гул’а̀й*Шумна веселба с обилно ядене и пиене.

**гуляйджѝйка** *гул’ъйжийкъ*Же­на, която обича да гуляе.

**гуляйджѝя** *гул’ъйжѝйъ*Мъж, който оби­ча да гуляе.

**гуля̀я** *гул’а̀йъ*Участвам в гуляй – шумна веселба с обилно ядене и пиене.

**гурбѐт** *гурбѐт* (тур. gurbet) Емигриране в чужбина на работа с цел печалба.

**гурбетчѝйка** *гурб’ътчѝйкъ* (тур. gurbetçi) Жена, която ходи на гурбет.

**гурбетчѝя** *гурб’ътчѝйъ* (тур. gurbetçi) Чо­­­­­век, който ходи на гурбет.

**гъбѐнище** *гъбѐништи* Постоянно място, където растат определен вид гъби.

**гъ̀грица** *гъ̀грицъ*Дребни бръмбари от сем. Хоботникови, които унищожават зърнените храни. *В хамбара има гъгрица.*

**гъ̀жова** *гъ̀жувъ* Връзка от усукано пар­че плат.

**гъзу̀ря се, да се нагъзу̀ря** *гъзу̀р’ъ съ, дъ съ нъгъзу̀р’ъ* Навеждам се.

**гърлестѝца** *гърл’ъстѝцъ* Вид едри сини сливи с леко горчив вкус, които рано зреят и костилките им трудно се отделят; бърдачка.

**гъста̀к** *гъста̀к* В топонимията: гъста ниска гора; гъсталак, храсталак.

**гъ̀твам (се), да (се) гъ̀тна** *гъ̀твъм (съ), дъ (съ) гъ̀тнъ* 1. Преобръщам (каруцата). 2. Свалям, съ­барям. 3. Свалям от власт. 4. Разболявам се на легло.

**гьобѐк** *г’убѐк* (тур. gőbek) Движение с леко изхвърляне на корема напред (при ориенталски танц).

**гьол** *г’ол* (тур. gőbek) Яма със застояла вода; локва, мал­ко блато.

**гьон** *г’он* (тур. gőn ‘щавена кожа’) 1. Дебела обработена кожа за подметки на обувки, за ремъци и др.2. Дебелоок човек, непукист.

**гьо̀тере** *г’о̀т’ъри* (тур. gőtű­rű ‘всички заедно, изцяло’) На око, приблизително. *Не спазвам рецептата, правя туршията едно към гьотере.*

**гюдерѝя** *г’уд’ърийъ* (тур. gűderi) Кожа за чистене на прозорци и др. стъкла.

**гюзѐл** *г’узѐл* (тур. gűzel) Хубав, красив, прекрасен.

**гю̀зум** *г’у̀зум* (нгр.) Градинско растение за подправка; гьозум, джоджен.

**гюл** *г’ул* (тур. gűl от перс.) Трендафил, роза.

**гюм** *г’ум* (тур. gűğűm) Дълбок ме­­тален съд с тясно гърло за течности.

**гюмѐ** *г’умѐ* (тур. gűme) 1. Скривалище край блато, езеро или река, откъдето стрелят по птиците. 2. Уловка, примамка, капан.

**гюрлю̀к** *г’урл’у̀к* Тревясало, буренясало дворно място.

**гюру̀к** *г’уру̀к* (тур. kőrűk) Сгъваем покрив на превозно средство или на детска количка.

**гюру̀лтаджийка** *г’уру̀лтъ­жий­къ*(тур. gűrűl­tűcű) Жена, която вдига шум, врява, участва в скандал; скандалджийка.

**гюру̀лтаджия** *г’уру̀лтъ­жийъ*(тур. gűrűl­tűcű) Мъж, който вдига шум, врява, участва в скандал; скандалджия.

**гюрултѝя** *г’урултѝйъ* (тур. gűrűl­tű) Скан­дал, караница, голям шум.

**гяу̀р, гяу̀рин** *г’ъу̀р, г’ъу̀рин* (тур. gâvur от перс.) Лице от друга вяра у мюсюлманите; неверник.

# Д

**даврандѝсвам се, да се даврандѝсам** *дъвръндѝсвъм съ, дъ съ дъвръндѝсъм* (тур. davrandi) Оздравявам, оправям се, съвземам се след боледуване.

**далавѐра** *дълъвѐръ*(тур. dalavere) Нечестна, непочтена сделка; измама, мошеничество.

**дам** *дам*(тур. dam) Обор за едър добитък.

**дамаджа̀на** *дъмъжа̀нъ* (фр. dame-jeanne през тур.) Голям стъклен съд за вода, вино, ракия и други течности, обикновено с плетена обвивка от повет с дръжка; билник.

**дама̀ска** *дъма̀скъ* (соб. гр. Дамаск) Модел за тъкани шарки на килими, покривки.

**дамга̀** *дъмгъ̀*(тур. damga) 1. Петно, следа. 2. Печат.

**дамго̀свам, да дамго̀сам** *дъмго̀свъм, дъ дъмго̀съм* 1. Правя петно на дреха или текстилно изделие. 2. Правя нарочно петно с боя върху гърба на овца, за да я разпознавам в стадото. 3. Поставям печат. 4. Нарочвам, набеждавам някого.

**дана̀к** *дъна̀к* (тур. dana ‘теле’) 1. Отбито от бозаене теле, юница. 2. Глупак.

**дангала̀к** *дънгъла̀к* (тур. dangalak) Ви­сок, слаб и малко глупав човек.

**данданѝя** *дъндънѝйъ* (тур. dandan) Шумно веселие, врява, крясъци.

**дара̀к** *дъра̀к* (тур. tarak) 1. Машина с валяци за влачене, разбиване на различни влакна – памук, вълна и др. 2. Ръчен уред със зъбци за влачене, разбиване на вълна, коноп и др.

**даракчѝйница** *дъръкчѝйни­цъ*(тур. tarak) Занаятчийска работилница с дарак – уред за влачене, разбиване на вълна.

**даракчѝя** *дъръкчѝйъ*(тур. tarakci) Лице, което влачи, разбива вълна, памук и др. на дарак; дръндар, дръндарин.

**дармада̀н** *дърмъда̀н* (тур. dar­mağan) Разхвърляно, разнебитено, съсипано.

**дармо̀н** *дърмо̀н* (нгр.) Бой, побой.

**дармо̀ня** *дърмо̀н’ъ* (нгр.) Бия, удрям, тупам.

**да̀скал** *да̀скъл* (грц. dа̀ska­los) 1. Учи­тел. 2. Ученик.

**даскалѝца** *дъскълѝцъ* (грц. dа̀skalos) 1. Учителка. 2. Ученичка.

**даскалу̀вам** *дъскълу̀въм* (грц. dа̀skalos) Учителствам.

**дасканлъ̀к** *дъскънлъ̀к*(грц. dа̀skalos) Про­фесия на даскал.

**дау̀л** *дъу̀л*(тур. davul) Тъпан.

**дая̀ня, да издая̀ня** *дъйа̀н’ъ, дъ издъйа̀н’ъ* (тур. dayanmak) Тър­пя, изтрайвам, издържам на нещо неприятно.

**дѐлва** *дѐлвъ* Голям глинен съд с две дръжки с обем 5-6 литра. *Правя делвите.* Стоя с ръце на хълбоците.

**делѝ** *дилѝ*(тур. deli) Луд, буен, немирен.

**демѐк** *димѐк* (тур. demek) Тоест, значи.

**денк** *денк*(тур. denk от перс.) Голям вързоп стока или покъщнина; бала.

**деня̀** *дин’а̀*Денем, през деня.

**дера̀, да одера̀** *диръ̀, дъ уд­иръ̀* 1. Смъквам кожата на животно. 2. Бия някого.

**дервѝш** *дирвѝш* (тур. derviş от перс.) Мохамедански монах.

**дерѐ** *д’ърѐ* (тур. dere от перс.) В топонимията: рекичка, поточе, дол, долчина; корито на дол.

**деребѐй** *дирибѐй* (тур. dere­bey) 1. Своеволен турски феодален управител. 2. Тиранин, самовластник.

**деребѐйствам** *дирибѐйст­въм* (тур. derebey) Своеволнича, вилнея.

**деребѐйство** *дирибѐйству* (тур. derebey) Своеволие.

**дереджѐ** *дирижѐ* (тур. dere­ce ‘степен’ от ар.) Положение, състояние, обикновено лошо, теж­ко.

**дѐрвам, да дѐрна** *дѐрвъм, дъ дѐрнъ* Ударям, бия някого.

**дерт** *дерт* (тур. dert от перс.) Грижа, мъка, страдание.

**дертлѝя** *д’ъртлѝйъ* (тур. dert от перс.) Загрижен, притеснен.

**деру̀га** *диру̀гъ* Дълга следа от одраскано; одрано място.

**джа̀гара** *жа̀гъръ* Дървен уред – вид мотовилка за намотаване на прежда, която се върти в кръг; въртележка.

**джам** *жам* (тур. cam от перс.) 1. Прозоречно стъкло. 2. Стъкло.

**джама̀л** *жъма̀л* (тур. camal) Вид зидана печка, която едновременно отоплява две стаи.

**джамба̀зин, джамба̀з** *жъмба̀зин, жъмба̀с* (тур. cambaz от перс.) Търговец на добитък.

**джамбазлъ̀к** *жъмбъзлъ̀к* (тур. cambaz от перс.) Търговия с добитък.

**джамджѝя** *жъмжѝйъ*(тур. camci) Май­­стор-стъклар.

**джамлѝя** *жъмлѝйъ* (тур. camci) Остъклен шкаф или бюфет.

**джамлъ̀к** *жъмлъ̀к* (тур. cam­lik от перс.) Остъклена площ, веранда, витрина.

**джанабѐт** *жънъбѐт* (тур. ce­nabet от ар.) Проклет човек, лош човек.

**джанабѐтин** *жънъбѐтин* Про­клет човек, лош човек.

**джангаза̀** *жънгъзъ̀* (тур. can­gaza, çangaza) 1. Свадлив, заядлив човек. 2. Човек, който много се пазари.

**джангъ̀р** *жънгъ̀р* (тур. cin­gar) Шум, врява, гюрюлтия, кавга.

**джанда̀р, джанда̀рин** *жънда̀р, жънда̀рин* (тур. candar от перс.) Полицай.

**джа̀нкам се, да се сджанкам** *жа̀нкъм съ, дъ съ жжа̀нкъм* Разправям се, карам се, заяждам се.

**джа̀нъм** *жа̀нъм* (тур. canim) Свойско обръщение към близък човек; моля ти се.

**джезвѐ** *жъзвѐ* (тур. cezve) Съд за варене на кафе без капак, обикновено меден; кафениче.

**джела̀т** *жъла̀т* (тур. cel­lât от ар.) 1. Изпълнител на смъртни присъди, палач. 2. Жесток човек, главорез, кръвопиец.

**джела̀тин** *жъла̀­тин* (тур. cel­lât от ар.) 1. Изпълнител на смъртни присъди, палач. 2. Жесток човек, главорез, кръвопиец.

**джелѐп** *жълѐп* (тур. celep от ар.) Тър­говец на добитък за клане, за месо.

**джелѐпин** *жълѐ­пин* (тур. celep от ар.) Тър­говец на добитък за клане, за месо.

**джендѐм** *жъндѐм* (тур. cen­dem от грц.) Ад, пъкъл.

**джепанѐ** *жъпънѐ* (тур. cepa­ne от ар.) Боеприпаси, муниции, патрони.

**джѝбри** *жѝбри* (тур. cibre) Пращини, остатъци от изстискано грозде, от които се прави ракия.

**джѝбровица** *жѝбруйцъ* (тур. cibro) Ракия от джибри; гроздова ракия.

**джигѐр** *жигѐр* (тур. ciğer от перс.) Душа. *Джигеря ми изскочи.* Много се изморих, притесних.

**джигѝт** *жигѝт* (рус. от тюрк.) Изкусен ездач.

**джинс** *жинс* (тур. cins от ар.) Род, порода, коляно.

**джола̀н** *жула̀н* (тур. colan) Долната част на говежди крак, от която се приготвят супи и други ястия.

**джу̀ка** *жу̀къ* Устна.

**джумбѝш** *жумбѝш* (тур. cűmbűş от ар.) Шега, веселба, забава.

**джумбишлѝйка** *жумбишлѝйкъ*(тур. cűm­bűş­­lű от ар.) Жена, която създава весело настроение; веселячка, шегаджийка.

**джумбишлѝя** *жумбишлѝйъ*(тур. cűmbűşlű от ар.) Човек, който създава весело настроение; веселяк, шегаджия.

**джунджурѝя** *жунжурѝйъ* (вер. от тур. cur­cuna ‘глъчка’) Дреболия, дрънкулка.

**джу̀ркам, да заджу̀ркам** *жу̀р­към, дъ зъжу̀ркъм* Разбивам варена коприва, боб и др. на каша с джуруляк.

**джуру̀ляк** *журу̀л’ък* Дървена пръчка с кръстосани перки в единия край, която се използва за разбиване.

**джу̀фка** *жу̀фкъ* (ит. ciuffo ‘кичур ко­са, перчем’) Панделка с прегънати краища, вързани на средата; кордела.

**дибидю̀с** *дибид’у̀с*(тур. dibi­dűz) Съвсем, напълно. *Дибидюс гол.*

**дѝгам, да издѝгам** *дѝгъм, дъ издѝгъм* Копая земята с права лопата (лизгар); риголвам.

**диганѝна** *дигънѝнъ* Земя, пре­копана с права лопата (лизгар).

**дика̀ня** *дика̀н’ъ* (тур. diken) Земеделско съоръжение за вършитба с животинска тяга, направено от де­бела дъска, на която са набити кремъчни остри камъни, които изчукват зърната и надробяват сламата.

**дикѝсвам, да дикѝсам** *дикѝсвъм, дъ дикѝсъм* (нгр.) Подарявам.

**дикѝш** *дикѝш* (тур. dikiş ‘шев’) *Не хвана дикиш*. Не излезе сполучливо.

**дила̀в** *дила̀ф* (нгр. dilа̀vѐ) Щипци за разпалване на огън; ма­ша за печка.

**димѝтровче** *димѝтруфчи* Дре­б­на хризантема, която цъфти около Димитровден.

**дип** *дип* (тур. dip ‘дъно, основа’) 1. Твърде много, в голяма степен. 2. Напълно, съвсем.

**дѝпла** *дѝплъ* (грц. diplо̀os ‘двоен’) Гънка на дреха.

**дирѐк** *дирѐк*(тур. direk) Дървен стълб.

**дѝрник** *дѝрник* Дупе.

**диса̀ги** *диса̀ги* (грц. disa­c­cos) Две торби, съединени в горния си край за носене през рамо или през седло.

**дифтѝн** *дифтѝн* (фр. duve­ti­ne от duvet ‘пух’ чрез срб. дифтин или рум. deftinä) Мъхест плътен памучен плат.

**добѝтък** *дубѝтък* Домашни животни, които се използват за работа, за храна, за добиване на различни продукти.

**добѝче** *дубѝчи* Едно едро домашно животно, добитък.

**договѐждам се, да се договѐдя***дугувѐждъм съ, дъ съ дугувѐд’ъ*Досещам се, съобразявам.

**додя̀вам, да додѐя** *ду­д’а̀­въм, дъ дудѐйъ* Преча, досаждам, омръзвам, дотягам.

**докундѝсвам, да докундѝсам** *дукундѝсвъм, дъ дукундѝсъм* Обиждам, засягам някого.

**дола̀п** *дула̀п* (тур. dolap от перс.) Вграден в стената шкаф за дрехи, съдове и др.

**долма̀** *дулмъ̀* (тур. ‘пълнене’) Широки и месести чушки за пълнене.

**долнѐнка** *дулнѐнкъ* Жена, която живее в долната махала.

**долчѝна** *дулчѝнъ* В топонимията: ниско, вдлъбнато място, об­градено с височини; дол.

**дра̀ка** *дра̀къ* (Paliurus spina-christi) 1. Храст с дребни листа и шипове, от чиито клони се правят метли за почистване на помещенията за животни и дворовете. 2. Човек, който обича да дразни другите, да се заяжда с тях.

**драм** *драм* (грц. от ар.) Стара мяр­ка за тежина, равна на една четиристотна част от оката (3,2 грама).

**дранго̀лник** *дрънго̀лник* Зат­вор.

**дреб** *дреп* Дребни остатъци след развлачване, разбиване на вълна; вълната, която пада под дарака.

**дремѝзгам** *дримѝзгъм* Мръз­­на, зъзна, треперя от студ.

**дрѐшка** *дрѐшкъ* 1. Женска риза с копчета и ръкави 7/8. 2. Умалително от дреха.

**друм** *друм* (грц. drо̀mos) Коларски път; шосе.

**дру̀сам, да одру̀сам** *дру̀съм, дъ удру̀съм* 1. Люлея, леко подхвърлям. 2. Тръскам, клатя силно. 3. Потропвам, играя. *Одрусах сливата за ракия. Друсам хорото.*

**дръвнѝк** *дръвнѝк*1. Куп под­редени стволове на дървета за­едно с клоните. 2. Недодялан чо­век; грубиян.

**дръглѝв** *дръглѝф* Слаб, изтощен, мър­шав (добитък). *Дръглив кон.*

**дръ̀гна се** *дръ̀гнъ съ* Чеша се. *Какво се дръгнеш?*

**дрънда̀рин, дрънда̀р** *дрънда̀рин, дрънда̀р* Занаятчия, който разбива, влачи вълна със специален уред; даракчия.

**дрънда̀рка** *дрънда̀ркъ* Съпруга на дръндарин.

**дръ̀стя, да одръ̀стя** *дръ̀­с­т’ъ, дъ удръ̀ст’ъ* 1. Изпирам с бухалка нещо едро (черга, одеяло). 2. Изпирам набързо, как да е. 3. Удрям с бухалка, за да отделя стъблата на коноп или лен от влак­ната. 4. Бия, тупам, пердаша някого. *Одръстих чергите на реката. Ей сега ще те одръстя.*

**дува̀н** *дува̀н* Граблива птица, която напада домашни птици (кокошки, пуйки). *Пуйката щъка* (издава тревожен звук)*, видяла е дуван.*

**дува̀р** *дува̀р* (тур. duvar от перс.) Каменна ограда, зид от камъни.

**дуду̀к** *дуду̀к* (тур. dűdűk) Дървена свирка.

**ду̀мам, да проду̀мам** *ду̀мъм, дъ пруду̀мъм* Казвам, говоря, приказвам. *Думам ти, дъще, сещай се, снахо.*

**думба̀зин, думба̀з** *думба̀зин, думба̀с*(тур. tum­badiz ‘къс и дебел човек’) Надут, омразен богаташ; чорбаджия.

**ду̀пек** *ду̀п’ък* (Tagetes) Вид тагетес – жълто или оранжево градинско цвете, подобно на камшица, но с по-едри цветове.

**дур** *дур* (тур. durmak) Стой! Спри! Почакай!

**ду̀хтя** *ду̀хт’ъ* Бягам, тичам.

**душма̀нин, душма̀н** *душма̀нин, душма̀н*(тур. duşman от перс.) Лош, жесток човек; враг, неприятел.

**душма̀нка** *душма̀нкъ*(тур. duşman от перс.) Лоша, жестока жена.

**душманлъ̀к** *душмънлъ̀к* (тур. duşmanlik) Вражда, омраза, жестокост.

**дъ̀бови листа̀** *дъ̀буви листа̀* (Epiphyllum) Епифилум – саксийно цве­­те, вид кактус без бодли, чиито дълги листа приличат по форма на език, но краищата им са назъбени като дъбовите листа; лимба, волски език, свекървин език.

**дъ̀лга го̀зба** *дъ̀лгъ го̀збъ* Сок от кисело зеле, в който е добавен нарязан праз лук, червен пипер и люта чушка.

**дъ̀рми** *дъ̀рми* Стари дрехи, дрипи. *Обирай си дърмите.* Тръгвай.

**дърполя̀, да издърполя̀***дър­­пул’ъ̀, дъ издърпул’ъ̀*Дърпам, досаждам. *Спри да ме дърполиш, тръгваме.*

**дърт** *дърт* Стар, възрастен мъж.

**дърта̀к** *дърта̀к* Стар, възрастен мъж.

**дърта̀чка** *дърта̀чкъ*Стара, възрастна жена.

**дъртофѐлник** *дъртуфѐлник*Стар, възрастен мъж; дъртак.

**дъртофѐлница** *дъртуфѐл­ни­цъ* Стара, възрастна жена; дъртачка.

**дюгѐн** *д’угѐн* (тур. dűkkân от ар.) Дюкян, магазин.

**дюгенджѝйка** *д’уг’ънжѝйкъ*(тур. dűkkân от ар.) 1. Магазинерка. 2. Съпруга на дюкянджия, магазинер.

**дюгенджѝя** *д’уг’ънжѝйъ* (тур. dűkkân от ар.) дюкянджия, магазинер.

**дюлгѐрин, дюлгѐр** *д’улгѐ­рин, д’улгѐр* (тур. dűl­ger от пер.) Зидар, строител.

**дюлгѐрство** *д’улгѐрству* (тур. dűl­ger от пер.) Занятие на дюлгер; строителство.

**дю̀зен** *д’у̀з’ън* (тур. dűz) Eд­но­­цветна материя без фигурални изображения.

**дюс** *д’ус* (тур. dűz) Eд­но­­цветна материя без фигурални изображения.

**дю̀стаба̀н** *д’у̀стъба̀н*(тур. dűstaban) Плоскопие.

**дю̀стабанлийка** *д’у̀стъбънлийкъ*(тур. dűsta­ban) Жена, която има плоскостъпие.

**дю̀стабанлия** *д’у̀стъбън­л̀йъ*(тур. dűstaban) Мъж, който има плоскостъпие.

**дюшѐк** *д’ушѐк* (тур. dőşek) Дебела постеля, напълнена с вълна, памук, дреб, слама и др.

**дюшеклъ̀к** *д’ушъклък*(тур. dőşek) Вид грубо платно за дюшек.

**дюшемѐ** *д’ушъмѐ* (тур. dőşe­me от перс.) Дъсчен под в жилище.

**дю̀шеш** *д’у̀шъш* (тур. du-şes от перс.) Голяма печалба, голям късмет.

**дя̀вол** *д’а̀вул*(грц. diа̀bolos ‘клеветник’) Хитър, лукав човек.

**дяволѝт** *д’ъвулѝт*(грц. diа̀­bo­los ‘клеветник’) Хитър, лукав човек.

**дя̀волица** *д’а̀вулцъ*(грц. diа̀bolos ‘кле­­ветник’) Хитра, лукава, дяволита жена.

**дяволу̀вам** *д’ъвулу̀въм*(грц. diа̀bolos ‘кле­­ветник’) Хитрувам, клинча.

**дяволѝя** *д’ъвулѝйъ*(грц. diа̀­bolos ‘клеветник’) Хитрост, измама.

**дя̀волщина** *д’а̀вулштинъ*(грц. diа̀bolos ‘кле­­ветник’) Нещо объркано, неясно.

**дяд** *д’а̀т* Дядо. *Лозето е на дяд Петър.*

# Е

**ѐвала** *ѐвълъ* (тур. eyvallah от ар.) Поклон, хвала, браво.

**ѐдец** *ѐдиц* (тур. yâdes от перс.) 1. Разклонена кост от гърдите на кокошка или петел, която се чупи при обзалагане. 2. Дума, която се произнася при печелене на облога. 3. Загуба, несполука.

**ѐжа се, да се наѐжа** *ѐжъ съ, дъ съ нъѐжъ* Настръхвам, избухвам, перя се.

**ела̀к** *йъла̀к* Ка­менно корито, от което пият вода домашните птици – кокошки, пуйки, патици.

**елпезѐ** *йълп’ъзѐ*(тур. yelpla­ze)**̀** Връзка подредени като ветрило листа от тютюн.

**елпезѝрам** *йълп’ъзѝръм* (тур. yelplaze) При­готвям елпезета, връзки с тютюн.

**емля̀к** *йъмл’а̀к*(тур. emlâk) Данък върху недвижим имот.

**емля̀чен** *йъмл’а̀чън* (тур. emlâk) Който се отнася до данък върху недвижим имот. *Емлячен регистър.*

**емфиѐ** *йъмфиѐ* (тур. enfiye от ар.) Тю­тюнев прах за смъркане.

**ѐня** *йѐн’ъ* (грц. ѐnnoia) Грижа. *Хич не го е еня.*

**ерба̀п** *йърба̀п* (тур. erbap от ар.) Способен, кадърен, самоуверен, напорист, целеустремен. *Много си ербап.*

**ергѐн** *иргѐн*(тур. ergen) Неоженен мъж.

**ергенлъ̀к** *ирг’ънлъ̀к* (тур. er­gen) Поведение на неженен мъж.

**ергену̀вам, ергеня̀ се** *ирг’ъ­ну̀въм* (тур. ergen) Дружа с девойки, правя се на ерген, не се женя.

**ѐрина** *йѐринъ* Вълната от остригване на агнета или от корема на овца, която е по-къса; ярина.

**есенѐс** *исинѐс* Миналата есен, през есента.

**етамѝн** *итъмѝн* (фр. ѐta­mine) Вид памучен плат с едри квадратчета за бродиране.

**еш** *ѐш* (тур. eş) Един от два еднакви предмети, които образуват двойка, чифт. *Еша му го няма и на волския пазар.* Много е странен, своенравен.

# Ж

**жабурня̀к** *жъбурн’а̀к* 1. Водно растение във вид на дълги зелени влакна, което покрива застояли сладки води; жабуняк. 2. Застояла зеленясала вода. *Жабите квакат в жабурняка.*

**жабурня̀сва** *жъбун’а̀свъ* Позеленява, покрива се със жабуняк или други водорасли; жабунясва. *Водата в коритото е жабурнясала.*

**жабя̀свам, да жабя̀сам** *жъ­б’а̀­свъм, дъ жъб’а̀съм* Ожаднявам много, прежаднявам.

**желя̀здо** *жил’а̀зду* Ютия.

**жукѐтка***жукѐткъ*(фр. ja­quette) Къса горна женска дреха; жакет, сако.

**жу̀ля, да ожу̀ля** *жул’ъ, дъ ужу̀л’ъ* 1. Търкам, трия, протривам. 2. Бруля, свалям плодове от дърво с прът. 3. Пия алкохол (ракия, вино). *Ожулих сливите за ракия.*

**жу̀ри** *жу̀ри* (Narcissus)Градинско цвете – вид жълт нарцис.

# З

**забра̀ждам се, да се забрадя̀** *зъбра̀ждъм съ, дъ съ зъбръд’ъ̀* Слагам кърпа на главата си.

**забра̀дка** *зъбра̀ткъ* Триъгълна или сгъната по диагонал квадратна кърпа за глава, която се връзва под брадичката.

**забу̀н** *зъбу̀н* (тур. zibin ‘къса риза с ръкави’ от ар.) Горна дреха, която се облича в дъждовно време.

**за̀валийка** *за̀вълийкъ* (тур. za­va­lli ‘окаян’ от ар.) Жалка, нещастна жена.

**за̀валия** *за̀вълийъ* (тур. za­va­lli ‘окаян’ от ар.) Жалък, нещастен човек.

**зава̀лям, да заваля̀** *зъва̀­л’ъм, дъ зъвъл’ъ̀* Свалям, повалям някого на земята.

**за̀вой** *за̀вуй* Заво̀й.

**завря̀н зет** *зъвр’а̀н зет* Зет, който живее заедно с родителите на съпругата си; зет на привод; поканен зет.

**зага̀щвам, да зага̀щя** *зъга̀­шт’ъм, дъ зъга̀шт’ъ*Причаквам някого; препречвам пътя; залавям в нещо нередно.

**задя̀вам, да задя̀на** *зъд’а̀­въм, дъ зъд’а̀нъ* 1. Слагам на гръб цедилка – люлка от домашно тъкано вълнено платно. 2. Завързвам с въже или синджир товар на гърба си. 3. Шегувам се, закачам се. *Задянах детето и тръгнах на лозето.*

**загъ̀рлям, да загъ̀рля** *зъгъ̀рл’ъм, дъ зъгъ̀рл’ъ* Прекопавам, като натрупвам пръст на купчинки около стъблата на царевицата. *Цял ден загърлям папура* (царевицата).

**заѐцвам** *зъѐцвъм* Досаждам, постоянно питам, напомням. *Стига си ме заецвал.*

**зазѝпвам, да зазѝпя** *зъзѝп­въм, дъ зъзѝп’ъ* Захвърлям, изхвърлям. *Зъзипих счупената паница на боклука.*

**зайрѐ** *зъйрѐ* (тур. zahire от ар.) Сено. *Дай зайре на зайците.*

**заку̀м** *зъку̀м* (тур. zakkum от ар.)(Nerium oleander) Саксийно цвете – олеандър.

**залѝсвам, да залѝсам** *зълѝсвъм, дъ зълѝсъм*(грц. zalizo ‘замайвам, обърквам’) 1. Отвличам вниманието. 2. Забавлявам, разсейвам.

**залисѝя** *зълисѝйъ* (грц. za­lizo ‘замайвам, обърквам’) 1. От­вличане на вниманието. 2. Забавление, занимание.

**заля̀зло слъ̀нце** *зъл’а̀злу слъ̀нци* Посока запад.

**замѐрям, да замѐря** *зъмѐр’ъм, дъ зъмѐр’ъ* Хвърлям камък, буца пръст и др. с цел да уцеля.

**занда̀н** *зънда̀н* (тур. zandan от перс.) 1. Затвор, тъмница. 2. Мрачно и студено помещение.

**занѝчам** *зънѝчъм* Наблюдавам тайно, скришом; вглеждам се, заглеждам се, за да видя или забележа нещо. *Стига си заничала през дувара.*

**запъ̀вам се, да се запъ̀на** *зъпъвъ̀м съ, дъ съ зъпъ̀нъ* 1. Засичам, затруднявам се при четене, говорене. 2. Упорствам, проявявам инат. *Запъва се като магаре на мост.*

**за̀пъртък** *за̀пъртък* 1. Яйце, от което не се е излюпило пиле. 2. Развалено, негодно яйце.

**зара̀р** *зъра̀р* (тур. zarar) Загуба, вре­да, пакост.

**за̀ралийка** *за̀рълийкъ* (тур. zararli) Жена, която търпи загуба, която е ощетена.

**за̀ралия** *за̀рълийъ* (тур. za­rarli) Човек, който търпи загуба, който е ощетен.

**зарзава̀т** *зързъва̀т* (тур. zerzavat от перс.) Зеленчук.

**зарзаватчѝйка** *зързъвътчѝйкъ* (тур. zerza­vat­­­çi) Производителка или продавачка на зеленчуци.

**зарзаватчѝйница** *зързъвът­чѝйницъ* (тур. zer­za­­vat от перс.) Зеленчуков магазин.

**зарзаватчѝя** *зързъвътчѝйъ* (тур. zerzavat­çi) Производител или продавач на зеленчуци.

**за̀рзала** *за̀рзълъ* (тур. zerdali през грц. zarzalon) Вид дива кайсия с горчиви ядки.

**зарезя̀вам, да зарезя̀** *зър’ъ­з’а̀въм, дъ зър’ъз’ъ̀* (тур. reze) За­ключвам вратата отвътре с резе – парче желязо или дърво, прикрепено към вратата от вътрешната и страна.

**засѝрам, да засѐра** *зъсѝръм, дъ зъсѐръ* Губя, изгубвам. *Засра ли си копчето на ризата?* *Засра си пътя с адаша.* Развали си отношенията със съименника.

**затра̀пвам, да затра̀пя** *зъ­тра̀пвъм, дъ зътра̀п’ъ* Изразходвам, пропилявам, давам напразно, безсмислено. *Затрапи си парите за печка, а фурната ѝ не пече както трябва.*

**зату̀лка** *зъту̀лкъ* Запушалка, капачка, тапа.

**зату̀лям, да зату̀ля** зъ*ту̀­л’ъм, дъ зъту̀л’ъ* 1. Запушвам, затварям със запушалка. 2. Закривам светлината, затъмнявам. *Отмести се, че ми затуляш.*

**захва̀лям** *зъфа̀л’ъм* Хваля някого. *Ком­шийките захвалят на булката.*

**захо̀ждам** *зъо̀ждъм* 1. Залязвам. *Слънцето захожда.* 2. За домашни птици: напускам определеното място, двора. *Бялата кокошка захожда.* 3. Ходя по чуждо, изневерявам.

**звѝска** *звѝскъ* Млада овца от 1 до 2 години, по-голяма от шиле (до 1 година), но още не раждала.

**звънѝче** *звънѝчи* Жълт кантарион.

**зевзѐк** *з’ъвзѐк* (тур. zevzek) Шегаджия, шегобиец, майтапчия.

**зедѐ** *з’ъдѐ* (тур. ziyade от ар.) Повече, излишък, остатък.

**зер** *зер* (тур. zira от перс.) 1. Разбира се. 2. За изразяване на възражение, неодобрение; ами.

**зефѝр** *з’ъфѝр*(фр. zѐphir)Вид тънка памучна *материя*.

**зима̀** *зима̀* Студено. *Зима̀ ми е.*

**зимъ̀с** *зимъ̀с* Миналата зима.

**зип** *зип* Захвърлям, изхвърлям. *Счупената паница зип на боклука.*

**зоб** *зоп* Зърнена храна за добитък, която се дава в малко количество за подсилване (пшеница, царевица, слънчоглед и др.).

**зобя̀, да назобя̀** *зуб’ъ̀, дъ нъзуб’ъ̀* Давам зоб на животните (царевица, пшеница, слънчоглед и др.).

**зо̀бвам си, да си зо̀бна** *зо̀б­въм си, дъ си зо̀бнъ* Ям нещо на зърна; откъсвам си няколко зърна, обикновено грозде. *Зобнах си грозде от асмата.*

**зор** *зор* (тур. zor от перс.) Голямо усилие, мъчение.

**зор зама̀н** *зор зъма̀н* (тур. zor от перс. + zaman ‘време’ от ар.) Тежко положение.

**зо̀рлeм** *зо̀рл’ъм* (тур. zorlan) Насила, трудно. *Зорлем работа.*

**зо̀ти***зо̀ти*Гети.

**зулу̀м** *зулу̀м* (тур. zulum) Обир, грабеж, пакост, насилие.

**зурла̀** *зурлъ̀* 1. Муцуна на свиня. 2. Дървен музикален инструмент. 3. (Zinnia elegans) Градинско цвете – циния.

**зъм** *зъм зъм’а̀* Змия.

**зъмя̀** *зъм’а̀* Змия.

**зъ̀ркели** *зъ̀рк’ъли* 1. Очи. 2. Очила.

**зян** *з’ан* (тур. ziyan от перс.) Загуба, провал, разваляне, унищожаване.

**зяно̀свам, да зяно̀сам** *з’ъ­но̀с­въм, дъ з’ъно̀съм* (тур. ziyan от перс.) Провалям, развалям, съсипвам, унищожавам.

# И

**ибрѝк** *ибрѝк* (тур. ibrik) Меден или глинен съд с чучурка за поливане при миене.

**ибрикчѝя** *ибрикчѝйъ* (тур. ibrik) Човек, който носи ибрика на богат турчин за измиване преди молитва.

**ибришѝм** *ибришѝм* (тур. ib­ri­şim от перс.) Вид тънки копринени или памучни конци за шиене.

**игля̀нка** *игл’а̀нкъ* Безопасна игла.

**изгря̀ло слъ̀нце** *изгр’а̀лу слъ̀н­ци* Посока изток.

**избика̀лям, да избиколя̀** *избика̀л’ъм, дъ избикул’ъ̀* Заобикалям.

**изда̀ва се** *издавъ съ* Показва се, подава се, вижда се, обикновено за презрамка или бельо. *Облечи си по-дълга пола, че се издава комбинезонът.*

**изблѝзо подо̀стрен** *изблѝзу пудо̀стр’ън* Избухлив, сприхав човек. *Всички в тази къща са изблизо подострени.*

**изкилифѐрчен** *искилифѐ­рчън* Изкривен, извратен.

**изкуфя̀вам, да изкуфѐя** *искуф’а̀въм, дъ искуфѐйъ* 1. Ставам кух, негоден (за плод или зеленчук); презрявам. 2. Оглупявам. 3. Скопявам, кастрирам (прасе). *Динята е изкуфяла.*

**изневидѐлица** *изнивидѐлицъ* Неочаквано, внезапно, неизвестно откъде.

**изпренадѐям се, да се изпренадѐя** *испринъдѐйъм съ, дъ съ испринъдѐйъ* Губя търпение в очакване на някого да дойде.

**изслу̀швам се, да се из­слушам** *ислу̀швъм съ, дъ съ ислу̀шъм* Преставам да слушам, да се подчинявам.

**изу̀вам, да изу̀я** *изу̀въм, дъ изу̀йъ* Събувам обувки, чорапи.

**изфиря̀свам, да изфиря̀сам** *исфир’а̀свъм, дъ исфир’а̀съм* Намалявам обема, теглото, качеството на стока вследствие на изпарение, повреда, неправилно съхранение и др. *Маята е изфирясала. Изфиряса ми из главата.* Съвсем забравих.

**икиндѝя** *икиндѝйъ* (тур. ikin­­­di) След­обeдно време, около 16 часа.

**икономѝсвам, да икономѝсам** *икунумѝсвъм, дъ икунумѝсъм* (грц. oikonomѐso от oikon­mo ‘водя домакинство’) Правя ико­­номии, спестявам. *Икономисвам пари за печка.*

**икономѝст** *икунумѝс*(грц. oikonomѐso от oikonomo ‘водя домакинство’) Човек, който умее да спестява, да живее икономично.

**икономѝсто** *икунумѝсту*(грц. oikonomѐso от oikonomo ‘водя домакинство’) Пестеливо, скромно.

**икрамя̀вам се, да се икрамя̀** *икръм’а̀въм съ, дъ съ икръм’ъ̀* (тур. ikram от ар. ‘чест, почит’) Представям се както трябва, както се полага, обикновено за посрещане на гости; отсрамвам се. *Сватовете се икрамиха, направиха хубав сбор.*

**ила̀ч** *ила̀ч* (тур. ilaç от ар.) Лек, лекарство.

**има̀м-баялдъ̀** *има̀м-бъйълдъ̀* (тур. imam­ba­yldi от ар. ‘имамът припадна’, ‘възхити се’) Салата от печен патладжан, пиперки и домати с чесън и много мазнина.

**исѝкусу̀м** *исѝкусу̀м* (тур.) Съ­жалявям, станах пишман, че помолих да свършиш нещо. *Исикусум от работата ти.*

**ѝска** *ѝскъ* Трябва. *Иска да се извадят картофите. Иска да се обере бамята. Иска да се окоси люцерната.*

**истѐристемѐ** *истѐрист’ъмѐ* (тур.) Насила, от немайкъде. *Истеристеме оплеви доматите.*

**ичкѝя** *ичкѝйъ* (тур. içki) Алкохолно питие. *Да му ударим по една ичкия.*

**ишлемѐ** *ишл’ъмѐ* (тур. işle­me) Занаятчийска изработка с материали на клиента.

**ища̀х** *ишта̀х* (тур. iştah от ар.) 1. Апетит. 2. Желание. *Нямам ищах за работа в тоя пек.*

# Й

**йок** *йок* (тур. yok) Не.

# К

**каба̀** *къба̀* (тур. kaba) Неиздържлив, нетраен.

**кабардѝсвам, да кабардѝсам** *къбърдѝсвъм, дъ къбърдѝсъм* (тур. kabarmak ‘набъбвам, шупвам’) 1. За тесто: бухвам, на­бъбвам, шупвам, втасвам, надигам се. 2. За крака: набръчквам се; стават ми пришки от ходене, от бой. *Много се уморих, краката ми кабардисаха от ходене.*

**кабарѐ** *къбърѐ* (фр. cabaret) Нощно питейно увеселително заведение, където се изпълнява лека, разнообразна програма.

**кабѝл** *къбѝл* (тур. kabil ‘въз­можен’ от ар.) 1. Възможно е, може. 2. Съгласен.

**кабуля̀** *къбул’ъ* (тур. kabul от ар.) Съгласявам се, търпя, понасям. *Какво да правя, кабуля внуците.*

**кава̀к** *къва̀к* (тур. kavak) Клонеста топола.

**кавалѐр и да̀ма** *къвълѐр и да̀мъ*(Begonia tuberhibrida) (фр. kavali­er ‘конник’ и фр. dama, лат. do­mi­na) Клубенова бегония – декоративно цвете, което има два вида цветчета – мъжко и женско, напомнящи силуети на мъж и жена.

**кавардѝсвам, да кавардѝсам** *къвърдѝсвъм, дъ къвърдѝсъм* (тур. kavarmak) Запържвам месо, лук и др.

**каварма̀** *къвърмъ̀* (тур. ka­vur­ma) Ястие, приготвено от парчета месо, задушено или запържено с лук, гъби и подправки.

**кавга̀** *къвгъ̀* (тур. kavga) Караница, свада, шумна разправия.

**кадаѝф** *къдъѝф* (тур. kadayif от ар.) 1. Тънки, слабо опечени тестени нишки. 2. Сладкиш от такива нишки, напоени със сладък сироп.

**кадѐм** *къдѐм* (тур. kadem от ар.) Щастие, късмет, сполука.

**кадемлѝйка** *къд’ъмлѝйкъ* (тур. kademli от ар.) Жена, която носи късмет, щастие.

**кадемлѝя** *къд’ъмлѝйъ* (тур. kademli от ар.) Човек, който носи късмет, щастие.

**кадѝя** *къдѝйъ* (тур. kadi от ар.) Верски и граждански съдия у мохамеданите.

**кадъ̀на** *къдъ̀нъ* (тур. kadin) Съпруга на турчин, туркиня, ханъма.

**кадъ̀нка** *къдъ̀нкъ* (тур. ka­din) (Papaver rhoeas)Полски мак.

**кадъ̀рен** *къдъ̀р’ън* (тур. ka­dir от ар. ‘способен, годен’) – Способен, годен да извърши добре дадена работа, поставена задача.

**кадъ̀рност** *къдъ̀рнус* (тур. kadir от ар. ‘способен, годен’) Способност, годност.

**кадя̀, да окадя̀** *къд’ъ̀, дъ укъд’ъ̀* 1. Прикадявам с тамян. 2. Пуша, да опуша с цигарен дим. 3. Изпускам дим при горене, димя.

**каза̀к** *къза̀к* 1. Руснак от Украйна, Донска област. 2. Руски войник.

**каза̀чка** *къза̀чкъ* 1. Рускиня от Украйна, Донска област. 2. Съпруга на руски войник.

**каѝл** *къѝл* (тур. kail от ар.) Съгласен, склонен. *Не става каил да ми помогне.*

**каѝш** *къѝш* (тур. kayiş) Ремък.

**кайдѝсвам, да кайдѝсам** *къйдѝсвъм, дъ къйдѝсъм* (тур. kiy­mak ‘кълцам, меля’) Кълцам, меля, правя на кайма.

**какава̀нин** *къкъва̀нин* (тур. kakavan) Глупак, некадърник, заплес.

**каканѝжа, да накаканѝжа** *къкънѝжъ, дъ нъкъкънѝжъ* Нареждам, говоря бавно, монотонно, редя думите.

**калабалъ̀к** *кълъбълъ̀к* (тур. kalabalik от ар.) Навалица, много хора.

**калайджѝя** *кълъйжѝйъ* (тур. kalayçi) Лице, което покрива с калай медни съдове; калайдисва.

**калайдѝсвам, да калайдѝсам** *кълъйдѝсвъм, дъ кълъйдѝсъм* (тур. kalay) 1. Покривам медни съдове с калай. 2. Мъмря, хокам. *Довечера ще те калайдисвам.*

**каластѝр** *кълъстѝр* Малка мо­тика за плевене на лук и чесън.

**каластѝрка** *кълъстѝркъ* Малка мотика за плевене на лук и чесън.

**калдъръ̀м** *кълдъръ̀м* (тур. kaldirim от грц. kalо̀s ‘хубав’ и drо̀mos ‘път’) Настилка на улица от неодялани камъни.

**калдъръ̀мче** *кълдъръ̀мчи*(Pa­­paver rhoeas)Едногодишно тре­висто гр­а­динско цвете с месести стъбла и различно обагрени цветове, което расте меж­ду камъчетата на калдъръмената настилка.

**калѐвра** *кълѐвръ* (тур. ka­lev­ra) Плитка кожена обувка.

**калѐм** *кълѐм* Клонче с пъпка от дърво за присаждане.

**калѐсвам, да калѐсам** *кълѐсвъм, дъ кълѐсъм* (грц. kalѐo) Каня на тържество, сватба, обикновено с бъклица с вино или ракия.

**калѐсник** *кълѐсник*(грц. kalѐo) Мъж, който кани на сватба, калесва.

**калѐсница** *кълѐсницъ* (грц. kalѐo) Жена, която кани на сватба, калесва.

**ка̀лпав** *ка̀лпъв* (тур. kalp от ар.) Лош, некачествен, негоден.

**калпаза̀н** *кълпъза̀н*(тур. kal­­pazan) Негодник, мързеливец.

**калпаза̀нин** *кълпъза̀нин* (тур. kal­­pazan) Негодник, мързеливец.

**калпаза̀нка** *кълпъза̀нкъ* (тур. kalpazan) Негодничка, мързеланка.

**калпазанлъ̀к** *кълпъзънлъ̀к* (тур. kalpazan­lik) Постъпка на калпазанин.

**калпа̀к** *кълпа̀к* (тур. kalpak от тюрк.) Кожена шапка с козината отвън.

**калпакчѝя** *кълпъкчѝйъ* (тур. kalpakçi) Човек, който шие калпаци.

**калу̀гер** *кълу̀г’ър* (грц. kalо̀­geros) Монах.

**калу̀герка** *кълу̀г’ъркъ* (грц. kalо̀geros) Мо­на­хиня.

**калугеря̀ се, да се покалугеря̀** *кълуг’ър’ъ̀ съ, дъ съ пукълу­г’ъ­р’ъ̀* (грц. kalо̀geros) Подстригвам се за монах или монахиня.

**калъ̀ч** *кълъ̀ч* (тур. kiliç) Сабя. *Зарчето падна на калъч*. Накриво.

**калъ̀чка** *кълъ̀чкъ* (тур. kiliç) Сабя. *Зарчето падна на калъч*. Накриво.

**кама̀** *къмъ̀* (тур. kama) Нож или меч, остър от двете страни.

**кама̀ра** *къма̀ръ*(грц. kamа̀­ra) Куп, грамада. *Камара от камъни.*

**кама̀ря, да накама̀ря** *къма̀­р’ъ, дъ нъкъма̀р’ъ*(грц. kamа̀ra) Трупам накуп, на камара.

**ка̀мба** *ка̀мбъ* (ит. gamba ‘стебло, ствол’, ‘бедро’ от лат. gamba) Сорт месеста топчеста чушка, обикновено за туршия.

**ка̀мби** *ка̀мби* (ит. gamba ‘стебло, ствол’, ‘бедро’ от лат. gam­ba) Сорт месеста топчеста чушка, обикновено за туршия.

**камбу̀р** *къмбу̀р* (тур. kam­bur) Гърбица. *Без камбур сватба не става.*

**камбу̀рест** *къмбу̀р’ъс*(тур. kambur) Гър­бав.

**камизо̀лка** *къмизо̀лкъ*(исп. camisole) Къса женска или детска дреха с ръкави.

**камшѝца** *къмшѝцъ* (Tagetes) Градинско цвете, вид тагетес.

**камъ̀ш** *къмъ̀ш* (тур. kamiş) Тръстика.

**канава̀** *кънъвъ̀* (тур. kanava от фр. canevas) Тънка, рядка тъкан, която служи за бродиране върху плат.

**кана̀п** *къна̀п*(тур. kinap от ар.) Дебела и здрава конопена връвчица. *Хвана ме канапа.* Мързи ме.

**канара̀** *кънъръ̀* (тур. от перс. kanar ‘бряг’) Голяма и стръмна скала.

**кандѝл-мандѝл** *къндѝл-мън­дѝл* Вървя бавно, влача се, мъкна се.

**кандѝлкам, да разкандѝлкам***къндѝлкъм, дъ ръскъндѝлкъм*Клатя, люлея.

**кандѝлкам се** *къндѝлкъм съ* Клатушкам се, олюлявам се, движа се бавно, влача се.

**кандѝрам** *къндѝръм*(нем. Kandieren от Kandis ‘небет шекер’) Захаросвам плодове или дру­ги захарни изделия с кристална захар.

**кандѝсвам, да кандѝсам** *кън­дѝсвъм, дъ къндѝсъм* (тур. kan­mak) Съгласявам се, мирясвам, удовлетворен съм.

**кандърдѝсвам, да кандърдѝсам** *къндърдѝсвъм, дъ къндърдѝсъм* (тур. kandirdi от kandirmak) Убеждавам, уговарям, придумвам.

**кандърма̀** *къндърмъ̀* (тур. kandirma) Убеждаване, уговаряне, пазарлък.

**канѝя** *кънѝйъ* (тур. kani ‘ножница на сабя’) Ножница за сабя или голям нож.

**канта̀р** *кънта̀р*(тур. kantar от ар.) Уред за мерене на тежести; теглилка.

**кантарджѝйка** *кънтържѝй­къ*(тур. kantar от ар.) Жена, която измерва теглото на различни стоки с кантар.

**кантарджѝя** *кънтържѝйъ*(тур. kantar от ар.)Мъж, който измерва теглото на различни стоки с кантар.

**канто̀н** *кънто̀н* (фр. canton ‘окръг’) Малка сграда край шосе или железопътна линия, която служи за жилище на кантонер, пазач.

**кантонѐр** *кътунѐр* (фр. can­tonnier) Пазач на шосе или железопътна линия.

**кантонѐрка** *кънтунѐркъ* (фр. cantoniera) Жена, която е пазач на шосе или железопътна линия.

**ка̀па** *ка̀пъ* (грц. от лат. cappa) Калимавка, шапка на свещеник.

**капанду̀ра** *къпънду̀ръ* (тур. capandura) Отвор с дървен капак за качване на тавана, разположен в едно от помещенията на къщата.

**капасъ̀зин** *къпъсъ̀зин* (тур. kapisiz) Без­делник, нехранимайко.

**капѐла** *къпѐлъ*(ит. capello) Шапка с периферия.

**капела̀т** *къпила̀т*(ит. capel­lo) Човек с капела – шапка с периферия.

**капишо̀н** *къпишо̀н* (фр. ca­pu­chon) Качулка, наметало за глава.

**капѝя** *къпѝйъ* (тур. kapi ‘порта, врата’) 1. Ножница. 2. Про­дълговата островърха месеста чушка.

**ка̀пла** *ка̀плъ* (тур. kapli) Кал­ник на велосипед. *Ходя по капли.* Ходя бос, без обувки.

**капо̀** *къпо̀* (фр. capo) С празни ръце.

**кара̀** *къра̀* (тур. kara) Черен.

**карагьо̀з** (тур. karagőz) 1. Черноок човек. 2. Вид риба.

**караджѐйка** *къръжѐйкъ* (тур. karaka ‘тъмен’, ‘възчерен’) Сорт дребни ранни ароматни сини сливи.

**кара̀кача̀н** *къра̀къча̀н* (тур. ka­ra­kaçan) Планиниски скотовъдец на Балканския полуостров, който говори гръцки или румънски или смесен гръцко-румън­ски.

**кара̀кача̀нин** *къра̀къча̀нин* (тур. ka­ra­kaçan) Планиниски скотовъдец на Балканския полуостров, който говори гръцки или румънски или смесен гръцко-румън­ски.

**каракача̀нка** *къра̀къча̀нкъ* (тур. karaka­çan) Каракачанско куче – българска порода овчарски кучета.

**карака̀ш** *къръка̀ш*(тур. ka­ra­kaş) Черновежд.

**карако̀нджал** *къръко̀нжъл*(тур. korkunç ‘страшен’) Зъл дух, вампир, страшилище, което плашело хората нощем около Коледа.

**кара̀кул** *къра̀кул* (тур. kara­kul по соб. тюрк.) 1. Особена порода овце, от агнетата на които се добива астраган. 2. Астраган.

**карантѝя** *кърънтѝйъ* (тур. kirinti от kara ‘черен’ и грц. ѐntera ‘вътрешности’) Вътрешности на животно (дроб, сърце, черва, далак), включително крака и глава.

**кара̀тава̀н** *къра̀тъва̀н*(тур. karatavan) Накованите летви и под­ложки под мазилката на тавана.

**карашѝк** *къръшѝк*(тур. karişik) Смесено, разбъркано.

**каращѝсвам, да каращѝсам** *къръштѝсвъм, дъ къръштѝсъм* (тур. karişmak) Смесвам, разбърквам.

**карѐ** *кърѐ* (фр. carrѐ) 1. Квадрат като шарка на плат. 2. Бродирано правоъгълно парче панама, етамин, тюл и др.

**карѐз** *кърѐс* (тур. garez от ар.) Яд, злоба, обида, омраза, отмъщение. *Гоня карез.* Търся отмъщение.

**карзѝна** *кързѝнъ* Вид чанта, изплетена от бѐленица (обелки от царевични кочани) за носене на храна, инструменти и др.

**ка̀рмакарашѝк** *ка̀рмъкъръ­шик* (тур. karma karişik) Напълно разбъркано, объркано.

**ка̀ртаджийка** *ка̀ртъжийкъ*(ит. carta) Жена, която обича да играе на карти; картоиграчка.

**ка̀ртаджия** *ка̀ртъжийъ*(ит. carta) Мъж, който обича да играе на карти; картоиграч.

**ка̀рто̀п** *ка̀рто̀п* (тур. kartopu от kar ‘сняг’ и top ‘топка’) Градински храст с големи кръгли бели цветове като снежни топки.

**кару̀лче** *къру̀лчи* (от грц. ka­luri) Макара с конци.

**кару̀ца** *къру̀цъ*(ит. carrozza) Кола, главно за товар, теглена от коне, волове, магарета и др.

**каруца̀р** *къруца̀р*(ит. carro­zza) Лице, което кара каруца; колар.

**каса̀п** *къ­са̀п* (тур. kasap от ар.) 1. Занаятчия, който коли добитък и продава месо; месар. 2. Главорез, кръвник, убиец.

**каса̀пин** *къса̀пин* (тур. kasap от ар.) 1. Занаятчия, който коли добитък и продава месо; месар. 2. Главорез, кръвник, убиец.

**касаплъ̀к** *късъплъ̀к*Занятие на касапин.

**каскѐт** *къскѐт* (фр. casquet­te) Мека платнена шапка с козирка.

**кастро̀н** *къстро̀н* (фр. casse­role ‘тенджера’ през рум. castrо̀n) Глинена или порцеланова дълбока паница.

**кат** (тур. kat) *кат* 1. Комплект дрехи. 2. Етаж от къща.

**ка̀та** *ка̀тъ* (грц. kа̀ta) Пред думи за време: всеки. *Ката ден ходя на нивата.*

**каталя̀свам, да каталя̀сам** *кътъл’а̀свъм, дъ кътъл’а̀съм* (грц. katalу̀o) Уморявам се, изтощавам се; капвам от умора.

**ката̀нец** *къта̀ниц*(ср. катанец от ит. catena по лат. catena ‘верига’) Катинар, кофар.

**катѝл** *кътѝл*(тур. kâtil от ар.) Престъпник, убиец.

**катра̀н** *кътра̀н*(тур. katran от ар.) Гъста, черно-кафява маслоподобна течност, която се добива от дървесина на иглолистни дървета чрез дестилация, от торф, въглища и др.; ценна суровина за много химически производства.

**катранджѝя** *кътрънжѝйъ* (тур. katranci) Производител или продавач на катран.

**катрано̀свам, да катрано̀­сам** *кътръно̀свъм, дъ кътръно̀съм*(тур. catranlamak) Мажа с катран.

**кату̀н** *къту̀н* рум. kätún ‘село’ от лат. cantone) Ромска палатка в полето или извън населено място.

**катуна̀р** *кътуна̀р* (рум. kä­tún ‘село’ от лат. cantone) Ром, който живее в катун.

**катуна̀рка** *кътуна̀ркъ* (рум. kätún ‘село’ от лат. cantone) Ромка, която живее в катун.

**кату̀рвам, да кату̀рна** *къту̀рвъм, дъ къту̀рнъ* Повалям на земята. *Сбихме се с комшийчето и аз го катурнах на тревата.*

**кату̀рвам се, да се кату̀рна** *къту̀рвъм съ, дъ съ къту̀рнъ* Лягам си.

**катъ̀р** *кътъ̀р* (тур. katir) Домашно животно, хибрид от магарица и кон.

**кау̀ш** *къу̀ш* Затвор, килия.

**кафада̀р** *къфъда̀р* (тур. ka­fa­dar от перс. ‘помощник’) Приятел, съмишленик.

**кафѐз** *къфѐс* (тур. kafes от ар.) 1. Клетка за птици. 2. Сандък от рядко наковани летви за плодове и зеленчуци.

**кахъ̀р** *къъ̀р* (тур. kahir от ар.) Грижа, проблем, мъка.

**кахъ̀рен** *къъ̀р’ън* (тур. kahir от ар.) Угрижен, разтревожен.

**кахърлѝя** *къърлѝйъ*(тур. ka­hirli) Угрижен, разтревожен.

**кахъря̀ се** *къър’ъ̀ съ* (тур. kahir-lan­mak) Тревожа се, безпокоя се.

**ка̀ца** *кацъ* 1. Голям съд с форма на пресечена пирамида, направен от плътно наредени дъски, стегнати с метални обръчи, който се използва за приготвяне и съхранение на кисело зеле, туршии и др. 2. В топонимията:извор, където водата се изолира с издълбано дърво, подобно на каца.

**кача̀к** *къча̀к*(тур. kaçak) Беглец.

**качама̀к** *къчъма̀к* (тур. ka­ça­mak) Варено тесто от царевично брашно; ма­ма­лига.

**ка̀чка** *ка̀чкъ* Хралупа от дър­во, която се поставя в извора и служи за резервоар, умалително от каца.

**качула̀т** *къчула̀т* Кокошка или петел с дълги пера на главата като качулка.

**кашава̀р** *къшъва̀р*(рус. кашевар) Готвач на войници, работници и др.

**ква̀чка** *ква̀чкъ* Кокошка, която люпи и отглежда пиленца.

**квертю̀ра** *кв’ърт’у̀ръ*(фр. couverture) Горна покривка за легло; кувертюра.

**квит** *квит*(нем. Quitt от фр. quitte) Издължен, разплатен. *Връщам ти дълга и сме квит.*

**кѐбе** *кѐби* (тур. kebe) 1. Дебела вълнена тъкан за постилане и завиване. 2. Дебела вълнена дреха.

**кѐкав** *кѐкъф* (алб. keq ‘лош’) 1. Човек, който лесно се разболява. 2. Безволев човек.

**кел** *кел* (тур. kel от перс.) Кожна заразна болест, от която окапва косата.

**келемѐ** *к’ъл’ъмѐ* (тур. kele­me от ар.) 1. Нива, която е оставена неизорана. 2. Нищожен човек, негодник.

**келепѝр** *килипѝр*(тур. ke­le­pir) Полза, изгода, нещо придобито много евтино.

**келепирджѝйка** *килипиржѝйкъ* Жена, която търси полза, изгода, начин да придобие нещо много евтино; авантаджийка.

**келепирджѝя** *килипиржѝйъ* Човек, който търси полза, изгода, начин да придобие нещо много евтино; авантаджия.

**келѐш** *к’ълѐш* (тур. keleş) Младок, зелен и неопитен младеж.

**келешлъ̀к** *к’ъл’ъшлъ̀к* (тур. keleş) Проява на келеш, младок.

**кѐлнер** *кѐлн’ър*(нем. Kel­lner) Сервитьор.

**кѐлнерка** *кѐлн’ъркъ*(нем. Kellner) Сервитьорка.

**кѐляв** *кѐл’ъф*(тур. kel) 1. Който боледува от кел, крастав. 2. Презрян, нищожен човек. 3. Местност със слаба или дребна растителност. *Келява нива.*

**кена̀р** *к’ъна̀р* (тур. kenar от перс.) 1. Край, ивица на плат. 2. Надлъжна ивица от друг цвят или друга материя.

**кенѐф** *к’ънѐф* (тур. kenef от ар.) Нужник, клозет, тоалетна.

**кепазѐ** *кипъзѐ* (тур. kepaze ‘безсрамен’, ‘безчестен’ от перс.) Нищожен, долен човек; посрамен човек.

**кепазелъ̀к** *кипъзилъ̀к*(тур. kepazelik от перс.) Позор, безчестие, безсрамие.

**кепазя̀** *кипъз’ъ̀* (тур. kepaze ‘безсрамен’, ‘безчестен’ от перс.) Правя някого кепазе; посрамвам, опозорявам.

**кѐпе** *кѐпи* (фр. kepi) 1. Войнишка шапка без козирка. 2. Барета.

**кепѐнци** *к’ъпѐнци* (тур. ke­penk) Дървени капаци за витрини, прозорци, врати.

**кепча̀** *кипчъ̀* (тур. kepçe) Меден черпак за вода.

**кепчѐ** *кипчѐ* (тур. kepçe) Вид риболовна мрежа.

**керемида̀рница** *киримида̀рницъ*(грц. kera­mis, нгр. kera­mi­di)Място, където се произвеждат керемиди.

**керемидчѝя** *киримитчѝйъ*(тур. kiremitçi)Работник, който произвежда керемиди.

**керкенѐз** *к’ърк’ънѐс* (тур. ke­r­ke­nez) Граблива птица; сокол.

**керпедѐн** *кирпидѐн* (тур. kerpeten от ар.) Вид клещи с полукръгли краища.

**кеса̀т** *киса̀т* (тур. kesat от ар.) Недостатъчно, в малко количество. *Побързай, че времето е кесат.*

**кесатлъ̀к** *кисътлъ̀к*(тур. kesatlik от ар.) Оскъдица, недостиг.

**кѐсим** *кѐсим* (тур. kesim ‘на отсек’) 1. Общо, едно на друго, всички заедно. 2. Небрежно, как да е. *Написах съчеинението едно към кесим.*

**кестермѐ** *к’ъст’ърмѐ* (тур. kestirme) На­право, прекосявайки.

**кѐтен** *кѐт’ън*(нем. Ketten (Mas­chen) ‘плетка на синджирчета’) Вид памучна фина трикотажна тъкан за бельо.

**кеф** *кеф* (тур. keyif от ар.) Добро, весело настроение; удоволствие.

**кефлѝя** *к’ъфлѝйъ* (тур. ke­yifli от ар.) Човек, който е в добро настроение, който е на кеф.

**кечѐ** *кичѐ* тур. keçe Плъст, филц.

**кѐшки** *кѐшки* (тур. keşke от перс.) По-добре би било; дано. *Кешки да бях дошла малко по-рано.*

**кибѝк** *кибѝк* (нем. Kiebitz) Човек, който стои без работа; безделник.

**кибѝча** *кибѝчъ* (нем. Kie­bitz) Чакам някого, стоя без работа, безделнича.

**кибритлѝйка** *кибритлѝйкъ* (тур. kibrit от ар.) Избухлива, сприхава жена.

**кибритлѝя** *кибритлѝйъ* (тур. kibrit от ар.) Избухлив, сприхав човек.

**килимя̀вка** *килим’а̀фкъ* (грц. kа̀lymma ‘покривало’) Висока цилиндрична шапка на православен свещеник; попска шапка, калимавка.

**кикимо̀ра** *кикимо̀ръ* (рус. кикимора) 1. Нечиста сила в женски образ; таласъм. 2. Смешно и грозно облечена жена; грозотия.

**кило̀ти** *кило̀ти*(фр. cullotte) Дамски и детски дълги долни гащи с крачоли; кюлоти.

**кир1** *кир* (грц. kyrios) Господин, господар.

**кир2** *кир* (тур. kir) Нечистотия, мръсотия по тялото и дрехите.

**кираджѝя** *киръжѝйъ* (тур. kiraci от ар.) 1. Наемател, квартирант. 2. Лице, което срещу заплащане превозва със собствена кола или кон стока или пътници.

**кирѝя** *кирѝйъ* (тур. kira) 1. Наем, заплащане за наето помещение, за превоз, за ползване на земя. 2. Превозване на чужди стоки.

**кѝрка** *кѝркъ*(рус. кирка) Железен инструмент с две удължени остриета за разкопаване на твърда и камениста почва.

**кирлѝв** *кирлѝф* (тур. kir) 1. Замърсен, изцапан, обикновено за дрехи. 2. Некачествен, калпав. *Ще ти извадя кирливите ризи.* Ще разкрия, ще покажа нечестните ти дела.

**кирлѝвям да накирлѝвям** *кирлѝв’ъм, дъ нъкирлѝв’ъм* (тур. kir) Замърсявам, зацапвам.

**кирля̀свам, да кирля̀сам** *кирл’а̀свъм, дъ кирл’а̀съм* (тур. kir) Ставам мръсен, нечистоплътен.

**кирпѝч** *кирпѝч* (тур. kerpiç) Непечена тухла, сушена на слънце.

**кѝселица** *кѝс’ълцъ* 1. Дива ябълка и нейните плодове. 2. Човек, който често е в лошо, кисело настроение.

**киселчо̀к** *кис’ълчо̀к* (Rumex acetosa) Тревисто растение с копиевидни листа, които има кисел вкус и в ранна пролет се използват за храна; киселец.

**кит** *кит*(нем. Kitt) Маджун за прозорци.

**кита̀п** *кита̀п* (тур. kitap от ар.) Документ.

**кишмѝш** *кишмѝш*(тур. kiş­miš) Сорт дребно грозде без семки, от което се правят стафиди.

**кла̀денец** *кла̀д’ъниц* В топо­нимията: издълбана плитка дуп­ка на мястото на извора, покрита с каменна плоча, за да не се напрашва водата.

**клефтя̀** *кл’ъфт’ъ̀*(грц. klѐp­h­tes ‘хайдутин’) Ходя с ловците на лов като наблюдател, за да викам и плаша животните. *Ходиш по горите само да клефтиш.*

**клѝсав** *клѝсъф* 1. Небухнал хляб. 2. Глинеста неплодородна поч­ва.

**клѝсавица** *клѝсъвицъ* В топонимията: глинеста неплодородна земя.

**клозѐт** *клузѐт* (анг. closet от лат. clasus ‘затворен’) Тоалетна, нужник.

**кло̀пам** *кло̀пъм* За кокошка: издавам специфични звуци, с които викам малките пиленца или сигнализирам, че искам да люпя пиленца. *Бялата кокошка клопа, трябва да я насадя.*

**кло̀пвам, да кло̀пна** *кло̀п­въм, дъ кло̀пнъ* Заварявам ястие.

**кльо̀щав** *кл’о̀штъф* Сла­­бо­телесен, прекалено слаб човек.

**кобу̀р** *кубу̀р* (тур. kubur) 1. Кожен калъф на пистолет. 2. Кожена чанта, прикрепена отпред на седлото.

**кованлъ̀к** *кувънлъ̀к*(тур. co­van­lik) Пчелин.

**ковиля̀, да разковиля̀** *кувил’ъ, дъ ръскувил’ъ̀* За дете: дразня, разплаквам. *Пак ли ковилиш детето?*

**ковладя̀, да наковладя̀** *кулъд’ъ̀, дъ нъкулъд’ъ̀* Изказвам, обаждам, клеветя, разобличавам. *Ще те наковладя на майка ти.*

**ковьо̀р** *кув’о̀р* (чув. kavêr от рус. ковёр) Малък тъкан или бродиран килим за стена.

**коджа́́** *кужа̀* (тур. koca) До­ста голям, много.

**коджѐ** *кужѐ* (тур. koca) Доста голям, много.

**коджа̀мити** *кужа̀мити* (тур. koca) Доста голям, много.

**кодо̀ш** *кудо̀ш*(тур. kodoş) 1. Шега, майтап. 2. Шегаджия, майтапчия.

**кодо̀ша** *кудо̀шъ* (тур. kodoş) Шегувам се, майтапя се. *Ти да не ме кодошиш?*

**кодо̀шка** *кудо̀шкъ* (тур. ko­doş) Шегаджийка, майтапчийка.

**коза̀р** *куза̀р* Човек, който па­се стадо кози.

**коза̀рка** *куза̀ркъ* Жена, коя­то пасе стадо кози.

**ко̀зя се, да се око̀зя** *коз’ъ съ, дъ съ уко̀з’ъ̀* За коза: раждам козле.

**ко̀квам, да ко̀кна** *ко̀квъм, дъ ко̀кнъ* Убождам.

**ко̀квам се, да се ко̀кна** *ко̀к­­въм съ, дъ съ ко̀кнъ* Убождам се. *Кокнах си ръката на трънката.*

**коко̀на** *куко̀нъ* (грц. kokkо̀­na) Жена, която живее в града, не работи на полето; гражданка; дама, госпожа. 2. Натруфена, гримирана жена. *Комшийката се пресели в града и стана голяма кокона.*

**коко̀ря се, да се ококо̀ря** *куко̀р’ъ съ, дъ съ укуко̀р’ъ* Отварям широко очи. *Бебето не спи, а се кокори.*

**кокошѝня се, да се накокошѝня** *кукушѝн’ъ съ, дъ съ нъкукушѝн’ъ* 1. За пуяк: настръхвам, изправям си перушината. 2. Надувам се, важнича. *Какво си се накокошинил като пуяк?*

**кола̀гелѐ** *кула̀г’ълѐ* (тур. ko­lay ‘леко’ и gele ‘да върви’) Лека работа (поздрав към хора, които работят).

**кола̀й** *кула̀й* (тур. kolay) 1. Начин, способ. 2. Леснина, лесен способ. *За всичко се намира колая.*

**коландря̀**кулъндр’ъ̀(тур. kul­lan­dir­mak) Употребявам, изпол­з­вам.

**колту̀к** *култу̀к*(тур. koltuk ‘мишница’) Страничен израстък на зеленчук, който се откършва при отглеждането му, за да се засили полезната част.

**колту̀ча** *култу̀чъ*(тур. kol­tuk ‘мишница’) Откършвам, премахвам страничните израстъци на зеленчуци, за да се засилят централното стъбло и плодовете; филизя. *Вчера колтучих доматите.*

**колча̀н** *кулча̀н*(тур. kolçan) Кутия или кесия за стрели от кожа, дърво или метал, която се закача на колан.

**кома̀й** *кума̀й* Като че ли, почти.

**кома̀т** *кума̀т* (грц. kommati ‘парче’) Парче, къс, къшей хляб.

**ко̀мбал** *ко̀мбъл*(нгр. kompos от kombos ‘възел’) Малка подутина, цицина.

**комбилѝзон** *кумбилизо̀н* (фр. kombinaison) Комбинезон –част от дамско бельо.

**комшѝйка** *кумшѝйкъ*(тур. komşu) Съседка.

**комшѝя** *кумшѝйъ* (тур. kom­şu) Съсед.

**комшулу̀к** *кумшулу̀к* (тур. komşuluk) 1. Съседство, добри отношения между съседи. 2. Портичка между два съседни двора.

**контѐ** *кунтѐ*(нгр. kontѐs ‘красив, представителен’ от ит. conte ‘граф’) Лице, което обича да се гизди, да се конти.

**ко̀нтя се, да се нако̀нтя** *ко̀нт’ъ съ, дъ съ нъко̀нт’ъ*(нгр. kontѐs ‘красив, представителен’ от ит. conte ‘граф’) Обличам се красиво, гиздя се.

**конущѝсвам, да конущѝ­сам** *кунуштѝсвъм, дъ кунуштѝ­съм* (тур. konuşmak) Приказвам, разговарям, бъбря с някого. *По цял ден конущисваме с баба ти.*

**копа̀к** *купа̀к* В топонимията: място, където са изкопани, изкоренени дърветата и храстите, за да се използва освободената площ за пасище или нива.

**ко̀пан** *ко̀пън* 1. Прекопана земя, нива. 2. Царевичен кочан с изронени зърна. *Текезесарска копан.* Лошо прекопана земя, повърхностно, как да е. *Донеси копани да се разгори печката.*

**ко̀панче** *ко̀пън* (грц. kopа̀va) Бутче от кокошка или друга птица.

**копа̀че** *купа̀чи* В топонимията: кладенче, на което е поставена хралупа от дърво; качка.

**ко̀пеле** *ко̀п’ъли* (тур. kopil) Извънбрачно дете.

**ко̀пелeшки дом** *ко̀п’ълишки дом* (тур. kopil) Дом за сираци.

**копо̀й** *къпо̀й*(тур. kopoy) 1. Ловджийско куче. 2. Таен агент.

**копто̀р** *купто̀р* (рум. koptor) Схлупена, нехигиенична къща.

**копчалъ̀к** *купчълъ̀к* (тур. kop­çalik) Преден отвор на панталон, който се затваря с копчета.

**кора̀б** *кура̀п* Дървено корито с животинска тяга за превозване на грозде за вино.

**кордѐла** *курдѐлъ* (ит. cordel­la) Тънка и тясна лента от фин плат; панделка, джуфка.

**корѝя** *курѝйъ* (тур. koru) В топонимията: малка горичка.

**кору̀ба***куру̀бъ*1. Хралупа на дърво. 2. Дървена хранилка за зърнени храни за добитъка. *Коруба жаба.* Костенурка.

**ко̀сер** *ко̀с’ър* Земеделски ин­струмент с триъгълна форма и остър тънък връх за плевене на паламида и други плевели.

**ко̀скоджа̀** *ко̀скужа̀* (тур. kos­­koca) 1. Голям, много голям. 2. Възрастен, зрял.

**ко̀скоджа̀мити** *ко̀скужа̀­ми­ти* (тур. kosko­ca) 1. Голям, много голям. 2. Възрастен, зрял.

**коталѐц** *кутълѐц* Завързан така, че за да се развърже, трябва да се издърпа късия край на връзката. *Вържа си обувките на коталец.* Вържа на ключ.

**котѐл** *кутѐл* Голям калайдисан меден съд за вода с дръжка отгоре.

**котелка̀** *кут’ълкъ̀* Дълбок гли­­нен или емайлиран съд с дълга дръжка за носене на храна.

**котна̀** *кутнъ̀* За котка: бременна.

**ко̀тора, ко̀торка** *ко̀туръ, ко̀­туркъ* 1. Малко тясно помещение. 2. Детска кошарка.

**кофа̀р** *куфа̀р* (фр. coffre) Ка­тинар.

**коч** *коч*(тур. koç) Овен.

**ко̀чина** *ко̀чинъ* 1. Помещение за отглеждане на прасе, свиня. 2. Тясно и мръсно помещение в жилище.

**коша̀ра** *куша̀ръ* Закрито по­ме­щение, навес или заградено с плътна ограда място за отглеждане на овце, кози и др.

**кощря̀ва** *куштр’а̀въ* Плевел с грапави листа и бодливи класове, които се забиват в дрехите.

**краченя̀свам, да краченя̀­сам** *кръчън’а̀свъм, дъ кръчъ­н’а̀­съм* За водоплаваща домашна птица: раболяват се краката.

**крѐмък** *крѐмък* (Iris) Градинско цвете: ирис, перуника.

**крива̀к** *крива̀к* Дебела тояга с топче отдолу за каране на овце, кози и др.

**криву̀л** *криву̀л* Завой на пътя.

**крѝна** *крѝнъ* Дървен цилиндричен съд, който се използва като мярка за зърнени храни и побира около 15 килограма.

**кро̀нзали** *кро̀нзъли* Стърчащи възли и конци по краищата на кърпи, покривки и други текстилни изделия.

**кроѐнки** *круѐнки* Народен обичай – кроене на дрехите за дарове на сватбарите, което се извършва от роднините на седянка след годежа.

**кру̀шеница** *кру̀шънцъ* Безалкохолно пи­­тие от ферментирали диви круши.

**кръвѐн** *кръвѐн* За цвете: свеж.

**кръстѐц** *кръстѐц* Кръстообразно по­д­редени снопи на нивата.

**кръща̀вам, да кръ̀стя** *кръш­­та̀въм, дъ кръ̀ст’ъ* 1. Добавям вода в мляко, вино, ракия и други напитки, което увеличава обема им, но влошава качеството. 2. Лъжа, заблуждавам някого. *Келнерът пак е кръстил виното.*

**кубѐ** *кубѐ*(тур. kubbe от ар.) Сводеста като полукълбо изпъкнала част, обикновено на църковен покрив; свод, купол.

**куйру̀к** *куйру̀к* (тур. kuyruk) Опашка на животно.

**куку̀чка** *куку̀чкъ* (грц. kо̀­k­kos ‘зърно’, ‘семка’) Семка от грозде.

**кулѝче** *кулѝчи*Козунак.

**ку̀мбула** *ку̀мбулъ*(алб. kum­bull ‘слива’) Джанка – дребна кръгла жълта или червена слива; кумбълка.

**кумбълка** *ку̀мбълкъ*(алб. kum­bull ‘сли­ва’) Джанка – дребна кръгла жълта или червена слива; кумбула.

**ку̀мя се, да се оку̀мя** *куку̀м’ъ съ, дъ съ уку̀м’ъ* Чудя се, мисля, изчаквам.

**ку̀ндури** *ку̀ндуръ* (тур. kun­du­ra от грц.) Груби кожени обувки.

**ку̀ндурджийка** *ку̀ндуржий­къ* (тур. kundu­ra) Съпруга на кундуржия, обущар.

**ку̀ндурджийство** *ку̀ндур­жий­ству*Занятие и поминък на кундурджия; обущарство.

**ку̀ндурджия** *ку̀ндуржийъ* (тур. kundura + -джия) Обущар.

**ку̀ндя се, да се преску̀ндя** *ку̀нд’ъ съ, дъ съ приску̀нд’ъ*(нгр.) Премятам се през глава.

**ку̀нка** *ку̀нкъ* Ръка.

**курабѐ** *куръбѐ* (тур. kura­biye) Дребни сладки от брашно, яйца и захар.

**кура̀ж** *кура̀ш*(фр. courage) Смелост, храброст, решителност.

**куражлѝйка** *куръжлѝйкъ*(фр. courage) Смела, храбра, решителна жена.

**куражлѝя** *куръжлѝйъ*(фр. courage) Смел, храбър, решителен мъж.

**курдѝсвам, да курдѝсам** *кур­дѝсвъм, дъ курдѝсъм* (тур. kur­mak) Слагам, нагласявам, настанявам. *Стопанката курдиса баницата на масата.*

**курдѝсвам се, да се курдѝсам** *курдѝсвъм съ, дъ съ курдѝсъм* (тур. kurmak) Настанявам се. *Бабата първа се курдиса на масата.*

**курна̀з** *курна̀с* (тур. kurnaz) Горделив, важен, наперен, самоуверен, дързък.

**курназлѝйка** *курнъзлѝйкъ* (тур. kurnazli) Горделива, важна, наперена, самоуверена, дръзка.

**курназлѝя** *курнъзлѝйъ*(тур. kurnazli) Горделив, важен, наперен, самоуверен, дързък.

**курназлъ̀к** *курнъзлъ̀к* (тур. kurnazlik ‘хитрост’) Важност, напереност, хвалене, перчене.

**ку̀рник** *ку̀рник* Помещение за кокошки, кокошарник.

**курѝшница** *курѝшницъ* Изпражнение от кокошки и други домашни птици.

**кусу̀р** *кусу̀р* (тур. kusur от ар.) Липса, отсъствие на нещо, някого; недостатък.

**кусу̀рлия** *кусурлѝйъ*(тур. kusurli) Човек, който има недостатък или недостатъци, кусур, кусури.

**кутсу̀з, куцу̀з** *куцу̀с* (тур. kutsuz) Човек без късмет, злополучен.

**куцузлѝйка** *куцузлѝйкъ* (тур. kutsuzli) Же­на без късмет, злополучна.

**кутсузлѝя, куцузлѝя** *куцузлѝйъ* (тур. kutsuzli) Човек без късмет, злополучен. *Марин е голям куцузлия.*

**куцузлу̀к** *куцузлу̀к* (тур. ku­tsuzluk) Лош късмет, злощастие, злополучие.

**кушѝя** *кушѝйъ*(тур. koşu) Надбягване с коне.

**ку̀шле** *ку̀шли* Бебе.

**къ̀зъм** *къ̀зъм* (тур. kiz) Дъще, момичето ми.

**къ̀клица** *къ̀клицъ* (Agro­stemma githago) Плевел по пшеницата, който пуска малки черни семена.

**къ̀кря, да закъ̀кря** *къ̀кр’ъ, дъ зъкъ̀кр’ъ* Вря на слаб огън. *Бобът къкри в гърнето.*

**къ̀лка** *къ̀лкъ* Бутче, бедро от птица.

**кълчѝща** *кълчѝштъ* Конопено влакно.

**кълчѝщник** *кълчѝшник* 1. Платно, изтъкано от кълчища. 2. Покривка за легло от такова платно.

**кър** *кър* (тур. kir) Поле.

**кърмъ̀з** *кърмъ̀с* (тур. kirmiz от ар.) Червена боя, добивана от насекомото кошенил.

**кърня̀, да окърня̀** *кърн’ъ̀, дъ укърн’ъ̀* Кастря, отсичам клони от короната на дърво. *Днес окърних черницата.*

**кът** *кът* (тур. kit от ар.) Мал­ко, недостатъчно. *Парите са кът, трябва да се пестят.*

**къ̀ткам** *къ̀ткъм* 1. Викам кокошките, пиленцата, за да ги нахраня. 2. Полагам грижи, лаская.

**къч** *къч* (тур. kic) Ритник.

**къ̀щи** *къ̀шти* Всекидневна стая за живеене, хол в селска къща.

**кьо̀пав** *к’о̀пъф* (рум. şchiop) 1. Несръчен. 2. Лош, недоброкачествен.

**кьо̀рав** *к’о̀ръф* (тур. kőr от перс.) Сляп.

**кьо̀рсока̀к** *к’о̀рсука̀к* (тур. kőr ‘сляп’ и sokak ‘улица’) Задънена улица.

**кьо̀рчо** *к’о̀рчу* (тур. kőr от перс.) Сляп.

**кьо̀рфишѐк** *к’о̀рфишѐк* (тур. kőr fişek ‘фойерверк’). Лъжа, измама.

**кьосѐ** *к’усѐ* (тур. kőse) Мъж, на когото не никнат мустаци и брада.

**кьотѐк** *к’утѐк* (тур. kőtek) Бой, тупаница.

**кьоше** *к’ушѐ* **̀**(тур. kőşe от перс.) Кът, ъгъл.

**кьо̀шк***к’о̀шк*(тур. kőşk) Малка лятна къща в лозе или градина.

**кюмбѐ** к’умбѐ **̀**(тур. kűmbet) Ламаринена печка.

**кю̀мюр** *к’ум’у̀р*(тур. kűműr) Въглища.

**кюмюрджѝйка** *к’ум’ур­жѝй­къ*(тур. kűműr­cű) Жена, която произвежда или продава дървени въглища; въглищарка.

**кюмюрджѝйство** *к’ум’ур­жѝй­ст­ву*(тур. kű­műr) Производ­ство на дървени въглища.

**кюмюрджѝя** *к’ум’уржѝйъ*(тур. kűműrcű) Човек, който произвежда или продава дървени въглища; въглищар.

**кюп** *к’уп* (тур. kűp от перс.) Глинен съд, делва.

**кюспѐ** *к’успѐ* (тур. kűspe от перс.) Остатъци от маслодайни семена, които се използват за фураж.

**кютю̀к** *к’ут’у̀к*(тур. kűtűk) Пън, дънер.

**кяр** *к’ар*(тур. kâr от перс.) Печалба, облага.

**кя̀ря, да изкя̀ря** *к’а̀р’ъ, дъ иск’а̀р’ъ* (тур. kâr от перс.) Печеля, получавам облаги.

# Л

**лавѝца** *лъѝцъ* Дървена полица за съдове.

**ла̀вкаджийка** *ла̀фкъжийкъ* (рус. лавка) Собственичка на лавка.

**ла̀вкаджия** *ла̀фкъжийъ*(рус. лавка) Соб­ственик на лавка.

**лаѝнче** *лъѝнчи*(Tagetes tenuifolia) Вид тънколистен тагетес – градинско цвете с дребни жълтокафяви цветове.

**ла̀йкучка** *ла̀йкучкъ* Лайка.

**лайно̀свам, да лайно̀сам** *лъйно̀свъм, дъ лъйно̀съм* Измазвам пода или стената с кравешки из­пражнения, примесени с други съставки.

**лакърдѝя** *лъкърдѝйъ* (тур. lâkridi) Дума, приказка.

**ла̀ла** *ла̀лъ* (грц. lа̀los през тур.) Бърборко, шегаджия.

**ла̀ладжия** *ла̀лъ­жийъ* (грц. lа̀los през тур.) Бърборко, шегаджия.

**лалѐ** *лълѐ* (тур. lale от перс.) Нарцис.

**лало̀свам, да лало̀сам** *лъсо̀свъм, дъ лъло̀съм* (грц. lа̀los през тур.) Приказвам, бърборя.

**ла̀мба** *ла̀мбъ*(ит. lampa, фр. lampe от грц.) Уред за изкуствено осветление на ток или газ за осветление; лампа.

**лапчу̀ни** *лъпчу̀ни* Терлици, изплетени от домашна вълна.

**ласта̀р** *лъста̀р* (грц. blas­tа̀­ri(on) ‘кълн’, ‘филиз’) Израснали през пролетта млади крехки лозови клонки с мустачки, приятни за ядене; филизи.

**ласту̀на** *лъсту̀нъ* (грц. (b)la­s­­toúni от blastо̀s ‘клонче, фиданка’) Стъбло на пълзящо растение, като тиква, диня, пъпеш, краставица и др.

**лау̀са** *лъу̀съ* (грц. lechoúsa) Родилка до четиридесет дни от раждането; лехуса.

**лаф** *лаф* (тур. lâf от перс.) Дума, слово, приказка.

**ла̀фмоабѐт** *ла̀фмуъбѐт* (тур. lâf от перс. + тур. muhabbet) Хапване, пийване в приятна компания; гуляй, пир.

**ла̀фосвам, да лафосам** *лъо̀свъм, дъ лъо̀съм*(тур. lâf от перс.) Приказвам, разговарям, беседвам.

**лаху̀т** *лъу̀т* (тур. nohut от перс.) (Sambucus ebulus)Вид бобово растение; нахут, леблебия.

**лекѐ** *ликѐ* (тур. leke от перс.) 1. Петно. 2. Долен човек.

**лекедо̀свам, да лекедо̀сам** *ликидо̀свъм, дъ ликидо̀съм*(тур. leke от перс.) Правя петно на дреха.

**лекя̀свам, да лекя̀сам** *ли­к’а̀с­въм, дъ лик’а̀съм* (тур. leke от перс.) Правя петно на дреха.

**лѐпки** *лѐпки* Чехли, които шляпат при ходене.

**леска̀** *л’ъскъ̀* (тур. leş) Синкави тънки каменни плочи, които често покриват дъното на дере.

**лива̀да** *лива̀дъ*(грц. livа̀di) Място, обрасло с трева за косене за сено, обикновено покрай река.

**ливо̀свам, да ливо̀сам** *лио̀свъм, дъ лио̀съм* Поливам, намазвам хляба с разбито яйце или жълтък преди да го изпека.

**лѝжа** *лѝжъ* Ближа, облизвам.

**лизга̀р** *лизга̀р* (грц. lisgа̀ri­on) Желязна права лопата за копаене.

**лѝмба** *лѝмбъ* (рум. limbă ‘език’) (Epiphyllum) 1. Епифилум – саксийно цвете, вид кактус без бодли, чиито дълги листа приличат по форма на език, но краищата им са назъбени като дъбовите листа;дъбови листа, волски език, свекървин език. 2. Вид къдрица.

**лѝмкам** *лѝмкъм* Ям бавно, мързеливо.

**лимона̀та** *лимуна̀тъ* (ит. li­mo­nata) Без­алкохолно питие, приготвено от газирана вода, лимонов или плодов сок и захар; лимонада.

**лисѝча опа̀шка** лисѝчъ упа̀ш­­къ (Corydalis) Лисичина – пролетно горско цвете с папратовидни листа и червени, розови или бели цветове; перуника.

**ло̀бода** *ло̀будъ* (Chenopo­dium album) Едногодишно тревисто плевелно растение с ромбично-овални назъбени листа, което се използва за супа.

**ло̀ден** *ло̀д’ън* (нем. Loden) Горна дреха от мъхест вълнен плат.

**ло̀ква** *ло̀квъ* В топонимията: трап, изпълнен със застояла вода и тиня; гьол, малко блато.

**лопу̀ш** *ло̀пуш*(Rumex) Градинско ра­стение с едри продълговати листа, които се употребяват за ядене; лапад.

**ло̀пушник** *ло̀пушник* Баница с лопуш (лапад).

**ло̀ча, да изло̀ча** *ло̀чъ, дъ изло̀чъ* 1. За животно: пия вода с език. 2. Пия шумно или в голямо количество.

**ло̀чко** *ло̀чку* Пияница, алкохолик.

**лу̀нка** *лу̀нкъ* Луничка.

**лу̀чник** *лу̀чник* 1. Дървено или метално хаванче за чукане на чесън, орехи и др. 2. Ястие от тесто с лук и подправки.

**лъг** *лък* В топонимията: голяма гъста гора.

**люснѝк** *л’уснѝк* Шамар, пле­с­ница.

**лю̀цък** *л’у̀цък* Чужд, непознат човек.

**ля̀тос** *л’а̀тус* Миналото лято, през лятото.

**ля̀тошен** *л’а̀тушън* От миналото лято.

# М

**маджа̀рин** *мъжа̀рин*(унг. ma­gyar) Унгарец.

**маджа̀рка** *мъжа̀ркъ* (унг. magyar) Унгарка.

**маджу̀н** *мъжу̀н* 1. Гъсто сва­рен сладък сироп от захарна метла; петмез.

**маза̀** *мъзъ̀* (mağdza) Изба, ма­­зе, зимник.

**мазга̀л** *мъзга̀л* (тур. mazgal) Тясно дълго прозорче, пролука за проветряване и за преминаване на котките, обикновено в мазе.

**майо̀тя се** *мъйо̀т’ъ съ* Бавя се, суетя се.

**майта̀п** *мъйта̀п* (тур. may­tap) Подигравка, шега, подбив.

**майта̀пчийка** *мъйтъпчѝйкъ* (тур. maytap) Жена, която обича да си прави майтап, да се шегува, да се подиграва.

**майта̀пчия** *мъйтъпчѝйъ* (тур. maytap) Човек, който обича да си прави майтап, да се шегува, да се подиграва.

**майта̀пя се** *мъйта̀п’ъ съ* (тур. maytap) Шегувам се, подигравам се, закачам се.

**ма̀ксус** *ма̀ксус* (тур. mahsus от ар.) Нарочно, преднамерено, обмислено.

**мала̀й** *мъла̀й* (рум. malai) Царевично брашно.

**мала̀к** *мъла̀к* (тур. malak) Бивол.

**мала̀че** *мъла̀чи* (тур. malak) Биволче.

**мала̀чка** *мъла̀чкъ* (тур. ma­lak) Биволица.

**мамалѝга** *мъмълѝгъ* (рум. mămăligă) Румънско национално ястие от царевично брашно във вид на гъста каша; качамак.

**мамалига̀р** *мъмълига̀р* (рум. mămăligăr) Подигравателно прозвище на румънец, понеже се храни предимно с мамалига (качамак).

**мамалига̀рка** *мъмълига̀ркъ*(рум. mămăli­găr) Подигравателно прозвище на румънка, понеже се храни предимно с мамалига (качамак).

**мамолѝжа** *мъмулѝжъ*Ям бавно, ближа храната.

**маму̀л** *мъму̀л*(тур. mamul от ар.) Царевичен кочан.

**мана̀ф** *мъна̀ф* (тур. manav ‘търговец на плодове’ от ар.) Полово извратен, развратник.

**мана̀фин** *мъна̀фин* (тур. manav ‘търговец на плодове’ от ар.) Полово извратен, развратник.

**мангал** *мънга̀л* (тур. mangal от ар.) Широк и плитък метален или глинен съд за отопление чрез разгорени въглища върху него.

**ма̀нго** *ма̀нгу* (циг. mango) Прозвище на ром.

**ма̀нговица** *ма̀нгуйцъ* Прозвище на ром­ка.

**манда̀** *мънда̀* (тур. manda) 1. Бивол. 2. Много бавен човек.

**манда̀-по̀ща** *мънда̀-по̀штъ* (тур. manda po­s­­tasi ‘биволска поща’) 1. Бавна ра­бота. 2. Бавен, муден човек. 3. Клюкар, клюкарка.

**манда̀ло** *мънда̀лу* (тур. man­dal от ар.) Приспособление за заключване, затваряне на врата отвътре; сюрме; голямо резе.

**мандахѐрцам** *мъндъѐрцъм* Лю­лея, клатушкам. *Манерката* (метален съд за вода) *се мандахерца в карзината* (чанта от обелки от царевични кочани).

**ма̀нджа** *ма̀нжъ* (тур. manca от ит. mangia ‘яж’) Готвено ястие, ядене.

**ма̀ндра** *ма̀ндръ* (грц. mantra ‘обор’, ‘кошара’) Работилница за преработване на мляко в млечни продукти: кашкавал, сирене, масло, извара.

**ма̀ндражийка** *ма̀ндръ­жий­къ* (тур. mandira­ci от грц.) 1. Съпруга на собственик на мандра. 2. Работничка в мандра.

**ма̀ндражия** *ма̀дръжийъ* тур. mandira­ci от грц.) 1. Собственик на мандра. 2. Работник в мандра.

**мандръ̀скам** *мъндръ̀скъм* За дете: лю­­­лея, друсам, приспивам.

**манѐрка** *мънѐркъ* (пол. ma­ni­erka) Ма­лък метален съд за течности, който се прикачва на раницата или на колана, носен от войници или туристи при поход или излет.

**ма̀нта** *ма̀нтъ* (рум. mantă ‘наметало’ от фр. mante) Работна престилка, която се облича върху други дрехи и се закопчава отпред с копчета.

**ма̀раба** *ма̀ръбъ* (тур. maraba от ар.) Здравей, здрасти.

**маргаза̀** *мъргъзъ̀* Неразбран, капризен, заядлив човек. *Голяма си маргаза, все си недоволен.*

**маргазу̀вам** *мъргъзу̀въм* Ка­п­ризнича, заяждам се.

**марда̀** *мърдъ̀* (тур. marda) 1. Негодна стока, брак. 2. Бавен, ленив, мързелив човек.

**марѝ, марѐй** *мърѝ, мърѐй* Обръщение към жена.

**марѝз** *мърѝс* (циг. mariz) Бой, побой.

**марѝзя** *мърѝз’ъ*(циг. mariz) Бия, удрям. *Побързай, че да не те маризя.*

**маро̀ляк** *мъро̀л’ък* Легендарно, несъществуващо животно, с което плашат децата, когато не слушат.

**маскара̀** *мъскъръ̀* (тур. ma­s­kara от ар.) 1. Безсрамник, безочлив човек. 2. Посмешище, човек, станал за смях на другите.

**маскарлъ̀к** *мъскърлъ̀к* (тур. maskaralik) Безобразие, безсрамие.

**маскаря̀, да омаскаря̀** *мъскър’ъ̀, дъ умъскър’ъ̀* (тур. mascara etmek) Срамя, позоря.

**масра̀ф** *мъсра̀ф*(тур. mas­raf) Разноски, разходи.

**масрафлѝя** *мъсръфлѝйъ* (тур. masrafli) Който струва много пари или други средства; скъп.

**маста̀р** *мъста̀р* (тур. mastar) Широка дървена летва, използвана от мазачите при полагане и изглаждане на зид.

**мастѝя** *мъстѝйъ* (тур. masti) 1. Бездомно куче. 2. Лека жена, кучка.

**масу̀р** *мъсу̀р*(тур. masura от ар.) 1. Цев за навиване на прежда, която е направена от стъбло на тръстика. 2. Вид къдрица на женска коса.

**матара̀** мътъръ̀ (тур. matara ‘манерка’ от ар.) Мома за женене, девойка. *Голяма матара, а още играе на кукли.*

**матка̀п** *мътка̀п* (тур. matkap от ар.) Дърводелски уред, на който се слага свредел за пробиване на дупки.

**маханджѝйка** *мъънжѝйкъ* (тур. mahana от перс.) Капризна жена, която добре си угажда.

**маханджѝя** *мъънжѝйъ* (тур. mahana ‘не­достатък’) Капризен чо­век, който добре си угажда.

**махму̀дия** *мъъму̀дийъ* (тур. mahmudiye от ар. по името на султан Махмуд II) Стара турска жълтица на стойност 68 гроша.

**махмурлѝя** *мъъмурлѝйъ* (тур. mahmur от ар.) Недостатъчно изтрезнял човек, с главоболие след напиване.

**махмурлу̀к** *мъъмурлу̀к* (тур. mahmurluk от ар.) Замаяност, главоболие след напиване.

**махна̀** *мъънъ̀* (тур. mahana от перс. behane) Недостатък, неточност, пропуск, кусур. *На всичко намираш махна.*

**ма̀шала** *ма̀шълъ* (тур. ma­şal­lah) Браво! Много добре!

**ма̀я се, да се зама̀я** *ма̀йъ съ, дъ съ зъма̀йъ* Бавя се, суетя се.

**маясъ̀л** *мъйъсъ̀л* (тур. may­a­sil) Хемороиди.

**мегда̀н** *мигда̀н* (тур. meydan от ар.) Селски площад.

**меджидѝя** *мижидѝйъ* (тур. mecidiye по името на султан Абдул Меджид) Стара турска сребърна монета на стойност 20 гроша.

**мезелѝк** *м’ъз’ълѝк* (тур. me­ze­lik от перс.) Мезе.

**мекерѐ** *м’ък’ърѐ* (тур. me­kâ­re от ар.) 1. Товарно животно. 2. По­д­лец, подлизурко.

**мѐлез** *мѐл’ъс* (тур. melez) Жи­во същество, родено от кръстосване на различни породи или раси.

**мѐнтарджийка** *мѐнтър­жий­­къ* (тур. mentar­ci) Лъжкиня, из­мамница.

**мѐнтарджия** *мѐнтържийъ* (тур. mentarci) Лъжец, измамник.

**менто̀свам, да менто̀сам** *м’ънто̀свъм, дъ м’ънто̀съм* (лат. menta) Лъжа, мамя.

**мѐнче** *мѐнчи* Малко калайдисано котле, понякога почерняло отвън от топлене на вода на огъня.

**мера̀** *м’ъръ̀* (тур. mera от ар.) Свободна общинска земя за пасбище.

**мера̀к** *мира̀к*(тур. merak) Грижа, мисъл, силно желание за нещо.

**мераклѝйка** *мир’ъклѝйкъ* (тур. merakli) Жена, която има силно желание за нещо, пристрастена за нещо.

**мераклѝя** *миръклѝйъ* (тур. merakli) Човек, който има силно желание за нещо, пристрастен за нещо.

**мертѐк** *м’ъртѐк* (тур. mertek) Греда, използвана за покривна конструкция.

**мѐсеница** *мѐс’ънцъ* Вид пи­т­ка със сирене, която се дели на малки топчета.

**метѝл** *митѝл* (грц. methу̀li­on) Болест, причинена от паразит, която поразява овцете и други домашни животни.

**мешѐ** *м’ъшѐ* (тур. meşe) Летен дъб, граница.

**мешо̀вина** *м’ъшо̀винъ* (тур. meşe)Мешова гора, дъбова гора.

**мѝгар** *мѝгър* (тур. meĝar от перс.) Нима.

**миндѐр** *миндѐр* (тур. min­der) Тесен одър край стена, застлан с черги и възглавници.

**миндерлъ̀к** *минд’ърлъ̀к* (тур. mindarlik) 1. Миндер. 2. По­стелка на миндер.

**миндѝл** *миндѝл* 1. Домашно тъкана вълнена кърпа, с която се покрива тестото, за да втаса. 2. Глупак.

**мира̀з** *мира̀с* (тур. miras от ар.) Наследствен имот, даден като зестра на съпругата.

**миразчѝйка** *миръшчѝйкъ*(тур. mirasçi от ар.) Жена, която разчита на наследство или търси наследство.

**миразчѝя** *миръшчѝйъ* (тур. mirasçi от ар.) Човек, който разчита на наследство или търси наследство.

**мирлѝк** *мирлѝк* Мир, спокойствие, разбирателство, тишина. *Мирлик да има.*

**миря̀свам, да миря̀сам** *мир’а̀свъм, дъ мир’а̀съм* Успокоявам се, преставам да хленча, ставам мирен.

**мисѝр** *мисѝр* (тур. misir от ар.) Царевица, папур.

**мисѝрка** *мисѝркъ*(тур. misir от ар.) (Cheiranthus) Шибой с жълто-оранжеви цветчета.

**мискѝнин, мискѝн** *мискѝнин, мискѝн* 1. Мръсен, нечистоплътен човек или животно. 2. Гаден, отвратителен човек.

**мискѝнка** *мискѝнкъ* 1. Мръ­с­на, нечистоплътна жена. 2. Гадна, от­вратителна жена.

**мистирѝя** *мистирѝйъ* (грц. mystri) Зидарска лопатка за мазане; мистрия.

**михлѐ** *мийлѐ*Домат.

**мла̀тя, да намла̀тя** *мла̀т’ъ, дъ нъмла̀т’ъ* Бия, удрям, блъскам.

**млѐчница** *млѐчницъ* (Lactarius Piperatus) Вид ядлива бяла гъба, която при нараняване отделя лютив бял сок, използвана за приготвяне на салата след изваряване; бяла млечница, лютивка, пиперенка, козарка.

**моабѐт** *муъбѐт* (тур. muhab­bet) Дру­жески разговор; мохабѐт.

**могѝла** *мугѝлъ* В топонимията: неголям хълм, възвишение, естествено или изкуствено.

**мо̀даджийка** *мо̀дъжийкъ* (грц. mо̀da от ит. moda, фр. mode по лат. modus ‘образ’, ‘начин’) Же­­на, която носи модни дрехи, която се облича по модата.

**мо̀даджия** *мо̀дъжийъ* (грц. mо̀da от ит. moda, фр. mode по лат. modus ‘образ’, ‘начин’) Човек, който носи модни дрехи, който се облича по модата.

**мома̀** *мума̀* 1. Девойка 2. Неомъжена жена.

**момѐя се** *мумѐйъ съ* Държа се като мома.

**мор** *мор* Смъртоносна болест или природно бедствие, което унищожава много хора или животни; епидемия.

**мо̀рав** *мо̀ръф*(тур. mor) Лилав, синьочервен.

**мотовѝлка** *мутувѝлкъ* Дървен уред, състоящ се от пръчка с дължина около 1 метър с чатал на единия край и с равна дъска в другия, който се използва за намотаване и опъване на изпреденото влакно.

**мо̀чур** *мо̀чур* В топонимията: блатисто, влаж­но място, покрито с трева.

**мукава̀** *мукъвъ̀* (тур. mu­kav­va от ар.) Дебела, груба хартия; картон.

**мукаѐт** *мукъйѐт* (тур. mu­kayyet от ар.) Човек, който се заема да направи нещо, който се грижи за нещо.

**мукая̀т** *мукъйа̀т* (тур. mu­kayyet от ар.) Човек, който се заема да направи нещо, който се грижи за нещо.

**му̀ле** *му̀ли*(лат. mulus) Домашно животно, мелез от кобила и магаре.

**мулинѐ** *мулинѐ* (фр. mou­li­net) 1. Източена коприна, копринена прежда. 2. Пъстра прежда от разноцветни нишки.

**мунда̀рин, мунда̀р** *мунда̀­рин, мунда̀р* (тур. murdar от перс.) Небрежен, нехаен, мръсен човек.

**мунда̀рка** *мунда̀ркъ* (тур. mur­­dar от перс.) Небрежна, нехайна, мръсна жена.

**му̀нка** *му̀нкъ* Крава.

**му̀нта** *му̀нтъ* Бавен човек, флегматичен човек.

**му̀нтя се, да се наму̀нтя** *му̀н­т’ъ съ, дъ съ нъму̀нт’ъ* Бавя се. *Стига си се мунтил, че ще изтървем трена* (влака).

**мурафѐт** *муръфѐт*(тур. mu­ri­fet от ар.) Скандално положение, изненада.

**мурафетлѝйка** *муръф’ът­лѝй­къ* (тур. mura­fet­li от ар.) Скандалджийка.

**мурафетлѝя** *муръф’ътлѝйъ* (тур. murafetli от ар.) Скандалджия.

**муска̀** *мускъ̀* (тур. muska от ар.) Малка кесийка, която се носи на шията и в която се поставя предмет, който предпазва от беди, болести, злополука; талисман.

**муска̀л** *муска̀л* (тур. miskal от ар.) Малко стъкълце, напълнено с розово масло.

**мустакѐра** *мустъкѐръ*(фр. mousti­quai­re) Прякор на човек от мустикера – завеса от тънък плат или гъста мрежа за предпазване от комари, мухи.

**мустакѐрка** *мустъкѐркъ* (фр. moustiquaire) Съпруга на му­стакера.

**му̀ся се, да се наму̀ся** *му̀с’ъ съ, дъ съ нъму̀с’ъ* 1. Мръщя се, сърдя се, цупя се. 2. За времето: смрачава се, заоблачава се.

**мутва̀к** *мутва̀к* (тур. mutfak от ар.) Стая с оджак (огнище) и пещ; лятна кухня.

**му̀тра** *му̀тръ* (ит. mutria) 1. Лице, физиономия. 2. Муцуна.

**му̀фта** *му̀фтъ* (тур. műft от перс.) 1. Безплатно, даром. 2. Нещо, получено незаслужено, с нахалство или хитрост.

**му̀фтаджийка** *му̀фтъжийкъ* (тур. műfteci от перс.) Жена, която иска да получи нещо даром, с хитрост или с нахалство.

**му̀фтаджия** *му̀фтъжийъ* (тур. műfteci от перс.) Лице, което иска да получи нещо даром, с хитрост или с нахалство.

**муцу̀на** *муцу̀нъ* (грц. mou­tsoúna от ит. musona) 1. Устата и челюстите на животно. 2. Човешко лице.

**мушѝя** *мушѝйъ*(рум. moşie от moş ‘дядо’)1. Чифлик, имение. 2. Собствен имот; бащиния.

**мъгарѐц** *мъгърѐц*Червейче, което се развива под кожата на добитъка и причинява сърбеж; въгарец.

**мъ̀на, да намъ̀на** *мъ̀нъ, дъ нъмъ̀нъ* 1. Отделям влакното от стъблото на конопа. 2. Уморявам се, изтощавам се. *Намънах си кръста от много работа.*

**мъ̀рвя, да замъ̀рвя** *мъ̀рв’ъ, дъ зъмъ̀рв’ъ* Загасявам огъня от нехайство. *Замървила си печката, стана ми студено.*

**мъ̀рля, да замъ̀рля** *мъ̀рл’ъ, дъ зъмъ̀рл’ъ* За овен: осеменявам, заплождам овца.

**мъст** *мъс* (грц. moűstos от лат. (vinum) mustum) Пресен гроздов сок; шира.

**мъ̀тя, да измъ̀тя** *мъ̀т’ъ, дъ измъ̀т’ъ* За птица: лежа върху яйцата, за да се излюпят пиленцата. *Квачката измъти 15 пиленца.*

**мюрдѝя** *м’урдѝйъ* (тур. my­ro­diа̀) Меродѝя, магданоз.

**мющерѝя** *муштирѝйъ*(тур. műsteri от ар.) Редовен купувач, клиент.

**мя̀зам, да замя̀зам** *м’а̀зъм, дъ зъм’а̀зъм* (грц. moiа̀zo от ho­mo­iazo) Приличам на някого.

# Н

**нава̀лям, да наваля̀** *нъва̀­л’ъм, дъ нъвъл’ъ* Подкарвам животните надолу по хълма, по баира. *Наваляй овцете, скоро ще се стъмни.*

**нагъ̀вам, да нагъ̀на** *нъгъ̀­въм, дъ нъгъ̀нъ* 1. Сгъвам, прегъвам. 2. Ям лакомо. *Детето нагъвам баница със спанак.*

**надвѐсвам се, да се надвеся** *нъдвѐсвъм съ, дъ съ нъдвѐс’ъ* Навеждам се, наклонявам се.

**нажѐбвам се, да се нажѐбя** *нъжѐбвъм съ, дъ съ нъжѐб’ъ* Лакомя се, грабя, трупам в голямо количество.

**назлъ̀н** *нъзлъ̀н* (тур. nazli от перс.) Срамежлив, въздържан.

**назлъндѝсвам се, да се назлъндѝсам** *нъзлъндѝсвъм съ, дъ съ нъзлъндѝсъм* (тур. nazlanmak) При­видно отказвам, чакам да ме поканят няколко пъти, да ме уговарят, убеждават и едва тогава се съгласявам. *Сядай на масата, не се назлъндисвай.*

**налъ̀ми** *нълъ̀ми* (тур. nalim от ар.) Дървени чехли само с ходило и каишка. *Когато цъфнат налъмите.* На куково лято.

**напрѝвница** *нъпрѝуницъ* На­­­слу­ки, без да мисля. *Говоря, казвам* *напривница.* Говоря, казвам това, което ми дойде на ум, без да мисля.

**на пъ̀рти** *нъ пъ̀рти* За плат или дреха: на раета. *Рокля на пър­ти.*

**нара̀мвам, да нара̀мя** *нъра̀мвъм, дъ нъра̀м’ъ* Нося тежък или обемист товар.

**нара̀мвам се, да се нара̀мя** *нъра̀мвъм съ, дъ съ нъра̀м’ъ* Товаря се с тежък или обемист товар.

**наря̀д** *нър’а̀т* (рус. наряд) Определено количество земедел­ски произведения и животински продукти, които производителят задължително предава на държавата срещу заплащане.

**наса̀ждам, да насадя̀** *нъса̀ждъм, дъ нъсъд’ъ̀* За домашна птица: слагам да люпи пиленца, да мъти. *Насадих червената кокошка с 20 яйца.*

**натаманя̀вам, да натаманя̀** *нътъмън’а̀въм, дъ нътъмън’ъ̀* (тур. tamam от ар.) Правя всичко точно, както трябва да бъде.

**натараля̀нквам, да натара­ля̀нкам** *нътъръл’а̀нквъм, дъ нътъръл’а̀нкъм* Натрупвам, събирам, пълня. *Натаралянках тенджерата с боб. Момчето натаралянка двойките.*

**натараля̀нквам се, да се на­­тараля̀нкам** *нътъръл’а̀нквъм съ, дъ съ нътъръл’а̀нкъм* Напивам се, опиянявам се.

**начукуля̀вам, да начукуля̀** *нъчукул’а̀въм, дъ нъчукул’ъ̀* Заоби­калям от всички страни, обграждам някого. *Децата начукулиха даскала.*

**нашѝнтям** *нъшѝнт’ъм* Ям, храня се лакомо.

**нащърбя̀вам, да нащърбя̀** *нъштърб’а̀въм, дъ нъштърб’ъ̀* От­чупвам малко парченце от края на някакъв съд (чаша, чиния); пра­вя нещо щърбо, неравно.

**наялдѝсвам, да наялдѝсам** *нъйълдѝсвъм, дъ нъйълдѝсъм* Тропосвам, зашивам ръчно парчета плат, като ги подготвям за шиене на машина. *Наялдисай полата.*

**небѐт-шекѐр** *нибѐт-шикѐр* (тур. nebat şekeri от ар. и перс.) Вид рафинирана захар на едри кристали.

**нѐден** *нѐд’ън* Никакъв, долен, лош. *Свиня недна, пак е излязла от кочината.*

**нѐйсе** *нѐйси* (тур. ne yisa) Как­то и да е, нищо от това.

**нѐсте** нѐсти Вместо

**нѝвга-ня̀вга** *нѝвгъ-н’а̀вгъ* По някое време.

**нивя̀н** *нив’а̀н*Май, майче.

**ниша̀н** *ниша̀н* (тур. nişan от перс.) 1. Белег, знак, следа. 2. Дар от мома на момък като знак за обещание, че ще се омъжи за него. 3. Поставен предмет за улучване, мишена.

**нощовѝ** *нуштувѝ* Дървено корито, в което се меси тесто за хляб и се оставя да пренощува, за да втаса; нощвѝ.

**нощя̀** *нушт’а̀*Нощем, през нощта.

**ну̀жник** *ну̀жник* Външна то­а­летна, клозет на двора.

# О

**оба̀гвам се, да се оба̀гна** *уба̀гвъм съ, дъ съ уба̀гнъ* За овца: раждам агне. *Овцата се обагна с две агънца.*

**оба̀ждам, да оба̀дя** *уба̀ж­дъм, дъ уба̀д’ъ* Казвам нещо, без да ме питат; доноснича, клеветя.

**обѐсник** *убѐсник* Безделник, храненик (човек или животно).

**обѐсница** *убѐсницъ* Безделничка, храненица.

**обиваря̀вам, да обиваря̀** *уби­вър’а̀въм, дъ убивър’ъ̀*Варя, сварявам. *Обиварих пет яйца.*

**обръ̀гвам, да обръ̀гна** *убръ̀гвъм, дъ убръ̀гнъ* Свиквам, привиквам. *Зимно време не паля печка, обръгнал съм на студ.*

**ова̀йквам, да ова̀йкам** *ува̀й­­квъм, дъ ува̀йкъм* За дете: съжалявам, съчувствам, глезя, успокоявам.

**огра̀да** *угра̀дъ* В топонимията: ограничено с каменна ограда (дувар) незастроено дворно място в чертите на селото.

**одая̀** *удъйъ̀* (тур. oda) Дрешник, килер в селска къща.

**одва̀рник** *удва̀рник* (тур. du­var от перс.) Малък чувал, който обикновено се подпира на дувара, за да се сложи на гърба. *Донесох един одварник трици.*

**оджа̀к** *о̀жък* (тур. ocak) Огнище с комин.

**одър** *о̀дър* Дървено легло.

**ожѝдам** *ужѝдъм* Очаквам с не­­търпение да видя, да получа нещо.

**ока̀** *укъ̀* (тур. okka) Мярка за тежина – 1,225 кг или 1,282 кг.

**околѝсвам, да околѝсам** *уку­лѝсвъм, дъ укулѝсъм* Каня, при­емам, събирам около себе си. *Стига си околисвала комшийките.*

**о̀ксур** *о̀ксур* (соб. Oxford, град в Англия) Вид плътна памучна тъкан; оксворд.

**окуму̀ш** *укуму̀ш* (тур. oku­muş) Самоуверен, настойчив, оправен човек.

**олува̀ш** *улува̀ш* Вид насекомо, разновидност на щръклицата.

**она̀з годѝна** *унъ̀с гудѝнъ* Поминалата година.

**она̀згодишен** *унъзгудѝшън* От помина­ла­та година.

**опрѝдам, да опреда̀** *упрѝ­дъм, дъ упридъ̀* Вървя бързо. *Опридай, че ще закъснеем.*

**опу̀йчвам се, да се опу̀йча** *упу̀йчвъм съ, дъ съ упу̀йчъ* Замислям се, тъгувам. *Какво си се опуйчил?*

**орашма̀к** *уръшма̀к* Работа, изискваща много време; суетня.

**оращѝсвам се, да се оращѝсам** *уръштѝсвъм съ, дъ съ уръш­тѝсъм* Суетя се, шетам.

**орѐшки** *урѐшки* Който се оре; разоран. *Орешката могила.*

**ориза̀то** *уриза̀ту* Ястие с ориз и месо; ризото.

**орма̀н** *урма̀н* (тур. orman) Го­ра.

**орнѝца** *урнѝцъ* Обработваема земя, която се оре; нива.

**орта̀ будала̀** *уртъ̀ будълъ́́* (тур. orta budala) Средна работа, средна хубост, горе-долу.

**орта̀к** *урта̀к* (тур. ortak) Съ­дружник.

**ортаклъ̀к** *уртъклъ̀к* (тур. or­taklik) Съружничество.

**орталъ̀к** *уртълъ̀к* (тур. orta­lik) Много хора, тълпа.

**орта̀шки** *урта̀шки* (тур. or­tak) Общ, съвместен.

**о̀сен** *ос’ън* Ясеново дърво; ясен.

**остѐн** *устѐн* Пръчка с железен бод за каране на впрегнати в каруца животни.

**оста̀вник** *уста̀вник* Разведен мъж.

**оста̀вница** *уста̀вницъ* Разведена жена.

**отзѐмам си, да си отзѐма** *удзѐмъм си, дъ си удзѐмъ*Задоволявам потребностите си; получавам, опитвам нещо, което много искам; мирясвам, успокоявам се. *Детето отхапа от захарното петле и си отзе.*

**отлъ̀гвам, да отлъ̀гна** *удлъ̀гвъм, дъ удлъ̀гнъ* Поемам влага, увлажнявам. *Солта е отлъгнала, солницата не соли.*

**отрѐпка** *утрѐпкъ*Парцал кой­то служи за изтриване на ръцете или за почистване на масата; пала.

**отръ̀сквам се, да се отръ̀скам** *утръ̀сквъм съ, дъ съ утръ̀скъм* Отговарям, съпротивлявам се, озъбвам се. *Стига си мълчала, я се отръскай.*

**отсра̀мвам се, да се отсра̀мя** *утсра̀мвъм съ, дъ съ утсра̀м’ъ* Представям се както трябва, както подобава, не ставам за срам. *Сватовете се отсрамиха на кръщенето.*

**отту̀лям, да отту̀ля** *утту̀л’ъм, дъ утту̀л’ъ* 1. Отварям, отпушвам затворен съд (бутилка, буркан). 2. Заспивам. *Детето го оттули.*

**отчивгаря̀вам се, да се отчивгаря̀** *утчивгър’а̀въм съ, дъ съ утчивгър’ъ̀* За добитък: отлъчвам се, отделям се от стадото. *Рогатата овца се отчивгари и ѝ вързах хлоп­ка.*

**охтика** *о̀хтикъ* (грц. о̀chti­kas) Белодробна туберкулоза.

**охтикя̀свам, да охтикя̀сам** *фтик’а̀свъм, дъ фтик’а̀съм* 1. Раз­­болявам се от охтика (туберкулоза). 2. Омръзва ми, писва ми да чакам. *Охтикясах да чакам трена* (влака)*, много закъсня.*

**оша̀ф** *уша̀ф* (тур. hoşaf) 1. Нарязани сушени плодове за компот. 2. Компот от сушени плодове.

**ошафлъ̀к** *ушъфлъ̀к* (тур. ho­şaf) Нарязани сушени плодове за ошаф (компот).

**ошму̀лвам, да ошму̀ля** *ушму̀лвъм, дъ ушму̀л’ъ* С дърпане и късане свалям заедно с плодовете листа и клони. *Децата са ушмулили черешата.*

**ошу̀шквам, да ошу̀шкам** – Обирам напълно, до край, до шушка. *Крадци са ошушкали бостана.*

**ошундубу̀рям се, да се ошундубу̀ря** *ушундубу̀р’ъм съ, дъ съ ушундубу̀р’ъ* Правя си оглушки; старая се да мина между капките, да се измъкна без да почерпя по някакъв повод. *Не се ошундубуряй, а почерпи за внука си.*

**ощърбя̀вам, да ощърбя̀** *уш­търб’а̀въм, дъ уштърб’ъ̀* Отчупвам малко от крайчето на някакъв съд, например чаша, чиния. *Момиченцето изпусна чашата на пода и я ощърби.*

# П

**пазва̀нтин, пазва̀нт** *пъзва̀нтин, пъзва̀нт* (тур. pazvant от перс.) 1. Нощен пазач. 2. Пазач.

**паду̀шка** *пъду̀шкъ* (рус. подушка) Възглавница.

**пай** *пай* (тур. pay) Част, дял.

**пайва̀нт** *пъйва̀нт* (тур. pay­vant) Въже, каиш или синджир с железен накрайник за забиване в земята, с които спъват животното, за да не бяга при свободно пускане на паша.

**па̀ла** *па̀лъ* Парцал, който служи за изтриване на ръцете или за почистване на масата; отрепка. **палама̀рка** *пълъма̀ркъ* (грц. palа̀me ‘длан’, лат. palma) Дървена ръкавица с пет пръста с извит като кука край, с която се захваща пшеницата по време на жътва със сърп.

**паламѝда** *пълъмѝдъ* (грц. palamida) (Cirsium) Бодлив плевел в нивите.

**паланго̀з** *пълънго̀с* (грц. pа̀n­kalos ‘много хубав’) Палавник, хубостник, вагабонтин.

**паланго̀зин** *пълънго̀зин* (грц. pа̀n­kalos ‘много хубав’) Палавник, хубостник, вагабонтин.

**пала̀нка** *пъла̀нкъ* (ит. palan­ca) Селище, по-малко от град и по-голямо от село; голямо село.

**пала̀нца** *пъла̀нцъ*(ит. bilan­cia през грц. palа̀ntza) Теглилка с едно блюдо, рамо с топуз (тяжест) и кука за окачване.

**па̀ле** *па̀ли* (тур. bala ‘бебе, дете’ от тюрк.) Малко кученце.

**памуклѝйка** *пъмуклѝйкъ* (тур. pamuklu) Вид горна къса топла дреха, подпълнена с памук; ватенка.

**памуклѝя** *пъмуклѝйъ* (тур. pamuklu) Под­­пълнен с памук.

**пана̀ма** *пъна̀мъ* (фр. panama от соб. Panama, държава в Америка) Вид памучен плат с малки квадратчета, използван за бродиране.

**пандишпа̀н** *пъндишпа̀н* (фр. pain d’Es­pagne ‘испански хляб’) Пухкав печен сладкиш, приготвен от брашно, яйца и захар.

**панду̀рин** *пънду̀рин* (унг. pan­dur ‘пазач’) Пазач.

**панѝца** *пънѝцъ* Дълбок и широк съд за супа; купичка.

**па̀нта** *па̀нтъ* (грц. pantoú) Хаймана, безделник.

**па̀пер** *па̀п’ър* *Папер не остана от ризата.* Ризата се скъса, съвсем се разпадна. *От книгите папер не остана.* Книгите се разкъсаха, разпаднаха, унищожиха.

**папу̀ци** *пъпу̀ци* (тур. pabuç от перс.) Чехли, леки домашни обувки с открита пета.

**папукчѝйство** *пъпукчѝйс­т­ву* (грц. pа̀puros) Занаят на папукция (обущар, чехлар).

**папукчѝя** *пъпукчѝйъ* (тур. pa­­buççu от перс.) Обущар, чехлар.

**папу̀р** *пъпу̀р* (грц. pа̀puros) Царевица, мисир.

**папу̀ренка** *пъпу̀р’ънкъ* (грц. pа̀puros) От­­рязано царевично стъ­б­ло.

**паралѝя1** *пърълѝйъ* (грц. p­a­ralia) Много ниска масичка за хранене, софра.

**паралѝйка** *пърълѝйкъ* (тур. pa­rali) Жена, която има много пари.

**паралѝя2** *пърълѝйъ* (тур. pa­rali) Човек, който има много пари.

**параста̀с** *пъръста̀с* (грц. parа̀s­tasis ‘при­съствие’, ‘принасяне’) Варено подсладено жито, под­сушено с галета или счукани бисквити, което се раздава на панихида.

**пардесю̀** *пърдис’у̀* (фр. par­dessus) Горна пролетна или есенна дълга мъжка дреха от тънък вълнен плат.

**парлама̀** *пърлъмъ̀* (тур. par­lama ‘блясък’) На дребно, на парче. *За парлама.* За външен вид, за показ.

**па̀рса** *па̀рсъ*(тур. parsa от ит. barsa ‘кесия’) Пари, които музикантите и играчите събират от зрителите след свирене или игра.

**партѐнка** *пъртѐнкъ* (рус. пар­тенка) Парче мек памучен плат, което се увива около стъпалото и замества чорапа. *Войнишки партенки.*

**парца̀л** *пърца̀л* 1. Част от някаква тъкан, обикновено стара; отрепка. 2. Стара, окъсана или замърсена дреха; дрипа.

**паря̀свам, да паря̀сам** *пъ­р’а̀свъм, дъ пър’а̀съм* (грц. parѐ­iäsa) Напускам, изоставям съпруг или съпруга.

**паря̀сник** *пър’а̀сник* (грц. pa­rѐiäsa) Разведен мъж.

**паря̀сница** *пър’а̀сницъ* (грц. parѐiäsa) Разведена жена.

**патаклама̀** *пътъклъмъ̀* (тур. pataklamak) 1. Бой, сбиване. 2. Голям шум, врява. *Каква е тази патаклама?*

**патла̀к** *пътла̀к* (тур. patlak) Револвер.

**пато̀гер** *пъто̀г’ър* 1. Паток. 2. Глупак.

**патърдѝя** *пътърдѝйъ* (тур. pa­tirdi) Шум, караница, гюрултия, врява.

**па̀тя, да изпа̀тя** *па̀тъ, дъ испа̀т’ъ*(грц. padaivo ‘страдам’) Мъча се, страдам, преживявам не­щастия.

**паха̀р** *пъа̀р* (рум. pahar от лат. bicarium) Дълбока паница.

**пача̀** *пъчъ̀* (тур. paça) Ястие от варени животински, обикновено свински, крака, уши; консумира се топло или студено в желирано състояние. *Свинска пача.*

**пача̀вра** *пъча̀връ* (тур. pa­çav­ra) 1. Кърпа, парцал за бърсане; бърсалка, пала. 2. Лека жена.

**па̀чи крак** *па̀чи крак* (Cantharellus Cibarius) Вид ядлива жъл­тооранжева гъба с миризма на кайсия и приятен вкус, използвана за приготвяне на различни ястия; обикновен пачи крак, лаберка, дивисилка.

**па̀чник** *па̀чник* Кошница за плодове с полукръгла форма, изплетена от повет, в която се излюпвали малките патенца.

**па̀шник** *па̀шник* Кошница за плодове с полукръгла форма, изплетена от повет, в която се излюпвали малките патенца.

**паша̀** *пъшъ̀* (тур. paşa) Титла на висше военно и гражданско лице в султанска Турция.

**пашалъ̀к** *пъшълъ̀к* (тур. pa­şalik) Безгрижие, свободен живот.

**пая̀нта** *пъйа̀нтъ* (тур. pa­yan­da от перс.) Напречна подпорна греда на къща, постройка.

**пая̀нтов** *пъйа̀нтуф* (тур. pa­yanda от перс.) За къща, която е изградена от греди, между които е поставен пълнеж от плет или тухли. *Паянтова къща.*

**пезевѐнк** *п’ъз’ъвѐнк* (тур. pe­­zevenk от перс.) 1. Сводник. 2. Долен човек, мръсник.

**пезевенклъ̀к** *п’ъз’ъв’ънклъ̀к* (тур. pezevenklik) Сводничество.

**пезу̀л** *пизу̀л* (грц. pezoúli) Вдлъбнатина в стена, обикновено каменна, за поставяне на дребни предмети; ниша.

**пек** *пек*Силна горещина, жега.

**пѐлка** *пѐлкъ* (грц. pelѐki от pelѐkos ‘секира, брадва’) Сечиво, подобно на брадва, но с две остриета, едното по-тясно от другото.

**пелтѐ** *пилтѐ* (тур. pelte от перс.) Сгъстен сок от сварени пло­дове и захар, който след из­стиване става на желе. *Пелте от дюли.*

**пелтѐк** *пилтѐк* (тур. peltek) Човек, който заеква.

**пелтѐча** *пилтѐчъ*(тур. pel­tek) Заеквам.

**пенда̀ра** *пинда̀ръ*(грц. pѐnte ‘пет’ Златна монета от пет наполеона, която служи и за накит.

**пѐнджера** *пѐнжъръ* (тур. pen­­cere) Прозорец.

**пѐнкилер** *пѐкил’ър* (анг. pain-killer) Човек, който се наема с всякаква работа и я разбира.

**пеньоа̀р** *пин’уа̀р* (фр. pei­gnoir) Широка и дълга домашна женска дреха.

**пепѝт** *пипѝт* (исп. pepita ‘зърно’) Десен на плат на точки, капки, дребни квадратчета или ромбчета в два цвята.

**перда̀х** *пирда̀х*(тур. perdah от перс.) Бой, побой.

**перда̀ша, да наперда̀ша** *пир­да̀шъ, дъ нъпирда̀шъ*(тур. pe­r­dah от перс.) 1. Бия, удрям. 2. Тичам, бягам.

**пердашѝня, да напердашѝня** *пирдъшѝн’ъ, дъ нъпирдъшѝн’ъ* (тур. perdah от перс.) Бия, удрям. *Не слушаш, ще те напердашиня.*

**пердѐ** *п’ърдѐ* (тур. perde от перс.) 1. Завеса на прозорец. 2. Катаракта. 3. Заградено място пред къщата, за да не влизат домашните животни, където садят цветя и зеленчуци. *Черната кокошка пак е влязла в пердето.*

**перекендѐ** *пирикиндѐ* (тур. perakende) Полски имот в чуждо землище.

**перѝло** *пирѝлу* (рус. перила) Невисока дървена или метална предпазна ограда на балкон, тераса, стълба и под.; парапет.

**перпеля̀** *пирпил’ъ̀* Издавам особен шум с криле; пърхам.

**перунѝка** *пирунѝкъ* (corydalis)Лисичина – пролетно горско цвете с папратовидни листа и червени, розови или бели цветове; лисича опашка.

**перуша̀н** *пируша̀н* 1. Високомерен, гор­делив, наперен човек. 2. Смахнат, налудничав човек. *Той е малко перушан.*

**перчѐм** *пирчѐм* (тур. perçem от перс.) Кичур коса, която се спуска отпред на челото.

**перчемлѝя** *пирчъмлѝйъ* (тур. perçemli) Мъж с перчем – кичур коса, която се спуска на челото.

**пестѝл** *пистѝл* (тур. pestil от фр. pestille) Изсушена на слънце каша от варени сливи.

**пѐтало** *пѐтълу* (грц. pѐta­llon) Подкова.

**пѐтимен** *пѐтим’ън* (грц. epi­thymѐo ‘желая’) Човек, който силно желае, копнее за нещо.

**петлога̀ш** *питлуга̀ш*(Eryt­hronium dens-canis)Ранно горско пролетно цвете; самодив­ско цвете.

**пѐтльови га̀щи** *пѐтл’уви га̀­шти* (Erythronium dens-canis) Ранно горско пролетно цвете; петлогаш, самодивско цвете.

**петмѐз** *питмѐс* (тур. pek­mez) Гъсто сварен сок от грозде, захарна тръстика, захарно цвекло и др., понякога с парчета от дюли, тикви и др.; маджун, рачел.

**петро̀вка** *питро̀фкъ* Сорт ябълки, които зреят около християнския празник Петровден.

**пехлива̀н** *пихлива̀н*(тур. peh­­­li­­van от пер.) 1. Борец. 2. Силен човек.

**пехлива̀нин** *пихлива̀нин* (тур. peh­­­li­­van от пер.) 1. Борец. 2. Силен човек.

**пехливанлъ̀к** *пихливънлъ̀к* (тур. peh­­li­­vanlik) Борба.

**пеш** *пеш* (тур. peš от перс.) Долен край на дълга мъжка дреха.

**пешкѝр** *пишкѝр*(тур. peşkir от перс.) Кърпа за изтриване на лице и ръце.

**пикѝрам** *пикѝръм* (фр. pi­quer) Предварително разсаждам раз­сада на някои растения преди засаждането им на постоянно мя­с­то, за да бъдат засилени.

**пинтѝя** *пинтѝйъ* (тур. pinti) Скъперник, скрънза.

**пѝринч** *пѝринч*(тур. pirinç) Сплав от мед и цинк; месинг.

**пихтѝя** *пихтѝйъ* (тур. pihti) Сгъстена до полутвърдо състояние течност; желе, пача.

**пишкѝн** *пишкѝн*(тур. peş­kin) Пъргав, смел, решителен, опи­тен, сръчен.

**пишма̀н** *пишма̀н* (тур. piş­man от перс.) 1. Човек, който съжалява за нещо уговорено или извършено и е готов да се откаже от него. 2. Човек, който не притежава нужните професионални качества, не е добър специалист. *Пишман станах от това радио, все се разваля. Пишман майстор.*

**пишма̀нка** *пишма̀нкъ* (тур. pişman от перс.) 1. Жена, която съжалява за нещо уговорено или извършено и е готова да се откаже от него. 2. Жена, която не притежава нужните професионални качества, не е добър специалист.

**пишманлъ̀к** *пишмънлъ̀к* (тур. pişmanlik от перс.) Съжаление за нещо извършено или отказване от поето задължение; разкайване.

**пишманя̀ се** *пишмън’ъ̀ съ* (тур. pişman от перс.) Съжалявам, разкайвам се за нещо уговорено или извършено и съм готов да се откажа от него.

**пищо̀в** *пишто̀ф* (по името на гр. Пистоя в Италия) Вид револвер без барабан.

**пладну̀вам** *плъдну̀въм* За ста­до добитък, обикновено от овце: прекарвам летните горещини на сянка (от 10 до 16 ч.), където животните (овце, кози) са плътно притиснати едно до друго.

**пладнѝще** *плъднѝшти* В топонимията: място, където пладнува стадо животни, обикновено овце.

**запладня̀вам, да запладня̀** *зъплъдн’а̀въм, дъ зъплъдн’ъ̀* Разполагам, настанявам стадото, обик­­­новено от овце, на сянка, където да прекара летните горещини (от 10 до 16 ч.).

**плю̀скам, да се наплю̀скам** *пл’у̀скъм, дъ съ нъпл’у̀скъм* Ям бързо, лакомо, неприлично.

**пога̀ча** *пуга̀чъ* (ср. pogača от ит. focaccia) Голям кръгъл хляб от бяло брашно.

**подда̀ям, да поддоя̀** *пудда̀йъм, дъ пуддуйъ̀* Кърмя дете или малко животно (агънце, теленце, козленце) или го храня с биберон.

**подѝр** *пудѝр* После, след.

**подѝре** *пудѝр’ъ* После, след.

**подк̀анвам, да подка̀ня** *пут­ка̀н’ъм, дъ путка̀н’ъ* Подтиквам към действие; напомням на някого да побърза, да свърши някаква работа.

**подка̀нвам се, да се подка̀ня** *путка̀нвъм съ, дъ съ путка̀н’ъ* Бързам, побързвам; сам се подтиквам към действие. *Подканяй се, че ще закъснееш за училище.*

**подква̀са** *путква̀съ* Малко количество кисело мляко, което се добавя в прясното мляко, за да се приготви ново количество кисело мляко.

**подкокоро̀свам, да подкокоро̀сам** *путкукуро̀свъм, дъ путкукуро̀съм* Подстрекавам, подтиквам, насърчавам.

**подсъ̀рдвам, да подсъ̀рдя** *путсъ̀рдвъм, дъ путсъ̀рд’ъ* Възпалявам, инфектирам рана.

**подя̀дам, да подя̀м** *пуд’а̀­дъм, дъ пуд’а̀м* Ощетявам някого, като ям от храната му; подяждам. *Хапни от баницата, няма да ме подядеш.*

**пола̀зник** *пула̀зник* Първият гост на Игнажден, който в зависимост от характера си носи добър или лош късмет на семейството.

**половѝнка** *пулвѝнкъ* Средно голям котел, чийто обем е равен на половината от обема на харанията (големия котел).

**по̀лог** *по̀лук*Гнездо, направено от стопаните, където кокошките носят яйца и люпят пиленца.

**полянка̀** *пул’̀нкъ̀*Вид гъба печурка, която расте по поляните; полска печурка.

**пома̀да** *пума̀дъ* (фр. pomma­de) Благовонно козметично мазило за кожа или за коса; крем.

**по̀ник** *по̀ник* В топонимията: южен склон, огряван от слънцето, където през пролетта най-рано пониква тревата.

**попадѝйка** *пупъдѝйкъ* Невестулка – животно, което яде кокошки.

**попадѝя** *пупъдѝйъ* (грц. pa­pa­dia) Съпруга на свещеник; презвитера.

**попа̀ра** *пупа̀ръ* Хранителен продукт от надробен хляб или сухар в гореща вода, чай, мляко и др.

**поплѝн** *пуплѝн* (фр. pope­line) Лъскава памучна, копринена или полукопринена тъкан.

**попъ̀ржам, да напопъ̀ржам** *пупъ̀ржъм, дъ нъпупъ̀ржъм* Псувам, ругая.

**по̀рес** *по̀р’ъс*Трънче, тресчица, която се забива под кожата хоризонтално.

**по̀рта** *по̀ртъ* Голяма покрита дворна врата, през която може да се влиза с каруца.

**поста̀л** *пуста̀л* 1. Слаб, слаботелесен човек. 2. Мършаво, дръг­ливо животно.

**пош** *пош* Кърпа за глава, забрадка.

**по̀шче** *по̀шчи* Носна кърпичка.

**пра̀ханка** *пра̀хънкъ* (Calvtia Caelata) Бяла кълбовидна гъба, раз­пространена по пасища и ливади, чиито млади тела са подходящи за паниране и пържене, а старите се разрушават, като разпространяват кафяв споров прах; полска пърхутка.

**прахо̀свам, да прахо̀сам** *пръо̀свъм, дъ пръо̀съм* Разхищавам, изразходвам, пропилявам, хвърлям на вятъра различни ценности – време, пари, труд, талант и др.

**прахо̀сник** *пръо̀сник* Човек, който разхищава, пропилява различни ценности – време, пари, труд, талант и др.

**прахо̀сница** *пръо̀сницъ* Жена, която разхищава, пропилява различни ценности – време, пари, труд, талант и др.

**пращѝни** *пръштѝни* Остатъци от грозде след изстискване на сока; джибри.

**пра̀щова** *пра̀штувъ* 1. Домашно тъкана презрамка, която се пришива към цедилката (люлка от домашно тъкано вълнено платно с презрамки за носене на гръб на дете или товар). 2. Платняна дръжка на торба. 3. Презрамка изобщо.

**прева̀лям, да преваля̀** *прива̀л’ъм, дъ привъл’ъ̀* Минавам, пре­­минавам през най-високата точ­ка (билото) на хълм, възвишение, баир. *Стадото превали баира и се спуска към селото.*

**прева̀рвам, да прева̀ря** *при­ва̀рвъм, дъ прива̀р’ъ* Правя не­що преди останалите; изпреварвам.

**превезло̀** *привезло̀* Дръжка на кофа.

**прежѝлвам, да прежѝля** *при­жѝлвъм, дъ прижѝл’ъ* Притис­кам силно, до болка; протривам. *Сложи падушка* (възглавница) *върху синджира на люлката, за да не ти прежиля.*

**придружа̀вам, да придружа̀** *придружа̀въм, дъ придружъ̀* Раз­пределям багажа на две части за равновесие при пренасяне на кобилица или на ръце. *Сложи багажа в две чанти, че да ти придружава.*

**прикя̀** *прик’ъ̀* (грц. proikѐia) Покъщнина, която родителите на булката подаряват на сватбата; дар на булката; зестра, чеиз.

**прѝпек** *прѝп’ък* В топонимията: слънчев южен склон, слънчево място.

**прѝсад** *прѝсът* Присадена, облагородена, едра круша.

**преслѐнджам** *прислѐнжъм* Искам, ожидам, умилквам се, за да ми дадат някаква храна, която виждам. *Стига си присленджал за захарно петле, вкъщи имаш, още не си го изял.*

**проко̀псвам, да проко̀псам** *пруко̀псвъм, дъ пруко̀псъм*(грц. prо̀kopso, procobo ‘успявам’) Успявам да се справя с трудности, да се оправя; имам сполука, преуспявам, забогатявам.

**прокопсѝя** *прукупсѝйъ* (грц. prо̀kopso, procobo ‘успявам’) Сполука, успех, материално благополучие.

**пролѐтес** *прулѐтис* Миналата пролет.

**про̀мка** *про̀мкъ* Място за пре­минаване, промъкване през оградата на полски имот или градина. *Върви към стария орех, там има промка.*

**протафѐл** *прутъфѐл* (рус. портфель, фр. portefeuille от porter ‘нося’ и feuille ‘лист’) Портфейл – джобна кожена чантичка за пари и дребни книжа.

**про̀тка** *про̀ткъ* 1. Малка пор­тичка от улицата към двора на селска къща. 2. Малка портичка между два съседни двора на селски къщи.

**пруст** *прус* Антре, коридор без прозорци в селска къща.

**пръждо̀свам се, да се пръж­до̀сам** *пръждо̀свъм съ, дъ съ пръждо̀съм* Махам се, тръгвам си, заминавам.

**пръч** *пръч* Козел.

**пряко̀свам, да пряко̀сам** *пр’ъко̀свъм, дъ пр’ъко̀съм* 1. Пресичам път, улица. 2. Минавам напряко.

**пу̀кал** *пу̀къл* Бухал *Болният май ще убие пукала.* Болният май ще почине.

**пу̀ля се, да се опу̀ля** *пул’ъ съ, дъ съ упу̀л’ъ* Разтварям широко очи; ококорвам се.

**пунга̀ш** *пунга̀ш* (рум. pun­gа̀s) Негодник, мошеник, нехранимайко.

**пунгѝя** *пунгѝйъ* Кожена кесия за пари, тютюн или за огниво, прахан и кремък.

**пущ** *пушт* (тур. puşt) Долен мъж, развратник.

**пу̀щина** *пу̀штинъ* (тур. puşt) Нещо не­годно, лошо.

**пъда̀р** *пъда̀р* Пазач на полски имоти.

**пъда̀рница** *пъда̀рницъ* Колиба за полския пазач (пъдаря).

**пъ̀дя, да изпъ̀дя** *пъ̀д’ъ, дъ испъ̀д’ъ* Гоня, изгонвам, изкарвам навън, на улицата. *Като чуеш свирката, изпъди овцете на пътя.*

**пъ̀здерка** *пъ̀зд’ъркъ* Стъбла от коноп след отделянето им от влакната.

**пъ̀зльо** *пъ̀зл’у* Страхливец.

**пъ̀зла** *пъ̀злъ* Страхливка.

**първа̀к** *първа̀к* Най-силната ракия, първата, която изтича от казана.

**пъ̀рленка** *пъ̀рл’ънкъ* Прясна пита от тестото за хляб, която се пече на тънък слой направо върху жарта в пещта.

**пъ̀рпав** *пъ̀рпъф* Дрипав.

**пъ̀рцам** *пъ̀рцъм* За петел: оплодявам кокошките. *Петелът пърца кокошките.*

**пъ̀рча** *пъ̀рчъ* За козел (пръч): заплождам козите. *Пърчът пърчи козата.*

# Р

**равенту̀х** *ра̀в’ънтух*(нем. Raventuch от нид. ravendock) Вид плътна памучна материя.

**равнѝще** *ръвнѝшти* В топонимията: равна местност, равнина.

**ра̀згеле** *ра̀зг’ъл’ъ* (тур. râst­geldi ‘тъкмо дойде’) Тъкмо, навреме, на място.

**разкекѐрчвам се, да се разкекѐрча** *ръскикѐрчвъм съ, дъ съ ръскикѐрчъ* Разкрачвам се.

**разла̀т** *ръзла̀т* Плитък и широк съд за готвене или хранене. *Разлата тава, разлата тенджера, разлата чиния.*

**разлѐствам се, да се разлѐстя** *ръзлѐсвъм съ, дъ съ ръзлѐст’ъ* Разголвам се.

**разлѝвам се, да се разлѐя** *ръзлѝвъм съ, дъ съ ръзлѐйъ* Отговарям дръзко, предизвикателно, дразня някого. *Не се разливай, че ще хвана тоягата да те набия.*

**разми**̀**̀там, да размета̀***ръзмѝтъм, дъ ръзмитъ̀*Очаквам с нетърпение; подготвям се за посрещането на гости, като изчиствам с метла. *Размитам за гости. Размитам за кумовете, че съм ги поканила за вечеря.*

**разсѝлен** *ръсѝл’ън* Прислуж­ник в учреждение, куриер, по­щальон.

**ра̀йбер** *ра̀йб’ър* (нем. Rei­ber) Метално приспособление за затваряне на прозорци, врати, капаци и под.

**ракиджѝйница** *ръкижѝйни­цъ* (тур. raki) Специално помещение, в което се вари ракия.

**ракиджѝйка** *ръкижѝйкъ* 1. Жена, която вари ракия. 2. Жена, която обича да пие ракия.

**ракиджѝя** *ръкижѝйъ* (тур. rakici) 1. Човек, който вари ракия. 2. Човек, който обича да пие ракия.

**Ра̀нгеловдѐн** *Ра̀нг’ълуфдѐн* Ар­­­хангеловден.

**ра̀фия** *ра̀фийъ* (мадаг. rafia) Влакно от листата на вид палма от остров Мадагаскар, от което се правят връзки за лозарството и зеленчукопроизводството.

**раха̀т** *ръа̀т* (тур. rahat от ар.) Спокойствие, безгрижие.

**рахатлъ̀к** *ръътлъ̀к* (тур. ra­hat­lik от ар.) Спокойствие, без­грижие.

**рахатя̀свам, да рахатя̀сам** *ръът’а̀свъм, дъ ръът’а̀съм* (тур. rahat от ар.) Успокоявам се, освобождавам се от задължения, грижи.

**реба̀т** *риба̀т* Със сива перушина с бели шарки. *Ребата кокошка. Ребат петел.*

**реванѐ** *ривънѐ* (тур. pevani) Вид сладкиш, приготвен от яйца, грис или брашно, полят със сироп.

**рендѐ** *риндѐ* (тур. rende от перс.) 1. Дърводелско сечиво за изглаждане на дъски. 2. Тенекиен готварски уред за стъргане на дребно на различни продукти: ряпа, моркови, краставици, цвекло и др.; стъргало.

**рендо̀свам, да рендо̀сам** *риндо̀свъм, дъ риндо̀съм* (тур. ren­de от перс.) Изглаждам дъски с рен­де. *Рендосвам дъските.* Спя на пода.

**резѐ** *р’ъзѐ* (тур. reze от перс.) Желязна пръчка или пластинка, която заключва отвътре вра­та, порта.

**резекѝя** *ризикѝйъ* (тур. re­ze­ki от грц.) Вид десертно грозде с твърди хрупкави зърна.

**резѝл** *р’ъзѝл* (тур. rezil) Срам, посрамване, позор.

**рѐсим** *рѐсим* (тур. resim от ар.) Данък върху наследство.

**ризо̀н** *ризо̀н* (грц. orizо̀n ‘ориз’) Вид едър бял ориз.

**рѝкли** *рѝкли* Странични пре­­­­гради на волска кола; ритли.

**ро̀ба** *ро̀бъ* (фр. robe) Домашна дъл­га женска дреха.

**ро̀бичка** *ро̀бичкъ* Отначало дървена, а по-късно и желязна ръчна количка с едно колело за пренасяне на товари.

**рого̀зка** *руго̀скъ* Постилка за пода, която е изплетена от обел­­­ки от царевични кочани.

**рубиѐ** *рубиѐ* (тур. rubiye) Малка златна турска монета.

**ру̀жа** *ру̀жъ* 1. Жълта ружа – невен. 2. Всякакви ружи – астра.

**ру̀нтав** *ру̀нтъф* 1. Рошав, несресан. 2. С дълга разрошена, сплъстена козина. *Мъж с рунтава брада. Рунтаво куче. Рунтава овца.*

**ру̀пия** *ру̀пийъ* (инд. Rupja ‘сребро’) Монетна единица на Индия, Пакистан, Индонезия, Шри Ланка, Непал.

**рушвѐт** *рушвѐт*(тур. rűşvet от ар.) Подкуп.

**рушветчѝйка** *рушв’ътчѝ­й­къ* (тур. rűşvetci) Жена, която взема, получава подкупи, рушвети.

**рушветчѝя** *рушв’ътчѝйъ* (тур. rűşvetci) Човек, който взема, получава подкупи, рушвети.

**ръкавѐли** *ръкъвѐли* Ушити от плат полуръкави, които обхващат ръката малко над лакътя до китката с ластик в двата края и се носят върху ръкавите от ученици и чиновници с цел да се запазят от износване.

**ръко̀йка** *ръко̀йкъ* Снопче житни класове, които се отрязват със сърп заедно, с едно захващане.

**ръ̀ся, да поръ̀ся** *ръ̀с’ъ, дъ пуръ̀с’ъ* 1. Разпилявам на дребни частици, посипвам, роня. 2. Пръскам, напръсквам с вода или друга течност. 3. Разпилявам, пилея. 4. Само в 3 л. вали ситен дъжд. *Цял ден ръси дъжд.*

**рът** *рът* В топонимията: стръмен, но невисок хълм, връх, височина с дебела почва, годна за обработка.

**ръченѝк** *ръчънѝк* Ръченица, български национален танц.

**ря̀звам, да ря̀зна** *р’а̀звъм, дъ р’а̀знъ* 1. Отрязвам малко. 2. Тръгвам нанякъде, хуквам.

# С

**саба̀хлаим** *съба̀лъим* (тур. sabahleyin от ар.) 1. Сутрин. 2. Утре сутринта.

**сага̀** *съгъ̀* Коричка на повърхността на саламурата за туршия или кисело зеле.

**сагя̀свам, да сагя̀сам** *съ­г’а̀с­въм, дъ съг’а̀съм* Покривам се със сага – коричка на повърхността на саламурата за туршия или кисело зеле.

**садѐ** *съдѐ* (тур. sade от перс.) Само.

**са̀джак** *са̀жък* Трикрака или четикрака желязна поставка за огъня, която се поставя в огнището, а върху нея съдовете за готвене.

**садя̀** *съд’ъ̀* Обитавам, живея, седя, отсядам.

**саздърма̀** *създърмъ̀* (тур. siz­dir­ma) Варено и изпържено в лойта си месо, поставено в животински стомах или черва.

**сайбѝйка** *съйбѝйкъ* (тур. sahip от ар.) Стопанка, собственичка.

**сайбѝя** *съйбѝйъ* (тур. sahip от ар.) Стопанин, собственик.

**сайва̀на** *съйва̀нъ*(тур. say­van от ар.) Навес, заслон, сушина.

**сайва̀нт** *съйва̀нт* (тур. sayvan от ар.) Навес, заслон, сушина.

**са̀йдер** *са̀йд’ър* (анг. cider) Газирано безалкохолно питие от ябълков сок.

**сака̀** *съкъ̀* (тур. saka от ар.) Кожен мях или буре за носене на вода.

**сакатлъ̀к** *съкътлъ̀к* (тур. sa­kat­lik от ар.) Повреда, недостатък.

**саклѐт** *съклѐт* (тур. siklet) Отегчение, притеснение, досада.

**сакъ̀з** *съкъ̀с* (тур. sakiz) Вид дъвка.

**сакълдѝсвам се, да се сакълдисам** *съкълдѝсвъм съ, дъ съ съкълдѝсъм*(тур. siklet) Притеснявам се, отегчавам се.

**сакъ̀н** *съкъ̀н* (тур. sakin) 1. Съвсем не, никак. 2. Недей, стой, пази се, внимавай.

**сал** *сал* (тур. salt) Само.

**са̀ла** *са̀лъ* Салата.

**салкъ̀м** *сълкъ̀м*(тур. salkim) Акация.

**салтана̀т** *сълтъна̀т* (тур. sa­ltanat от ар.) Великолепие, разкош, тържественост, самоизтъкване.

**са̀лца** *са̀лцъ*(ит. salsa от лат. sal ‘сол’) Преварен гъст доматен сок; доматено пюре.

**сама̀р** *съма̀р* (тур. samа̀ri) 1. Дървено седло за кон или магаре, приспособено за товар и за яздене. 2. Приспособление за по-лес­но и удобно носене на товар на гърба.

**саму̀н** *съму̀н* (тур. samun от грц.) Цял, обикновено кръгъл хляб.

**са̀нким** *са̀нким* (тур. sanki) 1. Впрочем, всъщност. 2. Следователно, тоест. 3. Сякаш, чунким.

**сап** *сап* (тур. sap) Дървена дръжка за земеделско сечиво.

**сара̀ф** *съра̀ф* (тур. sarraf от ар.) Лице, което се занимава с раз­мяна на пари и търгува със злато.

**сара̀фин** *съра̀фин* (тур. sar­raf от ар.) Лице, което се занимава с размяна на пари и търгува със злато.

**сарафлъ̀к** *съръфлъ̀к* (тур. sarraflik от ар.) Занятие на сараф – размяна на пари и търговия със злато.

**сара̀ч** *съра̀ч* (тур. saraç) Май­стор на хамути, седла, юзди; седлар.

**сара̀чество** *съра̀чъству* (тур. saraç) Занаят на сарач – изработване на хамути, седла, юзди; седларство.

**сара̀чница** *съра̀чницъ* (тур. saraç) Работилница на сарач, седлар.

**сатъ̀р** *сътъ̀р* (тур. satir) Къс и широк тежък нож за кълцане и сечене на месо.

**саха̀н** *съа̀н* (тур. sahan от ар.) Съд за храна – плитка медна чиния.

**саха̀т** *съа̀т* (тур. saat – от ар.) Час, часовник.

**сахтия̀н** *съфти’а̀н* (тур. sah­tiyan от перс.) Обработена козя, а понякога и овча кожа за обувки, чанти, подвързия и др.

**сача̀к** *съча̀к* (тур. saçak) Издадена напред стряха, покрито място. *Скрихме се от дъжда под сачака.*

**сачма̀** *съчмъ̀* (тур. saçma от saçmak ‘пръскам’) 1. Малко оловно топче за стрелба с ловна пушка. 2. Царевица втора реколта за фураж.

**сачмя̀нка** *съчм’а̀нкъ* (тур. saçma) Болест по костилковите овощни дръвчета.

**сащѝсвам се, да се същѝ­сам** *съштѝсвъм съ, дъ съ съштѝсъм* (тур. şaşirtmak) Слисвам се, обърквам се, смайвам се, изненадвам се, сепвам се.

**свекъ̀рвин езѝк** *свикъ̀рвин йъзѝк*(Epiphyllum) Епифилум – саксийно цвете, вид кактус без бодли, чиито дълги листа приличат по форма на език, но краищата им са назъбени като дъбовите листа; лимба, волски език, дъбови листа.

**свидлѝв** *свидлѝв* Стиснат, скрънза.

**свѝдят** *свѝд’ът* Мило, мъчно, тъжно. *Свидят ми е агънцето, че го продадохме. Свидят ми е старецът, можеше още да си поживее.*

**свя̀ткам се** *св’а̀ткъм съ* Карам се, крещя, заканвам се.

**сга̀щвам, да сга̀щя** *зга̀ш­т’ъм, дъ зга̀шт’ъ* Заграждам пътя, за да не може да избяга; хващам в клопка.

**сглѐда** *зглѐдъ* Народен обичай – оглеждане на момата от сватовниците преди да я поискат за булка.

**сглѐдник** *зглѐдник* Участник в сгледа, сватовник.

**сглѐдница** *зглѐдницъ* Участница в сгле­да, сватовница.

**сгур** *згур* (нгр. skouria) Остатъци от изгорели каменни въглища.

**сгурѝя** *згурѝйъ* (нгр. skou­ria) Остатъци от изгорели каменни въглища.

**сеза̀л** *сиза̀л* (фр. sisal от мекс. соб. Sisal) Влакно от листата на многогодишно тропическо растение, от което се правят връзки за лозарството и зеленчуко­производство­то.

**сеѝр** *сиѝр* (тур. seyir от ар.) Гледане, наблюдаване, зрелище.

**сеирджѝйка** *сииржѝйкъ* (тур. seyirci) Жена, която наблюдава сеир; зяпачка.

**сеирджѝя** *сииржѝйъ* (тур. seyirci) Наблюдател на сеир; зяпач.

**сензо̀** *синзо̀* (фр. cinsaut) Вид тъмносиньо грозде с едри зърна и твърда ципа.

**сербѐз** *с’ърбѐс*(тур. serbaz от перс.) 1. Дързък, смел. 2. Упорит, твърдоглав.

**сербезлѝйка** *с’ърб’ъзлѝйкъ* (тур. serbaz от перс.) 1. Дръзка, смела жена. 2. Упорита, твърдоглава жена.

**сербезлѝя** *с’ърб’ъзлѝйъ* (тур. serbaz от перс.) 1. Дързък, смел човек. 2. Упорит, твърдоглав човек.

**сербезлъ̀к** *с’ърб’ъзлъ̀к* (тур. serbazlik от перс.) Дързост, смелост.

**сермѝя** *сирмѝйъ* (тур. ser­maye от перс.) Вложени в някаква работа налични парични средства; капитал.

**серсѐм** *с’ърсѐм* (тур. se­rsem от перс.) Глупак, простак, лош човек.

**серсѐмин** *с’ърсѐмин,* (тур. se­r­sem от перс.) Глупак, простак, лош човек.

**серсемлъ̀к** *с’ърс’ъмлъ̀к* (тур. sersemlik от перс.) Простотия, глупащина, ло­шотия.

**серт** *серт* (тур. sert) Сприхав, избухлив, проклет човек.

**сертлъ̀к** *с’ъртлъ̀к* (тур. sert­lik) Сприхавост, избухливост.

**сетрѐ** *с’ътрѐ* (тур. setre от ар.) Късо мъжко палто.

**сефтѐ** *сифтѐ* (тур. sefte от ар.) 1. Първа продажба. 2. Парите от такава продажба. 3. За пръв път, начало.

**сечена̀к** *с’ъчъна̀к*Млада гора, израснала след изсичането на старата гора.

**симѝд** *симѝт*(тур. simit от ар.) 1. Приготвен с нахутена мая хляб от бяло брашно. 2. Кифла от такова тесто.

**симидчѝйка** *симитчѝйкъ* (тур. simitçi от ар.) Жена, която произвежда или продава симиди.

**симидчѝя** *симитчѝйъ* (тур. simitçi от ар.) Човек, който произвежда или продава симиди.

**синджѝр** *синжѝр* (тур. zin­cir от перс.) 1. Метална верига. 2. Вид проста плетка.

**синджирлѝя** *синжирлѝйъ*(тур. zincirli от перс.) С верига, синджир.

**синѝя** *синѝйъ* (тур. sini) 1. Тепсия, тава. 2. Ниска кръгла дървена масичка; софра.

**сирома̀х** *сирума̀х* Беден човек, бедняк.

**сѝнор** *сѝнур* В тнопонимията: гранична ивица земя между полските имоти на хората; межда, слог.

**сиромашкѝня** *сирумъш­кѝ­н’ъ* Бедна жена, беднячка.

**ска̀звам** *ска̀звъм* Държа реч, изказвам се.

**скалѝсвам, да скалѝсам** *скълѝсвъм, дъ скълѝсъм* Плевя, пре­­копавам, копая с каластир (малка мотика). *Скалисах лука и чесъна.*

**скѐпцвам, да скѐпцам** *скѐп­цвъм, дъ скѐпцъм* (грц. skѐp­tomai ‘шпионирам’) Издебвам.

**скимѝча, да заскимѝча** *ски­­­­мѝчъ, дъ зъскимѝчъ* Скимтя.

**скола̀свам, да скола̀сам** *ску­ла̀свъм, дъ скула̀съм* (грц. scholа̀zo) Успявам да свърша нещо, някаква работа. *Ошетах, наготвих, пометох – сколасах.*

**скопо̀свам, да скопо̀сам** *ску­­по̀свъм, дъ скупо̀съм* (грц. sko­pѐyo ‘целя’, ‘постигам це­лта си’) Върша нещо добре, уреждам, натъкмявам.

**ско̀посен** *ско̀пус’ън* (грц. sko­pѐyo ‘целя’, ‘уцелвам’) Човек, който се справя добре; пъргав, сръчен.

**ско̀посник** *ско̀пусник*(грц. sko­pѐyo ‘целя’, ‘уцелвам’) Човек, който се справя добре; пъргав, сръчен.

**ско̀по̀сница** *ско̀пусницъ*(грц. skopѐyo ‘целя’, ‘уцелвам’) Жена, която се справя добре; пъргава, сръчна.

**ско̀руша** *ско̀рушъ* Сорт дре­б­­ни круши.

**сла̀меник** *сла̀м’ъник* Дюшек, пълен със слама; тюфлек.

**слѝсвам се, да се слѝсам** *слѝсвъм съ, дъ съ слѝсъм* Смайвам се, учудвам се.

**сло̀боден** *сло̀буд’ън* Неангажиран, свободен, безгрижен.

**слог** *слог* В топонимията: гра­ница между нивите, полските имоти; синор, межда.

**слъ̀нчовка** *слъ̀нчуфкъ* Слън­чоглед.

**сма̀хвам се, да се сма̀хна** *сма̀ъвъм съ, дъ съ сма̀ънъ* Ставам налудничав, побърквам се. *Старецът съвсем се е смахнал.*

**смахму̀звам се, да се смахму̀зя** *смъхму̀звъм съ, дъ съ смъхму̀з’ъ* Повяхвам, смалявам се, намалявам обема си. *Доматите в щайгата са се смахмузили и не стават за салата.*

**сниша̀вам се, снѝшам се, да се снѝша** *сниша̀въм съ, снѝ­шъм съ, дъ съ снѝшъ* Навеждам се, привеждам се. *Снишавам се край дувара да не ме видят комшиите.*

**со̀ба** *со̀бъ* (тур. soba) Стая с печка; стая.

**сой** *сой*(тур. soy) Род, коляно, потекло, порода, произход.

**сока̀к** *сука̀к* (тур. sokak от ар.) Черен полски, горски или междуселски път.

**солда̀тин** *сулда̀тин* (ит. sol­dato) Войник.

**со̀па** *со̀пъ* (тур. sopa) Пръчка, тояга за бой.

**со̀паджия** *со̀пъжийъ* (тур. sopa) Побойник, въоръжен със сопа, тояга за бой.

**софра̀** *суфръ̀* (тур. sofra от ар.) 1. Ниска дървена маса; синия. 2. Ястията, яденето върху масата.

**софралъ̀к** *суфрълъ̀к* (тур. sof­ralik) По­к­ривка за постилане върху софра.

**спана̀чник** *спъна̀чник* (грц. spа̀naki от перс.) Баница от спанак.

**спа̀стрям, да спа̀стря** *спа̀с­тр’ъм, дъ спа̀стр’ъ* Спестявам, икономисвам. *Спастрям пари за черни дни.*

**спола̀й** *спула̀й* (грц. eis pollа̀ ѐte ‘за много години’) Жив да си; благодаря.

**спола̀йти** *спула̀йти* (грц. eis pollа̀ ѐte ‘за много години’) Жив да си; благодаря.

**стака̀н** *стъка̀н* (рус. стакан) Стъклена чаша.

**старна̀** *стърнъ̀* В топонимията: склон, страна на хълм, височина.

**стѐлна** *стѐлнъ* За крава: заплодена, бременна.

**стѝва** *стѝвъ* (грц. stoiva) Рафт, етажерка за дрехи в одаята (дрешника). *Сложи юргана на стивата в одаята.*

**стивя̀свам, да настивя̀сам** (грц. stoiva) *стив’а̀свъм, дъ нъстив’а̀съм* Натрупвам, нахвърлям дрехи върху стивата. *Стивясах зимните дрехи в одаята.*

**стѝга** *стѝгъ* Догонване, на­сти­гане. *Добра стига.* Поздрав, когато някой настигне, догони някого.

**стѝска** *стѝскъ* Неопределено количество вещество, което мо­же да се събере в шепа, да се сложи под мишница или да се обхване с ръка. *Дай стиска сено на агнето. Сложи стиска фиде в чорбата.*

**сто̀мна** *сто̀внъ* (грц. stа̀mna от histemi ‘поставям’) Глинен съд за вода с издуто тяло, тясно гърло и извита дръжка с дупка.

**султанѐ** *султънѐ* (тур. sult­a­niye) Вид бяло десертно гроздe без семки; султание.

**сумя̀свам се, да се сумя̀сам** *сум’а̀свъм съ, дъ съ сум’а̀съм* Сещам се, досещам се. *Сумясах се да прибера квачката с пиленцата преди да завали.*

**сундурма̀** *сунду̀рмъ* (тур. sun­­durma) Отворено помещение на къща пред стаите; балкон, навес. *В големите жеги спим на сундурмата.*

**сюнѐт** *с’унѐт*(тур. sűnnet от ар.) Обрязване – религиозен обичай у мохамеданите.

**сура̀т** *сура̀т* (тур. surat от ар.) Човешко лице, муцуна, мутра.

**су̀рвам се, да се су̀рна** *су̀рвъм съ, дъ съ су̀рнъ* (грц. soúrno ‘тегля, мъкна, влача’) Премествам се, хлъзгам се, влача се, събарям се. *Гледай в краката си да не се сурнеш в дерето.*

**счо̀квам се, да се счо̀кам** *шчо̀квъм съ, дъ съ шчо̀към* Скарвам се, дразня се.

**счу̀ва ми се, да ми се счу̀е** *шчу̀въ ми съ, дъ ми съ шчу̀й* Стори ми се, че чух. *Счуха ми се стъпки, но не видях човек.*

**счу̀пено ми е** *шчу̀п’ъну ми й* Не съм добре, малко съм болен.

**събедя̀вам се, да се събедя̀** *съб’ъд’а̀въм съ, дъ съ съб’ъд’ъ̀* Раз­сънвам се, опомням се, ориентирам се.

**съдеро̀свам, да съдеро̀сам** *съ­диро̀свъм, дъ съдиро̀съм* Глобявам.

**съдѝрам, да съдера** *съдѝ­ръм, дъ съдиръ̀* Скъсвам, разкъсвам.

**съзо̀бвам, да съзо̀бя** *съзо̀б­въм, дъ съзо̀б’ъ* За мол­ци: прояждам, правя дупки в тъкан, плат. *Молците съзобили вълненото одеяло.*

**сълзя̀, да просълзя** *сълз’ъ̀, дъ прусълз’ъ̀* За течност: изтичам на капки, капя, прокапвам. *Качето сълзи.*

**сърбогъ̀зка** *сърбугъ̀скъ* Ши­п­­ка.

**съ̀рма** *съ̀рмъ* (тур. sirma) Тън­ка нишка от злато, сребро или друг метал за шев или бродерия.

**същѝсвам се, да се същѝ­сам** *съштѝсвъм съ, дъ съ съштѝсъм* Обърквам се, слисвам се, шашардисвам се.

**сюргю̀н** *с’ург’у̀н* (тур. sűr­gún) Стомашно разстройство.

**сюрѝя** *с’урѝйъ* (тур. sűrű) 1. Стадо овце, кози и др. 2. Тълпа, множество хора.

**сюрмѐ** *с’урмѐ* (тур. sűrme) Дървено или желязно приспособление за затваряне, заключване отвътре на врата или прозорец; мандало.

# Т

**таба̀н** *тъба̀н* (тур. taban) 1. Стъпало, ходило. 2. Стъпало на обувка. 3. Табак – голям лист цветна хартия, която се използвала за обвивка на тетрадки, учебници, подаръци.

**табия̀т** *тъбийа̀т* (тур. tabiat от ар.) 1. Характер, нрав. 2. Навик, привичка.

**табиятлѝйка** *тъбийътлѝйкъ* (тур. tabiatli от ар.) 1. Жена с характер, прецизна в работата. 2. Жена, която обича да си угажда.

**табиятлѝя** *тъбийътлѝйъ* (тур. tabiat от ар.) 1. Човек с характер, прецизен в работата. 2. Човек, който обича да си угажда.

**та̀бла** *та̀блъ* (лат. tabella) 1. Съвсем плитък, равен съд за поднасяне на ястия и др.; поднос. 2. Черна дъска в училище.

**табу̀н** *тъбу̀н* (тюрк. tabun) Стадо коне или други копитни жи­вотни.

**та̀бя** *та̀б’ъ* В топонимията: височина с укрепления за охрана на път по време на войни.

**тавря̀з** *тъвр’а̀с* Трезвен, изтрезнял, бодър.

**тага̀р** *тъга̀р* Голямо кръгло дървено сито.

**тайфа̀** *тъйфъ̀* (тур. tayfa от ар.) Група от безделници, пакостници.

**та̀ке** *та̀ки* (тур. take от ар.) Малка мека шапка без перифирия, кепе.

**такъ̀м** *тъкъ̀м* (тур. takim) Съвкупност, комплект от вещи, инструменти.

**тала̀з** *тъла̀с* (тур. talaz от грц. thа̀lassa ‘море’) Вълна̀.

**таласъ̀м** *тълъсъ̀м*(тур. tala­sim от ар.) Според суеверните вярвания – зъл нощен дух, който приема различни образи и плаши хората; привидение.

**тала̀ш** *тъла̀ш* (тур. talaş) Лен­товидни дървени изрезки, които се отделят при рендосване.

**талѐрка** *тълѐркъ* (нем. Ta­ler) Плитка дървена чиния; дървена подложка.

**та̀лпа** *та̀лпъ* (рум. talpä) Де­бела дъска.

**тамазлъ̀к** *тъмъзлъ̀к* (тур. da­mazlik) Отгледан вкъщи добитък, а не купен; дамазлъ̀к.

**тама̀н** *тъма̀н* (тур. tamam от ар.) 1. Точно колкото трябва, по мярка. 2. Токущо, преди много мал­ко. *Дойде таман навреме.*

**тантѐла** *тънтѐлъ* (фр. dan­telle) Ажурена тъкан или плетиво, изплетено на различни фигури за украса на облекло, за завеси, покривки и др.; дантела.

**тану̀р** *тъну̀р* (нем.) Кръгла дъска за рязане на хранителни продукти, която служи и за подложка за горещи съдове. *Нарежи сланината на танура.*

**та̀па** *та̀пъ* (тур. tapa от ит. tappo) Коркова запушалка за бутилки.

**тапѝя** *тъпѝйъ* (тур. tapu от ар.) 1. Документ за владеене на недвижими имоти. 2. Документ.

**тара̀ба** *търа̀бъ* (тур. taraba от ар.) Сергия.

**тарама̀** *търъмъ̀* (тур. tara­ma) Неразбит хайвер.

**тарапана̀** *търъпънъ̀* (тур. ta­raphane от ар.) Голяма навалица.

**тарата̀йка** *търъта̀йкъ* (рус. таратайка) Разнебитено, раздрънкано превозно средство.

**та̀рга** *та̀ргъ* (рум. targä нем. Trage ‘носилка’) 1. Малка дървена носилка с дръжки за пренасяне на строителни материали, тор и др. от двама души. 2. Сандъче за бутилки.

**тарика̀т** *търика̀т* (тур. ta­ri­kat от ар. ‘прикрит, потаен’) Хитър и нахален човек.

**тарикатлъ̀к** *търикътлъ̀к* (тур. tarikatlik) Проява на тарикат; хитрост, нахалство.

**та̀рос** *та̀рус* (грц. thа̀rros) Естрагон – градинска подправка.

**та̀ртор** *та̀ртур* (грц. tа̀rta­ros) Водач, главатар на безделници, пакостници.

**тас** *тас* (тур. tas от перс.) Не­голям метален съд за гребане на вода.

**тафта̀** *тъфтъ̀* (фр. taffetas от перс.) Тънък и лъскав копринен или памучен плат.

**тевекѐл** *тивикѐл*(тур. tevek­keli ‘напразно, напусто’) Непоправим, прост.

**тевекелѝя** *тивикилѝйъ* (тур. tevekkeli ‘напразно, напусто’) 1. Развеселен. 2. Щедър.

**тезгя̀х** *тизг’а̀х* (тур. tezgâh от перс.) Закрепена маса за работа в работилница или магазин.

**тек** *тек* (тур. tek) Нечетен, нечифтен.

**теля̀к** *т’ъл’а̀к* (тур. tellâk) Слу­жител в баня, който изтрива къпещите се мъже.

**теля̀чка** *т’ъл’а̀чкъ*(тур. tel­lâk) Служителка в баня, която изтрива къпещите се жени.

**теманѐ** *т’ъмънѐ* (тур. temen­nah от ар.) 1. Мохамедански поздрав с поклон и допиране на дясната ръка до челото, устата и гърдите. 2. Угодничество.

**темѐл** *тимѐл* (тур. temel от грц. the­mѐlion) Основа на сграда.

**темеру̀т** *т’ъм’ъру̀т* (тур. te­me­r­rűt) Затворен човек, инат.

**темеру̀тин** *т’ъ­м’ъ­ру̀­тин* (тур. temer­rűt) Затворен човек, инат.

**тенекеджѝйница** *тиникижѝйницъ*(тур. tene­ke) Работилница за тенекиени изделия.

**тенекеджѝйство** *тиникижѝйству* (тур. tene­ke­ci) Занаят на тенекеджия.

**тенекеджѝя** *тиникижѝйъ* (тур. tenekeci) Занаятчия, който изработва изделия от тенекия.

**тенекѝя** *тиникѝйъ* (тур. teneke) 1. Тънък метален лист, ламарина. 2. Висок правоъгълен съд от такъв лист ламарина с вместимост 16 литра. *Сложи тенекията със сирене в мазата.*

**тепегьо̀з** *типиг’о̀с* (тур. te­pe­gőz) Дебелоок, безочлив, без­срамен.

**тепсѝя** *типсѝйъ* (тур. tepsi) 1. Голям плитък и кръгъл съд, който служи за печене на хляб, баница и др. 2. Поднос.

**терзѝя** *тирзѝйъ* (тур. terzi) Шивач.

**терк** *терк* (тур. terk от ар.) Образец, модел, кройка.

**терсенѐ** *т’ърс’ънѐ* (тур. ter­si­ne) Наопаки, обратно, не както трябва.

**тертѝп** *тиртѝп* (тур. tertip от ар.) Ред; наредба, план, начин.

**теслимя̀вам, да теслимя̀** *тис­лим’а̀въм, дъ тислим’ъ̀* (тур. teslim etmek от ар.) Предавам нещо, за да се отърва от него; харизвам, зачислявам. *Теслимявам ти агнето да го пасеш.*

**тѐша, да отѐша** *тѐшъ, дъ утѐшъ* Копая плитко, прерязвам тревата с мотиката. *Вчера отесахме лозето.*

**тиганѝца** *тигънѝцъ* (грц. tegani) Вид каша, приготвена в тиган.

**тимаря̀** *тимър’ъ̀* (тур. timar etmek) 1. Чеша кон или др. животно. 2. Бия, наказвам с бой.

**тѝнтири-мѝнтири** *тѝнти­ри-мѝнтири* Празни приказки, глу­­­­пости, измислици.

**тира̀нти** *тира̀нти* (ит. tiran­te от tirare ‘тегля’) Презрамки.

**титѝк** *титѝк* В готовност, в очакване. *Утре след изгрев слънце да си на титик, тръгваме за гъби.*

**тихчина̀** *тихчинъ̀* Задушно, знойно време. *Хайде да спим на двора, вкъщи е тихчина.*

**тихълъ̀к** *тихълъ̀к* Тишина, ти­хо място.

**тишла̀йфер** *тишла̀йф’ър* (нем. Tischläu­fer) Тясна продълговата бродирана покривка за маса, за бюфет и др. *Тишлайферът е за новия бюфет.*

**топлѝйка** *туплѝйкъ* (тур. top­­lu iğne ‘игла с топче, глава’) Кар­фица с главичка във форма на топче на единия край.

**топорѝшка** *тупурѝшкъ* Дървена дръжка на земеделско сечиво; сап.

**топу̀з** *тупу̀с* (тур. topaz) Желязна топка, която се използва като тежест на кантар, часовник и др.

**торла̀к** *турла̀к* (тур. torlak) Пълничко малко дете.

**трап** *трап* В топонимията: естествена или изкуствена яма; падина; валог.*Прескочи трапа.* 1. Избягна смъртта, оздравя. 2. Издържа си изпитите; премина в следващия клас или курс.

**трапѐза** *тръпѐзъ* (грц. trа̀­pe­za от tet­rа̀peza ‘четири крака’) Наредена маса за ядене.

**трапѐзник** *тръпѐзник* (грц. trа̀peza от tet­rа̀peza ‘четири крака’) Покривка за трапеза, за маса.

**трен** *трен* (фр. train) Влак.

**тренда̀фил** *тринда̀фил* (фр. train) Вид роза, розов храст.

**треперу̀шка** *трип’ъру̀шкъ*Сре­бърен или златен женски накит с лъскави пластинки и телчета. *Подарих на внучката треперушки да си ги закачи на ушите.*

**тригя̀** *триг’ъ̀* (грц. trygia) 1. Твърда утайка от вино по стените на бъчва; винен камък. 2. Нечистотия, която се сваля от тялото прикъпане; кир.

**тригя̀свам, да тригя̀сам** *триг’а̀свъм, дъ триг’а̀съм* (грц. try­gia) Натрупвам нечистотии по тялото си.

**троня̀, да натроня̀** *трун’ъ̀, дъ нътрун’ъ̀* Роня царевица, хляб и др. *Да натрониш папур* (царевица) *и да нахраниш пуйките.*

**тропика̀л** *трупика̀л* (фр. tro­pical) Вид плат от изкуствена материя.

**тру̀фя се, да се натру̀фя** *тру̀­ф’ъ съ, дъ съ нътру̀ф’ъ* (грц. trufа̀o ‘живея разточително’) Гиздя се, контя се; прекалявам с накитите. *Натруфила се като коледна елха.*

**тръ̀вна** *тръ̀внъ* Тръвен ко­шер – конусовиден кошер за пчели с отвор в долния край, изплетен от пръчки, измазан отвън с говежда тор.

**тръ̀тка** *тръ̀ткъ* Задната месеста част от тяло на птица, върху която са разположени перата на опашката.

**ту̀йнака** *ту̀йнъкъ* Това-оно­ва. *Къде е туйнака, забравих как му викат.*

**ту̀йнаки** *ту̀йнъки* Това-оно­ва.

**ту̀канцък** *ту̀кънцък* Тук. *Влизай, туканцък съм.*

**тулу́́м** *тулу̀м* (тур. tulum) 1. Одрана животинска кожа, която служи като съд за сирене, масло, катран и др. 2. Корем, търбух; торба.

**ту̀мба** *ту̀мбъ* Голяма група хора, тълпа.

**тумба̀к** *тумба̀к* Корем, търбух.

**тумба̀че** *тумба̀чи* Вид издута палачинка.

**ту̀мбест** *ту̀мб’ъс*Нисък и широк, най-често за стъклен буркан.

**ту̀мва, да ту̀мне** *ту̀мвъ, дъ ту̀мни* Хрумва ми, идва ми на ум. *Тумнало му на Стоян да ходи за гъби.*

**тупурдѝя** *тупурдѝйъ* (тур. tupurdu) Голям шум, глъчка, неразбория.

**ту̀рско лалѐ** *ту̀рску лълѐ* Кичесто жълто лале с тънки остри листа.

**туру̀к** *туру̀к* (тур. turuk) Мор­ска риба, подобна на паламуд, но по-едра от него.

**ту̀рям, да ту̀ря** *ту̀р’ъм, дъ ту̀р’ъ* Слагам, поставям.

**ту̀тманик** *ту̀тмъник* (тур. tutma ‘залепен’) Вид баница със сирене, яйца и мас, омесени в тестото.

**тъдѐс** *тъдѐс* Тук някъде, наоколо.

**търбушо̀н** *търбшшо̀н* (фр. tire-bouchon) Уред за изтегляне на капачка от вино

**търмъ̀к** *търмъ̀к* Земеделско сечиво, в края на което има множество напречни къси зъбци и се използва за събиране на трева, сено, окапали листа и др.

**търмъ̀ча, да отърмъ̀ча** *търмъ̀чъ, дъ утърмъ̀чъ* Събирам с търмък трева, сено, окапали листа.

**тюрлю̀ гювѐч** *т’урл’у̀ г’у­вѐч* (тур. tűrlűgűveç) Печено ястие с различни зеленчуци с месо или без месо.

# У

**у** Предлог в. *Занеси тенекията у мазата.*

**увѐсвам, да увѐся** *увѐсвъм, дъ увѐс’ъ* Отпускам да виси, да натежи, да се отпусне. *Увесих венците с лук и чесън на пръта.*

**увѐсвам се, да се увѐся** *увѐ­­свъм съ, дъ съ увѐс’ъ* Омърлушвам се, отчайвам се. *Какво си се увесил, я ела да похапнем.*

**Увединѐ** **Увидинѐ** Религиозен празник Въведение Богородично.

**увѝжда ми се, да ми се** **увѝди** *увѝждъ ми съ, дъ ми съ увѝди* Омръзна ми да чакам, да бездействам, да работя. *Увидя ми се, докато прекопая това голямо лозе.*

**уйдѝсвам, да уйдѝсам** *уйдѝсвъм, дъ уйдѝсъм* (тур. uydun) 1. Допадам. 2. Прилягам. 3. Съгласявам се. *Уйдисах на брат си да отидем да ловим риба.*

**уйдурдѝсвам, да уйдурдѝсам** *уйду̀рдѝсвъм, дъ уйдурдѝ­съм* 1. Натъкмявам, приспособявам. 2. Съчетавам, досъчинявам. *Уйдурдисахме работите така, че да сдобрим роднините.*

**у̀лав** *у̀лъф* Глупав, ненормален. *Хич не се прави на улав.*

**улама̀** *улъмъ̀* (тур. ulama) Пресечната линия между две покривни равнини, където се образува водосборен улей, при който се прави хидроизолация от ламарина.

**у̀лей** *у̀л’ъй* В топонимията: дълбок черен път, който подсича стръмен склон, където се образува постоянно въздушно течение.

**улѝя** *улѝйъ* Голяма торба от груб памучен плат.

**у̀рбулешката** *у̀рбулѐшкътъ* Необмислено, стремглаво, безразсъдно, слепешката.

**урожа̀й** *уружа̀й* Реколта, плодородие.

**урсу̀з** *урсу̀с* (тур. uğur­suz) Проклет, неразбран, инат, опак човек.

**урсу̀зин** *урсу̀зин* (тур. uğur­suz) Проклет, неразбран, инат, опак човек.

**урсузлу̀к** *урсузлу̀к* (тур. uğur­­­suzluk) Проклетия, лошотия.

**уруспѝя** *уруспѝйъ* (тур. uru­s­pu) Жена с леко поведение.

**усо̀йна** *усо̀йнъ* В топонимията: слабо огрявано от слънцето място със северно изложение и с лек наклон, сенчесто и хладно.

**усу̀нлъжа** *усу̀лъжъ* Търпеливо, бавно, постепенно, хитро, убедително. *Не се тревожи, усунлъжа работата ще стане.*

**у̀тречка** *у̀тричкъ* Утре.

# Ф

**фалба̀** *фълбъ̀*Хвалба.

**фа̀ля, да пофа̀ля** *фа̀л’ъ, дъ пуфа̀л’ъ*Хваля някого.

**файда̀** *фъйдъ̀* (тур. fayda от ар.) Полза, изгода, облага, доход.

**фанѐла** *фънѐлъ* (фр. flanelle от анг. flannel) Плетена вълнена жилетка.

**фара̀ш** *фъра̀ш* (тур. faraş от ар.) Широка лопата за смет.

**фарла̀ш** *фър­ла̀ш* (тур. faraş от ар.) Широка лопата за смет.

**фарфара̀** *фърфъръ̀* (тур. far­fara от ар.) Несериозен, вятърничав човек; бърборко.

**фашкѝя** *фъшкѝйъ* (тур. fis­ki) Говежда или конска тор.

**фесто̀н** *фисто̀н* (фр. feston ‘гирлянда’ от ит. festone) Бродерия във вид на малка дъга по края на дреха, покривка и др.

**фила̀нкишия** *фила̀нкишийъ* (тур. filân ‘някой’ + kes ‘човек, лице’ от перс.) Някой си човек, еди-кой си. *Налей си вода, кладенчето е на селото, не е на филанкишията.*

**фѝра** *фѝръ* Намаляване на обема и теглото на стока вследствие на изпарение, повреда и др. *Като я изпрахме, вълната даде фира.*

**фиста̀н** *фиста̀н*(тур. fistan от грц. phoústa от алб.) Пола, фуста.

**фистанлъ̀к** *фистънлъ̀к* (тур. fistanlik) Вид памучен плат за летни поли.

**фитарѝя** *фитърѝйъ*(грц. phy­tа̀rion ‘ра­стение’)Леха в зеленчукова градина.

**фѝтка** *фѝткъ* (тур. fita) Пуйка.

**фишѐк** *фишѐк* (тур. fişek) 1. Цев от хартия или метал, напълнена с избухливи вещества; гилза. 2. Увити в хартия еднакви по форма монети или други кръгли предмети, които по форма наподобяват гилза.

**фишю̀** *фиш’у̀* (фр. fichu) Тън­ко прозрачно шалче.

**фльо̀нга** *фл’о̀нгъ* (арум. fl’on­gu от ит. fiocco от лат. floccus ‘парче’) Широка лента от тънък копринен плат, завързана като пеперудка; джувка.

**фльо̀рца** *фл’о̀рцъ* (рум. fleo­arcä) Лека, развратна жена.

**фонда̀н** *фунда̀н* (фр. fondant ‘сочен’, ‘топящ се’) 1. Вид полу­твърда захар, употребявана за захарни изделия. 2. Мек ароматизиран бонбон, който се топи.

**фризѝрам** *фризѝръм* (фр. fri­ser) За коса: правя къдрава, накъдрям.

**фрикасѐ** *фрикъсѐ* (фр. fri­cas­sѐe от лат. frico ‘търкам’) Ястие от месо и бял гъст сос от брашно и лимонов сок.

**фукара** *фукъръ̀* (тур. fukara от ар.) Бедняк, сиромах.

**фукарѝя** *фукърѝйъ* **̀**(тур. fukara от ар.) Бедност, беднотия, сиромашия.

**фукарлъ̀к** *фукърлъ̀к* (тур. fukarlik от ар.) Бедност, беднотия, сиромашия.

**фъндъ̀к** *фъндъ̀к* Малко валмо памук, вълна, козина, коса и др. *По пътеката са минавали овце, има фъндъци вълна по трънките.*

**фъркулѝца** *фъркулѝцъ* (рум. от лат. furca ‘вила’) Вилица.

**фърту̀на** *фърту̀нъ* Снежна бу­­ря, виелица.

# Х

**хабѐр** *ъбѐр* (тур. haber) Вест, известие, новина.

**хаберлѝя** *ъб’ърлѝйъ* (тур. haber) Уведомен, известѐн за нещо.

**хава̀** *ъвъ̀* (тур. hava от ар.) 1. Атмосферно време. 2. Настроение, положение.

**хава̀н, хава̀нче** *ъйва̀н, ъйва̀н­чи* (тур. havan от перс.) Метален съд, обикновено бронзов, в който се чукат орехи, захар, чесън, червен пипер и др.

**хаджѝйка** ъжѝйкъ (тур. ha­ci) Жена, която е ходила на хаджилък.

**хаджилъ̀к** *ъжилъ̀к*(тур. ha­cilik от ар.) Отиване на поклонение на светите места в Ерусалим за християните и в Мека и Медина за мохамеданите.

**хаджѝя** *ъжѝйъ* (тур. haci) Мъж, който е ходил на хаджилък.

**хаджѝйче** *ъжѝйчи* (Antirrhinum)Градинско цвете – кученце, антиринум.

**хазъ̀р** *ъзъ̀р* (тур. hazir от ар.) Така и така, разгеле.

**хаѝр**  *ъѝр* (тур. hayir от ар.) Добро, щастие, сполука.

**хаирлѝя** *ъирлѝйъ*(тур. hayir­li) Човек, който носи щастие.

**хаирсъ̀зин** (тур. hayirsiz) Зъл човек, проклетник, нехранимайко.

**хайва̀нин** *ъйва̀нин* (тур. hay­van от ар.) 1. Животно, говедо. 2. Глупак, неразбран човек.

**хайду̀тин** *ъйду̀тин*(тур. haydut) Крадец.

**хайдуткѝня** *ъйдуткѝн’ъ* (тур. haydut) Крадла.

**хайдутлу̀к** *ъйдутлу̀к* (тур. haydutluk) Кражба, разбойничество.

**ха̀йка** *ха̀йкъ* (тур. haykiri ‘вик, крясък’) Организирано пре­следване на дивеч или разбойници.

**хайла̀з** *ъйла̀с* (тур. ha­y­laz) Мързеланин, ленивец.

**хайла̀зин** *ъйла̀зин* (тур. ha­y­laz) Мързеланин, ленивец.

**хайлазкѝня** *ъйлъскѝн’ъ* (тур. haylaz) Мързелана.

**хайлазлъ̀к** *ъйлъзлъ̀к* (тур. haylazlik) Мързел, безделие.

**хайлазу̀вам** *йълъзу̀въм* (тур. haylaz) Мър­­зелувам, безделнича.

**хаймана̀** *ъймънъ̀* (тур. hay­ma­na ‘пасище за свободен добитък’) Безделник, скитник, нехранимайко.

**хайману̀вам** *ъймъну̀въм* (тур. haymana) Безделнича, скитам се без работа.

**хаймано̀свам** *ъймъно̀свъм* (тур. hayma­na) Безделнича, скитам се без работа.

**ха̀йта** *а̀йтъ* (тур. hayta) Човек, който се скита без работа, безделник.

**хак** *хак* (тур. hak от ар.) Право, заслужено, справедливо.

**хал** *ал* (тур. hal от ар.) Положение, състояние, в което се намира някой; лошо положение. *Не ме питай на какъв хал съм.*

**ха̀ла** *а̀лъ* (грц. chа̀laza ‘градушка’) Силна буря, ураган.

**хала̀л** *ъла̀л* (тур. helâl от ар.) От сърце, с благословия подарявам нещо. *Халал да ти е гривната, носи я със здраве.*

**ха̀ли** *ха̀ли* (нем. Halle) Голям покрит пазар за хранителни продукти.

**ха̀лище** *а̀лишти* (тур. hali ‘килим’) Дебела черга за завиване или постилане, изработена от вълна или козина.

**хало̀свам, да хало̀сам** *ъло̀с­въм, дъ ъло̀съм* (грц. chalnо̀, chalо̀ ‘повреждам’) Блъскам, удрям сил­но.

**хало̀свам се, да се хало̀сам** *ъло̀свъм съ, дъ съ ъло̀съм*(грц. chalnо̀, chalо̀ ‘повреждам’) 1. Удрям се, блъскам се случайно. 2. Преструвам се, превземам се.

**ха̀лтав** *а̀лтъф* 1. Който не е стегнат, хлабав. 2. Недисциплиниран, разпуснат.

**хама̀лин** *ъма̀лин* (тур. hamal от ар.) Носач.

**хамаллъ̀к** *ъмъллъ̀к* (тур. hamalik от ар.) 1. Работа на хамалин. 2. Тежка, обикновено физическа работа.

**хамало̀гия** *ъмъло̀гийъ* (тур. hamalik от ар.) 1. Работа на хамалин. 2. Тежка, обикновено физическа работа.

**хамалу̀вам** *ъмълу̀въм* (тур. hamal от ар.) 1. Изпълнявам работа на хамалин. 2. Върша тежка, обикновено физическа раота.

**хамба̀р** *ъмба̀р* (тур. ambar от ар.) 1. Помещение за зърнени хра­ни, склад. 2. Голяма ракла за съхранение на зърнени храни. 3. Голямо, студено, неприветливо помещение.

**хамѐн** *ъмѐн* (тур. hemen от перс.) Почти, едва ли не. *Баницата хамен е опечена.*

**хамсѝя** *ъмсѝйъ* (тур. hamsi от грц.) Вид дребна морска риба със странично сплескано тяло, дълго до 15 см.

**хаму̀т** *ъмут* (тур. hamut) 1. Специално приготвени ремъци за впрегатно животно. 2. Дървена, обшита с кожа примка за шия на впрегатен кон.

**хан** *ан* (тур. han от перс. hane ‘къща’) 1. Кръчма и гостилница с помещения за спане на пътници и с обор за добитък; странноприемница. 2. Дом, в който постоянно влизат и излизат много хора.

**ханджѝйка** *ънжѝйкъ* (тур. hanci) Съпруга на ханджия, кръчмарка.

**ханджѝя** *ънжѝйъ* (тур. han­ci) 1. Притежател на хан. 2. Кръчмар, гостилничар.

**ханъ̀ма** *ънъ̀мъ* (тур. hanim) Омъжена туркиня, кадъна.

**харамѝйство** *ъръмѝйству* (тур. harami от ар.) Проява, дейност на харамия; бунтовничество, разбойничество.

**харамѝя** *ъръмѝйъ* (тур. ha­ra­­mi от ар.) Хайдутин, бунтовник, разбойник.

**харда̀л** *ърда̀л* (тур. hardal от ар.) Синап, синапено семе.

**ха̀рен** *а̀р’ън* (грц. haris ‘радост, благодарност’) Добър, хубав.

**харѝзвам** *ърѝзвъм* Подарявам, давам дума да подаря.

**харма̀н** *ърма̀н* (тур. harman от перс.) 1. Равно утъпкано кръгло място в двора на селска къща, където се вършее с животинска тяга с диканя – земеделско съоръжение за вършитба, направено от де­бела дъска, на която са набити кремъчни остри камъни, които изчукват зърната и надробяват сла­мата. 2. Част от селски двор, къ­дето покритата с трева и бурени земя не се обработва, а се отглеждат свободно домашни птици и малки животни. *Кокошките и пуй­ките пасат на хармана.*

**харманджѝйка** *ърмънжѝй­къ* (тур. harmanci) Жена, работеща на хармана по време на вършитба.

**харманджѝя** *ърмънжѝйъ* (тур. harmanci) Човек, работещ на хармана по време на вършитба.

**харч** *арч* (тур. harç от ар.) Паричен разход, разноски.

**ха̀рча, да изха̀рча** *а̀рчъ, дъ иза̀рчъ*(тур. harç от ар.) Изразходвам.

**харчилъ̀к** *ърчлъ̀к* (тур. harçlik от ар.) Пари за дребни разходи.

**хас** *хас* *Има си хас.* Виж ти, възможно ли е.

**хасѐ** *ъсѐ* (тур. hasa от ар.) Тънко доброкачествено памучно платно.

**хаста̀р** *ъста̀р* (тур. astar) Под­плата на дреха.

**хастарлъ̀к** *ъстърлъ̀к*(тур. astarlik) Плат, който се използва за хастар, за подплата.

**ха̀съл** *а̀съл* (тур. hasil от ар.) В края на краищата, изобщо, всъщност.

**хатъ̀р** *ътър* (тур. hatir от ар.) 1. Угода, удоволствие. 2. Воля, желание, изискване. 3. Почит, уважение. *Студът за хатър не ходи, обличай си дебелите дрехи.*

х**афѝф** *ъфѝф* (тур. hafif от ар.) Несигурен, несериозен, лекомислен. *Хич не му вярвай, това е хафиф работа.*

**хѐптен** *ѐпт’ън*(тур. hepten) Напълно, съвсем. *Ама той хептен не става зца тази работа.*

**хергелѐ** *йъргилѐ* (тур. her­ge­le от перс.) Стадо коне.

**хич** *ич*(тур. hiç от перс.) Никак.

**хло̀пка** *ло̀пкъ* Ковано медено звънче с различни размери и тегло, което се окачва на шията на животно, което често се отделя от стадото, обикновено овца или коза; чан.

**хляв** *ляф* Обор за животните, разположен под жилищните помещения на къщата до мазето. *Затволи овцете в хлява.*

**хо̀лан** *о̀лън* (тур. oğlan ‘момче’) Частица за усилване, упрек, учудване – човече, хайде де, пък. *Хайде холан, хапни си от сланината.*

**хо̀ремаг** *о̀р’ъма̀к* Смесен сел­­ски магазин за хранителни стоки и напитки и едновременно селска кръчма.

**хра̀неник** *ра̀н’ъник* Осинове­­но момче.

**хра̀неница** *ра̀н’ънцъ* Осиновено момиче.

**хра̀нениче** *ра̀н’ънчи* Осино­вено дете.

**хранту̀тник** *рънту̀тник* Мър­­зелан, готованин.

**хранту̀тница** *рънту̀тницъ* Мързелана, готованка.

**хранту̀тя** *рънту̀т’ъ* Храня, издържам някого, който не заслужава или от когото няма никаква полза, който мързелува и не иска да работи.

**хрѝсим** *рѝсим* (грц. chrѐ­si­mos ‘добър’) Кротък, скромен, смирен.

**хръ̀тка** *ръ̀ткъ* Ловно куче.

**ху̀мя** *у̀м’ъ* Мажа или измивам с хума.

**хърбав** *ъ̀рбъф* Много слаб, хилав.

**хърцо̀й** *ърцо̀й* Преселник от полски край.

**хърцо̀йка** *ърцо̀йкъ* Преселничка от полски край.

**хъшла̀к** *ъшла̀к* Хлапе, хлапак.

# Ц

**ца̀ка** *ца̀къ* Начин за оправяне на нещо; леснина.

**цвик** *цвик* Суроватка – течност, която се отделя от млякото при подсирването му (правенето на сирене).

**цедѝлка** *ц’ъдѝлкъ* Люлка от домашно тъкано вълнено платно с презрамки (пращуви) за носене на гръб на дете или товар, която по форма прилича на парчето плат за прецеждане на млякото при приготвяне на домашно сирене.

**целволѐ** *ц’ълвулѐ* (нем. Ze­l­lwolle по цел(улоза) + Wolle ‘вълна’) Изкуствена вълна, изработена от целулоза или вискоза.

**цѐрбер** *цѐрб’ър* (лат. cerbe­rus от грц. kѐrberos) Усърден, строг, нелюбезен пазач.

**церя̀, да изцеря̀** *ц’ър’ъ̀, дъ исц’ър’ъ̀*  Лекувам.

**цѝвря** *цѝвр’ъ*Хленча, плача, рева.

**цѝгла** *цѝглъ* (нем. Ziegel от лат. te­gu­la) Вид плоска керемида.

**цигла̀р** *цигла̀р*(нем. Ziegel от лат. te­gu­la) Производител и продавач на цигли.

**цѝнга** *цѝнгъ* Скорбут.

**цѝнцарин** *цѝнцърин* (рум. tintar) Скъперник.

**цѝнцарка** *цѝнцъркъ* (рум. tintar) Скъперница.

**цѝфка** *цѝфкъ* Продълговата дървена запушалка с дупка в средата за пиене на ракия от малка бутилка.

**цоцома̀н** *цуцума̀н* Пълен човек; дебелак.

**цоцома̀нка** *цуцума̀нкъ* Пълна жена; дебеланка.

**цука̀ло** *цука̀лу* (грц. tsoukа̀li) Нощно гърне.

**цу̀фла** *цу̀флъ* Жена, която безшумно изпуска газове от червата; пръдла.

**цуфтя̀, да цу̀фна** *цу̀фт’ъ̀, дъ цу̀фнъ* Изпускам безшумно газове от червата; пърдя.

**цу̀цам** *цу̀цъм* Пия ракия от малка бутилка с цифка (продълговата дървена запушалка с дупка по средата).

**цървула̀н** *цървула̀н* Беден чо­век; бедняк, сиромах.

**цървула̀нка** *цървула̀нкъ* Бе­д­­на жена; беднячка, сиромахкиня.

**църцо̀ря** *църцо̀р’ъ* За радио: говоря.

**цяр** *ц’а̀р* Лек, лекарство.

# Ч

**чаѝр** *чъѝр* (тур. çayir) Многогодишна ливада, която не се намира покрай река или дере, а представлява обработваема земя, която е оставена незасята, за да си почине, да се възстанови почвата.

**чактѝсвам се, да се чактѝсам** *чъктѝсвъм съ, дъ съ чъктѝсъм* (тур. çakmak ‘огниво’) Досещам се, съобразявам, проумявам, схващам.

**ча̀лвам се, да се ча̀лна** *ча̀л­въм съ, дъ съ ча̀лнъ* (тур. çalmak) Побърквам се.

**чалдѝсвам се, да се чалдѝсам** *чълдѝсвъм съ, дъ съ чълдѝсъм* (тур. çildirmak) Побърквам се, обърквам се.

**чалъ̀м** *чълъ̀м* (тур. çalim) 1. Умение, похват, начин. 2. Позиране, важничане, превземки. *Хич не я слушай, това са чалъми.*

**чам** *чам* (тур. çam) 1. Иглолистно дърво. 2. Дървен материал от иглолистни дървета.

**ча̀мкория** *ча̀мкурийъ* (тур. çamkoru) Го­ра от иглолистни дървета; борова гора.

**чампарѐтина** *чъмпърѐтинъ* Лека жена.

**ча̀мсакъз** *ча̀мсъкъс* (тур. çam sakizi) Борова смола, на която е изтеглен терпентинът.

**чантѝя** *чънтѝйъ* (тур. çandi) Дървена стряха, на която се крепи покривът.

**ча̀па** *ча̀пъ* (тур. çapa) Малка мотика, по-голяма от каластир.

**чапкъ̀нин, чапкън** *чъпкъ̀­нин, чъпкъ̀н* (тур. çap­kin) Женкар, развратник.

**чапкънлъ̀к** *чъпкънлъ̀к* (тур. çap­kinlik) Поведение, постъпка на чапкънин; женкар.

**чапра̀з** *чъпра̀с* (тур. çapraz от перс.) Пафта, метално украшение на женски пояс, с което се закопчава коланът.

**чапрашѝк** *чъпръшѝк* (тур. çapraşik) Избухлив човек, склонен към скандали, разправии.

**чарда̀** *чърдъ̀* Стадо волове или биволи.

**чарда̀к** *чърда̀к* (тур. çardak от перс.) 1. Покрита част от етаж на къща, отворена към слънчевата страна и към двора; вид балкон. 2. Високо скеле, по което се разклонява лоза в двор или градина. 3. Легло на високи клонове или сред разклонено дърво за полски пазач. *Лятно време спим на чардака.*

**чарчау̀ш** *чърчъу̀ш* (Fuchsia hybrida) Декоративно цвете – обички.

**чаршафос̀вам, да чаршафо̀сам** *чърчъфо̀свъм, дъ чърчъфо̀съм* (тур. çarşaf от перс.) Закопчавам или пришивам чаршаф на юрган или одеяло.

**чаршѝя** *чършѝйъ* (тур. çarşi от перс.) Търговска улица.

**чата̀л** *чъта̀л* (тур. çatal) 1. Раздвоено като вила дърво. 2. Разтворът между двата крака на човек. *Този чатал става за мотовилка* (уред за опъване на прежда)*.*

**чат-пат** *чат-пат* (тур. çat pat) 1. От време на време, сегиз-тогиз. 2. Частично, приблизително, тук-там.

**ча̀ткам, да ча̀тна** *ча̀ткъм, дъ ча̀тнъ* Разбирам, схващам.

**чау̀нен** *чъу̀н’ън* Емайлиран съд за готвене. *Чаунена тенджера.*

**чау̀ш** *чъу̀ш* (тур. çavuş űzű­mű) Сорт бяло едрозърнесто грозде.

**чѐбър** *чѐбър* (ср. čeber, ča­ber) Дървен съд с дръжки като уши, подобен на каца за вода, боза, грозде и др.

**чевръ̀ст** *чъвръ̀с*Сръчен, пър­гав, ловък, енергичен, подвижен, бърз.

**чейрѐк** *чийрѐк* (тур. çeyrek) Четвъртинка от заклано животно.

**чѐкам** *чѐкъм* Чопля, човъркам.

**чекѝя, чекѝйка** *чикѝйъ, чикѝйкъ* (тур. çaki) Сгъваемо джобно ножчe.

**чекръ̀к** *чъкръ̀к* (тур. çikrik) 1. Домашен уред за предене, пресукване или навиване на прежда, който се движи с две колела. 2. Валяк над геран ‘кладенец’ за навиване на въжето при вадене на вода.

**чекръкчѝя** *чъкръкчѝйъ*(тур. çikrik) Специалист по мануална терапия.

**чела̀стря** *чъла̀стр’ъ* Заглаж­дам, изглаждам.

**чѐляд** *чѐл’ъд* Семейство, до­мо­чадие.

**челя̀к** *чил’а̀к* Човек.

**ченгѐл** *чингѐл* (тур. çengel) 1. Кука за окачване във форма на s. 2. Кука за окачване.

**ченгенѐ** *чингинѐ* (тур. çinge­ne) Циганин, ром.

**ченѐ** *чънѐ* (тур. çene) Челюст.

**чеп­ка̀ло** *чъпка̀лу* Уред за чепкане, разбиване на вълна.

**чѐпкам, да разчѐпкам** *чѐп­към, дъ ръсчѐпкъм* За вълна: разбивам, правя пухкава.

**червѐнка** *чървѐнкъ* (Agaricus Campester) Вид бяла кълбовид­на ядлива гъба с приятен вкус и аромат, разпространена по пасища и ливади, която при нараняване порозовява; полска печурка, червенушка, садинци, старци, капаклийка, торници.

**чѐрга** *чѐргъ* Постилка, обик­новено за пода, изтъкана от боядисана вълна или от боядисани парцали от стари износени, скъсани памучни дрехи.

**чѐреп** *чѐр’ъп* Парче от счупен глинен или порцеланов съд; чиреп.

**черѐшница** *чирѐшницъ* Туршия от череши; кисели череши.

**черкѐз** *чъркѐс* Лице от кавказка народност от областта Черкезия.

**черкѐзин** *чъркѐзин* Лице от кавказка народност от областта Черкезия.

**чѐркова** *чѐркувъ* Черква, цър­­­ква.

**черко̀вище** *чърко̀вишти* Двор на черкова, църква.

**черчевѐ** *чърчъвѐ* (тур. çer­çe­ve) Рамка на прозорец, дограма.

**чѐсна, да отчѐсна** *чѐснъ, дъ отчѐснъ* Откършвам клонче с листа, обикновено от саксийно цвете.

**чесна̀к** *чъсна̀к* Откършено клонче с листа от саксийно цвете за размножаване, за засаждане.

**чет** *чет* Брой.

**чешѝт** *чишѝт* (тур. çeşit от перс.) 1. Всеки вид стока, асортимент, артикул. 2. Своеобразен човек, осо­б­няк, тип, оригинал.

**чегъ̀ркам, да изчегъ̀ркам** *чъгъ̀ркъм, дъ исчъгъ̀ркъм* Изтръгвам с остър предмет; чопля.

**чѝба** *чѝбъ* За куче: махай се, бягай.

**чибу̀к** *чибу̀к* (тур. çubuk) Вид лула с дълга дръжка.

**чибукчѝя** *чибу̀кчийъ* (тур. çubukçi) 1. Човек, който пълни и подава или пали чибук (лула с дълга дръжка) на господар. 2. Угодник, подлизурко; лакей.

**чивѝя** *чивѝйъ* (тур. çivi) 1. Клин. 2. Челюст.

**чилѐ** *чилѐ* (тур. çile) Прежда или конци, намотани на снопче.

**чѝнка** *чѝнкъ* 1. Стринка, съ­п­руга на чичо. 2. Употребява се вместо леля, когато няма роднинска връзка.

**чѝня** *чѝн’ъ* Правя, върша не­що.

**чира̀к** *чира̀к* (тур. çirak) 1. Ученик при майстор-занаятчия. 2. Слуга в дюкян. 3. Помощник в домакинството.

**чираклъ̀к** *чиръклъ̀к* (тур. çi­raklik) Времето, което някой прекарва като чирак; чиракуване.

**чираку̀вам** *чиръку̀въм* (тур. çirak) 1. Работя като ученик при майстор-занаятчия. 2. Работя като помощник в домакинството.

**чираку̀ване** *чиръку̀въни* (тур. çirak) Времето, което някой прекарва като чирак; чираклък.

**чѝрен** *чѝр’ън* Дръжка на нож.

**чѝроз** *чѝрус* (тур. skirrо̀s ‘втвърден’) 2. Сушена на слънце риба. 2. Слаб, сух, мършав човек.

**чит** *чит* Басма – тънък памучен плат с шарки.

**чѝтав** *чѝтъф* Здрав, запазен, цял.

**чифтѐ** *чифтѐ* (тур. çifte от перс.) 1. Ловна пушка с две цеви. 2. Два еднакви предмета; чифт. 3. Ритник на кон или магаре с двата крака едновременно. *На гол тумбак чифте пищови.* Бедняк, който се опитва да се държи като богаташ.

**чифто̀свам, да чифто̀сам** *чифто̀свъм, дъ чифто̀съм* (тур. çifte от перс.) 1. Събирам две неща, за да образуват двойка. 2. Съешвам животни. *Чифтосвам зотите* (гетите). *Чифтосай кобилата да си имаме жребче.*

**чифу̀т** *чифу̀т* (тур. çifutin от евр.) Евреин.

**чифу̀тин** *чифу̀тин* (тур. çi­fu­tin от евр.) Евреин.

**чифу̀тка** *чифу̀ткъ* (тур. çifu­tin от евр.) Еврейка.

**чичопѐй** *чичупѐй* (Parus ma­jor) Малка пойна птичка с жълто коремче, черна глава и сивосинкави крилца и опашка; голям синигер. В други региони на страната се нарича цинек, кратунарче, сланинарче.

**чобан** *чу­ба̀н* (тур. çoban от перс.) Овчар, пастир.

**чоба̀нин** *чуба̀нин* (тур. çoban от перс.) Овчар, пастир.

**чоба̀нка** *чуба̀нкъ* (тур. çoban от перс.) Овчарка, пастирка.

**чобанлъ̀к** *чубънлъ̀к* (тур. ço­banlik от перс.) Занятие на овчар, пастир.

**чо̀глав** *чо̀глъф*Притеснен, неспокоен. *Чоглаво ми е.* Притеснен съм, неспокоен съм, криво ми е.

**чо̀джум** *чо̀жум* (тур. çocu­ğum от çocuk) Дете мое, мой човек, приятел.

**чо̀кам, да чо̀кна** *чо̀към, дъ чо̀кнъ* 1. За птица: кълва 2. Обиждам, засягам, кълва.

**чо̀кам, да пречо̀кам** *чо̀към, дъ причо̀към* Копая земята плитко, като загребвам малко количество пръст. *Лозето трябва да се пречока за трети път.*

**чо̀кам се, да се счо̀кам** *чо̀към съ, дъ съ шчо̀към* Карам се, разправям се.

**чо̀кан** *чо̀кън* 1. Ток на обувка. 2. Средата, вътрешната част на зелка; кочан. *Булката е на тънки чокани.*

**чо̀канче** *чо̀кънчи* 1. Токче на обувка. 2. Средата, вътрешната част на зелка; кочан.

**чоко̀й** *чуко̀й* (рум. ciokoi) Едър земевладелец; чифликчия.

**чо̀нка** *чо̀нкъ* Човка, клюн. *Затваряй си чонката.* Мълчи.

**чоп** *чоп*(тур. çőp ‘сопа’) Жребий.

**чорбаджѝйка** *чурбъжѝйкъ* (тур. çorbaci) Собственичка, стопанка, работодателка.

**чорбаджилъ̀к** *чурбъжилъ̀к* (тур. çorbaci­lik) Качества, поведение на чорбаджия, собственик, стопанин.

**чорбаджѝя** *чурбъжѝйъ* (тур. çorbaci) Собственик, стопанин, работодател.

**чо̀рлав** *чо̀рлъф* Рошав, несресан, невчесан.

**чувѐн** *чувѐн*(тур. çőven) Емайлирана тенджера.

**чу̀ка** *чу̀къ* В топонимията: каменист заоблен връх.

**чука̀ло** *чука̀лу* 1. Инструмент за чукане в техниката, в кухнята и др. 2. Чукала̀ (мн. ч.) – комплект инструменти, земедел­ски сечива и др. *Хаванче и чукало за чесън.*

**чука̀р** *чука̀р* В топонимията: невисок хълм със скалист връх.

**чукунду̀р** *чукунду̀р* (тур. çű­kűndűr от перс.) 1. Цвекло. 2. Прост, недодялан човек.

**чул** *чул* (тур. çul от ар.) Завивка от козина за кон, магаре и др. животни.

**чумбѐр** *чумбѐр* (тур. çember от перс.) Женска забрадка, кърпа.

**чумѐря се, да се начумѐря** *чумѐр’ъ съ, дъ съ нъчумѐр’ъ* 1. Мръ­щя се, муся се, сърдя се. 2. За времето: заоблачава се, става мрач­но.

**чумо̀свам, да чумо̀сам** *чумо̀свъм, дъ чумо̀съм* (тур. çuma) Пустосвам, кълна, като употребявам думата чума.

**чу̀нким** *чу̀нким*(тур. çűnki, çűnkű) Нима, едва ли.

**чу̀тура** *чу̀туръ* (рум. ciutură от ит. ciotola от лат. cutola) 1. Дълбок дървен съд за чукане на сол, жито и др.; голямо хаванче. 2. Глава, кратуна. *Много си дебело­глав, хич не ти увира чутурата.*

**чучулѐтка** *чучулѐткъ* (Calocybe Gambosum) (тур. çűnki, çűn­kű) Пролетна ядлива бяла гъба с аромат на прясно брашно, използвана за приготвяне на различни ястия; майска гъба, пролетна миризливка.

**чу̀чур** *чу̀чур* (кар-балк. чухчур от чеч. чухчари) В топонимията: тръба или дървен жлеб, от който изтича водата от извора.

**чу̀шка** *чу̀шкъ* 1. Пиперка. 2. Червено лале.

# Ш

**шадрава̀н** *шъдръва̀н* (тур. şadirvan) Фонтан.

**ша̀йка** *ша̀йкъ* (рус. шайка) Група разбойници, побойници, пре­стъпници.

**ша̀йкаджийство** *ша̀йкъ­жий­­ству* (рус. шайка) Дейност на шайкаджия – разбойник, престъпник.

**шайка̀джия** *ша̀къжийъ* (рус. шайка) Участник в шайка – разбойник, престъпник.

**ша̀нец** *ша̀н’ъц* (нем. Schan­ze) Крайпътен дълъг ров; канавка.

**шанжа̀н** *шънжа̀н* (фр. chan­geant) Плат с променливи цветове в зависимост от светлината.

**ша̀нтав** *ша̀нтъф* Глупав, по­­бъркан, откачен. *Шантава работа. Шантава жена.*

**шанту̀нг** *шънту̀нк* (соб. име на провинция в Китай) Вид плат от копринени отпадъци или от груба коприна, използвана за горни летни дрехи.

**шарлата̀н** *шърлъта̀н* (фр. char­latan от ит.) Измамник, хитрец, лъжец, мошеник, непочтен човек.

**шарлата̀нин** *шър­лъта̀нин* (фр. char­latan от ит.) Измамник, хитрец, лъжец, мошеник, непочтен човек.

**шарлатанѝя** *шърлътънѝйъ* (фр. charlata­nisme) Измама, мошеничество, безочлива лъжа.

**шарлата̀нка** *шърлъта̀нкъ* (фр. charlatan от ит.) Измамничка, лъжкиня, мошеничка, непочтена жена.

**шарлата̀нствам** *шърлъта̀н­свъм* (фр. charla­tan) Върша шарлатанства, мошеничества; лъжа, мамя.

**шарлата̀нство** *шърлъта̀н­ст­ву* (фр. charlata­nisme) Изма­ма, мошеничество, бе­зочлива лъжа.

**ша̀сла** *ша̀слъ* (фр. charlata­nisme) Бя­ло ранозрейно десертно грозде.

**ша̀тра** *ша̀тръ* (ар.) Палатка.

**шафрантѝя** *шъфрънтѝйъ*(тур. şifrinti) Лека жена.

**ша̀шав** *ша̀шъф* (тур. şaşi) За­плеснат, замаян, побъркан; глупак.

**шашардѝсвам, да шашардѝсам** *шъшърдѝсвъм, дъ шъшърдѝсъм*(тур. şaşirmak) Обърквам, слисвам.

**шашардѝсвам се, да се шашардѝсам** *шъшърдѝсвъм съ, дъ съ шъшърдѝсъм*(тур. şaşirmak) Обърквам се, слисвам се. *Шашардисах се и не зная какво да правя.*

**шашарма̀** *шъшърмъ̀* (тур. şa­­­şir­ma) Бъркотия, смут. *Да става шашарма.*

**ша̀швам, да ша̀шна** *ша̀ш­въм, дъ ша̀шнъ* (тур. şaşmak ‘учуд­вам се’) Смайвам, изумявам.

**ша̀швам се, да се ша̀шна** *ша̀швъм съ, дъ съ ша̀шнъ* (тур. şaşmak ‘учудвам се’) Смайвам се, изумявам се.

**ша̀шка** *ша̀шкъ*(рус. шашка) Сабя.

**шашкъ̀н** *шъшкъ̀н*(тур. şaş­kin) Глу­пав, смахнат, налудничав, опак човек.

**шашкъ̀нин** *шъш­къ̀нин* (тур. şaşkin) Глу­пав, смахнат, налудничав, опак човек.

**шашкънѝя** *шъшкънѝйъ* (тур. şaşkin) Проява на шашкънин; налудничавост.

**ша̀шма** *ша̀шмъ* (тур. şaşmak ‘учудвам’) Измама, лъжа, хитрост.

**ша̀як** *ша̀йък* (тур. şayak) Груб вълнен плат за горни дрехи.

**шва̀ба** *шва̀бъ* (нем. Schwabe от лат. Suebi) Подигравателно на­з­вание на немец.

**шебѐк** *шибѐк* (тур. şebek) Пълничко, добре гледано дете.

**шевио̀т** *шив’о̀т* (анг. cheviot по името на шотландска овца с хубава вълна) Вид вълнен плат за горни дрехи.

**шейта̀н** *шъйта̀н* (тур. şey­tan) Хитрец.

**шекѐр** *шикѐр* (тур. şeker от перс.) Захар, нещо сладко.

**щекерджѝйка** *шик’ър­жѝй­къ* (тур. şekerci) Жена, която прави и продава шекерчета, захарни изделия.

**шекерджѝя** *шик’ържѝйъ* (тур. şekerci) Човек, който прави и продава шекерчета, захарни изделия.

**шекѐрка** *шикѐркъ* (тур. şe­ker от перс.) Сорт сладки ябълки.

**шен** *шен*(тур. şen от перс.) На оздравяване е, по-добре е, по-бодър. *Болният днес е шен.*

**шербѐт** *шърбѐт* (тур. şerbet от ар.) 1. Сироп от плодове. 2. Сладко разхладително питие от сироп.

**шербетлѝя** *шърб’ътлѝйъ* (тур. şerbetli) Много сладък.

**шѐря се** *шѐр’ъ съ* 1. Боледувам от шарка, шаря се. 2. Патя си, преминавам през трудности.

**шѝбам, да нашибам** *шѝбъм, дъ нъшѝбъм* 1. Удрям, бия. 2. Слагам в голямо количество, безразборно. *Много сол си нашибала в боба.*

**шѝбанка** *шѝбънкъ* Тънка жилава пръчка, пръчка за бой; шибалка.

**шиба̀лка** *шиба̀лкъ* Тънка жи­лава пръчка, пръчка за бой; шибанка.

ш**ѝенки** *шѝйънки* Народен обичай – седянка за шиене на дрехите за дарове на сватбарите.

**шийгу̀н** *шийгу̀н* Врат, шия на птица.

**шѝкалка** *шѝкълкъ* Кълбовиден израстък по дъбовите дървета.

**шикалка̀вя, да изшикалкавя** *шикълка̀в’ъ, дъ ишшикъл­ка̀в’ъ*Заобикалям отговора, опитвам се да не отговоря; извъртам, усук­вам.

**шѝле** *шѝли* Агне на възраст до 1 година.

**шинѝк** *шинѝк* (тур. от грц. chо̀inix) Дървен цилиндричен съд, подобен на крина, който събира около 8–10 кг зърнени храни.

**шира̀** *ширъ̀* (тур. şira от перс.) Сладък неферментирал сок от грозде; мъст.

**ширбо̀й** *ширбо̀й* (тур. şeb­boy) (Cheiranthus) Градинско цвете – ­шибой.

**ширѝт** *ширѝт* (тур. şirit, şerit) Тясна тъкана или плетена лента за обшиване краищата на дреха; галон.

**шишанѐ** *шишънѐ*(тур. şişa­ne от перс.) Стара къса пушка с широка цев.

**шишѐ** *шишѐ* (тур. şişe от перс.) 1. Стъклен съд за течности с дълго тясно гърло; бутилка. 2. Количеството течност, което се съдържа в такъв съд. 3. Стъкло за газена лампа.

**шкартѝрам** *шкъртѝръм* (ит. scartare) 1. Отстранявам, премахвам нещо като негодно. 2. От­странявам, изключвам някого като неподходящ.

**шка̀рто** *шка̀рту* (ит. scarto) 1. Нещо отделено, изхвърлено като негодно. 2. Негодна стока, брак.

**шкембѐ** *шк’ъмбѐ* (тур. iş­kem­­be от перс.) 1. Търбух, стомах на преживно животно. 2. Корем на човек.

**шкембеджѝйница** *шк’ъм­б’ъ­­жѝйницъ* (тур. iş­kem­be от перс.) Ресторант, гостилница, в която готвят главно шкембе-чор­ба.

**шкембелѝя** *шк’ъмб’ълѝйъ* (тур. işkembe от перс.) Пълен човек, с голям корем, с голямо шкембе.

**школо̀** *шкуло̀* (грц.) Училище.

**шко̀лски** *шко̀лски* (грц.) Учи­лищен, ученически.

**шла̀гер** *шла̀г’ър*(нем. Schla­ger) Модна танцова песен.

**шлѝфер** *шлѝф’ър* (нем. Schli­efer ‘ман­шон’) Горна дълга дреха от тънък непромокаем плат.

**шма̀йзер** *шма̀йз’ър* (нем. Schmeizer) Автоматична пушка, автомат.

**шмѐкер** *шмѐк’ър* (нем. Schme­cker ‘лице с тънък вкус’) Лу­кав хитрец, измамник.

**шмекерѝя** *шм’ък’ърийъ*(рум. şmecherie) Измамна, хитра постъпка.

**шмекеру̀вам** *шм’ък’ърѝйъ* (нем. Schmec­ker ‘лице с тънък вкус’) Правя шмекерия; хитрувам, мамя.

**шму̀гвам се, да се шму̀гна** *шму̀гвъм съ, дъ съ шму̀гнъ* Промъквам се, минавам незабелязано.

**шопа̀р** *шупа̀р* 1. Голямо охранено скопено прасе. 2. Много дебел човек.

**шпѝкер** *шпѝк’ър* (анг. spe­a­ker) 1. Радиоговорител. 2. Говорител.

**шприц** *шприц* (нем. Sprize) Тенекиена конусовидна тръбичка, през която се прокарват тестени произведения или кремове, за да им се придаде определена форма.

**шприцо̀вам** *шприцо̀въм* (нем. Sprize) Обработвам с шприц.

**шрот** *шпрот* (нем. Schrot) Остатък след изстискване на масло от семена на маслодайни растения, който служи за фураж.

**шу̀ба** *шу̀бъ* (нем. Schube от ит. giyba от ар.) Дълга горна дреха с подплата от кожа.

**шубѐ** *шубѐ*(тур. şűphe от ар.) Страх, съмнение.

**шубелѝя** *шуб’ълѝйъ* (тур. şűpheli) Страхлив, уплашен.

**шубра̀к** *шубра̀к* Храсталак, гъсталак.

**шу̀га** *шу̀гъ* Болест краста.

**шу̀драв** *шу̀дръф* Проскубан, рядък, рехав. *Шудрава горичка.*

**шумбарлѐсвам, да шумбарлѐсам** *шумбърлѐсвъм, дъ шумбърлѐсъм* Слагам, пускам, хвърлям шумно. *Шумбарлесах зелките в кацата.*

**шу̀пвам, да шу̀пна** *шу̀пвъм, дъ шу̀пнъ* 1. За плодове: ферментирам. 2. За тесто: бухвам. 3. За ядене: развалям се, образувам мехурчета. *Тестото е шупнало, слагай тавите в пещта. Яхнията е шупнала, изхвърли я на прасето.*

**шуша̀н** *шуша̀н* (Anthriscus ce­­refolium) Едногодишно растение, подобно на магданоз, но с високо стъбло. Използва се за салата, като младите стъбла се варят в подсолена вода и се подправят с оцет и олио. В други региони на страната се нарича див керевез, азмацуг.

**шушльо̀п** *шушл’о̀п* 1. Шушулки на зрелия фасул. 2. Обелки от слънчогледови или тиквени сем­ки.

**шу̀шна, да пришу̀шна** *шу̀ш­­нъ, дъ пришу̀шнъ* Говоря тихо, шепна.

**шушо̀н** *шушо̀н* (нем. Schus­choner) Вид широка гумена обувка с метална закопчалка, която обхваща глезените.

**шушумѝнга** *шушумѝнгъ* Без­­личен, сив, дребнав, ограничен човек; мижитурка, мухльо.

**шуща̀вя, да нашуща̀вя** *шушта̀в’ъ, дъ нъшушта̀в’ъ* Шляпам, пляскам, бия, удрям някого.

**щу̀щер** *шу̀шт’ър* Глупак, простак.

# Щ

**ща** *штъ* Искам, желая. *Що щеш тука?* Какво правиш тук? Какво търсиш тук?

**ща̀вя, да оща̀вя** *шта̀в’ъ, дъ ушта̀в’ъ* Заливам с гореща вода, попарвам.

**щапу̀кам** *штъпу̀към* Вървя насам-на­там. *Детето проходи и щапука из стаята.*

**щателен** *шта̀т’ъл’ън* Внима­телен, старателен, грижлив, по­д­робен.

**щѐрня** *штѐрн’ъ* (грц. stѐrna, kistѐrna от лат. cisterna) 1. Дълбока яма за събиране на дъждовна вода. 2. Дълбок кладенец, облицован отвътре с камъни за събиране и съхранение на дъждовна вода.

**щир** *штир* Вид бурен с месесто и сочно стъбло, който расте в градините и нивите.

**щѝрник** *штѝрник* Баница със спанак или с лопуш (лапад).

**щрака̀ло** *штръка̀лу*Вид желязно резе, което щрака при зарезяване (заключване) на вратата от­вътре.

**щу̀рав** *шту̀ръф* Неуравнове­сен, безразсъден, буен, луд.

**щура̀к** *штура̀к* Дървена запушалка на каца, бъчва; канелка, грездей.

**щу̀рам се** *шту̀ръм съ* Лутам се, суетя се, мотая се, снова насам-натам.

**щурѐя, да пощурѐя** *штурѐйъ, дъ пуштурѐйъ* Действам неуравновесено, безразсъдно; лудувам, буйствам, своеволнича.

**щу̀рчо** *шту̀рчу* Буйно, игриво, палаво дете.

**щръклѐя, да пощръклѐя** *штръклѐйъ, дъ пуштръклѐйъ* 1. За животно, ухапано от щръклица: хуквам да бягам. 2. Тичам, беснея, ставам неконтролируем.

**щръ̀клица** *штръ̀клицъ* Насекомо, което хапе едрия рогат добитък и той пощръклява; конска муха, овод.

**щъ̀кам** *штъ̀към* 1. За пуйка: издавам тревожен звук, за да предупредя малките пуйчета за опасност от нападение на граблива птица. 2. Мърдам, шавам, движа се насам-натам. *Пуйката щъка, видяла е дуван в небето.*

**щъ̀рбав** *штъ̀рбъф* 1. Нащърбен – съд, на който са отчупени части от краищата. 2. Човек, на когото липсва преден зъб.

**щърк** *штърк* Щъркел.

# Ъ

**ъйс** *ъйс* Обращение към вол, крава, кон: обърни, завий. *Ъйс! Назад!*

**ъй** *ъй* Отговор при повикване по име. – *Славо! – Ъй! Тук съм.*

# Ю

**юз** *йус*(тур. yűz ‘сто’) Мярка за течности, равна на сто драма.

**юзда̀** *йуздъ̀* Приспособление, направено от ремъци и метална част за устата, предназначено за кон или друго впрегатно животно.

**юла̀р** *йула̀р*(тур. yular от грц.) Част от приспособление за водене на животно, което се връзва за главата му; оглавник.

**юрга̀н** *йурга̀н* (тур. yorgan) Дебела завивка за спане, напълнена с памук или вълна.

**юрганджѝйка** *йургънжѝйкъ* (тур. yorgan­ci) Жена, която изработва или про­дава юргани.

**юрганджѝйство** *йургънжѝй­­ству* (тур. yor­gan) Изработване на юргани като занаят.

**юрганджѝя** *йургънжѝйъ* (тур. yorganci) Мъж, който изработва или продава юргани.

**юрдѐк** *йурдѐк* (тур. őrdek) Вид мъжка домашна патица.

**юрдѐчка** *йурдѐчкъ* (тур. őr­dek) Вид домашна патица.

**ю̀руш** *йу̀руш* (тур. yűrűyűs) 1. Нападение, атака, щурм. 2. Напред! Нападай!

**юфт** *йуфт* (перс. jift ‘чифт, двойка’) Лицева телешка или конска кожа, употребявана за ботуши, спортни обувки и за седла.

# Я

**ява̀ш** *йъва̀ш*(тур. yavaş) Бав­но, полека.

**ягмалъ̀к** *йъгмълъ̀к*(тур. yağ­ma) Нещо съсипано, развалено, станало негодно за употреба.

**ягмо̀свам, да ягмо̀сам** *йъгмо̀свъм, дъ йъгмо̀съм* (тур. yağma) Провалям, съсипвам, оставям да се развали.

**ягорѝда** *йъгурѝдъ* (грц. agou­­­rida) Кисело, неузряло грозде.

**я̀дец** *йа̀диц* (тур. yâdes от перс.) 1. Разклонена кост от гърдите на кокошка или петел, която се чупи при обзалагане. 2. Дума, която се произнася при печелене на облога. 3. Загуба, несполука.

**я̀дича се, ѐдича се** *йа̀дичъ съ, ѐдичъ съ*(тур. yâdes от перс.) Обзалагам се, хващам са на бас с ядец.

**язлъ̀к** *йъзлъ̀к* (тур. yazlik) От­ворено помещение на къща пред стаите; балкон, навес, сундурма.

**язъ̀к** *йъзъ̀к* (тур. yazk) Жалко.

**я̀ла** *йа̀лъ* Ето, виж.

**яла̀к** *йъла̀к* Ка­менно корито, от което пият вода домашните птици – кокошки, пуйки, патици.

**я̀лов** *йа̀луф* 1. За женско животно или жена: който не ражда. 2. Безплоден, безрезултатен, несполучлив. *Ялова крава. Ялов опит.*

**яма̀** *йъмъ̀* (тур. yama) Кръпка.

**ямѝчка** *йъмѝчкъ* (тур. yama) Малка кръпка.

**ямурлу̀к** *йъмурлу̀к* (тур. yag­murluk) Дъл­го наметало с качулка, направено от груб и дебел домашен плат, употребявано от скотовъдци за предпазване от валежи и лошо време.

**я̀наджа** *йа̀нъжъ* Голяма дебела дървена греда под покрива, служеща за негова основа, на която се слагат различни вещи за съх­ранение. *Венците лук и чесън висят на янаджа.*

**яра̀** *йъръ̀* Гореща водна пара, изпарения.

**я̀рина** *йѐринъ* Вълната от остригване на агнета или от корема на овца, която е по-къса; ерина.

**я̀ре** *йѐри* Козле.

**я̀рка** *йа̀ркъ* Млада кокошка, която още не снася яйца.

**ярма̀** *йърмъ̀* (тур. yarma) Хра­на за добитък от едро смлени зърнени храни и вода.

**яропла̀н** *йърупла̀н* (фр. aѐro­plane от аеро- и лат. planum ‘плоскост’ или фр. planer ‘летя’) Аеро­план, самолет.

**я̀ря се, да се оя̀ря** *ѐр’ъ съ, дъ съ уѐр’ъ*За коза: раждам козле, яре.

**ястелѝт** *йъст’ълѝт* Човек, кой­то много яде, който има голям апе­тит.

**ястъ̀к** *йъстъ̀к* (тур. yastik ‘възглавница’) Леха в зеленчукова градина.

**ятага̀н** *йътъга̀н* (тур. yata­ğan) Къса извита сабя.

**ята̀к** *йъта̀к* (тур. yatak) Укривател и помощник на издирвани от властта хора.

**яхнѝя** *йъхнѝйъ* (тур. yahni) Ястие, приготвено от месо, зеленчуци, мазнина и подправки в сос.

**яхъ̀р** *йъхъ̀р* (тур. ahir от перс.) Обор, конюшня.

# СЪКРАЩЕНИЯ

алб. – албански

анг. – английски

ар. – арабски

арум. – арумънски

вер. – вероятно

гр. – град

грц. – гръцки

др. – други

инд. – индийски

иран. – ирански

исп. – испански

ит. – италиански

кар.-балк. – карачаево-балкарски

лат. – латински

мадаг. – мадагаскарски

мекс. – мексикански

нгр. – новогръцки

нем. – немски

нид. – нидерландски

перс. – персийски

пол. – полски

рум. – румънски

рус. – руски

сем. – семейство

соб. – собствено

ср. – сръбски

тур. – турски

тюрк. – тюркски

унг. – унгарски

фр. – френски

циг. – цигански

чеч. – чеченски

чув. – чувашки

# БИБЛИОГРАФИЯ

**Н. Ковачев.** Местните имена в Дряновско. Велико Търново, Унив. из-во „Св. св. Кирил и Методий”, 2009. ISBN 978-954-524-621-0

**Ал. Милев, Й. Братков, Б. Николов.** Речник на чуждите думи в българския език. С., „Наука и изкуство”, 1970.

**Ал. Милев, Б. Николов, Й. Братков.** Речник на чуждите думи в българския език. Пето издание. Допълнено и основно преработено от Емилия Пернишка. С., „Наука и изкуство”, 2012. ISBN-10: 954-02-0263-9 ISBN-13: 978-954-02-0263-1

**Сл. Петров, Ем. Паламарев.** Атлас по ботаника. С., „Народна просвета”, 1989.

**Уикипедия.** [https://bg.wikipedia.org/wiki](https://bg.wikipedia.org/wiki/%D0%A3%D0%B8%D0%BA%D0%B8%D0%BF%D0%B5%D0%B4%D0%B8%D1%8F)

**Универсален онлайн речник.** [http://www.onlinerechnik.com](http://www.onlinerechnik.com/)

**М. Филипова-Байрова, С. Бояджиев, Ел. Машалова, К. Костов.** Речник на чуждите думи в българския език. С., из-во на БАН, 1982.

**Цв. Хинкова, М. Друмева-Димчева, Г. Стойчев, В. Чалъков.** Нашите гъби. С., Земиздат, 1986.

